să se concentreze 


o diplomă de facultate, 
se mute în Avalon Bay, u 
localnici, studenţi bogaţi care 
Mac se pricepe să-și stăpâneasc 
independenţă, dar când îl întâlnește pe Cot 
ei este pus la grea încercare. Cooper e pu C 
frust. E o ameninţare pentru stilul de viaţă foarte zat al lui Mac. 


Curând, prietenia lor devine cel mai firesc lucru dlnviaţa fetei și îi 
permite să fie ea însăși. 

În ciuda dispreţului pe care Cooper îl simte faţă de cei din familii 
bogate, își dă seama rapid că Mackenzie nu este doar o altă „clonă” cu 
avere și se îndrăgostește de ea nebunește. Însă, tocmai când Mac 
începe să simtă că este acceptată de Cooper și de prietenii acestuia, 
secretul pe care el i-l ascunde ameninţă să distrugă ceea ce au clădit 
împreună. 


„Elle Kennedy ne oferă încă un roman seducător, 
care provoacă dependenţă.” 
- FIJAN, autoare de bestselleruri New York Times 


„Talentul cu care Elle Kennedy creează acest univers 
complicat și încărcat de conflicte emoţionale 
al unui orăşel de provincie este inegalabil.” 
—L.J. SHEN, autoare de bestselleruri USA Today și Wall Street Journal 
n —— Da 
COVER DESIGN AND ILLUSTRATION BY VI-AN NGUYEN 
Ficțiune contemporană 
mil „ai pentru tineri. 


+17 ani 


Traducere din limba engleză și note de 


MĂDĂLINA MANGALAGIU 


Cara DC 


EPICLOVE 
Editura Epica, București, 2022 


Editor: Anca EFTIME 


Redactor: loana SOCOLESCU 
DTP: Simona BĂNICĂ 


Good Girl Complex, Elle Kennedy 
Copyright O 2022. GOOD GIRL COMPLEX by Elle Kennedy 


The moral rights of he author have been asserted. 


Toate drepturile asupra ediţiei în limba română aparțin Editurii Epica. 
© 2022, Editura Epica. 


Bucureşti, 2022 


Cara DC 


Descrierea CIP a Bibliotecii Naţionale a României 
KENNEDY, ELLE 

Complexul fetei cuminţi / trad. din lb. engleză şi note de 
Mădălina Mangalagiu. - Bucureşti : Epica, 2022 


I. Mangalagiu, Mădălina (trad. ; note) 


Cooper 


Sunt băgat până la gât în cocktailuri Jăgerbomb. Ieri, ai fi zis 
că sunt căsătorit cu blenderul — scoteam băuturi Piña Colada și 
Daiquiri cu căpșuni ca pe bandă rulantă. În seara asta, pregătesc 
Red Bull cu vodcă și cocktailuri Fireball. Și să nu uităm de vinul 
rosé. Cretinii ăștia și vinul lor rosé! Stau toți sprijiniți de bar, unul 
lângă altul. Poartă cămăși din in, în nuanţe pastel, și au tunsori de 
trei sute de dolari. Îmi comandă răstit de băut. E îngrozitor de cald. 

În Avalon Bay, anotimpurile sunt definite de un ciclu nesfârșit 
de exoduri și invazii. Când vara se termină, începe agitația. 
Turiștii arşi de soare își încarcă bagajele în dubiţe, își iau copiii 
lipicioși de la atâtea dulciuri și se îndreaptă spre interiorul conti- 
nentului, înapoi în suburbiile și birourile lor. Urmează valul de 
studenți bronzați și plini de fiţe — armatele de clone se întorc la 
Universitatea Garnet. Puști de bani gata, ale căror palate cons- 
truite pe coastă ne împiedică pe noi, oamenii de rând, care trăim 
de azi pe mâine cu mărunțișul care le pică din buzunare, să avem 
vedere la ocean. | 

— Hei, omule, vreau șase sPor-uri de tequila! îmi zbiară o clonă. 

Trântește un card de credit pe tejgheaua umedă și lipicioasă a 
barului. Probabil se așteaptă să fiu impresionat. Pe bune, e doar 
un alt retardat care învață la Garnet. 

— Adu-mi aminte de ce facem asta, îi spun lui Steph, în timp 
ce pregătesc băuturile cu Jack Daniels și Cola. 

Steph strecoară o mână în sutien și își ridică, pe rând, fiecare 
sân, astfel încât decolteul să pară mai mare și mai plin. Poartă un 
maiou negru, inscripționat cu numele barului: Joe's Beachfront 
Bar. 

— Pentru bacșișuri, Coop. 

Bineînțeles. Nimic nu se cheltuiește mai repede decât banul 
altuia. Lichelele aruncă în dreapta și-n stânga cu bani. Bineînţeles 
că folosesc cardurile de credit ale părinților. 

Weekendurile sunt foarte aglomerate. Azi e ultima vineri îna- 
inte de începerea anului universitar la Garnet, deci urmează trei zile 
de petreceri nebunești, până luni dimineață. Barurile vor fi pline 
ochi. O să facem bani cu nemiluita. Dar n-am de gând să fac 
munca asta la nesfârșit. Lucrez aici în weekenduri, ca să strâng 
ceva bani în plus. Nu vreau să mai lucrez pentru alții. Visez să 
pun pe picioare propria afacere. După ce strâng destul, o să dispar 
din barul ăsta. 

— Ai grijă de tine! o avertizez pe Steph, care tocmai pune 
băuturile pe tavă. Să mă strigi, dacă e nevoie să scot bâta. 

N-ar fi prima dată când ciomăgesc vreun tip care nu acceptă 
să fie refuzat. 

În astfel de seri, atmosfera e diferită. Umiditatea e atât de mare, 
încât ai putea folosi aerul sărat pe post de loțiune de protecție 
solară. Clienţii se înghesuie unii în alții, inhibițiile dispar, iar 
combinaţia de testosteron și tequila nu prevestește lucruri bune. 

Din fericire, Steph e o fată puternică. 

— Mă descurc eu! îmi zice. 

Ia băuturile și-mi face cu ochiul, apoi își aşterne un zâmbet pe 
buze. Se răsucește pe călcâie. Părul ei lung și negru, prins în coadă, 
se leagănă. 

Nu știu cum poate să-i tolereze pe cei care încearcă să o pi- 
păie. E adevărat că și eu mă bucur de atenție din partea fetelor. 
Unele devin destul de tupeiste sau prea prietenoase. Diferența 
este că, atunci când fetele se dau la mine, le zâmbesc și le fac cin- 
ste cu un shoż, ele chicotesc cu prietenelor lor și apoi mă lasă în 
pace. Dar pentru fete nu e la fel. Cu atât mai mult, dacă ai de-a 
face cu libidinoșii din frățiile de la Garnet. Pun mâna pe Steph și 
îi șoptesc tot felul de chestii obscene la ureche. Habar n-am cum 
se abține să-i pocnească. 

E o muncă grea să-i servești pe paraziții ăștia — această spe- 
cie invazivă care ne devorează pe noi, localnicii, ne lasă fără vlagă 
și, pe deasupra, își lasă gunoiul în urmă. 

Şi totuși, în lipsa lor, acest oraș abia dacă ar rezista. 

— Hei! Dă-mi sHor-urile alea! zbiară iar clona. 

Încuviințez din cap, de parcă aș spune „Imediat, când, de 
fapt, vreau să-i transmit că-l ignor. 

Un fluierat din capătul celălalt al tejghelei îmi atrage atenția. 

În barul ăsta, au prioritate la servire localnicii. Fără excepții. 
Urmează la rând clienţii fideli, care lasă bacșișuri grase, oamenii 
politicoși, femeile sexy, doamnele în vârstă și, la urmă, nesimțiții 
care nu au răbdare. Torn un sot de whisky pentru Heidi și încă 
unul pentru mine. Le dăm pe gât și îi torn încă unul. 

— Ce faci aici? o întreb. 

Niciun localnic care se respectă nu e în zonă în seara asta. 
Mișună prea multe clone pe-aici și strică cheful tuturor. 

— Am venit să-i las lui Steph cheile. A trebuit să dau o fugă 
până acasă la ea. 

În copilăria noastră, Heidi era cea mai drăguță fată din școală. 
Și nu s-au schimbat multe de atunci. Chiar și în pantaloni scurți 
și într-un tricou albastru, simplu, e cea mai mișto tipă din acest bar. 

— Închizi tu barul în seara asta? se interesează ea. 

— Da, probabil o să fiu aici până la trei dimineața. 

Heidi se ridică pe vârfuri și se apleacă să-mi vorbească peste 
tejghea: 

— Vrei să treci pe la mine după aia? 

— Nu. Mâine lucrez tură dublă. Trebuie să dorm. 

Se bosumflă. S-a enervat fiindcă și-a dat seama că nu vreau să 
ne combinăm acum. Chiar dacă i-am tras-o de câteva ori vara 
asta, să fac sex în mod repetat, cu una dintre cele mai bune prie- 
tene ale mele, începe să semene cu o relaţie, iar eu nu asta caut. 
Sper să-și dea și ea seama și să nu mă mai invite. 

Blondul nerăbdător din celălalt capăt al barului încearcă să-mi 
atragă atenția: 

— Hei! Hei!! Omule, jur c-o să primeşti o bancnotă de o sută 
dacă-mi dai un nenorocit de shot. 

— Mai bine te întorci la muncă, spune Heidi cu un zâmbet 
sarcastic, trimițându-mi o bezea. 

Nu mă grăbesc să ajung la blond. E leit celelalte clone: un 
păpușel care a absolvit o școală privată, cu cărare într-o parte și cu 
un zâmbet impecabil. Lângă el stau doi tipi — probabil prieteni 
de-ai lui. Pentru genul ăsta de oameni, munca manuală înseamnă 
să-și șteargă propriul fund și-atât. 

Îi cer: 

— Scoate banii! 

Clona trântește pe tejghea o bancnotă de o sută de dolari. E 
foarte mândru de el. Torn un singur soz de whisky şi împing 
paharul spre el. Dă drumul bancnotei și înhaţă paharul. O iau și 
o pun în buzunar. 

— Am comandat șase shof-uri, îmi spune arogant clona. 

— Scoate încă cinci sute de dolari și ți le dau! 

Mă aștept să se plângă sau să facă scandal. În schimb, tipul 
râde și agită dojenitor un deget în direcția mea. Pentru el, ăsta e 

barul în care vine să găsească farmecul claselor sociale inferioare lui. 
Puștii bogați adoră să fie jecmăniți. 

Spre uimirea mea, cap-sec scoate un teanc de bancnote și pune 
cinci sute de dolari pe tejghea. 

— Dă-mi ce-ai mai bun! 

În barul ăsta, „ce-ai mai bun” e o sticlă de Johnnie Walker Blue 
Label și una de tequila al cărei nume nu știu să-l pronunț. În 
magazine, niciuna dintre ele nu costă mai mult de cinci sute de 
dolari. Mă prefac surprins de cererea lui. Urc pe un scaun. Mă 
întind spre sticla prăfuită de tequila, pusă pe ultimul raft de sus, și 
îi torn shot-urile la suprapreț. 

Puștiul putred de bogat se îndreaptă spre masa lui, mulțumit. 

Colegul meu barman, Lenny, se uită dezaprobator la mine. 
Știu că n-ar trebui să încurajez un astfel de comportament. Nu 
face decât să întărească ideea că suntem de vânzare, că bogătașii 
sunt proprietarii acestui oraș. Dar dă-o naibii de treabă! N-am de 
gând să servesc băuturi până mor. Am planuri mai mari. 

— La cât termini în seara asta? se alintă o tipă, în stânga mea. 

Mă răsucesc încet spre ea, așteptând continuarea. De obicei, 
întrebarea asta e urmată de una din două variante: Pentru că vreau 
să mă ajuţi să termin sau Pentru că abia aştept să te ajut să termini. 

În funcţie de exprimarea pe care o alege, îți poți da seama 
dacă ai de-a face cu o fată care e egoistă în pat sau cu una care 
adoră să ofere sex oral. Niciuna dintre cele două replici de agăţat 
nu dă dovadă de originalitate, dar nimeni nu se așteaptă la așa 
ceva din partea clonelor care roiesc în Avalon Bay, în fiecare an. 

— Deci? insistă blonda. 

Îmi dau seama că nu o să-mi servească nicio replică de agăţat. 

— Barul se închide la două, îi răspund. 

— Vino să ne ii companie după ce ieși din tură! mă invită fata. 

Ea și prietena ei au păr lucios, corpuri perfecte și piele strălu- 
citoare. Se vede că au stat toată ziua la plajă. Sunt drăguțe, dar 
n-am chef de ce vor să-mi ofere. 

— Îmi pare rău, dar nu pot. Căutaţi pe cineva care arată exact 
ca mine. Fratele meu geamăn e pe-aici pe undeva. Sunt sigur că 
i-ar plăcea să vă distreze. 

Fac un semn către mulțimea de trupuri înghesuite ca sardi- 
nele în conservă. 

Spun asta pentru că știu că-l va enerva pe Evan. Deși, pe de 
altă parte, s-ar putea să-mi mulțumească. Detestă clonele, dar nu 
îl deranjează răzgâiatele pline de bani, dacă sunt dezbrăcate. Jur 
că frate-miu încearcă să se culce cu toate tipele din oraș! Zice că 
e „plictisit”. Iar eu mă prefac că-l cred. 

— Vai! Există încă unul ca tine? 

Aproape imediat, fetele încep să viseze cu ochii deschiși. lau 
un pahar și pun gheaţă în el. 

— Da. ÎI cheamă Evan, adaug încurajator. Dacă îl găsiți, să-i 
spuneți că v-a trimis Cooper. 

În sfârșit, tipele se îndepărtează cu băuturile lor, iar eu respir 
ușurat. 

Să fii barman e un job de rahat. 

Împing paharul cu whisky sec pe tejghea, către tipul uscățiv 
care l-a comandat, și iau banii pe care mi-i întinde. Îmi trec dege- 
tele prin păr și iau o mică pauză înainte să mă ocup de următorul 
client. În seara asta, mulțimea amețită de alcool se poartă bine. 
Daryl, paznicul de la intrare, îi dă afară pe cei care par pe punctul 
de a vomita, iar eu și Lenny îi alungăm pe idioții care încearcă să 
ajungă în spatele tejghelei. 

Sunt cu ochii pe Steph și pe celelalte chelnerițe care își croiesc 
drum prin mulțime. Steph servește la o masă plină de studenți de la 
Garnet. Toţi salivează după ea. Le zâmbește, dar îi știu privirea — 
zâmbetul ei e cât se poate de fals. Când dă să plece, unul dintre ei 
o apucă de talie. 

Mă încrunt. E blondul pe care l-am tapat de șase sute de dolari. 

Sunt cât pe ce să sar peste bar, dar apoi Steph se uită la mine. 
De parcă știe ce am de gând să fac, clatină din cap, dându-mi de 

înţeles să nu mă bag. Apoi se desprinde cu dibăcie de idiotul care 
nu-și poate ţine mâinile acasă și se întoarce la tejghea. 

— Vrei să-i dau afară? o întreb. 

— Nu. Mă descurc cu ei. 

— Știu, dar nu e obligatoriu s-o faci. Am luat șase sute de 
dolari de la proștii ăia. O să-i împart cu tine. Lasă-mă să scap de ei! 

— Nu-i nevoie. Dă-mi trei Corona și două soz-uri de Jăg... 

— Nici măcar să nu pomenești numele ăla! 

Mă crispez. Dacă sunt obligat să mai miros porcăria aia nea- 
gră de Jägermeister, o s-o iau razna. 

— Trebuie să-mi cumpăr niște dopuri pentru nas, adaug. 

— Parcă ai suferi un atac cerebral, râde ea, în timp ce mă 
privește cum mă strâmb la fiecare soz turnat. 

— Ar trebui să primesc un spor de risc la salariu. 

Împing paharele spre ea. 

— Vorbesc serios. Dacă tipii ăia nu-și pot ține mâinile acasă, 
o să le dau o lecţie. 

— E-n regulă, răspunde Steph. Dar, Doamne, ce-aș mai vrea 
să plece odată! Nu știu care dintre ei se poartă mai rău în seara 
asta: domnul Pune-Mâna-Peste-Tot sau studentul ăla din ulti- 
mul an care se plânge că tati s-a răzgândit și nu-i mai cumpără 
un iaht după ce termină facultatea. 

Chicotesc. 

Steph suspină și pleacă ducând o tavă plină de băuturi. 

Pentru o oră, sunt atât de ocupat, că nici nu am timp să ridic 
ochii. Barul e atât de plin, încât feţele se contopesc într-o pată 
roz. Nu fac altceva decât să torn în pahare și să încasez plăți, până 
când intru în transă, abia conștient de ceea ce fac. 

Când arunc o privire să văd dacă Steph e bine, văd că bogătașul 
blond încearcă s-o convingă să danseze cu el. Colega mea se 
mișcă de colo colo, ca un boxer, ca să scape de tip. Nu pot să des- 
lușesc ce-i zice ea, dar mi-e ușor să ghicesc: „Lucrez. Te rog, lasă-mă 

să mă întorc la treabă! Nu pot să dansez cu tine. Sunt în timpul 
programului”. 

Încearcă să fie politicoasă, dar privirea ei iritată dă de înțeles 
că i-a ajuns cu vârf și îndesat. 

ÎI strig pe colegul meu, gesticulând spre Steph: 

— Len! Ai grijă de bar pentru o secundă! 

Lenny încuviințează din cap. Aici, avem grijă de ai noștri. 

Mă apropii cu pași mari de masă. Știu că par amenințător. Am 
un metru optzeci și opt înălțime, nu m-am mai bărbierit de zile 
întregi și ar cam trebui să mă tund. Să sperăm că arăt destul de 
amenințător încât să-i descurajez pe cretinii ăștia și să nu facă 
vreo prostie. 

— E totul în regulă? întreb când ajung lângă grup. 

Tonul meu transmite clar că nu e totul în regulă și că blondul 
ar trebui să înceteze, fiindcă sunt gata să-l înșfac și să-l arunc 
afară din bar. 

— Șterge-o dracului de-aici, clovnule! se răstește la mine unul 
dintre ei. 

Insultele nu mă mai deranjează. M-am obișnuit cu ele. 

Ridic o sprânceană. 

— Nu plec până când colega mea nu-mi spune să plec. 

Mă uit cu atenție la mâna blondului, care o ține pe Steph de 
braț, și îi zic: 

— Fata n-a venit aici ca să fie pipăită de băieții de bani gata, 
ca voi. 

Tipul are destulă minte încât să-și retragă mâna. Steph profită 
de ocazie și vine lângă mine. 

— Vezi? N-avem nicio problemă, îmi spune clona, cu o mutră 
arogantă. Fata n-are nevoie s-o salvezi. 

Îmi subliniez avertismentul: 

— Ai grijă să nu aibă nevoie! Și ține-ți mâinile acasă! 

Steph și cu mine suntem pe cale să plecăm, dar apoi un pahar 
se sparge. 

Nu contează cât de zgomotoasă ori cât de plină este o încă- 
pere. Dacă un pahar se sparge pe podea, în secunda următoare 
poți auzi și musca. 

Toate capetele se întorc spre noi. Unul dintre prietenii blondu- 
lui a scăpat paharul. Clipește cu inocență când mă uit într-acolo. 

— Ups! face el. 

Râsete și aplauze destramă tăcerea de moment. Apoi conver- 
sațiile continuă și toată lumea se distrează în continuare. 

— La dracu’! mormăie Steph. Du-te la bar, Coop. Mă descurc. 

Colega mea pleacă încruntată. Grupul de nesimțiți ne ignoră. 
Vorbesc tare și râd. 

— E totul OK? mă întreabă Lenny, când mă întorc la bar. 

— Nu prea știu. 

Mă uit iar înspre lichele. Mă încrunt când observ că blondul a 
dispărut. Unde naiba s-a dus? 

— Nu, adaug în șoaptă. Nu-i totul OK. Mă întorc imediat. 

Şi uite-așa, încă o dată, îl las pe Lenny singur pe baricade. 
Plec de la bar ca s-o găsesc pe Steph. Mă îndrept spre partea din 
spate a barului; poate că s-a dus să ia mătura, ca să strângă cioburile. 

Aud un strigăt: 

— Dă-te de pe mine! 

Dau buzna după colț. Blondul a încolțit-o pe Steph la capătul 
unui hol scurt și îngust, unde se află camera de aprovizionare. 
Când Steph încearcă să-l ocolească, se pune în fața ei și o apucă 
de încheietură. Cealaltă mână coboară încet și încearcă să-i pi- 
păie fundul. 

Nu! În niciun caz n-o să permit așa ceva! 

Mă reped și-l iau de guler. O secundă mai târziu, îl arunc pe 
podeaua umedă. 

— Afară! mârâi eu. 

— Cooper..., intervine Steph. 

Mă apucă de braţ. Privirea ei îmi arată că îmi mulțumește. 
Ştiu că apreciază faptul că am salvat-o. 

O desprind de mine. Mi-a ajuns! M-am săturat de măgarii ăștia. 

— Ridică-te și cară-te! îi spun pușlamalei, care se uită uimit la 
noi. 

Se ridică de pe podea, urlând și înjurând. Nu durează mult 
până când strigătele lui furioase încep să atragă atenția. Apare un 
grup de fete zgomotoase, urmate de alți curioși. 

— Pres, omule, ești bine? 

Doi dintre prietenii lui se strecoară prin mulțime. Își umflă 
piepturile, ca să pară mai intimidanți. Se postează de-o parte și 
de alta a „campionului”; dacă sunt alungați de aici, în fața tuturor, 
vor bea singuri tot anul. 

— Care-i problema ta, omule? mă întreabă libidinosul, arun- 
cându-mi priviri ucigătoare. 

Îmi încrucișez brațele la piept. 

— Acum nu mai am nicio problemă, îi răspund. Pur și simplu 
dau gunoiul afară. 

— Simţi și tu, Preston? întreabă prietenul blondului, cu un 
rânjet. Ceva miroase urât. 

— Parc-am văzut un tomberon afară. Sau o fi rulota în care 
locuiești? mă întreabă al treilea tip, batjocoritor. 

— Te rog, vino mai aproape și mai zi-mi asta o dată! îl îndemn. 

Sunt plictisit, iar fețele ăstora cer bătaie. 

Îmi cântăresc șansele de reușită. Sunt trei contra mea. Trei tipi 
voinici — fiecare dintre ei are cam un metru optzeci înălțime. 
Probabil că practică vreun sport. Dar, pe de altă parte, eu chiar 
lucrez ca să supraviețuiesc, și mușchii mei nu sunt făcuți doar 
pentru spectacol. Așa că am destule șanse să-i dobor. 

Steph mă împinge la o parte și se postează între mine și ei. 

— Coop, oprește-te! Las-o baltă! Mă descurc. Du-te înapoi la 
bar. 

— Chiar așa, Coop, mă ironizează Preston. 

Apoi se întoarce către prietenii lui și spune: 

— Niciun nemernic de localnic nu merită osteneala să te baţi 
cu el. 

Mă uit la Steph și ridic din umeri. Bădăranul ăsta ar fi trebuit 
să-și ia tălpășița când a avut ocazia. În timp ce Preston râde aro- 
gant, mă apropii de el, îl înșfac de tricou și îl pocnesc în mutră. 

Se clatină și aterizează peste prietenii lui. Îl ajută să se ridice și 
îl împing spre mine. Cu nasul însângerat, se năpustește la mine. 
Mă mânjește de sânge. Ne lovim de câteva fete, care încep să tipe. 
Apoi ajungem sprijiniți de un perete. Vechiul telefon public care 
nu mai funcționează de cincisprezece ani mă împunge în spate, 
distrăgându-mi atenţia, ceea ce îi oferă lui Preston ocazia de a-mi 
da un pumn direct în falcă. Îl răsucesc și-l lipesc de perete. Sunt 
pe cale să-i fac fața praf, însă mă trezesc că Joe, proprietarul baru- 
lui, împreuna cu Daryl și Lenny, mă îndepărtează de el. 

— Gunoiule! mârâie Preston la mine. Ai idee în ce belea ai 
intrat? 

— Ajunge! strigă proprietarul barului. 

Joe e veteran. A luptat în Vietnam. E cărunt, cu o barbă 
cenușie, în stil hipiot, și poartă părul strâns în coadă. Joe îndreaptă 
un deget spre Preston și strigă: 

— Dispari de-aici! Nimeni nu se bate în barul meu. 

— Vreau ca psihopatul ăsta să fie concediat, ordonă Preston. 

— Hai, plimbă ursul! mă răstesc la el. 

— Coop, taci din gură! îmi spune Joe. 

Le face semn lui Lenny și lui Daryl să-mi dea drumul. 

— O să-ţi scad din salariu pentru chestia asta, să știi. 

— N-a fost vina lui Coop, intervine Steph. Tipul ăsta mă tot 
pipăia. Apoi m-a urmărit până aici și m-a încolțit în hol. Cooper 
încerca să-l dea afară. A 

Preston clocotește de furie. Își şterge sângele de la nas. 

— Ştii cine e taică-miu? se rățoiește la Joe. Banca lui deține 
jumătate dintre clădirile din zona asta mizerabilă. Dacă-i zic un 
cuvânt, viața ta va deveni foarte complicată. 

Joe strânge din buze. 

— Angajatul tău m-a lovit, continuă Preston, nervos. Nu știu 
cum conduci tu gaura asta de șobolan, dar, dacă același lucru mi 
s-ar fi întâmplat în altă parte, în clipa asta, cel care m-a pocnit 
n-ar mai avea loc de muncă. 

Zâmbetul lui îngâmfat mă face să clocotesc. 

Îmi vine să-l strâng de gât. 

— Așa că ori rezolvi problema, ori îl sun pe taică-miu și o s-o 
rezolve el pentru tine. Știu că e târziu, dar nu vă faceți griji! Sigur 
e treaz. Tata e mereu treaz noaptea. 

Zâmbetul ăla arogant se lățește. 

— Așa și-a câștigat miliardele de dolari, adaugă blondul. 

Se lasă tăcerea. 

Apoi Joe oftează și se întoarce spre mine. 

— Doar n-ai de gând s-o faci! îi spun uimit. 

Joe şi cu mine ne cunoaștem de mult timp. Eu și fratele meu 
am lucrat ca ajutoare de barman pe timpul verii, când eram în 
liceu. L-am ajutat să reconstruiască barul, după ce două uragane 
au trecut peste el. Am mers cu fiica lui la balul de absolvire, pen- 
tru numele lui Dumnezeu! 

Își trece mâna prin barbă. Are o expresie învinsă. 

— Joe. Pe bune, omule! O să-l lași pe unul din ăștia să-ți spună 
cum să-ți conduci afacerea? 

— Îmi pare rău, zice Joe, scuturând din cap. Trebuie să mă 
gândesc la afacerea mea. La familia mea. Ai împins lucrurile prea 
departe, Coop. Ia din casa de marcat banii pe care ți-i datorez 
pentru seara asta. O să-ți dau un cec mâine. 

Satisfăcut de sine, ticălosul îmi rânjește. 

— Vezi, fraiere? Așa merg lucrurile în lumea reală. 

Aruncă un teanc de bani spre Steph și scuipă sânge pe jos. 

— Poftim! Fă curat pe-aici, scumpo! 

— Noi doi n-am terminat-o, îl avertizez pe Preston, care se 
îndepărtează alături de cei din gașca lui. 

— Am terminat-o înainte să înceapă, îmi strigă el batjocori- 
tor, peste umăr. Tu ești singurul care nu știa. 

Uitându-mă la Joe, îi văd neputinţa în ochi. Nu mai are nici 
puterea, nici dorința să poarte asemenea bătălii. Așa ne înving. 
Pas cu pas. Ne îngenunchează până când suntem prea obosiţi ca 
să mai continuăm. Apoi își bagă nasul în treaba noastră, în aface- 
rile noastre, în demnitatea noastră și ni le smulg pe toate. 

— Ştii — îi zic lui Joe, în timp ce iau banii de pe jos și i-i trân- 
tesc în mână —, de fiecare dată când unul dintre noi cedează în 
fața unuia dintre ei, le e din ce în ce mai ușor să-și bată joc de noi 
data viitoare. 

De fapt... nu. La naiba! N-o să permit să existe o „data viitoare”. 


Mackenzie 


De când am plecat de la ai mei, din Charleston, azi-dimineață, 
am o presimțire nasoală. Devine din ce în ce mai sâcâitoare și-mi 
cere să mă întorc. Îmi vine să-mi iau câmpii fiindcă anul meu de 
pauză a luat sfârșit. 

Acum taxiul trece pe lângă stejari, spre căminul Tally, din campu- 
sul Universității Garnet, iar eu încep să simt cum mă trec fiori reci. 

Chiar se întâmplă. 

Dincolo de gazonul verde și de șirul de mașini, un grup de 
boboci însoțiți de părinți cară cutii în clădirea din cărămidă roșie, 
cu patru etaje, care se ridică spre cerul albastru și senin. O dungă 
albă, decorativă, încadrează rândurile de ferestre și acoperișul. E 
una dintre caracteristicile arhitecturale ale clădirilor originale din 
campusul istoric. 

— Mă întorc imediat să iau cutiile, îi spun șoferului, după 
care îmi pun poșeta pe umăr și las bagajul jos. Vreau doar să mă 
asigur că am ajuns unde trebuie. 

— Nicio problemă! Nu vă grăbiţi. 

Taximetristul e relaxat. Asta se explică prin faptul că părinții 
mei i-au dat o grămadă de bani ca să fie șoferul meu toată ziua. 

Pășesc pe sub felinarul uriaș, din metal, agăţat de grinda de dea- 
supra ușii. Mă simt precum un fugar care se întoarce acasă, după 
un an de stat în ascunzișuri. Lucrurile bune nu durează mult. 
Cum să mă întorc la teme și la teste-surpriză? După ce am făcut 
ce am vrut în ultimele douăsprezece luni, mi-e greu să mă întorc 
la ore. 

Mama unui student mă oprește pe scări și mă întreabă dacă 
sunt îndrumătorul! de cămin. Minunat! Mă simt bătrână rău. Un 
nou val de tentație mă îndeamnă să fac stânga-mprejur și să plec, 
dar mă forțez să-l ignor. 

Urc fără tragere de inimă până la etajul patru, unde camerele 
sunt puțin mai mari și ceva mai frumoase, rezervate pentru stu- 
denții ai căror părinți își permit să plătească, pentru cazare, echi- 
valentul PIB-ului unei mici națiuni. Conform e-mailului pe care 
l-am primit, voi locui în camera 402. 

Înăuntru, o mică sufragerie și o chicinetă despart cele două 
dormitoare. În camera din stânga e un pat gol, un birou din lemn 
și un dulap. În dreapta, ușa e larg deschisă. Dincolo de ea zăresc o 
tipă blondă, îmbrăcată doar cu o pereche de pantaloni scurți. Se 
zbenguie de colo colo, în timp ce își aranjează hainele pe umerașe. 

— Bună! îi strig, încercând să-i atrag atenția. 

Îmi las bagajele pe podea. 

— Hei! 

Nu mă aude. Mă apropii de ea și o bat pe umăr. Iresare și duce 
o palmă la gură, ca să înăbușe un țipăt. 

— Doamne! M-ai speriat! exclamă, cu un accent sudist pronunțat. 

Îşi scoate căștile wireless din urechi și le bagă în buzunar. 

— Era să fac pe mine de frică! 


1 În original, resident advisor. În căminele studențești nord-americane este nu- 
mit câte un îndrumător. Acesta este, la rândul lui, student. Rolul lor este de a-i 
îndruma pe studenți, a monitoriza activitatea din cămin, a întreține o atmosferă 
plăcută și a facilita comunicarea. (N. red.) 

Sânii ei sunt dezgoliți, dar nu face absolut niciun efort să-i 
acopere. Încerc să o privesc în ochi, dar e cam jenant, așa că-mi 
îndrept atenţia spre ferestre. 

— Îmi pare rău c-am dat buzna. Nu mă așteptam să... 

-să-mi găsesc colega de cameră filmând prima scenă dintr-un film 
porno cu amatori. 

Tipa ridică din umeri și zâmbește. 

— Nicio problemă! 

— Aș putea să mă întorc în câteva minute, dacă... 

— Nu-i nevoie. E OK, mă asigură ea. 

Stă cu mâinile în șolduri, etalându-și sânii goi-goluți. 

O întreb: 

— Nu cumva pe formularul de cazare era vreo căsuță „pentru 
nudiști”, pe care am bifat-o din greșeală? 

Râde. În sfârșit, își pune un tricou. 

— Îmi place să curăț locurile pe plan energetic, îmi explică 
noua mea colegă de cameră. O casă nu se poate numi „cămin” 
decât după ce stai ceva vreme dezbrăcat în ea. Pricepi? 

Îi atrag atenția: 

— Storurile sunt ridicate. 

Îmi face cu ochiul. 

— Exact! Nu vreau să mă bronzez cu dungi. Sunt Bonnie May 
Beauchamp. Se pare că suntem colege de cameră. 

— Mă cheamă Mackenzie Cabot. 

Mă cuprinde într-o îmbrățișare strânsă. În mod normal, aș 
considera acest gest un afront la adresa limitelor mele personale. 
Dar ea nu mă deranjează. Poate că e vrăjitoare și m-a hipnotizat 
cu sânii ei. Vrăjitoare sau nu, Bonnie emană energie pozitivă. 

Are fața rotundă, delicată și ochi mari, căprui. Are și un zâm- 
bet alb, strălucitor, care îmi închipui că-i atrage pe tipi. E întru- 
chiparea unei surori mai mici — dar cu sâni mari. 

— Unde-s toate lucrurile tale? mă întreabă, după ce se des- 
prinde din îmbrățișare. 

— O să le aducă iubitul meu, ceva mai târziu. Am câteva 
lucruri jos, în mașină. Mă așteaptă șoferul. 

— Te ajut să le aduci sus, se oferă Bonnie. 

Am doar câteva cutii, dar apreciez efortul și compania ei. 
Luăm cutiile și le punem în cameră, apoi umblăm pe holuri pen- 
tru o vreme, ca să vedem împrejurimile. 

— Eşti din Carolina de Sud? întreabă Bonnie. 

— Din Charleston. Dar tu? 

— Sunt din Georgia. Tati a vrut să învăţ la Georgia State, dar 
mami a studiat la Garnet. 

Mai jos, la etajul al treilea, un tip se plimbă ducând un rucsac 
frigorific plin cu sticle de vin rosé. Vrea să ne ofere un pahar în 
schimbul numerelor noastre de telefon. Mâinile, pieptul și spa- 
tele lui sunt acoperite cu numere de telefon mâzgălite cu marker 
negru permanent. Majoritatea numerelor de telefon sunt incom- 
plete. Pun pariu că toate sunt false. 

Refuzăm oferta și mergem mai departe. 

— Te-ai transferat aici de la altă universitate? întreabă Bonnie, 
în vreme ce ne plimbăm prin cămin. Nu mă înţelege greșit, dar 
nu arăţi ca o boboacă. 

Știam eu că așa se va întâmpla. Mă simt de parcă aș fi consilier 
de tabără. Sunt cu doi ani mai în vârstă decât colegii mei, din 
cauză că mi-am luat un an liber și din cauza faptului că am înce- 
put grădinița cu un an mai târziu decât ar fi trebuit. Ai mei au 
decis că e mai bine să-și prelungească excursia pe Marea Medite- 
rană decât să mă aducă acasă la timp pentru începerea grădiniței. 

Îi explic: 

— Am întrerupt facultatea pentru un an. Am făcut o înțelegere 
cu ai mei: voi merge la orice facultate aleg ei, dacă mai întâi mă 
lasă să lucrez la afacerea mea. 

Deși, dacă ar fi fost după mine, aș fi sărit complet peste capi- 
tolul ăsta cu maturizarea. 

— Ai deja propria afacere? se miră Bonnie, făcând ochii mari. 
Toată vara m-am uitat la reluări după Vanderpump și am chefuit 
pe lac. 

— Eu am lucrat la un site și la o aplicație pentru site-ul ăla. 
Mă rog, nimic măreț. Nu-i ca și cum am creat Tesla. 

— Ce fel de aplicaţie? 

— E pentru un site unde fetele postează întâmplări amuzante 
sau jenante legate de iubiții lor. Totul a început ca o glumă pe 
seama unor prieteni din liceu, dar apoi a luat amploare. Anul 
trecut am creat alt site — de data asta, destinat postărilor scrise 
de băieți despre iubitele lor. 

Dacă la început eram doar eu și blogul meu, în ultimul an a 
trebuit să angajez un manager de publicitate, moderatori de site 
și o echipă de marketing. Plătesc salarii și taxe și am un profit anual 
din șapte cifre. lar acum, pe lângă afacere, trebuie să-mi fac griji 
pentru eseuri și examene parțiale! Dar înțelegerea e înțelegere, iar 
eu mă țin de cuvânt. Cu toate astea, treaba cu facultatea mi se 
pare inutilă. 

Bonnie mă lovește peste braț, încântată. Fata asta are tije de 
oțel pe post de degete! 

— Dumnezeule! Știu site-ul ăla — BoyfriendFails.com! Măi 
să fie! În ultimul an de liceu, eu și prietenele mele mai degrabă 
am citit postările de pe site, în loc să ne facem temele. A fost beton 
postarea despre iubitul care s-a stricat la stomac după întâlnire, și 
tatăl fetei îl conducea acasă, iar tipul a avut diaree tot timpul cât a 
stat pe bancheta din spate. 

Se prăpădește de râs. Zâmbesc și eu, pentru că îmi aduc aminte 
de postarea aia. A avut peste trei sute de mii de vizualizări, mii de 
comentarii și, datorită reclamelor, ne-a adus venturi duble în 
comparație cu oricare altă postare din luna aia. 

— Uau! exclamă Bonnie, îndată ce-și recapătă suflul. Chiar 
scoţi bani din postări? 

— Da, datorită reclamelor. Afacerea merge destul de bine, 
spun eu și dau din umeri cu modestie. 

Bonnie se bosumfă. 

— Ce tare! Sunt invidioasă. Eu n-am idee ce fac aici, Mac. 
Pot să-ţi zic „Mac” sau preferi „Mackenzie”? „Mackenzie” e cam 
lung. 

— Poţi să-mi spui Mac. 

— După liceu, următorul pas pe care lumea s-a așteptat să-l 
fac a fost să merg la facultate. Dar n-am deloc idee ce specializare 
să-mi aleg sau ce-o să fac după ce mă fac mare. 

Chicotesc. Bonnie chiar îmi place. 


După o oră apare iubitul meu, aducând restul cutiilor. Au trecut 
săptămâni întregi de când nu ne-am văzut. Am avut o grămadă 
de lucru pentru afacere, înainte s-o las în seama angajaților mei 
cu normă întreagă, așa că nu am avut timp să-l vizitez pe Preston. 

Niciodată n-am stat despărțiți atât de mult timp. Poate doar 
în vara în care a fost cu familia lui în vacanță, lângă Lacul Como. 

l-am propus să închiriem împreună un apartament, în campus, 
dar Preston a refuzat categoric. „De ce să trăim într-un apartament 
de doi bani, când acasă am piscină, bucătar personal și menajeră?” 
N-am găsit un răspuns care să nu dea impresia că-i vorbesc de sus. 
Dacă independenţa față de părinți nu e un motiv destul de bun 
ca să ne mutăm împreună, atunci nu știu ce să mai zic. 

Încă din liceu, independența a fost marea mea motivaţie. Să 
trăiesc cu familia era ca și cum mă scufundam într-o groapă cu 
nisip mișcător — una care m-ar fi înghițit cu totul, dacă nu mi-aș 
fi smuls părul din cap și n-aș fi împletit din el o frânghie care să 
mă ajute să ies de acolo. Nu m-am născut ca să fiu întreținută de 
alții. Poate asta explică faptul că, atunci când îmi văd iubitul 
intrând în cameră, cu primele cutii, după o despărțire mai lungă 
de o lună, nu mă simt copleșită de dor și dorință. Nu simt nici 

valul brusc de entuziasm care apare după ce membrii unui cuplu 
stau despărțiți un timp. 

Nu e vorba că nu mi-a fost dor de el sau că nu sunt fericită că 
e aici. Doar că... îmi aduc aminte de anii de școală generală, când 
îmi plăcea de câte un băiat. Pe atunci, timpul scurs între masa de 
prânz, când îl vedeam, și ultima oră de curs din zi părea o eterni- 
tate și-mi sfâșia inima. Dar, între timp, am crescut. Preston și cu 
mine ne înțelegem bine. Avem o relație stabilă. Suntem aproape 
ca doi bătrânei căsătoriți. 

— Bună, iubito! 

Puțin transpirat după patru etaje urcate pe jos, Pres mă cu- 
prinde într-o îmbrățișare strânsă și mă sărută pe frunte. 

— Mi-a fost dor de tine. Arăți bine. 

— Și tu. 

Cu siguranță, atracția fizică nu e o problemă; Preston e foarte 
arătos. E înalt, zvelt, dar cu un corp atletic. Are ochi albaștri su- 
perbi, care par imposibil de strălucitori. Fața lui atrage atenția 
peste tot. S-a tuns de când l-am văzut ultima dată: părul lui blond 
e puțin mai lung în față, dar scurt în părți. Când își întoarce chi- 
pul, observ că e plin de vânătăi pe la nas și la ochiul drept. 

— Ce s-a întâmplat? îl întreb îngrijorată. 

— Ei, nu mare lucru, spune el, atingându-și arcada și ridicând 
nepăsător din umeri. Jucam baschet cu băieții, alaltăieri, și am 
încasat o minge în mutră. Nu e cine știe ce. 

— Eşti sigur? Cred că te-a durut. 

Arată nasol, de parcă un ou prăjit i se scurge pe o parte a feței. 

— Sunt bine. A, să nu uit! Ţi-am adus ceva. 

Bagă mâna în buzunarul din spate al pantalonilor kaki și 
scoate un card de plastic. Pe el scrie BIG JAVA. 

Îl iau. 

— Mulţumesc, iubitule! Cardul e valabil și în cafeneaua din 
campus? 

Dă aprobator din cap, cu seriozitate. 


-24- 


COMPLEXUL FETEI CUMINŢI 


— Mi-am zis că e cel mai bun cadou de început de an univer- 
sitar, pentru o pasionată de cafea, cum ești tu. Am pus două miare 
pe card. 

În chicinetă, Bonnie trage cu urechea. 

— Două mii? exclamă uimită. 

Adevărat: două mii de dolari numai pentru cafea e cam mult, 
dar ăsta e unul dintre lucrurile pe care le apreciez la Preston: cât 
de grijuliu este. A condus trei ore până la părinții mei, ca să-mi ia 
lucrurile, apoi s-a întors în campus, și a făcut toate astea cu zâm- 
betul pe buze. Nu s-a plâns și nici nu mi-a lăsat impresia că aș fi 
o povară. O face pentru că vrea. 

Și asta e mare lucru. 

Mă uit la colega mea de cameră. 

— Bonnie, el e iubitul meu, Preston. Pres, ea e Bonnie. 

— Îmi pare bine să te cunosc, spune el, cu un zâmbet sincer. 
Mă duc să iau și celelalte cutii. Pe urmă v-ar plăcea să luam prân- 
zul împreună? 

— Eu mă bag, răspunde Bonnie. Mor de foame. 

— Ar fi super, îi spun. Mulţumesc! 

După ce pleacă, Bonnie îmi zâmbește cu toată gura și ridică 
degetul mare, în semn că-i place de el. 

— Mişto treabă! De cât timp sunteți împreună? 

— De patru ani. 

Ne ducem amândouă la baie, ca să ne aranjăm părul și să ne 
pregătim pentru prânz. 

— Învățam amândoi la același liceu privat, îi povestesc. Eu 
eram boboacă și el era în ultimul an de liceu. 

ÎL cunosc pe Preston de când eram mici. În copilărie nu am 
fost prieteni, din cauza diferenței de vârstă. Îl vedeam pe la clubul 
privat al complexului nostru rezidențial, când părinții mei mă 
luau cu ei, la strângeri de fonduri. Când am început liceul la 
Spencer Hill, era îndeajuns de amabil încât să mă salute pe holurile 
școlii și când ne intersectam la petreceri. Asta m-a ajutat să câștig 

popularitatea de care aveam nevoie ca să supraviețuiesc în apele 
ostile și primejdioase ale unui liceu privat. 

— Îmi închipui că te simți ușurată că mergeţi, în sfârșit, la 
aceeași facultate. Să fi fost în locul tău, probabil c-aș înnebuni 
gândindu-mă la ce face aici, singur. 

— Eu și Pres nu suntem așa, îi explic în timp ce mă pieptăn. 
Preston nu e genul de tip care înșală. Are intenții serioase în legă- 
tură cu viitoarea lui familie și cu planul lui. 

— Planul lui? 

Expresia asta nu a sunat niciodată ciudat până în clipa asta, 
când Bonnie se uită intrigată la reflexia mea din oglindă. 

— Păi, părinții noștri sunt prieteni de ani buni, așa că, după ce 
am ieșit cu Pres la întâlniri pentru un timp, am înțeles că, în cele 
din urmă, o să terminăm facultatea, o să ne căsătorim și toate 
cele. Ştii tu... „planul”. 

Se uită la mine, încruntată. 

— Și îţi convine planul ăsta? 

— De ce să nu îmi convină? 

Cam așa au ajuns și ai mei să fie împreună. Și părinţii lor la 
fel. Știu că seamănă foarte mult cu ideea de căsătorie aranjată. 
Sinceră să fiu, am impresia că ai lui l-au bătut la cap pe Preston să 
mă invite la o întâlnire prima dată. El era într-un an superior. Eu 
eram o boboacă stângace, care încă nu știa cum să folosească o 
placă de îndreptat părul. Dar chiar dacă părinţii lui i-au sugerat 
să mă scoată în oraș, nu ne-am simțit forțați să ieșim împreună. 
Chiar ne bucuram unul de compania celuilalt, și încă ne bucurăm. 

Bonnie mă lămurește: 

— Eu aș fi fost supărată dacă toată viața mi-ar fi fost plănuită 
încă dinaintea primei zile de liceu. E ca și cum ţi-ar spune alții ce 
se întâmplă într-un film, în timp ce tu stai la coadă pentru popcorn. 

Bonnie se dă cu luciu de buze. Ridică din umeri și adaugă: 

— Dar nu contează, atât timp cât ești fericită. Corect? 

De când eram niște copii proști care umblau desculți și se luau 
la întrecere pe dealuri, trecând prin fața vilelor de milioane de 
dolari și fugind de polițiști, noi — puștii neadaptați care-și iro- 
seau anii tinereţii prin Avalon Bay — avem o tradiție. Ultima 
duminică de vară se termină cu un foc de tabără. 

Există o singură regulă: doar localnicii au voie să participe. 

În seara asta, eu și fratele meu geamăn ținem petrecerea tradi- 
țională acasă la noi. Casa noastră e pe plajă. Are două etaje, în 
stilul unei cabane, și e de trei generaţii în familia noastră — un 
lucru care se vede cu ochiul liber. Casa e dărăpănată, are nevoie 
de o mulțime de renovări, dar compensează prin mult farmec. 
Cam așa e și cu locatarii ei. În mod clar, Evan e cel mai fermecă- 
tor dintre noi doi. Adevărul e că, uneori, mă port ca un ticălos. 
Sunt un tip cu toane. 

Pe terasa din spatele casei, Heidi se strecoară lângă mine. 
Pune o carafă mică pe balustrada din lemn. 

— Avem destul alcool, îi spun. 

— Nu de-asta s-a inventat carafa. 

Se sprijină în coate, pe balustradă. Heidi are o ciudățenie: 
nimic pe lumea asta nu o mulțumește. Are o curiozitate nesfârșită, 
devoratoare. Când eram copii, ăsta a fost primul lucru care m-a 
atras la ea. Ochii ei priveau mereu mai departe decât ochii 
celorlalți. Voiam să văd ce zărea ea. 

— Atunci, care e scopul ei? o întreb. 

— Să te facă să te simți neascultător. O carafă e ca un secret. 

Se uită la mine, cu un zâmbet șiret. S-a aranjat în seara asta, la 
fel ca toate fetele care locuiesc în Avalon Bay. Păr ondulat. Ruj 
roșu-închis. Poartă tricoul meu vechi, inscripționat cu numele 
„Rancid”, pe care l-a modificat, transformându-l într-un maiou. 
Maioul ăsta lasă la iveală un sutien negru, din dantelă. Și-a dat 
osteneala să arate cât mai bine, și totuși nu mă atrage. 

— Văd că nu prea ai chef de tărie, spune ea când vede că nu-i 
cad în plasă. 

Ridic din umeri. Într-adevăr, n-am chef. 

Heidi se îndreaptă de spate și propune: 

— Hai să ne plimbăm cu mașina! Ca atunci când furam che- 
ile mamei tale! Îţi mai aduci aminte? Ajungeam undeva prin 
Tennessee și dormeam în camionetă. 

— Da. Îmi aduc aminte când un pădurar nervos ne-a fugărit, 
la patru dimineața, într-un parc național. 

Heidi râde și mă înghiontește. 

— Mi-e dor de aventurile noastre. 

Iau o dușcă din carafa ei. 

— Heidi, aventurile astea nu prea mai au farmec atunci când 
ai propria mașină și ai ajuns deja la vârsta când e legal să bei 
alcool. 

— Îţi promit că încă putem intra într-o grămadă de belele. 

Scânteia de cochetărie din ochii ei mă întristează. Altădată, chiar 
ne distram împreună, dar acum totul mi se pare forțat. Stânjenitor. 

— Coop! 

Din curte, fratele meu mă strigă. 

— Hei, omule! Vino încoace! Petrecerea e aici. 

Vestita telepatie dintre gemeni funcționează — frate-miu a 
apărut la țanc ca să mă „salveze”. O las pe Heidi pe terasă și cobor 
la parter. Îmi iau o bere și mă îndrept spre plajă, unde îl găsesc pe 
Evan lângă focul de tabără, împreună cu niște prieteni de-ai noștri. 
În timp ce eu beau, ei povestesc aceleași întâmplări pe care le tot 
depănăm de zece ani încoace. Prietenul nostru Wyatt organi- 
zează un meci de fotbal în lumina lunii. Lumea se duce să asiste. 
Lângă foc mai rămânem câțiva. Evan se așază în scaunul de lemn 
de lângă mine. Râde de ceva ce-a zis prietena noastră Alana. Se 
pare că nu pot să mă distrez în seara asta. Simt că am sub piele o 
insectă care scormonește din ce în ce mai adânc. Sapă tuneluri în 
carnea mea și depune acolo ouă de furie și de ură. 

— Hei! spune Evan, lovindu-mi piciorul. leși din starea asta, 
omule! 

— Mă simt bine. 

— Da, zice el cu sarcasm. Se vede. 

Ia sticla goală de bere pe care o țin absent în mână și-mi dă 
alta, din lada frigorifică. 

— De două zile, te porți ca un țăran, mă dojenește frate-miu. 
Înţeleg că eşti nervos, dar să știi că nu mai are haz. Îmbată-te, 
fumează niște iarbă! Heidi e pe-aici pe undeva. Poate c-o să te 
lase să i-o tragi, dacă o rogi frumos. 

Îmi înăbuș un geamăt de exasperare. Nu există secrete în gru- 
pul nostru. Când m-am culcat cu Heidi pentru prima oară, nici 
nu m-am trezit bine a doua zi, că toată lumea deja știa. Asta mi-a 
demonstrat că a fost o idee proastă. Să te combini cu o prietenă te 
bagă în belele. 

— Du-te dracului, nesimțitule! îi strigă Heidi. 

Aruncă un pumn de nisip spre Evan și îi arată degetul mijlociu. 

— Ups! spune el, deși știa că și Heidi e de față. Scuze! 

— Ştii, e de-a dreptul uimitor, îi zice Heidi sec — un semn 
clar că e pe punctul de a-l castra pe frate-miu. Sunteţi gemeni 

identici, și totuși nu ți-aș atinge nici moartă scula, Evan! Chiar 
dacă ai faţa lui Cooper. 

— Ce ţi-a zis-o! râde Alana, care stă așezată lângă Heidi și 
Steph. 

Încă de când erau în școala primară, fetele astea trei nu au 
știut decât să-i chinuie pe băieţii din Avalon Bay. Toate trei sunt 
frumoase și date naibii. 

Evan se mulțumește să facă un gest obscen, fiindcă nu prea îi 
stă în fire să dea replici cu haz. Apoi se întoarce spre mine: 

— Eu îmi menţin propunerea: să așteptăm să iasă clona din 
casă și apoi să-l înșfăcăm. Lumea vorbește, Coop. Dacă se aude 
că l-ai lăsat să scape basma curată, bogătașii o să înceapă să creadă 
că se pot pune cu noi. 

— Cooper e norocos că idiotul ăla nu a depus plângere la 
poliție, subliniază Steph. Dar, dacă transformi tărășenia asta într-un 
război, poate c-o să se răzgândească și o să depună plângere. 

Are dreptate. Nu am fost azvârlit într-o celulă de închisoare 
din simplul motiv că Preston ăla s-a mulțumit cu faptul că m-a 
umilit. Deși nu mi-am recunoscut înfrângerea, încă sunt supărat 
că am fost concediat. Evan are dreptate. Noi, cei din familia 
Hartley, nu putem permite ca insultele să scape nepedepsite. 
Avem o reputaţie de menținut în orașul ăsta. Când oamenii îţi 
miros slăbiciunea, intră la idei. Chiar dacă nu ai nimic, cineva tot 
încearcă să-ți ia ceva. 

— Și cine era tipul, totuși? întreabă Heidi. 

— Preston Kincaid, răspunde Steph. Familia lui deține moșia 
aia imensă de pe coastă, de unde au scos din rădăcini stejarii ăia 
bătrâni de două sute de ani, ca să instaleze ei al treilea teren de 
tenis. 

— Aoleu! ÎI știu pe tip, spune Alana. Acum câteva săptămâni, 
Maddie a ieșit pe ocean cu barca de parasailing a tatălui ei și i-a 
luat cu ea pe Kincaid și pe tipa care îl însoțea. Idiotul a încercat să 
se combine cu Maddie chiar în fața tipei pe care o scosese la 

întâlnire. Kincaid a întrebat-o dacă vrea să iasă cu el. Când Maddie 
a încercat să se fofileze — pentru că, știți voi, voia să primească 
bacșiș —, a vrut s-o convingă să facă sex în trei chiar acolo, pe 
barcă. Maddie a spus că puţin a lipsit să-l arunce peste bord. 

Steph se strâmbă. 

— Ce pervers! 

— Ei, nu v-am spus eu? zice Evan, desfăcând o altă sticlă de 
bere și sorbind din ea. Ar merita să pățească ceva! I-am face un 
serviciu societății dacă i-am scoate puțin fumurile din cap. 

Cuprins de curiozitate, îl privesc pe fratele meu. 

— Mă refer la răzbunare, omule! 

Trebuie să recunosc că tânjesc după răzbunare. De două zile 
încoace, o furie clocotitoare arde în mine. Munca la bar nu era 
singura mea sursă de venit, dar aveam nevoie de banii ăia. Toate 
țelurile pentru care am muncit s-au îndepărtat mai mult de mine, 
de când tâmpitul ăla m-a făcut să-mi pierd slujba. 

Gândesc cu voce tare: 

— N-are rost să-l bat, fiindcă aș ajunge la închisoare. Nu pot 
să-i fur slujba, pentru că, să fim serioși, tipul nu are așa ceva. S-a 
născut putred de bogat. Deci ce altceva putem face? 

— Doamne! Biata fraieră! exclamă Alana dintr-odată, venind 
lângă noi ca să ne arate ceva pe telefonul ei. Tocmai m-am uitat 
pe conturile de pe rețelele de socializare ale idiotului. Are o iubită. 

Mijesc ochii la ecran. Interesant! Kincaid a postat azi, ceva 
mai devreme, cum că o ajută pe iubita lui să se mute în cămin, la 
Garnet. Postarea include emoticoane cu inimioare și toate raha- 
turile alea ostentative și dulcegăriile care sunt un semn clar că 
tipul vrea să se revanșeze fiindcă și-a înșelat iubita. 

— La naiba! Tipa chiar e sexy, remarcă Evan. 

Fratele meu se uită la pozele în care apar cei doi, pe iahtul 
ostentativ al lui Kincaid. 

Are dreptate. În poză e o tipă înaltă, cu păr castaniu, cu ochi 
verzi și piele bronzată. Poartă un tricou alb, cu un umăr gol, ce 

dezvăluie breteaua unui costum de baie albastru. Nu știu de ce, 
dar bucata subțire de material e mai sexy decât orice poză porno- 
grafică pe care am văzut-o vreodată. E o tachinare. O invitație. 

O idee teribilă răsare din cel mai întunecat colț al minții mele. 

— Fură-i-o! propune Evan. 

Deși suntem diferiți în multe privințe, totodată gândim la fel. 

Ochii Alanei sclipesc de răutate. Mă îndeamnă: 

— Fă-o! 

— Ce să facă? Să-i fure iubita? spune Heidi, neîncrezătoare. 
Tipa aia nu e o jucărie. E o ide... 

— O idee foarte bună, intervine Evan. Cucerește-o pe fată, 
laudă-te în fața lui Kincaid și dă-i bogătașei papucii! 

— Ce scârbos, Evan! izbucnește Heidi, apoi se ridică și smulge 
telefonul Alanei din mâna lui. Și fata aia e om, să știi! 

— Nu e om. E doar o clonă, o contrazice frate-miu. 

— Vrei ca tipa să-l părăsească pe Kincaid, nu? Hai să-l sur- 
prindem când o înșală și pe urmă îi trimitem fetei dovada, ca să 
se despartă de el. Am ajunge la același rezultat, subliniază Heidi. 

— Nu e același lucru, susține fratele meu. 

— De ce nu? 

— Pentru că nu e. 

Evan gesticulează spre Heidi. 

— Nu e de ajuns ca idiotul ăla să piardă. Trebuie să știe cine 
l-a învins. Trebuie să ne asigurăm că îl doare. 

Alana îi explică lui Heidi: 

— Nu-i obligatoriu ca amicul nostru, Cooper, s-o păcălească 
așa încât se îndrăgostească de el. Trebuie doar să o seducă îndea- 
juns încât să se despartă de iubitul ei. Doar o să iasă împreună de 
câteva ori. Atâta tot. 

— Zici să o seducă? Adică să se culce cu ea, spune Heidi, dând 
astfel la iveală motivul real pentru care urăște planul. Îmi susțin 
părerea: e scârbos. 

În oricare altă situație, aș fi de acord cu ea. Însă nu și în seara 
asta. Acum sunt nervos, înverșunat și însetat de răzbunare. Plus 
că, dacă aș scăpa-o de Kincaid, i-aș face fetei o favoare. Aș scuti-o 
de o viață mizerabilă alături de un nemernic care o înșală și care 
s-ar comporta frumos cu ea doar cât să-i toarne doi copii, înainte 
să-și îndrepte toată atenția spre amanta lui. 

Am întâlnit mulți tipi ca Preston Kincaid în viața mea. Una 
dintre cele mai timpurii amintiri ale mele este de când aveam 
cinci ani. Eram la debarcader, cu tatăl și cu fratele meu, și nu pri- 
cepeam de ce oamenii ăia îmbrăcați elegant îi vorbeau tatei de 
parcă ar fi fost un rahat de câine lipit de talpa lor. La naiba! Poate 
că iubita idiotului e mai afurisită decât el. 

Steph aduce în discuţie un posibil obstacol: 

— Dar, dacă deja o înșală, cât de mult credeți că ține la ea? 
Poate că despărțirea de tipă nu-l va deranja. 

Mă uit la Evan și spun: 

— Steph are dreptate. 

Alana se apleacă îngândurată peste umărul lui Heidi și se uită 
la telefon. 

— Nu știu ce să zic. Tot derulez prin postări și am impresia că 
sunt împreună de câțiva ani. Pun pariu că Kincaid vrea să rămână 
cu ea pentru totdeauna. 

Cu cât mă gândesc mai mult la ideea asta, cu atât îmi place 
mai mult. În mare, pentru că vreau să văd privirea lui Kincaid 
când își va da seama că l-am învins. Dar și pentru că tot aș fi 
încercat să o scot la o întâlnire pe fata asta, chiar dacă nu aș fi 
aflat că e iubita lui. 

— Hai să mărim miza, propune Steph. Nu trebuie să minți. 
Nu trebuie să pretinzi că ești îndrăgostit de ea, nici să te culci cu 
ea, decât dacă tipa are inițiativa. Ai voie s-o săruți. Dar nu ai voie 
să-i zici să se despartă de el. Ideea trebuie să vină de la ea. Altfel, 
care ar mai fi satisfacția? 

— S-a făcut! 

Când mă gândesc cât de ușor o să-mi fie, mi se pare aproape 
nedrept pentru idiotul ăla. 

Furioasă, Heidi se opune: 

— Minciuna prin omisiune tot minciună este. Ce vă face să 
credeți că unul dintre oamenii ăia ar ieși cu cineva ca voi? 

Nu așteaptă răspuns. Pleacă valvârtej spre casă. 

— N-o băga în seamă! îmi spune Alana. Îmi place la nebunie 
planul ăsta. 

Evan se uită lung la mine, apoi dă din cap spre Heidi și zice: 

— Trebuie să rezolvi și problema aia... 

Poate că are dreptate. După ce am făcut sex de câteva ori, 
Heidi și cu mine ne-am întors la stadiul de prietenie platonică. A 
fost OK toată vara. Dar apoi situația s-a schimbat. Brusc, Heidi a 
început să se enerveze din ce în ce mai des și se pare că e doar din 
vina mea. 

— E adultă. Se descurcă, îi răspund. 

Heidi e puţin cam posesivă, dar o să-i treacă. Suntem prieteni 
din clasa întâi. N-o să fie supărată pe mine o veșnicie. 

— În fine... Care-i răspunsul tău final în legătură cu clona? 
întreabă Evan cu nerăbdare. 

Duc sticla de bere la gură și iau repede o înghițitură. Apoi 
ridic din umeri și spun: 


— Mă bag! 


Mackenzie 


Sâmbătă seară, după prima săptămână de facultate, Bonnie 
mă scoate în oraș. Ca să mergem în recunoaștere, după cum spune ea. 

Deocamdată, ne înțelegem foarte bine. Mult mai bine decât 
mă așteptam. Eu sunt singură la părinți și nu am locuit niciodată 
în altă parte decât la ai mei, așa că eram puțin reticentă când s-a 
pus problema să împart spațiul cu o necunoscută. Dar Bonnie e o 
colegă bună. E ordonată și mă face să râd, cu nesfârșita ei rezervă 
de tupeu sudist. E ca o soră mai mică, pe care n-am avut habar că 
o vreau în viața mea. 

Am plecat din campus acum o jumătate de oră. În intervalul 
ăsta, Bonnie mi-a întărit suspiciunea că e un fel de vrăjitoare. 
Fata asta posedă puteri la care oamenii obișnuiți doar visează. În 
momentul în care am pășit în barul gălăgios și înghesuit, cu 
perechi de chiloți atârnate de tavan și plăcuțe de înmatriculare 
agățate pe pereţi, trei tipi și-au croit drum prin mulțime și s-au 
oferit să ne cumpere de băut. Toate astea, fiindcă vor ca Bonnie să 
le zâmbească. Am văzut cum vrăjește tipii unul după altul, fără să 
miște un deget. Pur și simplu flutură din gene, chicotește puțin, 

își înfășoară o șuviță de păr pe deget, iar băieții sunt gata să se dea 
peste cap ca să-i facă pe plac. 

— Eşti nou-venită în oraș? îmi strigă la ureche unul dintre 
noii pretendenți. 

Tipul ăsta poartă un tricou mult prea strâmt și prea mult parfum. 
Chiar dacă vorbește cu mine, ochii lui se îndreaptă spre Bonnie, 
care discută cu însuflețire. Nu cred că vreunul dintre băieți o 
aude, dar asta nu pare să-i deranjeze. 

— Da. 

Îi răspund, însă privirea mea e lipită de telefon, pentru că vor- 
besc prin mesaje cu Pres. În seara asta s-a dus acasă la un prieten, 
să joace poker. 

Mă străduiesc să-i acord cât mai puțină atenție tipului. E lim- 
pede că sarcina lui este s-o distreze pe prietena „ţintei”. Ceilalți 
doi încearcă s-o vrăjească pe Bonnie. Toți trei se îndreaptă spre 
ringul de dans. Al treilea tip nu se dă bătut și încearcă să mă 
atragă într-o conversație. Din când în când, dau aprobator din 
cap și ridic ochii din telefon. Dar n-are rost să discuți aici, fiindcă 
muzica e dată la maximum. 

La vreo trei sferturi de oră după ce tipul a plecat, noua mea 
prietenă mă ia de braț. 

— M-am plictisit. Hai să-i trimitem la plimbare pe băieții 
ăștia! îmi spune Bonnie. 

Dau din cap cu însuflețire. 

— Da, chiar te rog! 

Îi trimite la plimbare pe cei doi tipi care încă se țin după ea, 
apoi ne luăm băuturile și ne îndreptăm spre scări. La etajul al doi- 
lea găsim o masă mai liberă, unde chiar se poate respira. Ne uităm 
la trupa care cântă pe scenă. Aici e mai liniștit. Putem purta o 
discuție fără să urlăm și fără să ne facem înțelese prin semne. 

— Nu erau destul de buni pentru tine? o întreb. 

— La mine acasă, pot să fac rost oricând de nătărăi de-ăștia. 

Zâmbesc larg, cu buzele lipite de pahar. Cocktailurile cu suc 
de fructe nu sunt preferatele mele, dar asta le-a zis Bonnie „pre- 
tendenților” să ne cumpere. 

— Atunci, care e genul tău de tip? mă interesez. 

— Unul cu tatuaje. Înalt, cu ten măsliniu și care suferă în tă- 
cere. Cu cât e mai reticent la nivel emoțional, cu atât mai bine, 
spune ea. Dacă are cazier și motocicletă, e clar că mă bag. 

Aproape că mă înec de râs. Bonnie e fascinantă. Nu mi-am închi- 
puit că e genul de fată care se dă în vânt după asemenea băieți. 

— Hai să căutăm un bar cu mai multe motociclete Harley 
parcate afară. Nu cred că aici o să găsim ce vrei tu. 

Din câte observ, nu prea ai de unde alege. Marea majoritate a 
băieților e alcătuită din studenți la Garnet, cu familii putred de 
bogate, tipi care fac parte din frății studențești și câțiva localnici 
care stau tot timpul pe plajă și poartă maiouri. Niciunul dintre ei 
nu se încadrează în tiparul la care visează Bonnie. 

— Mi-am făcut temele, spune mândră colega mea de cameră. 
Se zice că în Avalon Bay se găsește exact ce-mi trebuie mie. 
Gemenii Hartley. 

Intrigată, ridic o sprânceană. 

— Gemeni, zici? 

— Băieții ăștia locuiesc în Avalon Bay, răspunde Bonnie. Dar 
nu sunt lacomă. Unul îmi ajunge. Mă gândesc că am șanse mai 
mari cu o rezervă. 

— Și gemenii ăștia au toate calitățile pe care dorești să le aibă 
un băiat rău? 

— A, clar că da! Am auzit despre isprăvile lor de la una dintre 
fetele din campus, spune ea, lingându-și buzele. În seara asta, 
vreau să mă număr printre „isprăvile” cu pricina. 

Îmi vine să râd. Doamne, ce figură e Bonnie! 

— Nici măcar nu-i știi pe gemeni. Dacă sunt urâţi ca noaptea? 

— Nu sunt. Dacă erau urâţi, nu le-ai fi auzit numele pe buzele 
tuturor fetelor. Pe deasupra, tipa care stă în capătul holului nostru, 

în cămin, mi-a arătat o poză cu ei. N-ai de ce să-ți faci griji, 
donșoară Mac; sunt superbi. 

Mă bufnește râsul. 

— Bine, bine, am înțeles. O să mă uit după doi tipi care arată 
leit. 

— Mulţumesc. Tu ce părere ai de chestia asta? 

— Eu nu caut un băiat rău. 

Ecranul telefonului meu se aprinde iar. Am primit un mesaj 
de la Preston. Mă anunță că următoarea partidă de poker e pe 
cale să înceapă. 

Un alt lucru pe care îl apreciez la Pres e caracterul lui previzi- 
bil. Îmi plac oamenii și lucrurile care funcționează în anumiți 
parametri. Îmi place să fac planuri. Să organizez. Un iubit care 
umblă pe coclauri, la orice oră, nu ar avea ce să caute în viața mea. 

Spre deosebire de mine, Bonnie nu pare disponibilă pentru o 
relație de lungă durată. Poate doar pentru o... „microtranzacție”. 

— Am aruncat și eu o vorbă, îmi zice Bonnie, făcându-mi cu 
ochiul. Nu mi-aş pâri niciodată colega de cameră, dacă ar vrea să 
se distreze puțin. 

— Mulţumesc pentru propunere, dar nu-i cazul. Eu și Pres 
suntem loiali unul celuilalt. 

Nu aș fi acceptat o relație la distanță dacă nu aș fi avut încre- 
dere c-o să-mi fie fidel. Acum, că suntem amândoi la Garnet, să 
ne înșelăm unul pe celălalt ar fi absolut inutil. 

Bonnie mă privește puțin contrariată, apoi îmi zâmbește. 

— Deci chiar vrei o relație stabilă? 

— Da. 

Prima și singura mea relație a fost cea cu Preston. Chiar dacă 
m-aș simți atrasă de alt băiat, îmi place monogamia. 

— Nu înţeleg care e rostul înșelatului, îi zic lui Bonnie. Dacă 
vrei să te cuplezi cu alții, de ce să ai un partener? Nu-i corect să-l 
faci să sufere. 

— Fi, în cazul ăsta, să ciocnim pentru că amândouă știm ce 
vrem și ce căutăm! 

Bonnie ridică paharul. Ciocnim și dăm băuturile pe gât. 

— Mac, hai să plecăm de aici! Trebuie să merg la vânătoare de 
gemeni. 

Nu glumește. În următoarele două ore, o urmăresc pe Bonnie 
peste tot, de parcă aș avea în lesă un copoi care adulmecă. Mă 
târăște din bar în bar, în căutarea gemenilor, și lasă în urma ei 
nenumărate victime seduse. Bieţii fraieri se aruncă la picioarele 
colegei mele de cameră, răpuși de gropițele din obrajii ei. Nu 
mi-a fost niciodată greu să atrag atenţia băieților, dar să stau pe 
lângă Bonnie May Beauchamp e ca și cum aș fi invizibilă. Ce 
bine că am un iubit! Altfel, m-aș simți complexată. 

Chiar dacă vreau s-o ajut pe Bonnie în misiunea ei de a-l găsi 
și a-l îmblânzi pe băiatul cel rău al orașului, rolul meu de înso- 
țitoare devine din ce în ce mai obositor, pe măsură ce orele se 
scurg. Dacă nu obosește în curând, s-ar putea să-i dau una în cap, 
ca să se potolească. 

— Ăsta e ultimul în care intrăm, o avertizez când trecem pra- 
gul unui alt bar de pe faleză. 

Localul se cheamă Rip Tide. 

— Dacă nu-i găsești pe gemeni aici, va trebui să te mulțumești 
cu un băiat rău, obișnuit. 

— Da, doar aici mai intrăm, promite ea. 

Apoi flutură din gene și, la fel cum s-a întâmplat cu băieții pe 
care colega mea i-a întâlnit astăzi, mă topesc. E imposibil să fii 
supărată pe Bonnie mult timp. 

Își petrece brațul pe după al meu și mă trage înăuntru. 

— Haide, scumpo! La treabă! Am un presentiment bun de 
data asta. 

E aici. 

Soarta pare să fie de acord cu planul meu. E sâmbătă seară și 
am ieșit la Rip Tide, cu niște prieteni, la concertul trupei din care 
face parte un amic de-al meu. Și o zăresc pe ea. Stă singură, la o 
masă înaltă, fix în calea mea. E ca și cum o forță divină a adus-o 
aici. 

N-ai cum să n-o recunoști. La naiba! Arată bine în poze, dar 
în realitate e superbă. E genul de fată care se distinge într-o 
mulțime. Minunată, cu păr lung, castaniu, cu ochi pătrunzători 
care strălucesc în luminile scenei. Chiar și de la distanță, degajă 
un aer relaxat, o aură de încredere în sine. Poartă un tricou alb, 
înnodat în talie, și o pereche de blugi. lese în evidență tocmai 
pentru că nu încearcă să iasă în evidență. 

Pe deasupra, are un trup beton: picioare foarte lungi, sâni 
mari, fund rotund. O fată la care orice tip ar visa cu ochii deschişi. 

— Asta e tipa? întreabă Alana, cu ochii la iubita lui Preston 
Kincaid. Arată mult mai bine decât în poze. 

— Fumăm repede, până se pregătește următoarea trupă să 
intre în scenă? sugerează prietenul nostru, Tate. 

Se ridică de la masă, trecându-și degetele prin părul ciufulit. 
— Nu. Noi rămânem aici, răspunde Alana în numele meu. 
Tate ridică o sprânceană. 

— Coop, tu ce zici? 

Din nou, Alana vorbește și pentru mine: 

— Cooper vrea să fumeze mai puțin. Duceţi-vă voi! 

Tate ridică din umeri și pleacă împreună cu Wyatt și cu iubita 
acestuia, Ren. În momentul în care cei trei dispar pe ușă, Alana 
își întoarce privirea spre mine. 

— Să auzim! mă îndeamnă. 

— Ce să auzim? 

— Cum o s-o vrăjești. Zi-mi ce replici de agăţat ai! 

Îşi dă părul pe un umăr și-și sprijină bărbia în palme, pri- 
vindu-mă ironic. Mă răstesc la ea: 

— Lasă-mă, naibii, în pace! 

Chiar n-am nevoie de un antrenor de agăţat. 

— Îţi trebuie un plan. 

E enervant că, indiferent în ce se implică, Alana vrea să preia 
controlul. 

— Nu poți pur și simplu să te duci la ea și să-i arăţi scula. 

— Da, mersi! Știu. 

Termin de băut berea și mă ridic de la masă. Alana mă oprește, 
coboară mânecile cămășii mele negre și își trece degetele prin 
părul meu. 

— De ce-ai făcut asta? 

— Ca să arăţi bine, spune ea. Poate că fata e vreo mironosiță. 
Dacă se sperie de tatuaje? 

Pășește în spate și mă cântărește din ochi, apoi mă împinge. 

— Eşti pregătit. Du-te s-o cucerești! 

Asta pățești când ai prietene fete. 

Înainte să mă apropii de ținta mea, mă uit rapid prin încăpere, 
ca să fiu sigur că Preston nu pândește de undeva. Nu că aș avea 

vreo reținere să-mi iau revanșa pentru ce mi-a făcut, dar n-aș vrea 
să mă iau la bătaie cu el chiar aici, în bar. 

Mă îndrept spre masa ei, bucuros că în seara asta a ieșit fără 
Kincaid. Stă cu ochii pironiţi în telefon. Mă observă abia când o 
ating pe umăr. 

— Bună! îi spun, aplecându-mă spre ea ca să mă audă. E liber 
scaunul ăsta? 

— Da, zice ea, fără să ridice ochii din ecran. la-l! 

Când mă așez, în sfârșit, se uită la mine. 

— A, credeam că vrei să-l iei pentru altă masă. OK. 

— Ajută-mă și pe mine cu un pariu! îi zic. 

Fata asta miroase bine: a vanilie și a portocale. Atât de bine, 
încât aproape că uit de ce am venit aici. Faptul că nu pleacă și nici 
nu-mi aruncă vreo băutură în față e un început bun. 

— Ăăă... ce fel de pariu? 

Văd o umbră de ostilitate în ochii ei, dar apoi se mai relaxează 
puțin. Când mă măsoară de sus până jos, îmi dau seama că i-am 
stârnit curiozitatea. 

— Ce-ar fi dacă ți-aș spune că, peste vreo oră, o să pleci din 
barul ăsta cu mine? 

— Aș spune că îți admir încrederea, dar te-aș sfătui să-ți con- 
centrezi atenția spre altcineva. 

— Deci punem pariu! 

Privind-o drept în ochi, îi întind mâna, ca să pecetluim înțe- 
legerea. Cel mai bun mod de a cunoaște cu adevărat pe cineva 
este să-l provoci și să vezi dacă te provoacă la rândul lui. Îi 
stârnești interesul și apoi stai deoparte, să vezi ce urmează să facă. 

— Am un iubit, răspunde ea apăsat, ignorându-mi mâna. 
Deja ai pierdut pariul. 

O privesc cu obrăznicie. 

— Nu te-am întrebat dacă ai sau nu iubit. 

Pentru un moment, rămâne cu gura căscată. Normal! Nimeni 
nu-i vorbește așa. Cu atât mai puțin iubitul ei idiot. Tipele ca ea 

sunt obișnuite cu părinți care le fac toate poftele și cu servitori 
care stau smirnă în fața lor. Pe măsură ce fata îmi cântărește spu- 
sele, decide că sunt mai interesant decât telefonul ei. 

ÎI lasă deoparte. 

E o reacţie al dracului de previzibilă. Toate bogătașele care 
provin dintr-o familie bună se gândesc cum ar fi să se combine cu 
un băiat care trăiește de partea cealaltă a porților aurite. E singu- 
rul lucru palpitant pe care îl vor experimenta vreodată. 

Fata se uită împrejur și întreabă: 

— Cumva e o glumă? Bonnie te-a pus să faci asta? 

— Nu cunosc nicio Bonnie. Eu sunt Cooper. 

— Mă cheamă Mackenzie, răspunde încruntată, încă încer- 
când să-și dea seama care e șpilul. Și chiar am pe cineva. 

— Da, mi-ai mai zis. 

Când mă aplec spre ea, nu se ferește. Distanța dintre noi scade 
la câțiva centimetri, iar aerul devine greu de respirat. 

— În cele mai multe țări civilizate, faptul că o fată are deja pe 
cineva contează, spune ea încet. 

— Şi totuși, nu-l văd aici pe tipul despre care îmi vorbeşti. 

Are o expresie neîncrezătoare, poate chiar puțin amuzată. Știe 
cât de sexy e și s-a obișnuit să umble tipii după ea. Totuși, simt că 
e neliniștită. Am luat-o pe nepregătite. Se gândește la ce i-am zis. 
Am întâlnit o grămadă de fete ca ea, m-am și culcat cu câteva, 
deci știu că prin mintea ei roiesc fantezii despre cum ar fi dacă 
s-ar cupla cu mine. 

— Am venit cu colega mea de cameră. 

Încă simt reticență în vocea ei, hotărârea de a rezista tentaţiei. 
Am de-a face cu o fată care nu se lasă cu una, cu două. 

Iubita lui Kincaid adaugă: 

— Am ieşit ca fetele. 

— Da, observ că vă distrați de minune, o iau peste picior, ară- 
tând spre paharul ei cu apă. Pare că suferi de complexul fetei 
cuminţi. 

— Abia aştept să aflu cum îţi închipui c-o să câştigi pariul 
ăsta, dacă mă insulți. 

— O să afli în curând! 

Ridică paharul cu apă. 

— Faptul că nu beau alcool înseamnă că vreau să fiu o prie- 
tenă bună. În seara asta am ajuns la limita mea de două pahare de 
alcool. 

— Cum zici tu, prințesă. 

Fata învârte paiul în pahar. 

— Încerc să am grijă de colega mea. 

— Am impresia că te simţi singură. 

Își înclină capul și mijește ochii la mine. Parcă văd cum rotițele 
se mișcă în mintea ei. 

— De ce m-aș simți singură? 

— Hai să trecem direct la subiect, îi propun. 

Dă aprobator din cap, cu zâmbetul pe buze. 

— Perfect! 

— Eşti o tipă atrăgătoare, într-un bar plin de lume, dar nu-ți 
scoţi nasul din telefon, pentru că ţi-ai dori să fii în altă parte. Și 
oriunde ar fi locul ăla, cineva se distrează acolo fără tine. Cu toate 
astea, ești aici și îți etalezi plictiseala. Ai impresia total greșită că, 
dacă ești nefericită, înseamnă că ești o persoană bună. Da, chiar 
cred că te simți singură. Cred că îți dorești atât de mult să te dis- 
trezi, încât, de fapt, te bucuri că am apărut. Partea cea mai pro- 
fundă și mai întunecată a minții tale chiar vrea să-ți dau un motiv 
să te porți nebunește. 

Mackenzie nu răspunde. Aerul dintre noi scapără de încor- 
dare. Îi văd nehotărârea din privire. Cugetă la ceea ce i-am spus și 
agită cu paiul cuburile de gheață din paharul ei. 

Dacă-mi spune să mă car, n-ar fi mare pagubă. I-am vorbit pe 
șleau și, dacă-mi zice altceva decât s-o las în pace, înseamnă că 
știe că am dreptate, oricât de puțin. Dar, dacă nu-mi zice s-o șterg, 
atunci drumul care i se întinde în față e necunoscut. Nu există 

reguli. E un teritoriu periculos pentru o persoană a cărei viață a 
fost plănuită încă de la naștere. Să fii bogat înseamnă să nu fii 
niciodată nevoit să gândești cu propriul cap. 

Dacă decide să vină cu mine, totul va deveni din ce în ce mai 
imprevizibil. 

— În regulă, acceptă ea, într-un final. Hai să punem pariu! 

Îmi dau seama că e bănuitoare în legătură cu motivele mele 
de-a o aborda, însă e și curioasă. 

— Dacă ai impresia că pariul se termină cu noi doi în același 
pat, consideră c-ai pierdut deja, mă previne tipa. 

— Bineînţeles. N-aș vrea să te corup cu puțină distracție. 

Își dă ochii peste cap, dar nu reușește să-și ascundă zâmbetul. 

— Vreau să spun că am simțit de la o poștă că ești frustrată, îi 
zic, arătându-i masa unde Alana și prietenii noștri se prefac că nu 
ne urmăresc. Dacă nu-ți revii repede, o să-ți cerem să pleci de-aici, 
ca să nu-i molipsești și pe alții. 

— Vai! comentează ea, cu o expresie serioasă și amuzată în 
același timp. Dacă e vorba de o urgență medicală, atunci, te rog, 
ajută-mă! 

Măcar știe de glumă. M-am temut că e o altă mironosiță că- 
ruia nu-i stă mintea decât la haine și la ojă. Am presupus că, dacă 
fac mișcarea asta, va trebui să îndur atitudinea răutăcioasă a unei 
clone care crede că i se cuvine totul. Totuși, tipa asta pare destul 
de normală, fără aere. 

— Prin urmare, ce te-a făcut să ieși din casă în seara asta? o 
întreb. 

Cu cât vorbește mai mult despre sine, cu atât mai mult va 
coborî garda. Așa, o las să creadă că deține controlul. 

— Colega mea de cameră vânează niște gemeni. 

Hai, pe bune?! 

— Pentru distracție sau pentru „carne”? 

— Câte puţin din amândouă. 

Se uită prin încăpere — probabil își caută colega de cameră 
prin mulțime. 

Iubita lui Kincaid îmi explică: 

— Are o slăbiciune pentru băieții neadaptați social, care-și 
expun personalitatea prin tatuaje. I-a intrat în cap că are șanse 
mai mari cu gemeni. Eu, una, nu cred că merită să te cuplezi cu 
un asemenea tip și să te alegi cu herpes, doar ca a doua zi să poți 
posta o poză mişto pe Instagram. Dar poate că mă înșel. 

Cu greu reușesc să nu pufnesc în râs. Am nimerit la fix. Aproape 
că mă simt aiurea fiindcă-i fac asta. Dar tocmai a sugerat că e 
posibil să am herpes, așa că, până la urmă, nu-mi pare chiar atât 
de rău. 

— Îi cunoşti pe gemenii ăștia? o întreb cu nevinovăție prefăcută. 

— Nu, dar, dacă reputația de care se bucură în campus a ajuns 
până la urechile unei boboace, încă din prima săptămână de 
școală, îți dai seama în ce hal or fi. 

I se citește dezgustul pe față. Dacă nu ar fi atât de amuzant, 
probabil că m-aș simți jignit. 

— Unul care numai asta știe, să zboare din floare-n floare, 
umple tot campusul de boli venerice. 

— Evident! spun cu seriozitate. Știi cum îi cheamă pe geme- 
nii ăștia de la care a pornit epidemia? 

— Hartley. Sunt localnici. 

Brusc, se luminează la față. 

— Hei, nu cumva îi cunoști? Bonnie ar fi încântată să afle mai 
multe despre ei. Dacă ești prieten cu gemenii... 

Ard de nerăbdare să văd ce față va face în clipa când o să-și 
dea seama că eu sunt unul dintre gemenii Hartley. 

— Nee! Dă-i încolo! Sunt niște cretini. 

Cu greu mă abțin să râd. 

— Mac! Vreau încă o băutură și după aia o să... Ah! 

O blondă scundă se îndreaptă spre noi și se oprește brusc. Se 
uită la mine, iar fața i se colorează în roz. Ochii ei mari se în- 
dreaptă spre Mackenzie. 

Fetele nu scot niciun sunet. Pentru câteva secunde, cele două 
poartă o conversație telepatică, apoi Mackenzie mă înșfacă de 
încheietura mâinii și îmi ridică mâneca, scoțând la iveală tatuajele 
mele. 

— Mai du-te naibii! izbucnește ea, plină de furie. Nu! Nu se 
poate! Nu-i corect. 

Se sprijină de spătarul scaunului și-și încrucișează sfidător 
braţele la piept. 

— Ştiai că vorbeam despre tine, și totuși m-ai lăsat să zic toate 
astea? | 

— Nu refuz niciodată distracţia gratuită, îi zic, dând frâu liber 
zâmbetului pe care m-am căznit să-l ascund. 

Colega ei de cameră se așază pe scaunul de lângă Mackenzie 
și se uită la noi. Îmi dau seama că treaba cu colega de cameră s-ar 
putea să-mi strice ploile. Fie fata asta îmi schimbă planurile, se 
dă la mine și o sperie pe Mackenzie înainte să apuc să-mi încerc 
norocul, fie mă ajută. Ar trebui s-o conving pe colega ei să treacă 
de partea mea și să-mi ating scopul. Din fericire, am pe cineva 
care îmi seamănă leit. Aș putea să i-l pasez blondei. 

— M-ai fraierit! îmi reproșează Mackenzie, rostind apăsat 
fiecare cuvânt. Ai vrut să mă păcălești. N-ai voie să faci asta! De 
fapt, declar că interacțiunea noastră de până acum nici n-a avut 
loc. Noi nu ne-am întâlnit, iar eu nu te cunosc. 

Mă îndepărtez puțin de masă, înăbușindu-mi un hohot de râs. 

— Uau! M-ai pus pe gânduri. Am nevoie de o băutură ca să 
pot digera ce mi-ai zis. Vreți și voi încă un rând? 

De data asta, mă adresez colegei de cameră, care încă nu și-a 
revenit din uimire. 

— Da, te rog, îmi răspunde ea. 

Mackenzie pare că vrea să refuze, dar cealaltă tipă se uită urât 
la ea. 

— Da, vrem și noi ceva de băut. Mulţumim! bombăne iubita 
lui Kincaid. 

Mă duc la bar. Alana se ridică de la masă și vine spre mine. 
Ocolește un pic, ca s-o ia pe lângă Mackenzie și colega ei de ca- 
meră. Comand trei beri. 

— Am senzația că a mers bine, spune Alana, când se strecoară 
lângă mine. 

Trupa de pe scenă își încheie concertul. Următoarea trupă se 
pregătește să intre. 

— Tipa e de treabă, îi zic. Cam vorbăreață, dar asta nu mă 
deranjează. 

— Mda, păi, vezi să nu te atașezi de ea! 

Alana își comandă un shot. 

— Abia am întâlnit-o. Calmează-te! 

În plus, nu m-am atașat niciodată de nimeni. Când crești așa 
cum am crescut eu, înveți devreme că totul e trecător. N-are rost 
să investești mult timp în oameni. E mai simplu așa. Mai sigur. 
Ne scuteşte pe toți de tot felul de suferințe. 

Alana dă pe gât soz-ul și se strâmbă din pricina usturimii. 

Prietena mea mă informează: 

— Le-am auzit vorbind. Blonda a zis: „E al tău, dacă-l vrei”, 
dar tipa noastră a spus: „Nu, ia-l tu”. Deci... 

Se răsucește și se sprijină de tejghea, uitându-se la masa fetelor. 

— „încă mai ai de muncă. 

— S-ar putea să trebuiască să i-l dau pe Evan blondei. 

— Vai, sărmanul! Oare cum o să se descurce? întreabă sarcas- 
tic Alana, dându-și ochii peste cap. 

Colega de cameră a lui Mackenzie arată beton, fără îndoială, 
dar nu e genul meu. Oricum, e scundă, iar eu nu suport să mă 
aplec când sărut o fată. 

Barmanul ne aduce băuturile. Mă întorc la masă. Alana strigă 
în urma mea: 

— Sari pe ele, tigrule! 

Nu mi-am imaginat cât de neplăcut o să fie să-mi transform 
viața sexuală într-un sport cu spectatori. 

Pun băuturile pe masă și mă așez. Mackenzie împinge deo- 
parte paharul cu apă și ia berea. Acum sunt sigur că a intrat în 
jocul meu. Dacă s-ar fi panicat și ar fi vrut să plece, ar fi șters-o de 
la masă înainte să mă întorc de a bar. 

Întind o mână spre colega de cameră, care mă studiază fără 
rușine. 

— Mă cheamă Cooper Hartley. 

Îmi strânge mâna pe îndelete. Nu se grăbește să-și retragă 
degetele. 

— Sunt Bonnie May Beauchamp, se prezintă ea, cu un accent 
sudist pronunțat. Fratele tău e și el pe-aici, așa-i? 

— Nu. Probabil că în clipa asta intră în belele în altă parte. 

De fapt, frate-miu e pe-aproape. Îi jecmănește pe puștii 
bogați, la mesele de biliard. Pentru el, e ca o a doua slujbă. 

— Ce păcat! se bosumflă Bonnie, în glumă. 

E clar că fata asta e spirt curat. Corpul ei emană o energie 
sexuală plină de obrăznicie. 

— Speram că știi unde se ține petrecerea de după, zice Bonnie. 
Nu-i așa, Mac? Poate are loc undeva mai... comod. 

Mackenzie aruncă o privire nehotărâtă către colega ei de 
cameră. Mă abţin să zâmbesc. Dacă refuză, prietena ei n-o să mai 
facă sex. Eşti prinsă la înghesuială, Mac. Am senzația că eu și 
Bonnie suntem pe cale să ne împrietenim. Va fi mai ușor decât 
am crezut. 

— Undeva mai comod, zici? 

Mackenzie se uită la mine. Îşi dă seama că, de la bun început, 
n-a avut nicio șansă să câștige micul nostru pariu. Mi-ar fi părut 
rău, dacă aș fi fost capabil să-mi pese cu adevărat. Tipa asta e sexy 

și nu e cu nasul pe sus, așa cum mă așteptam, dar n-am uitat de ce 
sunt aici. E doar o victimă colaterală. 

Le zic fetelor: 

— Știu un loc. 

E prea devreme să le invit acasă la mine. M-ar ajuta mult în 
situația asta, dar simt că nu ar fi o strategie bună. Mackenzie cere 
o abordare calculată. Să creăm o legătură. Să devenim prieteni, 
mai întâi. Pot să fiu răbdător când vreau; o voi lăsa pe ea să vină 
la mine. Misiunea mea este să o fac să se despartă de Kincaid. Și, 
ca să-mi ating scopul, fata trebuie să se implice emoţional. 

— Sigur că mergem! Nici nu sună periculos. 

Deci Mackenzie poate fi și sarcastică. 

Le anunț: 

— O să-i trimit un mesaj lui frate-miu, să-l întreb dacă vrea 
să intrăm în belele împreună. OK? 

— Mă bag! sare Bonnie, apoi se uită la Mackenzie cu ochi 
rugători. 

Mackenzie pare obosită. 

— Nu știu ce să zic. E aproape unu dimineața. Probabil că 
iubitul meu a ajuns acasă și așteaptă să-l sun. 

— O să supraviețuiască și dacă nu-l suni, insistă Bonnie. 

Tonul ei devine mai insistent: 

— Te rog! 

Intervin și eu în discuție: 

— Haide, prințesă! Mai distrează-te și tu! 

Mackenzie se luptă pentru câteva clipe cu partea ei rațională. 
Pentru o fracțiune de secundă, încep să mă îndoiesc de mine. 
Dacă am citit-o greșit? Dacă, de fapt, nu e o tipă bogată și plicti- 
sită, care are nevoie să se dezlănțuie? Dacă o să se ridice de pe 
scaun și o să plece fără să-mi arunce vreo privire? 

Însă Mackenzie cedează: 

— Bine. Dar stau maximum o oră! 


O, da! Am citit-o bine. 


-50- 


Mackenzie 


Nu prea știu cum am ajuns aici. Sunt cu Bonnie, cu Cooper și 
cu fratele lui geamăn, Evan. Stăm în jurul unui foc de tabără, pe 
nisip. Valurile care se lovesc de mal acoperă sunetele de pe pro- 
menadă. Scântei minuscule scapără și plutesc în aerul cald. Lumi- 
nile clipesc de dincolo de dune și se oglindesc în apă. 

E clar că mi-am pierdut mințile. Când am fost de acord să-l 
las pe străinul ăsta să ne conducă în întuneric, parcă mi-a întune- 
cat cineva mintea. Acum, în timp ce Bonnie se face comodă lângă 
băiatul ei rău, mă simt din ce în ce mai neliniștită. Probabil din 
cauza lui Cooper, care stă în fața mea, de cealaltă parte a focului. 

— Vorbești prostii! acuză Bonnie, sceptică. 

Stă lângă mine, cu picioarele încrucișate. 

Evan ridică brațele, în semn de nevinovăție, și se apără: 

— Nu glumesc. Coop e lângă capră, pe bancheta din spate. 
Animalul e speriat și se zbate. Îl lovește în frunte, iar Cooper 
începe să sângereze peste tot. Încearcă să calmeze capra, dar totul 
e plin de sânge — capra, geamul, Cooper. Eu conduc mașina de 
poliție, pe care am furat-o. Sirena urlă, luminile sunt aprinse și 
tot tacâmul. 

Râd de povestea asta nebunească și de gesturile lui exagerate. 
Evan pare să fie mai glumeț decât Cooper, care e mai degrabă 
încordat. Feţele lor sunt identice, dar e ușor să faci diferența între 
ei. Evan e tuns scurt și nu are tatuaje pe braţe. 

Focul aruncă jocuri de lumină și de umbră pe fața arătoasă a 
lui Cooper. 

Fratele lui Evan intervine: 

— Şi îi auzim pe polițai comunicând prin stație. Vorbesc des- 
pre golanii care au furat capra și mașina. Ziceau să stabilească un 
perimetru, să oprească circulația pe poduri. Iar noi ne întrebăm 
unde naiba să ducem capra. 

Nu-mi pot lua ochii de la buzele lui. De la mâinile lui. De la 
brațele acelea musculoase. Încerc să urmăresc conturul tatuajelor, 
în timp ce Cooper schițează gesturi în aer. Asta e tortură psihică! 
Sunt blocată într-un scaun, înnebunită de privirea lui întunecată 
şi de zâmbetul său pieziș. Deși Evan și frate-său arată identic, 
corpul meu nu reacționează la Evan. Doar la Cooper. 

— Suntem doar niște puștani de treișpe ani, iar poliția ne urmă- 
rea prin tot orașul, continuă Evan. Toate astea, pentru că Steph a 
văzut capra legată cu un lanț, în grădina cuiva, și a sărit gardul ca 
s-o elibereze fix când stăpânul a ieșit din casă cu o pușcă. Eu și 
Coop ne-am gândit: frate, tipa asta nebună o să fie împuşcată din 
cauza unei capre. 

— Sărim gardul după ea, și eu sparg lacătul cu un ciocan... 

— Deci aveai un ciocan așa, din întâmplare? îl întrerup. 

Vocea mea sună ciudat. Am rămas fără suflu pentru că inima 
îmi bate foarte tare, chiar dacă stau jos și complet nemișcată. 
Sunt vrăjită de el. 

Cooper se uită la mine de parcă aș fi ciudată fiindcă l-am 
întrebat așa ceva. 

— Da. Era un lacăt ieftin. ÎI loveşti de câteva ori într-o parte, 
și cedează ușor. Deci Evan ia capra. Reușim să ne ferim de alice, 

pentru că stăpânul caprei e mort de beat și nu poate să ochească 
deloc ca lumea. 

— Dar cum ați făcut rost de mașina de poliție? întreabă Bonnie. 

— Alergam, cu animalul legat cu o sfoară, când, din senin, un 
polițist ne încolțește. 

Evan devine și mai vioi. Gesticulează cu sticla de bere. 

— Scoate pistolul cu electroșocuri, dar noi suntem trei oameni 
și o capră, deci nu știe în cine să tragă prima oară. Lasă deschisă 
portiera mașinii de poliție, iar eu țip: „La naiba! Haideţi să 
urcăm”. 

— Eu și Evan ne năpustim înăuntru, povestește Cooper mai 
departe. Steph aleargă ca să-l distragă pe polițist. Capra mă poc- 
nește al dracului de tare cu copitele și încep să mă simt ameţit. 
Sunt pe cale să leșin. Evan îmi spune că trebuie să lăsăm baltă 
mașina și să fugim. 

— Şi ce s-a întâmplat cu capra? cer să aflu, fiindcă sunt sincer 
interesată de soarta bietului animal. 

Mi-e teamă că toți o să se prindă că mă port ciudat. 

Sau de faptul că mă holbez la Cooper. 

— Evan oprește mașina pe un drum forestier care străbate 
rezervația și reușește cumva să scoată animalul din mașină, ca să-l 
ducă în pădure. Mă lasă leșinat, întins pe jos, lângă mașină. Când 
polițiștii ajung la fața locului și mă văd inconștient, plin de sânge, 
păream mort, așa că intră în panică. Cheamă ambulanta. M-am 
trezit la spital. Și în toată debandada aia, ies pe furiș de acolo și 
mă întâlnesc cu Evan acasă, ca și cum nu s-ar fi întâmplat nimic. 

— Şi nu v-au prins? hohotește Bonnie. 

— Normal că nu, spune Evan. Am scăpat basma curată. 

Mă uit la ei, amuzată și şocată. 

— Și ai lăsat capra singură, în pădure? întreb. 

— Păi ce naiba să fi făcut cu ea? pufnește Cooper. 

— Sigur nu asta! exclam. Doamne, Dumnezeule! Biata capră! 
O să am coșmaruri cu animalul ăla plângând singur, în pădurea 
întunecată, fugărit de lincși sau de mai știu eu ce fiară. 

Evan își pocnește fratele peste braț. 

— Vezi? comentează el. De-asta nu trebuie să le lăsăm pe tipe 
să ne convingă să facem pe eroii. Niciodată nu sunt mulțumite. 

Râd, cu toate că sunt consternată. E foarte amuzant să-mi 
închipui cum ăștia doi conduc prin tot orașul, abia fiind în stare 
să vadă pe deasupra volanului, cu o capră îngrozită în mașină, 
care azvârle din copite în stânga și-n dreapta. 

Pentru o vreme, depănăm povestiri caraghioase: în liceu, Bonnie 
și echipa ei de majorete au transformat o scară de hotel într-un 
tobogan, la o competiție din Florida; eu și o prietenă de-a mea 
am întâlnit niște băieți, când plecaserăm cu cortul, cu familia ei, și 
aproape că am incendiat cu artificii zona de campare. 

Şi apoi, în sfârșit, se întâmplă. Momentul pe care Bonnie l-a 
așteptat toată seara. 

Evan înșfacă pătura pe care a luat-o din mașină, ceva mai de- 
vreme, și o întreabă pe Bonnie dacă vrea să se plimbe. Aia doi 
şi-au tot făcut ochi dulci de când am ajuns aici. Înainte să plece, 
colega mea de cameră se uită la mine, ca să fie sigură că sunt de 
acord, iar eu aprob dând din cap. 

Deși mă îngrozește gândul de a rămâne singură cu Cooper, 
exact asta îmi doresc. 

— Păi, eu mi-am terminat treaba aici, îl informez pe Cooper, 
încercând să mă comport firesc. 

Împinge cu un băț lemnele din foc. 

— Nu-ţi face griji. Bonnie e în siguranță. Vorbește el ca un 
delincvent, dar Evan nu e dubios. 

— Nu-mi fac griji. 

Mă ridic și mă așez lângă Cooper, în locul în care a stat Evan. 
N-ar trebui, dar se pare că îmi place să-mi fac viața grea. Nu știu 

dacă e din cauza lui sau a parfumului îmbătător de lemn ars, dar 
mă simt amețită, chiar dacă am băut doar o bere. 

— Ca să fiu sinceră, niciunul dintre voi nu e cum mă așteptam. 
În sensul bun al cuvântului. 

Hopa! Acum realizez că a sunat de parcă aș flirta cu el. Obra- 
jii mi se înfierbântă. Sper să nu interpreteze comentariul meu ca 
fiind un semn că îl vreau. 

— Da, zice el, scuturând din cap. Încă aștept să-ți ceri scuze 
pentru remarca aia despre herpes. 

— Invoc dreptul de a nu comenta, răspund cu un zâmbet 
șmecher, uitându-mă la el cu coada ochiului. 

— Aaa... Deci așa? 

Ridică o sprânceană, provocându-mă cu o falsă atitudine inti- 
midantă. Dau din umeri. 

— Nu știu despre ce vorbeşti. 

— OK. Am înțeles. Ţine minte, Mac, că ţi-am oferit șansa să 
fii tu persoana mai mărinimoasă. 

— Aha! Vasăzică acum suntem în război? Inamici până la 
moarte? 

În glumă, face o față de tip dur și aruncă cu nisip spre picioa- 
rele mele. 

— Ce să-ți spun! îl ironizez. Foarte matur din partea ta. 

— Hai să vorbim despre pariul ăla, prințesă. 

Replica lui mă dă gata. Îndată ce aud cuvântul ăsta, cu care mă 
ia peste picior, conștientizez un lucru. 

Cooper e sexy. 

Al dracului de sexy. 

Și nu e vorba doar de fața lui cu trăsături puternice sau de 
ochii lui adânci și întunecați, în care te poți pierde. Mai are și o 
atitudine nepăsătoare, care răscolește cele mai vulnerabile părți 
din mine. În lumina focului, Cooper are ceva rău-prevestitor. E 
ca un cuţit a cărui lamă sclipește. Cu toate acestea, indiscutabil, 
are carismă. 

Nu-mi pot aminti dacă am mai simțit vreodată o asemenea 
atracție viscerală față de un tip. 

Chestia asta nu-mi place. Nu numai pentru că am un iubit, 
dar și pentru că pulsul meu a luat-o razna și obrajii mei sunt 
fierbinți, iar mie nu-mi place deloc când nu-mi pot controla corpul. 

— Încă n-am vorbit despre miza pariului, zice el. 

— Ce vrei? Să ne sărutăm? 

Mă prefac că sunt calmă, dar pulsul meu se accelerează și mai 
mult. 

— Ce altceva vrei? 

— M-am gândit că nu putem începe cu sex oral, dar, dacă tot 
negociem... 

Fără să vreau, zâmbesc. 

— Nu ai pic de rușine! 

Reușește cumva să risipească tensiunea momentului și mă 
face să uit de jenă. Nu mai sunt chiar atât de stânjenită. 

— Bine, se învoiește el, cu un surâs ademenitor. E greu de 
negociat cu tine. O să-ți fac eu sex oral primul. 

— Ei, cred că negocierea noastră s-a împotmolit aici. 

— Serios? 

Mijeşte ochii la mine. Am senzația că mă dezbracă în mintea 
lui. 

— Bine, o lăsăm baltă. Dar o să țin minte. Îmi rămâi datoare. 


La un moment dat, simt cum îmi vibrează telefonul în buzu- 
nar. Cooper și cu mine suntem foarte prinși într-o discuție despre 
implicațiile socio-economice ale produselor de patiserie. Mă uit 
la telefon, ca să mă asigur că nu mă caută Bonnie, cerându-mi s-o 
salvez, și văd că am primit un mesaj de la Preston. Mă anunță că 
a ajuns acasă, după seara de poker. 

— Nu e adevărat, argumentează Cooper. Produsele de patise- 
rie sunt pentru bogătani. Niciun om care câștigă salariul minim 
pe economie nu intră într-o patiserie ca să cumpere o afurisită de 

cutie cu croasante. Noi cumpărăm gogoși, prăjiturele și — poate — 
vreun biscuit în cutie sau ceva de genul ăsta. Dar în niciun caz 
prostiile alea de brioșe! 

— Gogoșile sunt produse de patiserie. Un magazin de gogoși 
e ca un fel de brutărie. 

— Pe dracu”! Avem cinci brutării în orașul ăsta, și trei dintre 
ele sunt deschise doar vara. Ce-ţi spune informația asta? 

— Că populația din Avalon Bay crește în sezonul turistic și 
toate magazinele se deschid ca să facă față cererii. Nu-mi zice 
nimic despre împărțirea demografică a orașului. 

Cooper pufnește și aruncă un lemn în foc. 

— Spui prostii! îmi reproșează. 

Chiar dacă pare că ne certăm, zâmbetul lui pieziș îmi dă de 
înțeles că discuția e doar de distracție. La mine acasă, certurile au 
ajuns să fie o distracție, așa că mă pricep la asta. Habar n-am de 
unde a învățat Cooper să gestioneze atât de bine o discuţie în 
contradictoriu. Și niciunul dintre noi nu vrea să se lase învins. 

— Nu ești chiar cea mai nesuferită clonă pe care am întâlnit-o, 
spune el, câteva clipe mai târziu. 

Bonnie și Evan încă nu s-au întors. Totul e calm și liniștit în 
jur, dată fiind ora târzie, și totuși nu sunt obosită. De fapt, sunt 
chiar plină de energie. 

— Clonă? repet, aruncându-i o privire ironică. 

N-am mai auzit exprimarea asta până acum. 

Ochii lui sclipesc gânditor în lumina lunii. 

— Așa le spunem noi oamenilor bogați. Pentru că sunteți toți 
la fel. Dar poate că tu nu ești așa. 

— Nu-mi dau seama dacă e un compliment menit să mă 
insulte sau o insultă menită să mă complimenteze. 

Acum e rândul meu să arunc nisip spre el. 

Cooper explică: 

— Vreau să spun că nu ești așa cum mă aşteptam. Eşti liniștită. 
Cu picioarele pe pământ. 

Continuă să mă studieze. Acum, a lăsat joaca și tachinarea la 
o parte. Văd doar sinceritate pe chipul lui. 

Cooper adaugă: 

— Nu ești ca nesimțiţii ăia cu nasul pe sus și prea plini de ei. 

Ceva din vocea lui transmite mai mult decât o simplă supă- 
rare pe turiștii înstăriți și pe cei de bani gata. Pare că suferă cu 
adevărat. 

ÎI înghiontesc în glumă, ca să mai destind atmosfera. 

— Te înţeleg. Am crescut lângă genul de oameni despre care 
vorbești. Ai crede că ajungi într-un punct în care nu mai observi 
cât de nesuferiți sunt, dar nu e așa. Totuși, nu sunt chiar atât de răi. 

— [a zi, care-i faza cu iubitul ăsta al tău? 

— ÎI cheamă Preston, îi răspund. E din zonă. De fapt, familia 
lui locuiește pe coastă. Învață la Garnet, evident! Se specializează 
în Afaceri. 

— Nu mai spune! 

Cooper îmi aruncă o privire sarcastică. 

— Preston nu e chiar atât de rău. Nici nu cred că a jucat vre- 
odată squash, zic eu în glumă, dar Cooper nu se amuză. E băiat 
bun. Nu se poartă aiurea cu chelnerii sau ceva de genul ăsta. 

Cooper chicotește încet. 

— Nu ţi se pare grăitor că singurul lucru bun pe care-l poți 
spune despre el e că se poartă bine cu chelnerii? 

Oftez. Nu prea știu cum să vorbesc despre iubitul meu cu un 
tip pe care tocmai l-am cunoscut. Mai ales din moment ce e clar 
că Cooper are pică pe cei care au crescut ca mine și ca Preston. 

— Ştii, s-ar putea să te șocheze: dacă i-ai da o șansă lui Preston, 
poate că v-aţi înțelege. Nu suntem toți niște nemernici, subliniez eu. 

Se mai luminează puțin la față. 

— Nu cred. Eşti singura excepție pe care am întâlnit-o, și am 
trăit în Avalon Bay toată viața mea. 

— Atunci, mă bucur că am putut demonstra că oamenii ca 
mine au și calități. 

Cooper zâmbește și zice, ridicând din umeri: 

— Mai vedem. 

— „Mai vedem”? Sună suspect de mult a invitație. Dar sunt 
convinsă că n-ai fi prins nici mort că-ți faci prieteni — icnesc cu 
indignare prefăcută — printre clone, nu-i așa? 

— Nicio șansă! E, mai degrabă, un experiment. O să fii coba- 
iul meu. 

— Și ce teorie testăm? mă interesez. 

— Vrem să verificăm dacă o clonă poate fi reprogramată și 
transformată într-o persoană reală. 

Izbucnesc în râs. Am tot râs în seara asta. Deși Cooper are 
față de băiat rău, e mai amuzant decât credeam. Îmi place de el. 

— Deci chiar o facem? îl întreb. 

Își linge lasciv buza de jos. 

— Să ne facem sex oral unul altuia? Normal! Hai să începem! 

Îl lămuresc printre hohote: 

— Adică să fim prieteni! Întreb dacă putem fi prieteni. Doamne, 
Hartley! Eşti obsedat de sexul oral. Fi-a mai zis cineva asta? 

— În primul rând, tu ştii cât de bine arăţi? 

Se oprește pentru o clipă și se uită la mine. 

— Care e numele tău de familie? 

— Cabot. 

— Dumnezeule, Cabot! Cum aș putea să nu mă gândesc la 
sex oral când stau lângă cea mai sexy fată de pe planetă? 

Simt că roșesc. La naiba! Sinceritatea lui cam frustă e seducătoare. 

Înghit în sec și încerc să-mi forțez corpul să nu reacționeze nici 
la grosolăniile pe care le zice, nici la complimente. 4i un iubit, 
Mackenzie! 

Oare sunt nașpa fiindcă în ultimele ore a trebuit să-mi rea- 
mintesc asta de nenumărate ori? 

— În al doilea rând — continuă Cooper —, ești sigură că n-o 
să ne combinăm? 

— Foarte sigură. 

Își dă ochii peste cap. 

— Bine! Atunci, mă mulțumesc și cu prietenia ta. 

— Ce drăguţ din partea ta! îl ironizez. 

— Nu-i așa? 

— Doamne! Deja încep să mă răzgândesc. Presimt că o să fii 
un prieten pretențios. 

— Pe naiba! exclamă el. O să fiu cel mai bun prieten pe care 
l-ai avut vreodată. Sunt foarte loial. Ai uitat că am eliberat capre 
de dragul prietenilor mei? Tu poți spune același lucru? 

Chicotesc. 

— Capre? La plural? Adică n-ai eliberat doar una? 

— Ba da, doar una. Dar, odată, am furat un peștișor auriu 
pentru prietena mea, Alana. 

— Minunat! Sunt prietenă cu un hoț, îi spun și îl înghiontesc. 
Vreau să aud povestea cu peștișorul auriu, te rog! 

Îmi face cu ochiul. 

— Nici nu-ți închipui cât de bună e! se laudă Cooper. 

Vorbim foarte mult, doar noi doi, lângă foc. Îmi dau seama că 
întunericul se transformă în lumina zorilor abia când îmi dau 
seama că Evan si Bonnie vin spre noi. Par destul de mulțumiți de 
ei înșiși. Abia acum văd că am primit douăsprezece mesaje de la 
Preston, care se întreabă ce dracu” fac. Ups! 

— Uite numărul meu, zice Cooper. Dă-mi un mesaj când 
ajungi în campus, ca să știu că ești în siguranță! 

În ciuda alarmei care răsună în capul meu, avertizându-mă, îi 
înregistrez numărul în agenda telefonului meu. 

Încerc să reduc la tăcere acea parte dezaprobatoare din mine. 
O să-i trimit un singur mesaj când ajung acasă, apoi o să șterg 
numărul. Oricât de amuzant ar fi să glumim despre viitoarea 
noastră prietenie, știu că nu e o idee bună. Din comediile roman- 
tice am învățat că nu ai voie să te împrietenești cu persoanele de 
care ești atrasă. În sine, atracţia fizică nu e negativă. Suntem ființe 
umane, iar viața e lungă. Vom simți atracție fizică și pentru alții, 

nu numai pentru partenerul nostru. Dar oricine se pune în calea 
ispitei o caută cu lumânarea. 

Așa că, atunci când Bonnie și cu mine coborâm din Uber și 
urcăm în camera noastră, sunt total pregătită să-l alung pe Cooper 
Hartley din telefonul meu. Îi trimit un singur mesaj: Am ajuns cu 
bine acasă! Apoi apăs pe numărul lui și degetul meu mare se 
oprește deasupra butonului Șzerge. 

Deodată, primesc un mesaj de la el. 


Cooper: M-am distrat. Vrei să ne mai vedem? 


Îmi muşc buza de jos, holbându-mă la invitația lui. Amintirea 
ochilor lui întunecați, sclipind în lumina focului, a umerilor lui 
lați și a braţelor musculoase imi stârnește creierul obosit și îmi 
provoacă furnicături între picioare. 

Șterge-l! îmi ordonă o voce lăuntrică severă. 

Poate că prietenia cu tipul ăsta e o idee proastă, dar nu mă pot 
abține. Mă dau bătută. 


Eu: Da. O să aduc gogoși. 

Au trecut doar două săptămâni din noul semestru, și deja mi-a 
ajuns. N-ar fi atât de rău dacă aș urma cursuri de afaceri sau de 
finanțe, marketing sau comunicare. Poate chiar și niște baze ale 
programării. În schimb, sunt captivă într-o sală de curs, uitân- 
du-mă la o ilustrație a unui om-maimuţă, păros și gol. Sinceră să 
fiu, nu diferă mult de exemplarul așezat trei rânduri mai încolo 
de mine. 

Materiile obligatorii din primul an sunt niște prostii. Chiar și 
psihologia sau sociologia mi-ar fi de folos în domeniul meu, dar 
nu mai erau locuri disponibile pentru cursurile acelea. Așa că 
sunt blocată la cursul de antropologie: pentru zece minute, profe- 
sorul a turuit despre omul tuciuriu primordial, iar patruzeci de 
minute a vorbit despre evoluție. Niciuna dintre ele nu aduce 
beneficii contului meu bancar. Ai mei m-au obligat să vin la 
facultate, dar speram ca măcar să fiu productivă. Să optimizez 
BoyfriendFails.com și site-ul lui soră, să caut cuvinte-cheie, să 
urmăresc numărul de afişări ale reclamelor. În schimb, iau notițe. 
Profesorul nostru este unul dintre tâmpiţii ăia care spune: „Zece 
este nota profesorului, deci nimeni n-o să ia zece la cursul ăsta”. 

Și, dacă tot sunt nevoită să iau parte la această pierdere de timp, 
n-am de gând să mă mulțumesc cu media cinci. 

Îmi dau seama că nu-mi simt buricele degetelor abia când 
pășesc în razele soarelui. E frig în sală. Mă îndrept spre Asociația 
Studenţilor. Îmi iau o cafea și mă așez pe o bancă de beton, sub 
un arbust de magnolie, ca să mă încălzesc. Peste jumătate de oră 
trebuie să mă întâlnesc cu Preston, așa că mai am timp de pierdut 
până atunci. 

Sorb din cafea şi verific e-mailurile de serviciu, încercând să 
nu mă gândesc că azi Cooper încă nu mi-a dat niciun semn. 

Spun încă pentru că mi-a trimis mesaje în fiecare zi, de sâm- 
bătă seară și până acum. Știu că, la un moment dat, azi o să-mi 
scrie. Prima dată când mi-a dat mesaj, am ezitat să-l deschid, 
pentru că mi-era frică să nu apară vreo poză cu penisul lui. Sau 
poate că speram să se întâmple asta. Niciodată nu mi-au plăcut 
pozele cu penisuri, dar... 

Niciun „dar”! răsună o voce aspră în mintea mea. 

Corect! Nu există niciun dar. Nu vreau să văd penisul lui Cooper 
Hartley. Punct! De ce aș vrea să văd scula unui băiat rău, tatuat și 
sexy, cu care am stat toată noaptea la taclale? E ridicol. 

Mda, nu-mi mai e frig. Acum m-am înfierbântat. 

Am nevoie să-mi distrag atenția cât mai curând posibil. 

Când văd numărul mamei mele pe ecran, mă gândesc să ignor 
apelul. Nu-mi doresc o astfel de distragere. Dar experiența m-a 
învățat că, dacă o ignor pe maică-mea, asta o s-o încurajeze să-mi 
trimită mesaje din ce în ce mai disperate, ca să-i răspund. Apoi ar 
suna la FBI și ar insista că am fost răpită. 

— Bună, mamă! îi răspund, sperând să nu audă lipsa de entu- 
ziasm din vocea mea. 

— Mackenzie, scumpo! Bună! 

Urmează o pauză lungă. Nu-mi dau seama dacă așteaptă să 
zic eu ceva. Tu m-ai sunat, mamă. Vorbeşte! 

— Ce s-a întâmplat? întreb, ca să sparg gheața. 

— Voiam să văd ce faci. Ai promis că mă suni după ce te aco- 
modezi, dar n-am mai auzit nimic de tine. 

Ce enervant! Are obiceiul de a mă face să mă simt vinovată 
din orice. 

— Am sunat acasă weekendul trecut, dar Stacey a zis că sun- 
teți în oraș sau ocupați cu nu știu ce. 

Petrec mai mult timp, la telefon, cu asistenta personală a 
maică-mii decât cu oricine altcineva din familia mea. 

— Da, momentan am destule pe cap. Asociaţia de Istorie spon- 
sorizează o nouă expoziție și am început deja să organizăm strân- 
gerea de fonduri din toamnă, pentru spitalul de copii. Chiar dacă 
sunt ocupată, ai putea insista cu apelurile, Mackenzie. Doar știi 
asta. Ar fi trebuit să mă suni din nou. 

Bineînțeles! Mama are angajați, dar tot nu reușește să-și sune 
unica fiică. Și totuși, normal că e vina mea. În fine... M-am obiș- 
nuit. Annabeth Cabot pur și simplu nu crede că poate greși. Am 
moștenit și eu această trăsătură de caracter, cel puțin când vine 
vorba despre certuri fără noimă. Dar, spre deosebire de mama 
mea, eu sunt în stare să recunosc când greşesc. 

— Cum e la facultate? Îți plac profesorii? Cursurile sunt grele? 

— La facultate e super. 

Minciună. 

— Profesorii sunt foarte implicați și cursurile sunt destul de 
interesante, din câte mi-am dat seama până acum. 

Minciună. Minciună. 

— Ador locul ăsta! 

Minciună. 

N-am nimic de câștigat dacă îi zic adevărul: jumătate dintre 
profesori par să creadă că a le preda studenților din anul întâi este 
o pedeapsă, iar restul profesorilor vin la cursuri ca să ne arate pre- 
zentări în PowerPoint făcute de asistenții lor universitari. Aș avea 
mai multe de câștigat lucrând la afacerea mea înfloritoare. Dar 
maică-mea nici măcar nu vrea să audă de asta. 

Adevărul e că părinților mei nu le-a păsat niciodată de ce am 
eu de zis. Preferă să-mi înmâneze notițe cu ce am de spus. În 
cazul tatălui meu, scenariul fiicei cuminţi este recitat, de obicei, 
la evenimentele publice și vine la pachet cu zâmbete radioase și 
false, destinate alegătorilor. 

Tata îmi tot spune: „Vreau să te implici mai mult, Mackenzie! 
O domnişoară ar trebui să fie sofisticată și foarte educată”. 

Sofisticată și foarte educată, de dragul aparenţelor — acesta era 
subînțelesul. Nu în scopuri practice, ci doar pentru ca domnișoara 
să poată purta discuții la petrecerile cu cocktailuri. 

Înainte să plec la facultate, tata m-a sfătuit: „Nu uita să te și 
distrezi! Facultatea este o perioadă crucială din viața unei tinere. 
Aici întâlneşti oameni cu care vei forma legături pe termen lung. 
E important să construieşti relațiile astea încă de acum”. 

Mama ar vrea să-i calc pe urme. Doreşte să devin o femeie 
fără job, așezată la casa ei, cu un soț bogat. O femeie care face 
parte din toate consiliile de caritate potrivite și care organizează 
petreceri care susțin aspirațiile profesionale ale soțului ei. Am 
renunțat să încerc să-i explic că nu asta e viața pe care o vreau. 
Sper că, în cele din urmă, o să apuc pe altă cale și că va fi mult 
prea târziu ca ai mei să mă oprească. 

Deocamdată, le cânt în strună. 

— Știu, mamă. 

— Dar colega ta de cameră? Cum o cheamă? 

— Bonnie. E din Georgia. 

— Care e numele ei de familie? Ai ei cu ce se ocupă? 

Sigur că, pentru ea, numai asta contează. Sunt sau nu oameni 
importanți? 

— Îi cheamă Beauchamp. Dețin reprezentanțe de automobile. 

O pauză lungă. Mama e dezamăgită de răspuns. 

— Ei, probabil că se câștigă bine din așa ceva, îmi spune. 

În traducere: dacă părinții lui Bonnie își permit s-o cazeze pe 
fata lor în aceeași cameră cu mine, înseamnă că nu sunt săraci 
lipiți pământului. 

Înăbuș un oftat și îi servesc încă o minciună: 

— Trebuie să închid, mamă. Următorul curs începe în câteva 
minute. 

— Bine. Ne auzim curând, draga mea! 

Închei conversaţia și respir ușurată. Uneori, mama e greu de 
suportat. Tot timpul se așteaptă să fiu ca ea. Da, există și asemă- 
nări între noi două: felul în care arătăm, tendința noastră spre 
nerăbdare, o etică riguroasă a muncii, pe care o aplic pentru afa- 
cerea mea și pentru studii. Dar, chiar dacă semănăm mult, tot 
suntem două persoane diferite, cu priorități total diferite. Ea încă 
nu a înțeles asta. Nu pricepe că nu mă poate modela după asemă- 
narea ei. 

— Bună, frumoaso! 

Preston apare zâmbind. Se pare că lovitura pe care a căpătat-o 
la baschet s-a vindecat. Ţine în mână un buchet mic de gura-leu- 
lui. Bănuiesc că le-a șterpelit dintr-un strat de flori din campus. 

— Ia uite cine-i în toane bune! îl tachinez. 

Preston mă ridică de pe bancă și mă trage spre el. Mă sărută, 
luându-mă în brațe. 

— Îmi place că te pot vedea mai des, pentru că acum ești și tu 
la Garnet. 

Buzele lui se lipesc de gâtul meu. Mă sărută încet, apoi îmi 
mușcă jucăuș lobul urechii. 

Mă încrunt. În mod normal, evită să-și manifeste afecțiunea 
în public. De obicei, abia dacă pot să-l conving să mă ia de mână. 
Nu e genul de iubit care nu-și poate lua mâinile de pe mine. M-am 
obișnuit cu asta. Ba, mai mult, lipsa manifestărilor de afecțiune în 
public e un avantaj, mai ales când suntem în preajma familiilor 
noastre. Mi-am dat seama, la o vârstă fragedă, că în lumea noastră 

ascunderea sentimentelor și reprimarea ocazionalelor mele izbuc- 
niri nestăpânite sunt instrumente necesare pentru a supraviețui. 

— Eşti gata? mă întreabă Pres. 

— Sigur! 

E o zi frumoasă, iar Pres îmi prezintă campusul. Evident, prima 
noastră oprire este în Sala Kincaid, unde se țin cursurile de afa- 
ceri. Multe generații din familia lui Preston au absolvit cursurile 
Universităţii Garnet. 

Pres mă ia de mână și ieșim din nou. În timp ce ne îndreptăm 
către Facultatea de Arte, care e înconjurată de copaci, admir pei- 
sajul. Într-adevăr, campusul e frumos. Clădiri din cărămidă. Un 
turn mare, cu ceas, se înalță deasupra bibliotecii. Peluze verzi și 
stejari uriași, maiestuoși. N-oi fi eu entuziasmată de viața de la 
facultate, dar măcar locul ăsta e frumos. 

— Ce părere ţi-a lăsat facultatea până acum? 

Cu Preston îmi permit să fiu sinceră, așa că îi zic adevărul: 

— Mă plictisesc de moarte. 

Chicotește. 

— La fel a fost și pentru mine în primul an, îți mai aduci aminte? 
Primii doi ani, până începi cursurile pentru avansați, sunt destul 
de plicticoși. 

Trecem pe lângă clădirea Facultății de Teatru. În parcare, niște 
studenți pictează ceea ce pare a fi un decor stradal de epocă. 

— Tu măcar ai un scop, Pres. Ai nevoie de un anumit nivel de 
educație ca să lucrezi în banca tatălui tău. Există așteptări și 
nevoi. Dar eu am deja afacerea mea. Sunt propriul șef, și nu am 
nevoie de o diplomă ca să demonstrez ceva. 

Zâmbind, Pres mă strânge de mână. 

— Uite, de-asta te iubesc, scumpo! Nu ceri permisiunea nimănui. 
Nu ai așteptat să crești ca să pui pe picioare o afacere profitabilă. 

— Vezi? spun eu, surâzând cu gura până la urechi. Tu mă înţelegi. 

— Dar, dacă chiar vrei să lucrezi în continuare la micuța 
ta afacere, cât ești în facultate, atunci gândește-te că Garnet e 

incubatorul tău. Aici, vei avea multe oportunități de a-ţi dezvolta 
brandul. 

Hmm... Nu m-am gândit la asta. Chiar dacă nu mă dau în vânt 
după formularea lui — micuza ta afacere —, îmi dau seama că nu 
greșește. 

— Ai mare dreptate, domnule Kincaid! 

Mă ridic pe vârfuri și îl sărut pe obrazul proaspăt bărbierit, 
după care ne continuăm plimbarea. 

Tată încă un motiv pentru care eu și Preston ne potrivim: amân- 
doi suntem pragmatici. Nu suntem fermecaţi de idealisme, nici 
distrași de visuri romantice despre călătorii în Europa, doar cu 
rucsacul în spate, sau despre vreo drumeție la Machu Picchu. Sun- 
tem rezultatul educației noastre, iar sângele nostru albastru e 
rece. Doi viitori conducători de imperii. 

Asta spune multe despre compatibilitatea noastră. 

După ce explorăm clădirea unde se țin cursurile de artă și mu- 
zeul mic, unde sunt expuse lucrările studenților, hoinărim printre 
sculpturile din grădina botanică și urmăm cărarea prin seră și 
prin grădina de legume. Apoi Preston mă conduce la mașina lui. 

— Mai vreau să-ți arăt ceva. 

Deschide portiera. Mă strecor pe scaunul elegant, tapițat cu 
piele. Pres decapotează Porsche-ul argintiu și plecăm. 

E un drum scurt până în spatele campusului. Trecem de com- 
plexul sportiv și apoi înaintăm pe un deal, până când ajungem, 
într-un final, la o clădire înaltă, circulară, cu o cupolă. E telesco- 
pul Facultății de Astronomie. Preston mă conduce spre o ușă care 
stă proptită cu o bucată mică de lemn. 

— Avem voie aici? îl întreb, în timp ce ne furișăm tiptil pe un 
hol îngust, în formă de spirală. 

— Cunosc eu pe cineva, zice Preston, cu arătătorul la buze. 
Dar ai dreptate: nu prea avem voie. 

Ajungem la o scară din metal. La etajul al doilea, intrăm într-o 
cameră. Computere stau înșirate la perete. În centru văd un tele- 
scop masiv, îndreptat spre cer, printr-o fantă din acoperiș. 

— Ce mişto! mă entuziasmez eu, apropiindu-mă de telescop. 

Preston mă oprește: 

— N-am venit aici ca să vedem telescopul. 

Mergem spre o ușă, apoi spre o scară ce duce pe acoperiș. Ie- 
şim pe o platformă. De aici, se vede tot campusul. Dealuri înver- 
zite și clădiri cu acoperișuri albe. Se vede tot orașul Avalon Bay, 
până la orizontul albastru. E spectaculos. 

— Arată incredibil, spun eu. 

Zâmbesc. Apreciez că a făcut eforturi și mi-a făcut o surpriză 
atât de frumoasă. 

— Păi, n-ar fi un tur VIP fără o priveliște de ansamblu, zice el. 

Preston stă în spatele meu. Îmi cuprinde talia cu brațele. Mă 
sărută pe tâmplă și privim amândoi peisajul. 

— Mă bucur mult că ești aici, spune el încet. 

— Şi eu. 

Ca să fiu sinceră, relația noastră a fost puțin tensionată în ulti- 
mii doi ani, cât el a fost la facultate, iar eu la liceu. Să avem o 
relație la distanță, chiar dacă ne vedeam în weekenduri, a fost 
stresant. Nu mai era distractiv. Dar astăzi îmi aduc aminte cum 
era când abia începuserăm să ieșim împreună. Mă gândesc cât de 
îndrăgostită eram de el, cum mă simțeam ca și cum aș fi câștigat 
un premiu, fiindcă fusesem aleasă de un băiat care studia la facul- 
tate. 

Totuși, în timp ce Pres mă ţine lipită de el și-și freacă nasul de 
gâtul meu, un gând se strecoară în mintea mea. 

Un gând trădător. 

Unul despre maxilarul lui Cooper și despre ochii lui adânci. 
Despre cum pulsul meu s-a accelerat când s-a așezat lângă mine 
şi mi-a zâmbit arogant. Nu am palpitații când îl văd pe Preston 

intrând într-o cameră. Nu mă cuprind fiorii atunci când mă atinge. 
Coapsele mele nu se încordează și gura nu mi se usucă. 

Și totuși, reacțiile astea nu pot fi atât de importante. Dacă cre- 
ierul ţi-e inundat de hormoni, e posibil să nu mai judeci cum 
trebuie. Să ne gândim la ce demonstrează statisticile: o mulțime 
de oameni ajung în relații disfuncționale pentru că totul se bazează 
pe sex, și nu pe compatibilitate. Pres și cu mine suntem perfecţi 
unul pentru celălalt. Ne înțelegem bine. Mergem pe același drum. 
Părinţii noștri sunt de acord cu relația noastră, și toată lumea e 
fericită. Aș putea să ies cu o grămadă de băieți asemenea lui Cooper, 
și toți mi-ar frânge inima. De ce mi-aș face una ca asta? 

E bine să apreciezi lucrurile pozitive pe care le ai. 

— Mulţumesc! îi spun lui Pres, întorcându-mă spre el ca să-l 
sărut. Ziua de azi a fost perfectă. 

Dar mai târziu, în aceeași seară, în timp ce mă uit pe Netflix și 
citesc pentru cursul de literatură engleză, văd numele lui Cooper 
pe ecranul telefonului meu. Tresar, dar apoi îmi impun să mă 
liniștesc. 


Cooper: Vrei să luăm cina? 

Eu: Am mâncat deja. 

Cooper: Și eu. 

Eu: Atunci, de ce mă mai întrebi? 
Cooper: Ca să văd cum ai răspunde. 
Eu: Ce siret eşti! 

Cooper: Ce faci? 

Eu: Netflix și teme. 

Cooper: Asta e un cod secret? 

Eu: M-ai prins! 

Cooper: Nici măcar nu-mi pot imagina cum arată filmele porno 
pentru bogați. 

Cuvintele de pe ecran mă fac să-mi încordez mușchii coapse- 
lor. În capul meu apar idei teribile, pe care le îndes într-o cutie cu 
o etichetă pe care scrie Nici măcar să nu-ţi treacă prin minte! 


Eu: În filmele alea, lumea mănâncă brioşe de pe paginile ziarului 
The Wall Street Journal. 


Cooper: Nu sunteți sănătoși la cap! 


Izbucnesc în râs și duc o mână la gură, ca Bonnie să nu mă 
audă și să nu vină încoace, să vadă ce mă amuză atât de tare. Fata 
asta e drăguță, dar nu știe ce înseamnă să respecţi limitele perso- 
nale ale altora. 


Eu: Tu ce faci? 
Cooper: Flirtez cu o tipă pe care abia am cunoscut-o. 


Mi-a servit-o! 


Eu: Încă sunt cu cineva. 
Cooper: Deocamdată. 

Eu: Noapte bună, localnicule! 
Cooper: Noapte bună, prințesă! 


Știu că încearcă să mă enerveze. Din câte înțeleg, Cooper vrea 
să mă ia peste picior. Nu pot să zic că nu-mi place. E incitant să 
am un prieten care înțelege latura asta a personalității mele. Da, 
de fapt flirtăm — ceea ce nu e tocmai OK —, dar pur și simplu 
ne distrăm. 

Nu contează câte reacții hormonale trezește Cooper în mine. 
Nu o să-l părăsesc pe Pres pentru primul băiat rău și tatuat pe 
care îl întâlnesc. 


is 


Mackenzie 


În următoarea după-amiază, decid să explorez orașul singură, 
din moment ce programul meu e liber. Cuvintele lui Preston 
m-au inspirat să încerc să profit de timpul petrecut la Garnet și să 
nu-l mai privesc ca pe o sentință. Mă îmbrac într-o rochie înflo- 
rată, de vară, și comand un taxi. 

Avalon Bay este un oraș aflat pe coastă și care, paradoxal, e 
plin de pescari care duc o viață grea și de multimilionari. Pe o 
parte a străzii principale se înșiră buticuri de lux care vând săpu- 
nuri confecționate manual. Pe cealaltă parte, case de amanet și 
saloane de tatuaje. Promenada este liniștită în după-amiezile 
zilelor lucrătoare. În majoritatea barurilor poți vedea localnici 
transpirați care stau pe scaune și urmăresc canalul ESPN, împre- 
ună cu prietenii lor. 

Merg mai departe decât data trecută când am mai trecut pe 
aici. Ajung într-o porțiune a orașului care e încă distrusă de ura- 
ganul de acum câțiva ani. Mai multe clădiri sunt în construcție. 
În apropiere, niște muncitori lucrează la refacerea unui restau- 
rant. În alte clădiri, accesul e restricționat cu bandă de atenţionare 

și placaje. Pare că n-au fost atinse de când furtuna le-a smuls 
acoperișurile și le-a inundat. 

Mă opresc când dau peste un hotel pitoresc, în stil victorian. 
E alb, cu finisaje verzi, iar toată partea din spate a clădirii a fost 
distrusă de puterea furtunii. Pereții hotelului au fost smulși și văd 
resturi peste tot. Mobila veche și covoarele încrețite încă așteaptă 
oaspeți care nu mai vin. Panoul din față, pe care scrie Hotel Bea- 
con, e rupt în două locuri. 

Mă întreb ce s-a întâmplat cu proprietarii care nu și-au recon- 
struit clădirile. Și cum de nu s-a grăbit nimeni să revendice pro- 
prietățile și să le restaureze, să le aducă la gloria de dinainte? 
Pentru o afacere, ăsta-i un loc de cea mai bună calitate. 

Îmi vibrează telefonul de câteva ori, semnalând că am e-mailuri 
noi, așa că mă opresc la o gelaterie și îmi iau un cornet cu înghe- 
tată de vanilie. Apoi mă așez pe banca din fața gelateriei și citesc 
e-mailurile. 

Primul e o notificare de la unul dintre moderatorii site-ului 
meu. Mă informează că a blocat mai mulți utilizatori care făceau 
mişto de fiecare postare de pe GirlfriendFails, și lăsau comentarii 
rasiste și sexiste. Deschid capturile de ecran pe care mi le-a atașat 
în e-mail. Îmi pică fața când văd cât de pline de ură sunt comen- 
tariile alea. 

Îi trimit repede un răspuns: Bine că i-ai blocat! 

Următorul e-mail e de la un tip pe care l-am angajat să supra- 
vegheze site-ul BoyfriendFails.com. Are nevoie de ajutor. Un 
utilizator ne ameninţă că ne dă în judecată, zice că una dintre 
postările de pe site este defăimătoare. Apăs pe postarea cu pricina. 
Fata care a postat povestea a ieșit cu un tip căruia îi zice „Ted”. 
Tipul nu a avertizat-o că are penisul foarte mic, așa că a fost luată 
prin surprindere când au făcut sex pentru prima oară. 

Revin la contul meu de e-mail. Citesc rapid scrisoarea pe care 
Alan, administratorul site-ului meu, a primit-o de la o firmă de 
avocatură din Washington D.C. Antentul e înfricoșător. Bănuiesc 

că persoana care a postat — butterflykisses44 — a ales un nume 
fals care seamănă prea mult cu numele real al iubitului ei. Pe Ted 
îl cheamă, de fapt, Tad. Omul e revoltat și se simte — pe bună 
dreptate — umilit și cere ca BoyfriendFails.com nu numai să 
șteargă postarea, dar și să-i plătească daune pentru stresul emoțio- 
nal pe care i l-a provocat. 

Din moment ce acest site este o platformă, și nu o publicație, 
nu putem fi dați în judecată pentru conținutul utilizatorilor 
noștri, dar îi scriu lui Alan să-i trimită scrisoarea avocatului meu, 
pentru orice eventualitate. Apoi îmi închid telefonul și termin 
repede de mâncat înghețata, care se topește. Iată o altă zi din 
viața lui Mackenzie Cabot, director general. 

“Totuși, sincer vorbind, în ultima vreme tânjesc după... ceva 
mai mult. Îmi ador site-urile, dar zilele astea nu prea am nimic de 
făcut, în afară de a zice „da” sau „nu”. Semnează aici, scrie o 
inițială aici! Citește e-mailul ăsta, aprobă reclama asta! Entuzias- 
mul adevărat a fost la început, când eu și prietenii mei ne gân- 
deam la diverse funcții pentru aplicație. Sau când mă întâlneam 
cu programatorul și cu dezvoltatorul web și dădeam viață ideilor 
mele. Când cream campanii de marketing, ca să atrag utilizatori. 

A fost solicitant și entuziasmant. Atunci m-am distrat cel mai 
mult. Realizez acum că asta e partea de care chiar m-am bucurat. 
Procesul de creaţie, nu cel de mentenanţă. Dar nu urăsc site-urile 
și nici nu vreau să le vând. Nu vreau asta. Sunt tot ale mele. Parte 
din imperiul meu în devenire. Dar poate că e timpul să găsesc noi 
idei de afaceri. 

În timp ce soarele se retrage, merg pe plajă și mă așez pe nisip, 
ascultând valurile și uitându-mă la zborul pescărușilor. În spatele 
meu, niște constructori se pregătesc să încheie munca pe ziua de 
azi. Zgomotul burghielor și al fierăstraielor a încetat. 

Fiindcă mă uit în gol, nu observ când el se apropie și se așază 
lângă mine. 

— Ce faci, prințesă? 

Tresar și mă holbez la Cooper. Își dă jos tricoul și mănușile de 
lucru. 

Arată la fel de bine ca în seara aceea, la focul de tabără, și mă 
simt foarte atrasă de el. Părul lui și blugii îi sunt acoperiți de 
rumeguș și noroi. Pieptul lui musculos și abdomenul sunt pline 
de transpirație. E pentru prima dată când îi văd tatuajele, care îi 
acoperă braţele și pieptul. Îmi ling buzele, apoi tresar când mă 
gândesc cum mă transform când sunt în preajma lui. Devin exci- 
tată. Irațională. lau gândurile astea și le bag într-o cutie etiche- 
tată Sai, dracului, departe de el! 

— Mă urmărești? îl întreb. 

— Te plimbi prin șantierul unde lucrez — gesticulează el, pri- 
vindu-mă din cap până în picioare —, într-o rochie ridicolă, cu 
picioarele tale lungi, de parcă zici: „Ei, nu mă luați în seamă, 
băieți! Urăsc să fiu în centrul atenției”. 

— De parcă așa vorbesc eu! îi răspund, dându-mi ochii peste 
cap. Și ce e în neregulă cu rochia mea? 

Netezesc tivul rochiei de vară, cu imprimeu floral. 

— Are flori pe ea. Ție nu-ți plac florile, Mac. 

— Nu-mi spune Mac! 

— De ce nu? 

— Pentru că numele ăsta e rezervat pentru prieteni. 

Îmi aruncă un zâmbet poznaș. 

— Dar noi suntem prieteni. Cei mai buni prieteni. Văd că 
n-ai negat că nu îţi plac florile. 

Are dreptate. De obicei, nu îmi plac imprimeurile florale și 
rochiile de vară cu volane. Prefer tricourile albe și blugii uzați, sau 
un maiou și pantaloni scurți, când e cald. Dar, din când în când, 
îmi place să mă simt feminină. E vreo problemă? Nu are voie să 
fie atât de tupeist când vine vorba despre gustul meu în materie 
de îmbrăcăminte, așa că îl contrazic: 

— Să știi că-mi plac florile. Mai ales când sunt imprimate pe 
haine. Cu cât sunt mai țipătoare, cu atât mai bine. 

Cooper își dă ochii peste cap, de parcă e convins că îl mint. Își 
încrucișează brațele, trăgându-și genunchii la piept. 

— Ştii, chiar nu trebuie să te străduiești atât, comentează el. 
Cu mine e destul de ușor. 

— Poftim? Cine se străduiește aici? Tu-mi asaltezi telefonul 
cu filme porno cu brioșe. 

— Eşti perversă, spune el, ridicând din umeri. Înţeleg. Nu e 
chiar pe gustul meu, dar facem orice. 

Ha! De-ar ști el... Relația mea sexuală cu Preston e bine mersi, 
dar cred că totuși lipsește ceva. La început, credeam că sexul tre- 
buie să fie așa: funcțional, rapid, plictisitor. Aveam șaisprezece ani 
când mi-am pierdut virginitatea cu Pres, și eram foarte naivă când 
venea vorba de lucrurile astea. Abia când am vorbit cu prietenele 
despre noi, mi-am dat seama că sexul ar trebui să fie — închi- 
puiți-vă! — distractiv. 

Când am abordat acest subiect cu Pres, cu multă stângăcie, 
mi-a mărturisit că nu a vrut să mă sperie fiind „prea pasional”. 
I-am spus să-și dea frâu liber și, de atunci, activitățile noastre în 
dormitor au devenit mult mai distractive. Dar, dacă e să fiu com- 
plet sinceră, au trecut patru ani, însă pasiunea despre care el mi-a 
zis tot n-a apărut. 

— Mă cutremur când mă gândesc la câte prostii îți trec prin 
cap, îl ironizez eu. 

— Dacă încerci să mă bagi în patul tău, e nevoie doar să mă 
rogi, spune Cooper, înghiontindu-mi brațul. 

Are o încredere în sine de neclintit. Arogant, și totuși ferme- 
cător. Total sigur pe sine, dar nu autoritar. Păcat că-și irosește 
talentul lucrând în construcții! Dacă l-ar interesa afacerile, ar fi 
un director general al naibii de bun. 

— Faza cu psihologia inversă nu funcționează cu mine, îl infor- 
mez eu. 

Dar n-am câștigat primul meu milion lăsându-mă manipulată. 

— Cred că ești conștient că n-o să sar în patul tău, doar fiindcă 
mă provoci să fac asta. 

Observ zâmbetul lui jucăuș și ochii ăia afurisiți. Nu sunt imună 
la umerii lati și la abdomenele bine lucrate. Mai mult de atât, 
Cooper e și puțin misterios. Tot ce aflu despre el mă face să mă 
întreb dacă ceea ce arată — tatuajele, atitudinea lui — e doar un 
mod inteligent de a se camufia. Și ce ascunde, totuși? Ador un 
puzzle bun! 

— Nici mort nu m-aș culca cu o clonă de la Garnet, mi-o în- 
toarce el. Trebuie să-mi protejez reputația. 

— Bineînţeles! Nu am vrea să te confunde cineva cu un băr- 
bat cu gusturi la fete. 

Se străduiește să nu zâmbească, iar în privirea lui citesc tot felul 
de intenții rele. Văd nopți tulburi și regrete furtunoase. Gemete 
printre așternuturi. E de-ajuns ca pulsul meu s-o ia razna și dege- 
tele de la picioare să-mi amorțească. 

Tipul ăsta e periculos. 

Cineva de pe șantier îi strigă: 

— Coop! Vii la bar sau nu? 

Se uită peste umăr și răspunde: 

— Luaţi-o înainte! 

Din spatele nostru izbucnesc râsete cu subințeles. Mă bucur 
că ceilalți nu-mi pot vedea fața, pentru că sigur am roșit. 

— De ce ai făcut asta? bombăn eu. 

— Ce să fac? Să le zic s-o ia înainte? 

— Da. Acum o să creadă că ai rămas aici ca să mi-o tragi pe plajă. 

Cooper chicotește cu poftă. 

— Îţi garantez că nu se gândeau la asta. Dar mă gândesc eu acum. 
Ai vrea să ne-o tragem aici sau preferi să mergem la debarcader? 

— Du-te la bar cu prietenii tăi, Coop! Ai șanse mai mari să 
ţi-o tragi acolo decât aici. 

— A, nu plec. Stau bine aici. 

Ridică o mână și își trece degetele prin părul negru, iar eu 
nu-mi pot lua ochii de la bicepsul lui încordat. 

— Deci voi reconstruiți restaurantul ăla? Pare că aveți mult de 
lucru. 

— Chiar avem. Și după ce terminăm cu ăsta, mai avem vreo 
șase clădiri de renovat. 

Gesticulează către zona de promenadă, arătându-mi dezastrul 
lăsat de uragan. 

— Îţi place să lucrezi în construcții? îl întreb. 

Aprobă încet din cap. 

— Da, îmi place. Eu și Evan lucrăm la firma unchiului meu, 
așa că nu suntem nevoiți să avem de-a face cu un șef cretin, care 
încearcă să ne fure sau care face treabă de mântuială, ca să mai 
taie din costuri. Levi e un om bun, cinstit. Tot timpul a ieșit 
treabă bună din mâinile mele. Chiar mă pricep cu mâinile. 

Înghit în sec. Nu e nicio urmă de aluzie în tonul lui, dar să fiu 
a naibii dacă privirea mea nu se mută la mâinile lui! Sunt puter- 
nice, mari, cu degete lungi și palme bătătorite. Nu văd mizerie 
sub unghii, nici măcar după o zi plină de muncă. 

Își înclină capul, curios. 

— Dar tu ce zici, prințesă? 

— Cum adică? | 

— E a doua oară când vin la tine și observ expresia asta. 

— Ce expresie? 

Vasăzică acum doar repet tot ce-mi spune el. Intensitatea din 
privirea lui trezește în mine un val de neliniște. 

— Expresia care spune că vrei mai mult. 

— Că vreau mai mult... Când spui „mai mult”, la ce te referi? 

Ochii lui mă studiază în continuare. 

— Nu știu. Doar... mai mult. E ca un amestec de plictiseală, 
nemulțumire, frustrare și dorință arzătoare. 

— Înterpretezi cam mult, glumesc eu, dar inima îmi bate și 
mai tare, pentru că a pus punctul pei”. 

Cam așa mă simt de când am ajuns la facultate. Ba nu, chiar 
de mai mult timp. Poate chiar de când mă știu. 

— Greșesc cumva? întreabă pe un ton tăios. 

Privirile noastre se întâlnesc. Impulsul de a mă confesa este atât 
de puternic, încât trebuie să-mi mușc limba ca să mă stăpânesc. 

Dintr-odată, printre valurile care se sparg la mal și pescărușii 
care scot sunete stridente, aud un țipăt slab. 

— Ai auzit? 

Privesc în jur, căutând să zăresc de unde a răsunat zgomotul 
disperat și îndurerat. 

Cooper chicotește: 

— Nu mai încerca să schimbi subiectul! 

— Nu-i vorba de asta. Serios, chiar nu auzi? 

— Ce să aud? Nu aud... 

— Sst! îi poruncesc. 

Ciulesc urechile. Se întunecă, iar luminile de pe promenadă 
încep să se aprindă. Se aude un alt țipăt, și mai puternic. 

Mă ridic. 

— Nu-i nimic acolo, spune Cooper. 

ÎI ignor şi încep să alerg către debarcader. El fuge după mine 
și mă asigură că mi s-a năzărit. 

— Nu mi s-a năzărit, insist eu. 

Și apoi îmi dau seama de unde vin țipetele. Observ ceva pe 
stâncile de pe dig, de după debarcader. Și mai observ că mareea 
crește. 

Inima îmi bate cu putere. Mă întorc spre Cooper. 

— E un câine! 

Înainte să fac vreo mișcare, Mackenzie își dă rochia jos. 

Tipa chiar se dezbracă. 

Dar nu de tot. Nu-și dă jos sutienul și chiloţii. Dezamăgirea 
mea în legătură cu striptease-ul terminat prea iute este risipită de 
constatarea că arată al naibii de bine în lenjerie intimă. 

Dar, pe măsură ce se îndreaptă spre mareea în creștere, iar apa 
îi ajunge rapid până la gât, latura mea rațională își face apariția. 

— Mac! strig după ea. Întoarce-te! 

Nu mă ascultă. 

Minunat! O să se înece încercând să aducă la mal un câine al 
nimănui. 

Înjurând, îmi. dau jos blugii și încălțările și plonjez după 
Mackenzie. A ajuns la stânci și acum se cațără spre câine. Înot cu 
greu împotriva curentului. Valurile încearcă să mă lovească de 
stâlpii debarcaderului sau să mă izbească de stânci. Într-un sfârșit, 
mă apuc de un bolovan și ies din apă. 

— Eşti nebună! Ştiai asta? mârâi eu. 

Tremurând, câinele stă speriat lângă Mac, care încearcă să-l 
liniștească. 

— Trebuia să-l ajutăm, îmi spune ea. 

Rahat! Chiar dacă e doar un pui de câine, Mackenzie nu va 
putea să înoate cu el până la mal. Abia am reușit eu să mă lupt cu 
curenții; și probabil cântăresc de două ori mai mult decât Mac. 

— Dă-mi-l mie, spun cu un oftat. 

Când mă întind după câine, se ascunde în spatele lui Mac și 
aproape cade în apă, încercând să se îndepărteze de mine. 

— Haide, la naiba! Vii acum sau te las aici! 

— Nu te teme, puiuțule! gângurește ea către potaie. Nu-i atât 
de înfricoșător pe cât pare. 

Câinele încă ezită, așa că, într-un final, Mac pune ghemul trist 
și ud în mâinile mele întinse. Aproape instantaneu, animalul 
înspăimântat începe să mă zgârie și să dea din labe, ca să scape. O 
să fie o mare bătaie de cap. 

Mackenzie mângâie blana udă a puiului, într-o încercare nereu- 
șită de a-l calma. 

— Eşti sigur că poți să-l duci la mal? mă întreabă ea. Aș putea 
încerca eu... 

Nicio șansă! 

— Du-te! îi poruncesc. Voi fi în spatele tău. 

Mac încuviințează din cap, se aruncă în apă și începe să înoate 
spre mal. 

Îi ţin câinelui un mic discurs motivațional. 

— Doar încerc să te ajut, OK? Nu mă mușca de față! Hai să 
ne înțelegem în următoarele minute. Bine? 

Animalul scâncește și schelălăie. 

Pe cât de delicat pot, cobor în apă. Ţin cățelușa deasupra valu- 
rilor, ca pe o minge de fotbal, și înot cu o mână. În tot acest timp, 
potaia nenorocită se sperie, crezând că vreau s-o omor. Latră și 
zgârie. Încearcă de câteva ori să scape. Cu fiecare mișcare pe care 
o face, mă zgârie tot mai mult. De îndată ce ajungem pe nisip, îi 
dau drumul. Animalul aleargă direct la Mac, aruncându-se în 
braţele ei. Cu plăcere, trădătoareo! 


-81- 


ELLE KENNEDY 


— Eşti OK? îmi strigă Mac. 

— Da. 

Amândoi respirăm greoi după confruntarea cu valurile. E întu- 
neric. Singura lumină care se mai vede vine de pe faleză. Mackenzie 
e doar o siluetă neclară în fața mea. 

Nu-mi mai pot controla nervii. Mă apropii de ea. 

— Ce dracu a fost asta? 

Își proptește o mână în șoldul gol. Cu cealaltă mână, ține pro- 
tector puiul. E o cățelușă. 

— Serios? Te iei de mine fiindcă am vrut să salvez un animal 
neajutorat? Ar fi putut să moară! 

Țip la ea: 

— Tu ai fi putut să mori! Ai simțit curentul ăla, scumpo? Ar fi 
putut să te tragă în larg. Cel puțin o dată pe an, cineva se îneacă 
aici, din cauză că oamenii sunt nesăbuiți și idioţi. 

— Nu sunt scumpa ta! mormăie Mac. Tocmai m-ai făcut idioată? 

— Dacă așa te comporți, asta primești. 

Îmi scutur nervos apa din păr. Nu-mi scapă faptul că și câinele 
face același lucru, chiar acum. S-ar zice că suntem amândoi ani- 
male sălbatice. 

Mackenzie strânge și mai tare animalul în brațe. 

— N-o să-mi cer scuze pentru că am inimă, ripostează ea. Nu 
pot să cred că erai gata să lași bietul pui să moară. Dumnezeule! 
Sunt prietenă cu un criminal de cățeluși. 

Rămân cu gura căscată. 

Tipa asta e chiar culmea. Nu am muncit niciodată atât de 
mult ca să cuceresc o fată. Și totuși, în ciuda faptului că m-am 
lăsat zgâriat zdravăn, de dragul ei — și am fost acuzat că sunt 
ucigaș de câini —, acum simt cum mă bușește râsul. Picături de 
apă se scurg de pe mine pe nisip, în timp ce râd cu poftă. 

— De ce te distrezi? vrea ea să știe. 

— Mi-ai spus că sunt criminal de cățeluși, reușesc să îngaim 
printre hohote. Eşti nebună. 

După câteva secunde, izbucnește și ea în râs. Câinele se uită 
nesigur când la unul, când la celălalt. Râdem ca niște tâmpiţi, uzi 
leoarcă și pe jumătate dezbrăcați. 

— Bine, cedează Mac când criza ei de râs se potolește. S-ar 
putea să fi întrecut măsura. Știu că ţi-ai făcut griji pentru mine. Și 
mulțumesc că ai înotat până acolo ca să mă ajuţi! Apreciez gestul. 

— Cu plăcere. 

Trag repede blugii pe mine. Boxerii mei uzi sunt lipiți de penis, 
iar încheiatul fermoarului e o sarcină dificilă. 

Îi propun: 

— Hai să ne luăm lucrurile și să mergem la mine! Trebuie să 
mă schimb. Te poți usca acolo și apoi o să te duc acasă cu mașina. 

Mac nu zice nimic. Se mulțumește să mă privească. 

Oftez. 


— Da, ia și câinele cu tine. 


Luminile sunt stinse când ajungem acasă. Nici motocicleta lui 
Evan, nici Jeep-ul lui nu sunt în parcare, iar ușa de la intrare e 
încuiată. Ajungem pe verandă. Din fericire, înăuntru nu e un 
dezastru. Având în vedere că prietenii noștri dau multe chefuri 
aici, locul ăsta e vraiște mai tot timpul. În ciuda faptului că ne 
lipsesc multe abilități sociale, Evan și cu mine încercăm să avem 
o casă curată. Nu suntem niște sălbatici. 

— Poţi să faci duș la mine, îi spun lui Mac, arătând spre dor- 
mitorul meu de la parter. 

Aprind luminile și-mi iau o bere din frigider. Merit o băutură, 
după eforturile mele eroice de adineauri. 

— O să caut niște haine pentru tine. 

— Mulţumesc! 

Duce în braţe câinele adormit. I-am spus că, dacă vrea să-l lase 
aici, o să-l duc eu mâine la un adăpost. Dar mă întreb dacă o să 


pot dezlipi cățelul de ea. 

Cât timp Mac face duș în baia din dormitorul meu, scotocesc 
după un tricou curat și după o pereche de blugi pe care Heidi le-a 
lăsat aici, acum o veșnicie. Sau poate că sunt ai lui Steph. Fetele 
mereu lasă chestii împrăștiate după o petrecere sau după o zi la 
plajă. Am încetat să le mai înapoiez. 

Îi las hainele pe pat, apoi mă dezbrac de hainele mele ude și 
pun pe mine un tricou și o pereche de pantaloni de trening. 

Aburul care iese de sub ușa băii este incredibil de ispititor. Mă 
întreb cum ar reacționa Mac dacă aș intra în duș, m-aș strecura 
pe la spatele ei și i-aș cuprinde sânii în palme. 

Oftez. Probabil mi-ar smulge testiculele. Dar s-ar putea să 
merite, doar ca s-o ating. 

— Salutare, salutare! strigă fratele meu, intrând. 

— Sunt aici! îi răspund. 

Evan își lasă cheile pe blatul de bucătărie. Ia o bere și se rea- 
zeamă de ușa frigiderului. 

— Ce miroase așa? 

— Mackenzie și cu mine am salvat un câine vagabond de pe dig. 

Bietul animal duhnește. Probabil că acum și eu miros. Superb! 

— Fata e aici? 

Un rânjet răutăcios se răspândește pe fața lui. Frate-miu se 
uită în jur. 

— E în duș. 

— Oho! Ce păcat! Se pare că am ratat multe. 

— Nu-i ceea ce pare, mormăi eu. Câinele rămăsese pe stânci 
și a trebuit să intrăm în apă, să-l salvăm. l-am spus lui Mackenzie 
că poate să vină aici să se spele, și apoi o duc acasă. 

Evan dă din cap, nerăbdător. 

— O duci acasă? Omule, asta-i șansa ta! Încheie afacerea! Ai 
ajutat-o să salveze un cățeluș, pentru numele lui Dumnezeu! Si- 
gur moare de nerăbdare să-ți sară în brațe. 

— Nu fi nesimțit! 

Felul în care a spus-o m-a enervat. Ce fac eu nu e tocmai cin- 
stit, dar nu e cazul să fim nemernici. 

Evan nu-și poate stăpâni satisfacția, văzând cât de bine func- 
ționează planul ăsta. 

— Care-i problema? Am aruncat și eu o vorbă. 

— Pai..., spun eu, luând o gură de bere. Ţine-ţi vorbele pentru 
tine! 

— Bună! spune Mac, cu voce nehotărâtă. 

Intră în cameră. S-o văd așa — în tricoul meu, cu părul ei ne- 
gru și ud dat pe spate — îmi stârnește tot felul de gânduri păcă- 
toase. Nu s-a îmbrăcat cu blugii, așa că picioarele ei sunt goale, 
bronzate și foarte lungi. 

La dracu’! 

Le vreau încolăcite în jurul meu. 

— Bună, Evan! îl salută pe fratele meu, dând din cap de parcă 
ar ști, cumva, că Evan n-are intenții bune. 

Deloc surprinzător, încă ține în brațe câinele adormit. 

Evan îi aruncă un zâmbet și ridică berea la buze. 

— Păi, eu sunt mort de oboseală. Distracţie plăcută, copii! 

Fratele meu nu e deloc subtil. 

— Pleacă fiindcă am zis eu ceva aiurea? întreabă ea, sec. 

— A, nu. Crede că ne vom combina, o lămuresc eu. 

Când ridic brațul, dând să-mi răsfir degetele prin părul umed, 
văd îngrijorare în ochii ei. 

— Ce-i? 

— Cooper, ești rănit. 

Mă uit în jos. Aproape că uitasem că prețiosul ei pui de câine 
aproape m-a făcut ferfeniță. Mâinile mele sunt pline de zgârie- 
turi roșii. Am o tăietură destul de urâtă pe claviculă. 

— Nu-i problemă. Sunt bine, o asigur eu. 

Tăieturile și juliturile nu-mi sunt străine, iar astea cu siguranță 
nu sunt cele mai nasoale de care am avut parte până acum. 

— Nu, nu ești bine. Vino să-ți curăț rănile! 

Intrăm în baie. În ciuda protestelor mele, Mac mă obligă să 
mă așez pe capacul închis al toaletei. Cățelușa e în cadă. Se înco- 
lăcește și doarme cât timp Mackenzie dă buzna prin toate dula- 
purile, căutând trusa de prim ajutor. 

Prepgătește o sticlă cu spirt și niște bețișoare de urechi. 

— Mă descurc și singur, îi spun eu. 

— Reziști, da? mă întreabă încruntată. 

Convingerea de pe chipul ei o face să pară drăgălașă. Parcă 
mi-ar spune: „Taci și înghite”. 

— Stai liniștită, îi zic. 

— Super! Acum dă-ți jos tricoul. 

Rânjesc. 

— Ăsta-i planul tău? Să mă faci să mă dezbrac? 

— Da, Cooper. Am intrat prin efracție într-un adăpost de 
animale, am furat un cățeluș, l-am pus într-o situație periculoasă, 
am înotat chiar eu să-l salvez — ca să nu bănuiești că eu am fost 
cea care l-a pus pe dig — și apoi, telepatic, i-am ordonat câinelui 
să te zgârie. Și toate astea, doar că să îți văd pectoralii perfecţi. 

— Cât efort! Dar să știi că te înțeleg. Pectoralii mei chiar sunt 
perfecţi. 

— La fel ca orgoliul tău. 

Cât îmi scot tricoul, mă dau în spectacol și trag de timp. Chiar 
dacă face mișto de mine, pieptul meu gol îi provoacă o reacție. 
Respiră sacadat și își ferește privirea, prefăcându-se că se concen- 
trează să scoată capacul sticlei cu spirt. 

Îmi ascund zâmbetul. Stau cuminte cât timp îmi curăță 
zgârieturile. 

— Locuiţi doar voi doi aici? mă întreabă ea, curioasă. 

— Da. Evan și cu mine am crescut în casa asta. Străbunicii 
mei au construit-o după ce s-au căsătorit. Bunicii au trăit aici 
după aceea, și tot așa. 

— E frumoasă. 

Era frumoasă. Acum se duce de râpă. Acoperișul trebuie schim- 
bat. Fundaţia se crapă din cauza eroziunii. Pereţii laterali au tre- 
cut prin prea multe furtuni, iar podelele sunt uzate și deformate. 
Aș putea repara totul dacă aș avea timpul și banii necesari. Nu e 
asta problema mereu? Tot orașul e plin de ce-ar fi fost dacă. Uite-așa, 
îmi aduc aminte de ce sunt aici și de ce las iubita unei clone să-mi 
atingă pieptul. 

— Gata, spune ea, atingându-mi brațul. Acum arată mai bine. 

— Mulţumesc! spun eu, cât de serios pot. 

— Nicio problemă. 

Pentru un moment, mă pierd în ochii ei verzi. Sunt ispitit de 
corpul ei aproape gol. Tivul tricoului meu îi atinge coapsele. Simt 
palmele ei calde pe pielea mea. Aud sunetele pe care le scoate, 
care-mi demonstrează că nu îi sunt indiferent. 

Aș putea s-o apuc de șolduri, s-o îndemn să mă încalece. Să-mi 
strecor degetele prin părul ei, s-o trag spre mine, într-un sărut 
arzător. Nu ar trebui să mă culc cu ea decât dacă Mac are inițiativa. 
Dacă mă iau după chimia foarte puternică dintre noi, nu cred că 
se va mulțumi doar cu un sărut. Va fi un sărut care ne va duce spre 
pat și care va duce apoi la sex. L-ar părăsi pe Kincaid cât ai zice 
pește. Iar eu aș câștiga. Misiune îndeplinită! 

Dar în cazul ăsta, unde ar fi distracţia? 

— Să vedem ce facem cu prietena ta, îi zic. 

Mackenzie clipește, ca și cum tocmai s-a dezmeticit din ace- 
lași vis erotic în care m-am scufundat și eu. 

Pregătim o baie caldă, cu spumă, pentru cățelușă. Dintr-odată, 
devine un alt animal. Corcitura care se îneca a devenit, brusc, un 
golden retriever care stropește peste tot și se joacă cu sticla de 
șampon care tot pică în cadă. Biata fiinţă e piele și os. Probabil a 
fost pierdută sau, poate, abandonată de mama ei. Nu avea nici 
zgardă când am găsit-o. Adăpostul va trebui să verifice dacă are 
cip de identificare. 

După ce spălăm și uscăm câinele, îi pun un bol cu apă în bu- 
cătărie și îi dau să mănânce niște bucățele de cârnăciori. Nu e 
ideal, dar asta-i tot ce am. În timp ce cățelușa mănâncă, las ușa 
deschisă și ies pe veranda din spate. S-a lăsat răcoarea și briza 
oceanului suflă. În depărtare, se vede o mică lumină sclipitoare 
care pâlpâie la prova unei bărci. 

— Știi..., zice Mac, apropiindu-se de mine. 

Sunt foarte conștient de tot ce face. Fiecare nerv din corpul 
meu se adaptează în funcție de mișcările ei. E de-ajuns ca tipa 
asta să se uite la mine, și sunt pe jumătate excitat. E foarte enervant. 

— N-ar trebui să fiu aici, încheie ea. 

— De ce zici asta? 

— Cred că știi de ce. 

Vocea ei e liniștită, calculată. Mă pune la încercare, dar se 
pune și pe sine la încercare. 

— Nu pari genul de fată care face ceva ce nu vrea să facă. 

Mă răsucesc să-i întâlnesc privirea. Din experiența mea limi- 
tată, Mackenzie e încăpățânată. Nu e genul care îndeplinește 
ordinele. Nu-mi fac iluzii cum că e aici pentru că sunt al dracului 
de deștept. 

— Ai fi surprins să știi adevărul, zice ea, cu tristețe. 

— Spune-mi! 

Mă cântărește din ochi. E nesigură. Se întreabă cât de sincer 
sunt cu ea. 

Ridic o sprânceană. 

— Suntem prieteni, nu? 

— Așa îmi place să cred, îmi răspunde precaută. 

— Atunci, vorbeşte cu mine! Dă-mi voie să te cunosc mai bine. 

Continuă să mă studieze. Dumnezeule! Când se uită așa la 
mine, simt cum mă analizează, cum încearcă să-și dea seama ce 
se întâmplă. Nu m-am simțit niciodată atât de expus în fața 
nimănui, dar, din cine știe ce motiv, nu mă deranjează atât de mult 
precum probabil c-ar trebui să mă deranjeze. 


-88- 


COMPLEXUL FETEI CUMINŢI 


— Credeam că a fi liber înseamnă să fii independent, recu- 
noaște ea, într-un final. Încep să aflu că nu e chiar așa. Ştiu ca sună 
stupid când o spun eu, dar mă simt prinsă în capcană de așteptările 
altora și de promisiuni. Încerc să-i fac pe alții fericiţi. Aș vrea să 
fiu și eu o dată egoistă, să fac ce vreau, când vreau, cum vreau. 

— Şi de ce nu o faci? 

— Nu e chiar atât de ușor. 

— Ba sigur că e. 

Oamenii bogați mereu spun că banii sunt o povară. Dar ei nu 
știu să-i folosească. Sunt atât de absorbiți de propriile prostii și 
amăgiri, încât nu-și dau seama că nici măcar n-au nevoie de pri- 
etenii lor cretini și de tâmpeniile alea de cluburi private. 

— Uită de ei! Te face cineva să te simți prost? Te reține ceva? 
Uită de toate și treci mai departe! 

Își mușcă buza de jos. 

— Nu pot. 

— Înseamnă că nu ţi-o dorești îndeajuns de mult. 

— Nu-i cinstit! 

— Bineînţeles că nu e. E ceva cinstit vreodată? Oamenii își 
petrec toată viața plângându-se de lucruri pe care nu sunt dispuși 
să le schimbe. La un moment dat, ori ai curaj s-o faci, ori îți ţii gura. 

Începe să râdă. 

— Îmi spui cumva să tac? 

— Nu, îţi spun că viața și împrejurări pe care nu le putem 
controla încearcă să ne doboare în multe feluri. Hai măcar să nu 
ne punem singuri piedică! 

Se răsucește spre mine, punându-mi aceeași întrebare: 

— Dar tu? Ce-ai vrea să faci acum și nu poți? 

— Să te sărut. 

Mijește ochii. 

Ar trebui să regret că am zis-o, dar nu e așa. Ce mă oprește să 
o sărut, să-i spun că asta vreau să fac? Trebuia s-o fac odată și 

odată, nu? E clar că mi-a picat în plasă. Dacă nu încep să pun 
planul în aplicare acum, de ce îmi mai pierd timpul? 

O privesc, încerc. să-mi dau seama de reacția ei, pe care o 
ascunde în spatele fațadei reci de indiferență. Tipa asta e de neîn- 
duplecat. Dar, pentru o fracțiune de secundă, văd sclipirea din 
privirea ei când se gândește la ce i-am zis. Își face scenarii în cap 
și cântărește toate alternativele. O acțiune care dă naștere alteia 
— o cascadă de efecte și consecințe. 

Își linge buzele. 

Mă apropii de ea, doar puțin. Mă simt ispitit. Nevoia de a o 
atinge e aproape insuportabilă. 

— Dar aș strica o prietenie foarte frumoasă, adaug eu, pentru 
că am pierdut absolut tot controlul asupra gurii mele. Așa că o să 
fiu cuminte. Şi asta e o alegere, nu? 

Ce dracu fac? Nu știu ce m-a apucat, dar îi las o portiță de 
scăpare, când, de fapt, ar trebui să o ţin Jângă mine. 

Mac își întoarce privirea spre apă și își sprijină brațele pe 
balustradă. 

— Admir sinceritatea ta. 

Mă uit la ea cu coada ochiului. Frustrarea crește în mine. Fata 
asta e superbă, poartă doar un tricou de-al meu; însă, în loc s-o 
iau în braţe și s-o sărut ca un nebun, mi-am asigurat statutul de 
prieten. 

Pentru prima dată de când am pus planul la cale, mă întreb 
dacă nu cumva mă implic prea mult și o să ajung să-mi pierd capul. 


10. 


Mackenzie 


Mă trezesc de dimineață, cu un mesaj de la Cooper. Doar 
Evan ar fi putut să facă poza asta: Cooper doarme cu cățelușa pe 
piept, iar boticul ei e ascuns sub bărbia lui. E al naibii de adorabil. 
Aseară am crezut că ăștia doi n-o să se înțeleagă niciodată, dar 
văd că au reușit să se împace. 

Sper ca el și Evan să decidă să o păstreze. Știu că cel mai 
potrivit lucru ar fi s-o ducă la un adăpost pentru animale — eu cu 
siguranță nu pot s-o păstrez —, dar mi se rupe inima când mă 
gândesc că n-o s-o mai văd vreodată. 

Îi trimit un mesaj lui Cooper. Nici după al doilea curs pe ziua 
de azi nu primesc răspuns. Probabil că lucrează. Încerc să mă 
conving că dezamăgirea mea se explică prin faptul că sunt îngri- 
jorată pentru căţel. Dar pe cine încerc eu să păcălesc? Nu pot să 
ignor ce s-a întâmplat aseară, pe verandă. Tensiunea sexuală din- 
tre noi aproape c-a dat în clocot după ce a recunoscut că vrea să 
mă sărute. Dacă nu s-ar fi retras, aș fi cedat, într-un moment de 
slăbiciune oarbă. 

Am subestimat cât de atrasă sunt de Cooper. E vina mea. Știu 
că n-ar trebui să mă las sedusă de băieți arătoși, pe jumătate 

dezbrăcați, care sar să salveze animale aflate în pericol. Trebuie să 
fiu mai atentă mai departe și să-mi readuc aminte constant că 
suntem prieteni. Doar atât. N-are niciun rost să complicăm 
lucrurile. 

Când telefonul meu vibrează, îl scot entuziasmată din buzu- 
nar. Mi-a scris Preston, și nu Cooper. 

Ignor cel de-al doilea val de dezamăgire și deblochez telefonul. 


Preston: Te aştept în parcare. 


Are dreptate. Azi luăm prânzul împreună, în campus. Mă 
bucur că mi-a adus aminte, pentru că era cât pe ce să dau iama 
într-o lipie cu pui și guacamole, cumpărată de la magazinul de 
sendvișuri de lângă Facultatea de Afaceri. 

Mă strecor în mașina decapotabilă a lui Preston și vorbim 
despre cursurile noastre în timp ce conduce spre Avalon Bay. Pres 
găsește un loc de parcare pe strada de lângă promenadă. Pulsul 
meu se întețește. Mă forțez să nu mă uit spre restaurantul pe care 
Cooper și unchiul lui îl reconstruiesc. 

După vreo trei secunde, cedez tentației de a privi într-acolo. 
Dar șantierul e gol. Or fi în pauza de masă. Sau poate că azi echipa 
de muncitori lucrează pe un alt șantier. 

Din nou, mă prefac că nu sunt dezamăgită. 

— Nu mi-ai spus ce ai făcut ieri. 

Pres mă ține de mână. Mergem spre un bar cu specific sportiv. 
Acolo o să ne vedem cu niște prieteni de-ai lui. 

— Ai venit în oraș sau nu? 

— A, da. Am explorat promenada, am mers până la debarca- 
der, apoi am privit apusul de pe plajă. A fost chiar drăguţ. 

lau pe loc decizia să omit întâmplarea cu cățelul. Nu că Preston 
ar fi genul gelos, dar nu vreau să începem o discuție, mai ales că 
tocmai ce am ajuns la Garnet și ne e bine împreună. O să mai 

apară ocazii să-i spun despre prietenia mea cu Cooper. La un 
moment dat. La momentul potrivit. 

— Cum a fost la poker? Nici nu mi-ai dat mesaj, acum că mă 
gândesc mai bine. 

Dar nici eu nu sunt genul de fată geloasă. Fiindcă am avut o 
relație la distanță, Pres și cu mine ne-am obișnuit cu ocazionalele 
mesaje care n-au mai fost trimise sau cu apelurile la care nu s-a 
răspuns. Dacă ne-am fi certat de fiecare dată când unul dintre noi 
n-a răspuns la mesaje până a doua zi dimineața, ne-am fi despărțit 
cu mult timp în urmă. Asta înseamnă să ai încredere în partene- 
rul tău. 

— Cum a fost la poker? repetă Benji Stanton, care a auzit între- 
barea mea, în timp ce Pres se apropie de grup. 

Benji râde zgomotos și adaugă: 

— Ai face bine să ai grijă cu iubitul tău! Copilul ăsta nu se 
descurcă deloc la poker și nici nu știe când să se oprească. 

— Deci... n-a fost bine? insist eu, aruncându-i lui Pres un 
zâmbet. 

— Nu a fost deloc bine, confirmă Benji. 

Și el e student la Afaceri, la fel ca Preston. S-au împrietenit 
când au avut ceva cursuri în comun, anul trecut. 

Părinţii lui Preston dețin o proprietate în Hilton Head, iar 
tatăl lui conduce o firmă de fonduri speculative. Toţi prietenii lui 
Preston provin din medii similare. Adică de-alea dezgustător de 
bogate. Finanţe, imobiliare, politică — părinții lor sunt cu toții 
miliardari. Până acum, toată lumea a fost prietenoasă cu mine și 
m-au primit cu brațele deschise. La început am avut emoții, pen- 
tru că mă gândeam că o să se uite la mine de sus pentru că sunt 
boboacă. Cu toate acestea, prietenii de la Garnet ai lui Preston 
sunt prietenoși cu mine. 

Pres mă sărută pe creștet. 

— Nu-l asculta, iubito! Am o strategie pe termen lung. 

Câteva minute mai târziu, urcăm scările. Barul Sharkey are 
doar două etaje. Al doilea are mese cu vedere spre ocean. Primul 
etaj are mese de joc, o grămadă de televizoare și barul. Un chelner 
ne conduce la masa noastră înaltă, de lângă balustradă. Băieții 
continuă să îl critice pe Preston din cauză că nu se pricepe deloc 
la cărți. 

— Să-ţi ascunzi bijuteriile, Mac! mă sfătuiește Seb Marlow. 

Seb e din Florida, unde familia lui are contracte importante 
de apărare cu guvernul. Situaţia e foarte serioasă și secretă. Ceva 
de genul „dacă-ți spun, va trebui să te omor”, și așa mai departe. 
Sau cel puţin asta e replica pe care o folosește Seb, la petreceri. 

— Mai avea puțin și își punea gaj și Rolex-ul. 

Îmi vine să râd. Îi spun lui Pres: 

— Te rog, spune-mi că glumește! 

Ridică din umeri. Banii nu înseamnă nimic pentru el. Și, ori- 
cum, are mai multe ceasuri decât îi trebuie. 

— Ce-ar fi dacă băgăm un joc de biliard? le propune prieteni- 
lor lui. Ăsta e jocul adevăraţilor domni. 

Benji se uită la Seb și rânjește. 

— Dublu sau nimic? 

Preston acceptă oricând o provocare, așa că răspunde imediat: 

— Așa facem! 

Băieţii se ridică de la masă, iar Preston mă pupă pe obraz. 

— Doar un joc, îmi zice el. Unul rapid. 

— Vezi să nu-ți pierzi mașina, îl avertizez eu. Trebuie să ajung 
înapoi în campus. 

— Nu-ţi face griji! îmi strigă Benji peste umăr. Te duc eu. 

Pres își dă ochii peste cap și pleacă alături de prietenii lui. Un 
alt lucru pe care îl apreciez la el este că știe să piardă. Nu l-am 
văzut niciodată nervos din cauza unui joc prostesc, chiar și atunci 
când portofelul lui s-a golit la sfârșitul zilei. E normal că ţi-e ușor 
să treci peste o pierdere atunci când ai o sursă aproape nesfârșită 
de bani la dispoziția ta. 

Melissa, iubita lui Benji, dă la o parte paharele de apă și se 
apropie de mine și de Chrissy, iubita lui Seb. 

— Acum, că au plecat băieții..., zice ea. 

Nu știu nimic despre Melissa în afară de faptul că tot timpul e 
pe iahtul familiei ei. Despre Chrissy chiar nu știu nimic. Aș vrea 
să am mai multe în comun cu fetele astea, pe lângă mărimea con- 
turilor bancare deținute de părinţii noștri. 

Nu am multe prietene. Ultimele două săptămâni mi-au con- 
firmat că încă nu mă pricep să construiesc legături cu colegele 
mele. O iubesc mult pe Bonnie, dar parcă ar fi sora mea mai mică, 
și nu prietena mea. Am avut prietene în liceu, dar niciuna pe care 
s-o consider, într-adevăr, apropiată. Singura persoană care a ajuns 
destul de aproape de conceptul de „cea mai bună prietenă” a fost 
Sara, pe care o știam de mult, din tabără. Cu ea am făcut prostii 
în fiecare vară, până când am împlinit optsprezece ani. Ne mai 
scriem din când în când, dar ea locuiește în Oregon. Au trecut 
doi ani de când n-am mai văzut-o. 

Acum, din grupul meu social fac parte colega mea de cameră, 
iubitul meu și prietenii iubitului meu, care nu-și pierd timpul cu 
bârfele. 

— Deci ce-ai aflat despre fata aia de pe Snapchat? întreabă 
Melissa. 

Chrissy inspiră adânc, de parcă e pe cale să se arunce în pis- 
cină, ca să recupereze o pereche de pantofi Jimmy Choo. 

— E o tipă din anul doi. Învață la Garnet cu bursă. Am găsit-o 
pe Instagram pe prietena cea mai bună a colegei ei de cameră și 
i-am dat mesaj. Ea mi-a spus că prietena ei i-a zis despre colega 
ei de cameră cum că s-au întâlnit la o petrecere, pe un iaht, și s-au 
sărutat. 

— Deci doar s-au sărutat? întreabă Melissa, parcă dezamăgită 
de răspuns. 

Chrissy ridică din umeri. 

— Se pare că un invitat de la petrecerea de pe iaht a intrat peste 
altcineva căruia i se făcea sex oral. Poate că ăla era Seb, poate că nu. 
Nu prea contează. 

Îmi închipui că, atunci când era studentă, mama semăna foarte 
mult cu Chrissy. Dichisită, organizată și de neclintit. Niciun fir 
de păr, nicio geană nelalocul lor. Faptul că bănuiește că iubitul ei 
o înșală mi se pare de necrezut. 

— Stai așa! intervin eu. lubitul tău te înșală, dar ție nu-ți pasă? 

Fetele se uită la mine de parcă n-aș fi fost deloc atentă la discuție. 

— Doi foști președinți ai Statelor Unite ale Americii și prințul 
moștenitor al tronului Arabiei Saudite au fost la petrecerea ani- 
versară a tatălui lui Seb, care a avut loc în Seychelles, anul trecut, 
spune Chrissy, serioasă. Nu te desparți de tipi ca Sebastian pentru 
o banalitate ca infidelitatea. Cu genul ăsta de bărbați te căsătorești. 

Mă încrunt și întreb: 

— "Te-ai căsători cu cineva care te înșală? 

Nu răspunde. Se uită la mine, clipind. Oare sunt banală și înve- 
chită pentru că aleg monogamia? Am crezut că sunt destul de 
deschisă la minte, dar, aparent, convingerile mele despre iubire și 
romantism sunt scandaloase. 

— Abia dacă se poate spune că Seb o înșală, râde Melissa, 
fluturând disprețuitor din mână. Cui îi pasă că Seb s-a combinat 
cu o tipă venită la facultate cu bursă? Dacă era o soție la mijloc, ar 
fi fost o cu totul altă poveste. Ăla chiar ar fi un motiv de îngrijorare. 

— Soţie? mă mir eu. 

Chrissy mă privește de sus. 

— Pentru bărbați precum. Seb, Benji și Preston, există două 
tipuri de femei. O soție și o bombă sexy. Cele cu care te căsătorești 
și cele cărora doar le-o tragi. 

Și nu pofi să i-o tragi celei cu care te căsătorești? Sau să te căsă- 
torești cu femeia cu care ţi-o tragi? Îmi pun întrebările astea doar în 
minte. 

— Nu-ţi face griji! îmi zice Melissa. 

Se întinde peste masă și mă ia de mână. Are impresia că gestul 
ei mă va alina. 

— Cu siguranță, Mac, tu ești pe lista tipelor cu care bărbații se 
căsătoresc. Preston știe asta. Tu trebuie doar să ai grijă să-l contro- 
lezi puțin și să primești inelul de logodnă. Restul reprezintă doar... 

Melissa se uită la Chrissy, încercând să găsească un cuvânt 
potrivit, apoi adaugă: 

— ... o activitate extracurriculară. 

Ăsta e cel mai deprimant sfat în legătură cu relațiile de cuplu 
pe care l-am auzit vreodată. Fetele astea au la dispoziție banii 
familiei și mici imperii; nu au nevoie de alianțe strategice de mă- 
ritiș. Așadar, de ce se bagă în aranjamente de genul ăsta? 

Când mă voi căsători cu Preston, într-o zi, nu va fi pentru 
bani sau pentru conexiunile familiei lui. Jurămintele noastre nu 
vor include o avertizare că înșelăciunea este tolerată, atâta timp 
cât preţul acțiunilor crește. 

— N-aș vrea să trăiesc așa, le spun eu. Dacă o relație nu e 
construită pe iubire și respect reciproc, care mai e rostul? 

Melissa mă privește cu aroganță și își înclină capul într-o 
parte, țuguind buzele. 

— Of, scumpo! La început, toate fetele gândesc la fel. Dar, 
într-un final, trebuie să începem să fim mai realiste. 

Chrissy nu spune nimic, însă expresia ei indiferentă și rece 
trezește ceva în mine. Ceva trecător şi nedefinit, care îmi răsco- 
lește stomacul. 

Tot ce știu e că nu vreau să ajung niciodată în punctul în care 
voi considera că infidelitatea e doar o „activitate extracurriculară”. 


Mai târziu, când Preston mă duce înapoi la căminul Tally, aduc 
subiectul în discuție. Din moment ce Melissa și Chrissy nu m-au 
pus să le promit că n-o să zic nimic, nu mă simt prost că-l întreb. 


— Ştiai că Melissa și Chrissy cred că Seb o înșală pe Chrissy? 

Nu pare mirat. Schimbă vitezele. Înaintăm pe drumurile întor- 
tocheate de la marginea campusului. 

— Am mirosit eu ceva, zice Pres. 

— Și e adevărat? 

— N-am întrebat. 

Apoi, după câteva secunde, completează: 

— Nu m-ar surprinde. 

Nu contează dacă Preston a fost la petrecerea aia de pe iaht 
sau dacă știe ceva despre incidentul ăsta. Nu și-ar da prietenul de 
gol, dacă n-ar ști că Seb e în stare de așa ceva. Și asta îmi spune 
tot ceea ce trebuie să știu. 

— Nici măcar nu e supărată, îi zic, neîncrezătoare. Nici Melissa, 
nici Chrissy nu s-au supărat. Sunt doar afaceri — așa cred ele. 

— Mi-am închipuit. 

Pres oprește mașina în parcarea din fața căminului meu. Își dă 
jos ochelarii de soare și se uită în ochii mei. 

— Am tot auzit zvonuri, de câteva săptămâni. Seb și Chrissy 
au ales să le ignore, asta e tot ce pot să-ți spun. Sincer, nu mi se 
pare ceva anormal. 

— Să înșeli nu e anormal? izbucnesc eu. 

Pentru mine, să înșeli e jignitor. E ca și cum i-ai spune parte- 
nerului tău că nu-l iubești destul de mult încât să-i fii loial, dar că 
nici nu-l respecţi destul de mult încât să te desparți de el. E cea 
mai urâtă capcană în care poți să pici. 

Preston ridică din umeri. 

— Pentru unii, nu e anormal. 

— Hai să nu fim genul ăla de oameni! îl implor eu. 

— Nu suntem. 

Preston se apleacă peste consola centrală. Îmi atinge obrazul 
și mă sărută încet. Când se îndepărtează, ochii lui albaștri sunt 
plini de încredere. 

— Aș fi complet cretin să pun în pericol relația noastră, iubito. 
Știu că tu ai stofă de soție. 

Cred că a vrut să-mi facă un compliment, dar a folosit exact 
aceleași cuvinte ca Melissa. Simt că mi se face rău. Dacă eu am 
stofă de soție, înseamnă că are și o bombă sexy pe lângă el? Sau, 
poate, mai multe? 

Simt cum frustrarea crește în mine. Urăsc faptul că Melissa și 
Chrissy mi-au trezit suspiciunile. 

— Vasăzică am stofă de soție? îl tachinez eu, încercând să-mi 
potolesc neliniștea. Cum așa? 

— Ăăă, păi... 

Buzele lui alunecă de pe obrazul meu spre ureche. Mă mușcă 
jucăuș de lobul urechii. 

— Pentru că ești beton. Și deșteaptă. Ai capul pe umeri. Și 
pentru că ești beton, evident. Eşti loială. Ești beton. E enervant 
cât de mult te poți certa uneori... 

— Hei! protestez eu. 

—... dar mereu te implici când e vorba de lucrurile impor- 
tante, își termină Pres ideea. Avem aceleași țeluri în viață. A, da! 
Am mai spus cumva că ești beton? 

Mă sărută din nou. Îl sărut și eu, chit că sunt puţin distrasă. 
Lista pe care mi-a recitat-o a fost foarte drăguță. Atât de drăguță, 
încât simt cum mă cuprinde vinovăția. Deci eu sunt nemernică, 
fiindcă m-am împrietenit cu Cooper. 

Prietenia nu înseamnă înșelat, chiar dacă ai un amic sexy. Dar 
poate că e un alt mod de a înșela? 

Nu, bineînţeles că nu. Să vorbești cu cineva prin mesaje nu 
înseamnă că înșeli. Nu e ca și cum ne trimitem poze cu nuduri și 
discutăm despre fanteziile noastre sexuale. Iar după seara trecută, 
Cooper și cu mine știm exact unde să tragem linia. Acum, mai 
mult ca niciodată, sunt hotărâtă să stau pe partea mea. 

Merg spre cămin, când primesc un mesaj de la Cooper. Mi-a 
trimis o poză în care Evan și cățelușa se joacă pe plajă. 


Cooper: Schimbare de planuri. Căţelul rămâne la noi. 

— Cine e cea mai frumoasă fată din lume? Tu ești? Uită-te la 
tine, înger micuț! Aș putea să te mănânc, atât de drăgălașă ești, 
fetiță frumoasă! 

E de-a dreptul rușinos ce iese din gura fratelui meu. Iar ființa 
pe care o adoră este nerușinată. Cea mai nouă membră a familiei 
Hartley merge țanțoș prin bucătărie, de parcă tocmai a fost numit 
liderul haitei. De fapt, cam așa e. Îl are pe Evan la degetul mic. 
Dar eu n-o să mă îndrăgostesc de fața ei drăguță. 

— Omule, las-o mai moale! îl avertizez. Te faci de râs. 

— Uite cât de drăguță e! 

Ia cățelușa de pe podea și mi-o întinde. 

— Mângâi-o și tu! Uite ce blană mătăsoasă are! 

Îi mângâi blana aurie. Dat fiind că a costat cincizeci de dolari 
s-o ducem ieri la tuns, ar fi bine să fie moale! Apoi o iau din 
brațele lui frate-miu și o pun pe podea. 

Imediat, cățelușa face pipi. 

— Fir-ar al naibii! izbucnesc eu. 

Evan se transformă imediat în cloșcă; ia șervețele de hârtie ca 
să șteargă băltoaca de pe podea și gângurește la noua lui iubire. 

— Nu-i nimic, frumoaso. Tuturor ni se întâmplă să avem 
accidente. 

Încă lucrăm la partea cu dresajul. Învățăm din mers, citind pe 
bloguri scrise de veterinari și site-uri pentru animale de companie. 
Tot ce știu e că, în ultimele șapte zile, am curățat mai mult după 
cățelul ăsta decât mi-aş fi închipuit c-o s-o fac vreodată. Căţelușa 
are noroc că e drăguță. Săptămâna trecută, după ce veterinarul de la 
adăpost a confirmat că nu are cip de identificare și că a fost aban- 
donată de ceva vreme, nu m-a lăsat inima s-o bag într-o cușcă și 
s-o abandonez din nou. Oi fi eu ticălos, dar nemilos nu sunt. Așa 
că veterinarul ne-a dat mâncare specială pentru căţei, ca s-o mai 
îngrășăm un pic, și am putut să plecăm acasă. lar acum avem un 
căţel. 

În dimineaţa asta, m-am trezit presat de toate lucrurile pe care 
trebuia să le fac, dar nu am avut timp până acum. Evan și cu mine 
avem ziua de azi liberă, așa că decid că e un moment foarte bun 
să ne apucăm să facem casa asta să arate mai bine. Chiar dacă e 
nasoală, e singura moștenire pe care ne-a lăsat-o familia noastră. 
Îl dau jos pe Evan din pat și ne ducem la magazinul de bricolaj, 
ca să vedem de ce avem nevoie. 

Primul lucru de pe listă e înlocuirea acoperișului. O să ne ardă 
la buzunar. Am intrat puțin în economii, dar am făcut jumi-juma 
cu Evan, după ceva muncă de convingere. Faptul că noi vom face 
toată treaba ne va scuti de plata câtorva miare. 

— Haide! Să începem! îi spun lui frate-miu. 

Plănuim să petrecem ziua dând jos vechiul acoperiș, iar mâine 
o să-l instalăm pe cel nou. Dacă ne mișcăm repede, n-ar trebui să 
ne ia mai mult de două zile. 

— Mai întâi, hai să facem o plimbare rapidă, propune Evan. 
O s-o obosesc destul încât să doarmă cât timp muncim. 

Nu așteaptă să-i dau vreun răspuns; ia cățelușa și se îndreaptă 
spre ușa din spate, unde lesa ei așteaptă agățată de un cârlig. 

Exasperat, îl ameninț: 

— Jur pe ce am mai scump: dacă nu te întorci în zece minute, 
o duc la adăpost! 

— la mai taci! Căţelușa o să rămână aici. 

Oftez și mă uit cum amândoi o iau la goană pe verandă, spre 
nisip. Încă n-a venit comanda de la magazinul de bricolaj, dar am 
putea pregăti acoperișul. Din păcate, Evan ar face orice ca să nu 
se apuce de treabă. 

Rămân pe verandă, îmi sprijin brațele de balustradă și zâm- 
besc când văd cum câinele se duce direct spre apă. S-a zis cu 
blana moale! Așa-i trebuie lui Evan! 

În timp ce aştept să se întoarcă de la plimbare, scot telefonul 
din buzunar și îi scriu lui Mac. 


Eu: Ce zici dacă am boteza-o Cartof? 


Răspunsul ei vine aproape instantaneu. Crește puțin inima în 
mine: se pare că sunt o prioritate în lista de oameni cu care Mac 
conversează în scris. 


Mackenzie: Sub nicio formă! 

Eu: Atunci, ce zici de Mary Pawpins? 

Mackenzie: Sună mai bine. Eu votez pentru Daisy. 

Eu: E ce/ mai banal nume! 

Mackenzie: Tu ești banal. 

Eu: Nu, scumpo. Eu sunt unic. 

Mackenzie: Nu mă lua cu „scumpo”! 

Eu: Ce faci acum? 

Mackenzie: Sunt la cursuri. 

Îmi mai trimite un mesaj: un emoticon cu un pistol lângă un 
emoticon care reprezintă un cap de fată. Chicotesc. 


Eu: E chiar așa de rău? 


-102- 


COMPLEXUL FETEI CUMINŢI 


Mackenzie: E nasol. Am ales biologia dintr-o prostie. De ce toate 
numele de specii sunt în latină??? Am uitat cât de mult uram 
toată poliloghia despre celulă. Știai că celula este elementul de bază 
al corpului uman? 

Eu: Credeam că sexul e elementul de bază. 


Mackenzie îmi trimite un emoticon cu o față care își dă ochii 
peste cap, apoi spune că nu mai poate să stea de vorbă, pentru că 
profesorul îi pune pe studenți să răspundă la întrebări. Nu o invidiez. 

Chiar dacă Garnet le oferă localnicilor oportunități de a învăța 
la universitate cu burse destul de bune, nu am vrut niciodată să 
merg la facultate. Nu-i văd rostul. Pot învăța de la unchiul meu, 
online sau din cărțile de la bibliotecă tot ce trebuie să știu despre 
construcții și despre lucrul cu lemnul. Anul trecut, am făcut cursuri 
de contabilitate, la centrul comunitar din oraș, ca să învăţ să 
administrez mai bine banii noștri (chiar dacă sunt insuficienți), 
iar cursurile alea m-au costat doar o sută de dolari. De ce dracu' 
să plătesc douăzeci și cinci de miare pe semestru, doar ca să mi se 
spună că celulele sunt importante și că ne tragem din maimuțe? 

Un claxon îmi atrage atenția. A venit comanda de la magazi- 
nul de bricolaj. 

Îi salut pe Billy și pe Jay West, bătând palma și îmbrățișându-ne. 
Ăștia doi fac parte din vechea mea gașcă de prieteni și au crescut 
în Avalon Bay. Însă, în ultima vreme, nu prea ne mai întâlnim. 

— Aici e tot, anunţă Billy, deschizând hayonul camionetei. 

A trebuit să cumpărăm și să împrumutăm câteva scule spe- 
ciale, să facem rost de un compresor de aer și de alte câtva lucruri. 
În remorcă așteaptă noile șindrile, așezate pe paleți. 

Îl ajut pe Billy să descarce camioneta. 

— Tata a zis că nu trebuie să plătești pentru compresor, dacă 
îl aduci înapoi înainte de luni. Și-ţi vinde la preț redus stratul de 
bază și țiglele. 

Îi strâng mâna. 

— Mulţumesc mult, B.! 

Aici, în Avalon Bay, avem grijă unii de alții. Avem propriul 
mod de negociere — ajută-mă azi, şi mâine te ajut şi eu. Doar aşa 
au putut rezista localnicii, în ultimii doi ani, după uragan. Trebuie 
să te poți baza pe vecinii tăi, să vă ajutați unul pe celălalt. Altfel, 
tot orașul s-ar duce de râpă. 

Billy, Jay și cu mine descărcăm camioneta, în căldura toridă, 
până la ultimul palet. La sfârșit, toți trei suntem plini de sudoare. 
Telefonul lui Billy sună. Se îndepărtează ca să răspundă. 

Jay se șterge pe față cu mâneca tricoului și întreabă: 

— Hei, Coop, ai o secundă? 

— Sigur! Hai să luăm niște apă. 

Ne îndreptăm spre lada frigorifică din veranda din față și 
luăm două sticle cu apă. E foarte cald. Vara pur și simplu nu vrea 
să plece. 

— Ce s-a întâmplat? mă interesez. 

Jay își mișcă stângaci picioarele uriașe. Este cel mai mare din- 
tre cei cinci frați ai familiei West: are un metru nouăzeci și cinci 
și peste două sute de kilograme. E plin de mușchi. Steph îi spune 
„uriașul blând”, iar descrierea i se potrivește perfect. Jay e un băiat 
de treabă, sare primul să te ajute, la nevoie. Nu are pic de răutate 
în el. 

— Vreau să te întreb ceva, îmi zice. 

Roșește. Am impresia că nu din cauza căldurii. 

— Tu și Heidi... Am auzit zvonuri și... nu eram sigur dacă 
sunteți împreună sau nu. 

Ridic sprâncenele, uimit. Cu siguranță nu mă aşteptam să aud 
asta. 

— Nu suntem împreună. 

— A, OK. Super! 

Golește pe jumătate sticla și continuă: 

— Aseară ne-am întâlnit, din întâmplare, în barul lui Joe. 

Mă pufnește râsul când îi văd expresia sfioasă. Știu ce vrea să 
zică, dar îi ia mult să scoată cuvintele pe gură. 

— Şi cum a fost? întreb. Nu am mai văzut-o pe Heidi — și 
nici pe celelalte fete — de câteva zile. 

— Mișto. A fost mişto. 

Mai ia câteva înghițituri de apă. 

— Nu te superi dacă o invit la o întâlnire, nu? 

Jay West e un băiat cumsecade. Sunt sigur că Heidi îl va mânca 
de viu. Mă îndoiesc c-o să-i dea o șansă, din moment ce sunt 
aproape sigur că, dintre toți băieții din orașul ăsta, doar cu mine a 
făcut sex. A fost cu un tip vreun an, când era în liceu, dar băiatul 
nu locuia în Avalon Bay. Heidi nu a fost niciodată total implicată 
în relații. Sincer, sunt surprins că încă n-a plecat din oraș. 

Nu mă lasă inima să-i zic lui Jay că probabil Heidi n-o să-i 
accepte invitația. Îl bat pe umăr și îi zic: 

— Bineînţeles că nu mă supăr. E o fată super. Ai grijă să te 
porți cum trebuie cu ea! 

— Jur! zice el, făcând semnul cercetașilor. 

Normal că a fost cercetaș! Eu și Evan am fost dați afară din 
grupul cercetașilor când aveam opt ani, pentru că am încercat să 
incendiem echipamentul liderului de grup. 

Evan apare cu cățelușa în lesă. Se uită cu regret la materialele 
descărcate. Acum, chiar că trebuie să se apuce de treabă. 

— Salut! Nu știam că sunteți aici. Altfel, v-aș fi ajutat. 

Pufnesc. Da, cum să nu! 

— Când v-aţi luat câine? întreabă Jay, încântat. 

Îngenunchează și începe să se joace cu cățelușa, care încearcă 
să-l muște de degete. 

— Cum îl cheamă? 

— Cum o cheamă, îl corectez. Nu știm încă. 

— Eu vreau să-i spunem Kitty, dar Coop n-a apreciat ironia, 
intervine Evan. 

— Încă dezbatem cum s-o botezăm, zic eu. 

Billy încheie convorbirea telefonică și se apropie de noi. Dă 
din cap, în semn de salut. Evan îl salută în același mod și zice: 

— Billy, cum merge treaba? 

— Merge bine. 

Cei doi se uită lung unul la celălalt. Mă simt jenat. Jay, uriașul 
cel blând, nu simte tensiunea, fiindcă e prea ocupat cu patrupedul. 
De-aia nu mai ieșim cu Billy și cu frații lui: e al dracului de jenant. 

Dar Evan nu se poate abține. Mereu face în așa fel încât totul 
devine și mai jenant. 

— Ce face Gen? 

Billy mârâie un „bine” și se grăbește să plece. El și Jay dispar 
din curtea noastră. 

— Ce dracu a fost asta? îi zic lui Evan. 

— Cum adică? 

Vorbește de parcă n-aș ști ce se petrece în capul lui. 

— Credeam că nu mai ai nicio treabă cu Genevieve. 

— Nu mai am! mă repede el, după care iese în verandă, să ia 
niște apă. 

— A plecat din oraș fără să-ți zică un cuvânt, îi reamintesc. 
Crede-mă, tipa aia nu stă să se gândească la tine. 

— Am spus că nu mai am nimic de împărțit cu ea, insistă 
Evan. Pur și simplu făceam conversaţie. 

— Cu frații ei?! Nu m-aș mira dacă Billy ar da vina pe tine 
fiindcă soră-sa s-a mutat în Charleston. Abia așteaptă să te bată 
măr. 

Fosta iubită lui Evan era adevărata pacoste din grupul nostru. 
Ocazional, am încercat cu toții substanțe ilegale, am mai încălcat 
și legi, dar Gen ducea lucrurile la extrem. Era iresponsabilă și se 
arunca mereu cu capul înainte. Și Evan era chiar acolo, lângă ea. 
Din câte am auzit, Gen a plecat la Charleston ca să revină pe 
drumul cel bun. Loc nou, viață nouă. Dar cine știe dacă e adevă- 
rat? Dacă vreuna dintre fete mai vorbește cu ea, niciuna nu o 

aduce în discuție. Evan ar trebui să-și dea seama că lui Genevieve 
West nu îi pasă că i-a frânt inima. 

— Încă o iubeşti? îl iscodesc. 

Își dă jos tricoul, ca să-și șteargă sudoarea de pe față. Apoi se 
uită la mine. 

— Nici măcar nu mă gândesc la ea. 

Minte de îngheață apele. Știu eu expresia aia! Am avut-o și 
eu, în fiecare zi în care tata nu era prin preajmă. Sau de fiecare 
dată când mama ne lăsa singuri săptămâni sau chiar luni la rând. 
Uneori, frate-miu uită că sunt singura persoană din lume pe care 
n-o poate minți. 

Îmi vibrează telefonul, iar asta mă distrage pentru un moment 
de la prostiile pe care le zice fratele meu. Mă uit la ecran și văd un 
mesaj de la Mac. 


Mackenzie: Profesorul meu de biologie tocmai ne-a spus că are o 
cățelușă pe care o cheamă Mrs. Puddles. Zic să-i furăm numele. 


Nu mă pot abține să chicotesc, iar Evan mă privește supărat. 

— Dar tu? 

Simt că a scos colții. 

— Dar eu ce? 

— De câte ori mă uit la tine, vorbeşti cu clona. Începeți să 
deveniți „drăgălași”. 

— Asta-i și ideea, geniule! Nu o să-l părăsească pe iubitul ei 
pentru un cretin pe care nu-l place. 

— Despre ce vorbiţi? vrea el să știe. 

— Despre nimic important. 

Nu e o minciună. În mare, ne certăm pe nume de căţei și pe 
modalități de dresaj pentru câinele nostru. Mac și-a acordat cus- 
todie parțială și drepturi de vizită. Eu îi spun să cotizeze pentru 
covorașele absorbante și mâncarea pentru căţei. Ea îmi cere mai 
multe poze cu cățelușa. 

— Îm-hm..., mormăie Evan, mijind ochii la mine. Doar nu te 
îndrăgostești de afurisita aia, nu? 

Evan poate să spună câte prostii vrea despre mine, dar n-are 
motiv să-și descarce nervii pe Mac. 

Îl apostrofez imediat: 

— Hei! Tipa nu ţi-a făcut nimic. De fapt, s-a purtat foarte 
frumos. Ai grijă cum vorbeşti! 

— De când îţi pasă de ea? 

Se apropie și se oprește fix în fața mea. 

— E una dintre ei, ai uitat? O clonă. Cretinul ăla de iubit al ei, 
care crede că i se cuvine totul, te-a lăsat fără loc de muncă. Nu 
mai încurca taberele! l 

— Sunt în tabăra noastră, îi reamintesc. Mereu voi fi. 

Nu există nimic mai puternic decât legătura dintre mine și 
fratele meu. Și cu asta basta. O fată n-o să schimbe acest lucru. Pe 
Evan îl enervează toți studenții care învață la Garnet. Îi consideră 
inamici. Cei mai mulți dintre cei care au crescut aici au atitudinea 
asta, și nu-i învinuiesc. Nici nu-mi aduc aminte când nu am fost 
folosiți sau batjocoriți de clone. 

Mac e doar rezultatul mediului ei, și la fel sunt și eu. Asta nu 
înseamnă că, în altă viață — dacă am fi provenit din medii similare, 
dacă am fi trăit vieți asemănătoare —, nu mi-ar fi plăcut de ea. E 
deșteaptă, amuzantă, al naibii de sexy. Aș fi idiot să nu recunosc. 

Dar nu suntem alți oameni, iar asta nu e o altă viață. 

E deja vineri și adevărul e că în ultimele zile nu am fost în apele 
mele. Cursurile mă plictisesc, nemulțumirea față de afacerea mea își 
face simțită prezența din ce în ce mai mult. E frustrant cât de puțină 
muncă e de făcut pentru aplicații acum, după ce am delegat toate 
sarcinile mele. Am nevoie de un proiect nou, de ceva măreț și dificil. 

Mă lupt cu senzația constantă că se va întâmpla ceva rău, că 
sunt pe muchie de cuțit. De fiecare dată când îmi vibrează telefo- 
nul, mă inundă un val de endorfine, urmat de adrenalină, vinovăție 
și pe urmă simt un gol în stomac. Sunt o dependentă disperată 
după următoarea „doză”, deși știu că mă omoară încetul cu încetul. 


Cooper: Să Zotezăm căfelușa Moxie Crimefigbter? 

Eu: Îmi Place numele Jimmy Chew. 

Cooper: Dar e fefiță! 

Eu: Chiar şi aşa, tot cred că Daisy i se potriveşte mai bine. 
Cooper: Îmi place și numele Muttley Cruel. 


1 Jimmy Chew: aluzie la faimosul designer Jimmy Choo; Muttley Crew: joc de 
cuvinte pornind de la sensul substantivului mut — „potaie” — și de la asemăna- 
rea fonetică între numele Muttley Crew și numele trupei muzicale Mötley Crüe. 

Chestia asta e un fel de preludiu pervers. Flirtăm în timp ce 
ne contrazicem din cauza unor nume de căţei și, de fiecare dată 
când situația devine mai serioasă, ne provocăm unul pe celălalt să 
mai scoatem de pe noi o altă haină, în jocul nostru metaforic de 
poker pe dezbrăcate. E prea mult. Dar nu mă pot opri. De fiecare 
dată când îmi scrie, îmi zic că e ultima dată când îi mai răspund, 
apoi îmi țin respiraţia, scriu un răspuns, îl trimit și aștept urmă- 
toarea „doză”. 

De ce-mi fac asta singură? 


Cooper: Ce faci acum? 
Eu: Sunt la curs. 
Cooper: Treci pe la mine? O ducem pe Moon Zappa la o plimbare 


pe plajă. 


De ce fac asta? Pentru că datorită lui mă simt total diferit. Îmi 
face mintea varză. Mă trezesc scăldată în sudoare, smulgându-mă 
din vise nedorite, în care văd corpul lui superb și ochii ăia tulbu- 
rători. Oricât de mult aș vrea să neg, încep să-l plac. Deci sunt o 
persoană oribilă. O iubită nemernică și depravată. Totuși, nu am 
făcut nimic rău. Sunt capabilă să mă controlez. Îmi pun în cap să 
fiu cuminte. 


Eu: Vin într-o oră. 


Vin pentru căţelușa noastră, îmi zic în sinea mea. Să mă asigur 
că are grijă de ea. 
Da, da... 


Pot să mă controlez... Pe cine încerc eu să păcălesc? 


O oră mai târziu, sunt în fața ușii lui. E stânjenitor. Dar, din 
fericire, cățelușa noastră ne distrage atenţia, ceea ce e mai mult 

decât bine-venit. Sare pe genunchii mei. În următoarele minute, 
sunt ocupată s-o scarpin după urechi și să-i pup năsucul drăgălaș. 

După ce ne îndepărtăm de casa lui, pășind pe plajă, Cooper 
mă înghiontește în braț. 

— Ce-i? 

— S-a întâmplat ceva? mă întreabă. 

Plaja e goală, iar Cooper lasă cățelușa liberă. Îi aruncă o bucată 
mică de lemn și o îndeamnă să fugă după ea. 

Nu e corect! Tocmai ce și-a dat jos tricoul, iar acum sunt 
forțată să-l privesc umblând la bustul gol, îmbrăcat doar cu o 
pereche de blugi uzaţi. Oriunde aș încerca să-mi îndrept privirea, 
tot la mușchii lui bine lucraţi ajunge. Îmi lasă gura apă. 

— Scuze! îi spun. Mă gândeam la cursurile mele. 

Iau bucata de lemn din gura cățelușei și o arunc din nou. 

Nu durează mult până cățelușa obosește și ne întoarcem acasă 
la Cooper. Își pune iar tricoul. E atât de decolorat și de subțire, 
încât se mulează pe fiecare mușchi. Devine din ce în ce mai greu 
să nu mă gândesc la chestii foarte ne-prietenești. Asta îmi dă de 
înţeles că a venit timpul să plec. 

Totuși, când mă întreabă dacă vreau să mă ducă la cămin, găsesc 
un mod de a refuza fără să spun un „nu” clar. Întrăm în atelierul lui. 
E într-un garaj aflat pe partea laterală a casei, plin de mese de 
cusut, mașinării și tot felul de alte scule. Pe pereți sunt rafturi din 
lemn. Podeaua e acoperită cu rumeguș. În capătul îndepărtat al 
încăperii văd câteva piese de mobilier din lemn finisat. 

— Tu le-ai făcut? 

Îmi trec mâna peste o măsuță de cafea, un scaun, o bibliotecă 
mică. Mai văd o comodă și câteva noptiere. 

Au finisaje diferite, dar toate au o estetică modernă, curată și 
simplă. Sunt elegante. 

— Mă ocup cu tâmplăria în timpul liber, spune el cu mândrie. 
Totul e din lemn recuperat. Din chestii pe care le găsesc. Refolo- 
sesc lemnul și îl „modelez”. 

— Sunt impresionată. 

Dă din umeri. Ignoră complimentul, de parcă l-aș fi zis de 
complezență. 

— Vorbesc serios, Cooper. Ai un talent înnăscut. Ai putea 
face bani frumoși din hobbyul tău. Știu vreo zece prietene de-ale 
mamei care ar face ravagii în locul ăsta. Te-ai îmbogăți. 

— Mda, păi... 

Îşi fereşte faţa. Pune deoparte uneltele și își rearanjează masa 
de lucru, de parcă simte nevoia să-și țină mâinile ocupate. 

— Fără banii necesari ca să-mi pot da demisia de la locul meu 
de muncă, nu am destul timp să fac un volum atât de mare de 
piese. Nu pot s-o transform într-o afacere profitabilă. Mai vând 
mobilier din când în când, fac ceva bani ca să renovăm casa. 
E doar un hobby. 

Îmi pun mâinile în șolduri și declar: 

— Trebuie să mă lași să cumpăr ceva de la tine! 

Cât ai zice pește, ia o pânză și o aruncă peste piesele de mobi- 
lier. Nici nu se uită la mine când îmi răspunde: 

— Nu. 

— Poftim? 

— Nu te purta așa! Din momentul în care te uiţi la mine ca la 
un proiect, chestia asta — arată spre noi doi — nu mai merge. Nu 
am nevoie de ajutorul tău. Nu ţi-am arătat atelierul meu ca să 
storc bani de la tine. 

— Știu. 

Îl apuc de mână, forțându-l să se uite la mine. 

— Nu e un act de caritate. Pentru mine, nu ești un proiect, 
Cooper. Eu o consider o investiție într-un talent ascuns. 

Cooper pufnește. 

— Pe bune! Când afacerea ta o să ia amploare, o să le spun 
tuturor că eu te-am descoperit prima. Fetelor bogate le place să 
lanseze tendințe. 

Ochii lui întunecați mă studiază. Are o anumită intensitate, o 
aură magnetică și periculoasă. Cu cât îmi impun mai mult să păs- 
trez distanța, cu atât mă simt mai atrasă de el. 

Într-un final, zâmbește reticent. 

— Ale dracu' clone ce sunteți! 

— Bun. Gândește-te la un preț potrivit pentru măsuța de 
cafea și pentru scaunele alea. Mobila pe care o avem la cămin e 
oribilă. Eu și Bonnie voiam să mergem să cumpărăm mobilă 
nouă, dar ne-am luat cu facultatea și am uitat. 

Mă ridic și mă așez pe o masă de lucru de lângă el, legănându-mi 
picioarele. Știu că ar trebui să plec, dar îmi place mult prea mult 
compania lui. 

Devine o adevărată problemă. 

Cooper încă mă privește cu o expresie indescifrabilă. Deodată, 
primește un mesaj. Scoate telefonul și, după ce citește mesajul, 
începe să râdă. 

— Ce-i așa de amuzant? 

— Prietena mea, Steph, tocmai a trimis o postare amuzantă 
pe grupul nostru. Uite! 

Se așază lângă mine, pe masă. g 

Mă aplec spre el ca să mă uit la telefon. Incerc să ignor cât de 
bine miroase. O combinație între mirodenii, rumeguș și aroma 
oceanului. Nu parfumul ăsta îţi vine în minte când te gândești la 
afrodiziace și feromoni, dar pe mine mă amețește puțin și îmi 
face pielea de găină. 

Sunt uimită să văd în mesajele de pe grupul lor o captură de 
ecran a site-ului meu. E o postare de pe GirlfriendFails.com, 
o poveste despre o fată care merge acasă cu un tip, într-o seară, 
după ce s-au întâlnit într-un bar. Fac sex, dar după ce el adoarme, 
tipa își dă seama că i-a venit ciclul și nu are nici tampoane, nici 
absorbante. Începe să caute prin apartamentul lui, să vadă dacă 
are cumva așa ceva. În prima baie nu găsește absolut nimic, așa că 
nu are de ales și trebuie să se furișeze în a doua baie, cea din 

dormitor. Găseşte o cutie de tampoane sub chiuvetă, chiar în 
timp ce intră cineva peste ea. E mama tipului, care ține în mână o 
lampă pe post de armă, pentru că e convinsă că i-a intrat un hoț 
în casă. Ţipă de parcă a văzut o fantomă. Cere să ştie de ce umblă 
în baia ei o fată pe jumătate dezbrăcată, la patru dimineaţa. 

— Îi vine să crezi? rânjește Cooper. Mă face să mă bucur că 
maică-mea nu e aici. 

Ar trebui, probabil, să-i spun că eu sunt creierul din spatele 
site-ului care-l face să râdă. Dar nu mă lasă inima să-i zic: Da, e 
site-ul meu. L-am lansat şi am făcut primul milion de dolari cât încă 
eram la liceu. Mai spune-mi cum te chinui tu cu afacerea cu mobilă! 

Ce nesimțită aș fi! 

În general, nu mă laud cu succesul meu, dar acum mi se pare 
și mai aiurea să vorbesc despre asta. ÎI întreb: 

— Dar unde-i mama ta? 

— N-am idee. 

Simt o urmă de ură în vocea lui. E rănit și furios. 

Realizez că am atins un punct sensibil și mă gândesc cum să 
schimb subiectul. Coop răsuflă prelung și continuă: 

— Nu prea a avut grijă de noi. Venea și pleca cu câte un tip, o 
dată la câteva luni. Pleca într-o zi și pe urmă se întorcea ca să 
ceară bani. Shelley Hartley nu ne-a fost mamă deloc, zice el, ridi- 
când din umeri. 

Povara pe care a purtat-o — pe care încă o poartă — se vede 
clar când umerii lui lați coboară. O văd în cutele de pe fruntea lui. 
Își freacă palmele pe blugii zdrențuiți. 

— Îmi pare rău. Dar tatăl tău? 

— E mort. A murit când aveam doisprezece ani, într-un acci- 
dent de mașină. S-a urcat beat la volan. Ne-a lăsat cu un munte 
de datorii. 

Cooper ridică o daltă, o mânuiește o clipă, apoi freacă absent 
suprafața mesei. 

— Singurele lucruri pe care le-am primit de la ai noștri au 
fost datoriile. 

Dintr-odată, înfige cu înverșunare dalta în lemn. 

— Dar să dea dracu’ dacă o să ajung ca ei! Mai bine mă arunc 
de pe un pod! 

Înghit în sec. Uneori, Coop mă sperie. E imprevizibil, influențat 
de demonii care îl torturează. Cooper Hartley are în ființa lui părți 
întunecate și periculoase, iar partea nechibzuită din mine — 
impulsurile pe care le țin bine ascunse — își dorește să se arunce 
cu capul înainte și să afle mai multe. 

Am intrat în belea. 

ÎL iau de mână. 

— Dacă te încălzește cu ceva, nu cred că semeni deloc cu ei, îi 
zic, pentru că acum are nevoie de un prieten care să-i spună că-l 
ascultă și îl înțelege. Muncești din greu, ai talent, ești deștept. Ai 
ambiție. Crede-mă, ai mai multe calități decât majoritatea oame- 
nilor. Un tip cu puţin noroc și cu multă inițiativă poate să facă 
orice cu viața lui. 

— Ți-e ușor să zici asta. Câţi ponei ai primit de ziua ta, de la 
ai tăi? 

Replica lui e sarcastică. Știu că vorbește așa pentru că sunt 
singura țintă aflată la îndemână. 

Îi zâmbesc trist. 

— Când îi telefonez, sunt norocoasă dacă asistenta personală 
a maică-mii apucă să-mi facă legătura cu ea. Angajaţii lor îmi 
trimit felicitări de ziua mea. Carnetul de note și formularele pen- 
tru excursii erau semnate de alți angajați. 

— Dacă așa primeai tot ce voiai, când pocneai din degete, mi 
se pare un târg bun. 

— Chiar crezi asta? spun eu și scutur din cap, în semn de deza- 
probare. Da, sunt foarte norocoasă că m-am născut într-o familie 
înstărită. Dar banii devin o scuză pentru orice faptă. Banii ridică 
un perete între noi. Ai dreptate în privința unui lucru: chiar 

suntem clone. Din ziua în care m-am născut, părinții mei m-au 
crescut ca să fiu ca ei. Nu mă văd ca pe o persoană cu propriile 
gânduri și opinii. Pur și simplu fac parte din recuzită. Jur că, une- 
ori, mă întreb dacă nu m-am născut doar ca să-l ajut pe tata cu 
aspiraţiile lui politice. 

Cooper e nedumerit. 

— Tata e membru al Congresului, explic eu. Și toată lumea știe 
că votanții preferă candidații care au familie. Sau, cel puțin, asta 
indică sondajele. Așa că aici intervin eu. Născută și crescută pentru 
a apărea în poze de campanie. Educată să zâmbesc către obiectiv și 
să spun lucruri frumoase despre tati, la evenimentele caritabile. Și 
am făcut toate astea fără să pun întrebări și fără să mă plâng. Pen- 
tru că am sperat că, într-o zi, asta îi va face să mă iubească. 

Râd încetișor, cu amărăciune. 

— Sincer, nu cred că și-ar da seama dacă aș fi înlocuită cu o 
fiică total diferită. Nu-i interesează deloc cine sunt eu cu adevărat. 

E pentru prima dată când spun lucrurile astea cu voce tare. 
Prima dată când le împărtășesc cuiva. Am tot vorbit și cu Preston 
despre asta, dar nu atât de liber. Amândoi provenim din același 
mediu. Însă lui totul i se pare normal și nu are de ce să se plângă 
când vine vorba de viața lui. De ce s-ar plânge? E bărbat. Într-o zi, 
va conduce imperiul familiei. Dar eu? Eu trebuie să-mi ascund 
aspirațiile, ca nu cumva să-și dea seama ai mei că nu vreau să devin 
o nevastă supusă, după ce termin cu „ifosele de adolescentă”. 

Părinții mei cred că site-urile pe care le-am creat sunt o pier- 
dere totală de timp. O chestie trecătoare, cum a numit-o maică-mea, 
când m-am luptat cu ei ca să am parte de acel an liber. Când i-am 
zis tatei, foarte mândră de mine, că am o sumă de șapte cifre în 
contul meu bancar, m-a luat peste picior. Mi-a zis că un milion 
de dolari e o nimica toată. În comparație cu sutele de milioane pe 
care le obține compania lui, în fiecare trimestru fiscal, i s-a părut 
că ce am câștigat eu e demn de milă. Dar măcar ar fi putut să-mi 
spună că e mândru de mine. 

Cooper privește în gol pentru câteva secunde. Apoi, ca și cum 
revine la realitate, se concentrează asupra mea. 

— OK, recunosc că părinții absenți emoțional nu sunt mai 
breji decât cei absenți fizic. 

Pufnesc în râs. 

— Prin urmare, la ce scor am ajuns în competiția traumelor 
din copilărie? 

— Sunt cu mult înaintea ta, dar nu stai chiar rău. 

— Bine. 

Ne zâmbim când ne dăm seama cât de copilărești sunt astfel 
de polemici. Nu am vrut să transform discuţia asta într-o com- 
petiție — n-aş minimaliza niciodată suferința lui Cooper —, dar 
probabil că sunt puțin mai frustrată decât am crezut. 

— Hei, ai planuri diseară? mă întreabă Coop. 

Ezit. Ar trebui să vorbesc cu Preston, să văd dacă a stabilit să 
iasă cu băieții. 

În schimb, îi răspund: 

— Nu. 

Atunci când vine vorba despre Cooper, judecata mea se duce 
pe apa sâmbetei. 

Mă măsoară din cap până-n picioare. Simt un fior cald pe șira 
spinării. 

— Perfect! Te scot în oraș. 

— Mereu am vrut să mă dau în ăsta, zice Mac, luându-mă de 
braț și ducându-mă spre o monstruozitate care se înalță cam trei- 
zeci de metri în aer. 

Îmi dau ochii peste cap. 

Tipa asta vorbește serios? 

— Dacă aș vrea să amețesc și să mă înec cu propria vomă, aș 
putea s-o fac și de la sol, îi zic. 

Se întoarce spre mine. Ochii ei mari strălucesc în luminile 
multicolore. 

— Doar nu ţi-e frică, Hartley? 

— Niciodată nu mi-e frică. 

Abilitatea mea de a mă sustrage de la provocări e pe lunga 
listă a defectelor mele. 

— Dovedeşte, fricosule! 

— O să regreți, o avertizez, îndemnând-o s-o ia înainte. 

Cel mai important eveniment al toamnei este cel de zilele ora- 
șului. În realitate, e o scuză pentru a organiza petreceri. Restau- 
rantele din partea locului își aduc tonetele cu mâncare, standurile 

cu cocktailuri, iar oamenii se plimbă pe promenadă, bucurându-se 
de spectacol și de tiribombe. 

Altădată, Evan și cu mine obișnuiam să fumăm cu prietenii 
noștri, să ne facem praf și să ne dăm în toate prostiile, ca să vedem 
care vomită primul. Dar, în ultimii ani, ne-am plictisit de activi- 
tatea asta. 

Cine știe de ce, mă simt obligat să fiu eu cel care o duce pe 
Mac la festival. 

Faleza este plină de oameni. Muzica de carnaval rivalizează cu 
trupele care cântă live, pe cele trei scene din Centrul Vechi. Miro- 
sul hotdogilor și al vatei de zahăr plutește în aer. După ce ne dăm 
în Aruncătorul de Valuri și în Drumul spre Lună, ne distrăm pe 
toboganul Avalanșă și trecem prin Puțul Gravitaţional. Mac se 
dă în toate, cu zâmbetul pe buze. Nu îi este frică deloc. Fata asta 
are curaj. Îmi place. 

— Ce urmează? întreabă ea, în timp ce ne revenim. 

Și mie îmi place să mă distrez, dar drăcușorul de lângă mine 
mai că mă întrece. 

— Putem să facem ceva mai lejer? mormăi eu. Lasă-mă un 
minut, să-mi revin din amețeală. 

Zâmbește. 

— Mai lejer? Ce moș ești! Bunicule, ce ai vrea să facem? Să 
stăm tăcuți în roata mare sau să ne îmbarcăm în trenul lent care 
trece prin Tunelul Dragostei? 

— Dacă mergi în Tunelul Dragostei cu bunică-tu, atunci ai 
probleme serioase. 

Îmi arată degetul mijlociu. 

— Ce zici de o pauză? Hai să cumpărăm vată de zahăr! 

— Bine. 

În timp ce ne apropiem de standurile cu mâncare, încerc să fac 
conversație: 

— O dată, o tipă mi-a făcut sex oral, într-un tunel. 

În loc să fie plini de dezgust, ochii ei verzi strălucesc de interes. 

— Pe bune? Povestește-mi! 

Stăm la rând, în spatele unei femei care încearcă să stăpâ- 
nească trei copii care n-au nici cinci ani. Sunt ca niște cățeluși 
care nu pot sta locului. Se agită de colo colo; fără îndoială, e efec- 
tul zahărului pe care l-au consumat toată ziua. 

Îmi ling ostentativ buza de jos și îi fac cu ochiul. 

— Îţi spun mai târziu. Când suntem singuri. 

— Nu mă ţine pe jar! glumește Mac. 

Ajungem la tejghea. Cumpăr vată de zahăr. Nerăbdătoare, Mac 
rupe o bucată mare și pufoasă și o bagă în gură. 

— E atââât de bună! 

Cuvintele ei sună stâlcit, fiindcă vorbește cu gura plină. 

Privind-o cum se linge pe degete, îmi apar în minte imagini 
pornografice. Scula mea se întărește, lucru care mă împiedică să 
mă concentrez. 

— Ştiai că vata de zahăr pe băț a fost inventată de un dentist? 
mă întreabă Mac. 

— Serios? Asta da, modalitate de a-ţi asigura clienți! 

— Așa-i. E genial, aprobă ea. 

Mai iau o bucată. Vata se dizolvă în clipa în care îmi ajunge pe 
limbă, iar aroma dulce mă cufundă în nostalgie. Mă simt din nou 
copil, ca atunci când ai mei erau prin preajmă și încă îndrăgostiți 
unul de celălalt. Ne aduceau pe mine și pe Evan pe promenadă, 
ne îndopau cu fast-food și cu dulciuri și ne lăsau să ne facem de 
cap. Apoi ne întorceam acasă cu mașina, râdeam, ne purtam cara- 
ghios și ne simțeam ca o familie adevărată. 

Dar când eu și Evan am împlinit șase ani, relația alor mei a 
devenit toxică. Tata a început să bea mai mult. Mama umbla cu 
alți bărbați. S-au despărțit, iar noi am ajuns pe planul al doilea 
pentru ei, după alcool și sex. 

— Oprește-te! îmi ordonă Mac. 

Sunt nedumerit. 

— Poftim? 

— Iar ai privirea aia... Te gândești la trecut. 

— Nu mă gândesc la trecut. 

— Ba da. „Sunt pierdut în gândurile mele despre trecut pen- 
tru că sunt un băiat ATÂT de rău și de torturat emoțional!” Asta 
se citește pe fața ta. Revino-ţi, Hartley! Discutăm niște chestii 
foarte profunde. 

— Vorbeam despre vată de zahăr, îi răspund sec. 

— Şi ce dacă? Și subiectul ăsta poate fi profund, mi-o trântește 
ea și ridică arogant dintr-o sprânceană. Ştiai că savanții încearcă 
să folosească vata de zahăr ca să creeze vase de sânge artificiale? 

— Sună al dracului de prostesc, comentez amuzat. 

— Nu e prostesc! Am citit despre asta odată, insistă Mac. 
Fibrele din vata de zahăr sunt foarte mici. De mărimea vaselor 
noastre de sânge. Nu-mi aduc aminte exact care era procesul, dar 
premisa e că vata de zahăr a dus la o descoperire medicală. 

— Sunt doar vorbe. 

— Jur că nu! 

— Care sunt sursele tale? o iscodesc. 

— Am citit într-o revistă. 

— Aaa, normal! O revistă. Adică cea mai respectabilă sursă. 

Îmi aruncă o căutătură urâtă. 

— De ce nu poți, pur și simplu, să accepți că am dreptate? 

I-o trântesc: 

— Hartley, de ce nu poți, pur și simplu, să accepți că nu ai 
dreptate? 

— Mereu am dreptate. 

Încep să râd. Mac se uită lung la mine. 

— Sunt convins că te cerți din simplul fapt că-ți place să faci 
asta. 

— Ba nu. 

Hohotesc și mai tare. 

— Vezi? Eşti al naibii de încăpățânată. 

— Minciuni! 

O femeie înaltă și blondă, care ține un băiețel de mână, se în- 
cruntă în timp ce trece pe lângă noi. Văd o sclipire de îngrijorare 
în ochii ei. 

— Nu vă faceți griji! îi zice Mac. Suntem cei mai buni prieteni. 

— Ba suntem rivali înverșunați, o corectez eu. Mereu urlă la 
mine, doamnă. Vă rog, ajutați-mă să ies din această relație toxică! 

Femeia ne aruncă o privire care transmite că nu suntem în- 
tregi la minte. 

Înaintăm pe faleză și ne oprim să ne uităm cum un tip aruncă 
săgeți spre un perete plin de baloane, încercând să câștige un ani- 
mal uriaș de pluș pentru iubita lui. După ce a cheltuit patruzeci 
de dolari, tot nu a reușit să câștige prețiosul ursuleț, iar acum 
iubita lui petrece mai mult timp uitându-se la mine, decât încu- 
rajându-l pe el. 

— Îşi vine să crezi ce face tipa asta? spune Mac, în timp ce ne 
îndepărtăm. Jur că se gândea la tine dezbrăcat, în timp ce săracul 
ei iubit pierdea bani pentru ea. 

— Eşti geloasă? 

— Nu. Doar impresionată. Eşti mortal, Hartley. În seara asta, 
n-am trecut pe lângă vreo fată care să nu fi salivat după tine. 

— Ce pot să spun? Femeile mă plac. 

Nu încerc să fiu arogant. E adevărat. Eu și fratele meu geamăn 
arătăm bine. lar tipii care arată bine normal că au priză la fete. 
N-ai cum să te lupţi cu acest adevăr. 

— Atunci, cum se face că ești singur? 

— Aşa vreau eu. 

— A, înțeleg. Ti-e frică de angajamente. 

— Nu. Doar că acum nu am timp de relații. Am alte priorități. 

— Interesant! 

Pentru un moment, privirile ni se intersectează. Sunt cât pe ce 
să-mi schimb prioritățile menționate mai devreme, dar apoi Mac 
înghite în sec și schimbă subiectul: 

— OK, e timpul să ne dăm în altă tiribombă. Am pierdut prea 
mult timp. 

— Te rog, ia-mă ușor! o implor. 

Pufnește și pleacă în căutarea următoarei aventuri. 

O privesc amuzat. Și, poate, cu un pic de nedumerire. Tipa 
asta e total diferită. Nu e ca toate celelalte clone plictisitoare de la 
Garnet. Nu-i pasă de cum arată — acum are părul în toate părțile 
și machiajul a început să i se scurgă de la căldură. E spontană și 
nu-i place să fie îngrădită, deci relația ei cu Kincaid mi se pare și 
mai derutantă. Ce naiba are tipul ăla de-l face să fie atât de atră- 
gător pentru ea? 

Ne apropiem de un cablu elastic imens, care proiectează o 
cabină mică la șaizeci de metri în aer. În ea se află două persoane 
care ţipă ca din gură de șarpe. 

— Explică-mi un lucru, Mac! 

— Dacă așa vrei tu să tragi de timp, n-o să meargă. 

Se duce la angajat și îi dă biletele noastre. 

— Ceva despre iubitul tău. 

Mă așez primul în cabină. Angajatul îmi potrivește centura de 
siguranță și turuie: 

— Să ţineţi tot timpul mâinile și picioarele înăuntrul cabinei 
și, dacă muriți, noi nu ne asumăm răspunderea! 

Pentru prima dată în seara asta, Mac mă privește neliniștită. 
Se așază lângă mine. 

— Ce-i cu el? 

Îmi cântăresc cuvintele cu grijă. 

— Am auzit zvonuri. Nimic de bine. Tu insiști că nu vrei să fii 
o prinţesă protejată de mami și de tati, dar mă întreb din ce motiv 
faci ce ți se cere și te mulțumești cu o clonă de la Garnet. 

Mănunchiul gros de elastice, care ne va lansa spre cerul nopții 
dintr-o clipă în alta, se ridică pe brațele caruselului, formând un 
unghi obtuz deasupra noastră. 

— Nu-i treaba ta. 

Se schimbă la față, iar tonul ei devine tăios. Cred că am atins 
un punct sensibil. 

— Ei, haide! Ești cu el doar fiindcă sexul e mișto, recunoaște! 
Asta pot să înțeleg. E dreptul tău să te bucuri de sex. 

Mac se uită înainte. Ce să zic! De parcă are vreo șansă să mă 
ignore în conserva asta de un metru pe un metru! 

— N-o să discut despre asta cu tine. 

— Ştiu că nu ești iubita lui pentru bani. Iar faptul că nu vor- 
beşti niciodată despre el îmi cam arată că nu ești implicată total 
în relaţie. 

— Întreci măsura! 

Mac se uită la mine și ridică bărbia, sfidător. E clar că înăun- 
trul ei se dă o luptă. 

— Eşti penibil! 

— Chiar crezi asta? 

Nu mă pot abține. Mă excit când o enervez. 

— Când a fost ultima dată când te-ai masturbat gândindu-te 
la Kincaid? 

— Termină! 

Obrajii i se înroșesc. Își dă ochii peste cap, agasată. 

— Spune-mi că n-am dreptate! Spune-mi că îți pierzi mințile 
când îl vezi. 

Pulsul i se zbate în scobitura gâtului. Mac își schimbă poziţia, 
încrucișându-și gleznele. Când privirea ei se îndreaptă spre a 
mea, își umezește buzele și știu că se gândește la același lucru la 
care mă gândesc și eu. 

— Există chestii mult mai importante decât atracția sexuală. 

În ciuda acestor cuvinte, aud incertitudinea din voce ei. 

— Pun pariu că îţi tot repeți asta de o grămadă de timp. Dar 
poate că nu mai ești atât de sigură pe cât erai înainte. 

— Și de ce ar fi așa? 

— OK, spune angajatul. Țineţi-vă bine! Începe numărătoarea 
inversă. Sunteţi gata? 

Of! Rahat! 

— Mai știi pariul pe care l-am făcut în seara în care ne-am 
cunoscut? Am câștigat! 

— Cum? 

— Opt. Șapte, numără angajatul. 

— Uite ce-ţi cer... 

— Șase. Cinci. 

— Cooper... 

— Patru. Trei... 

— Sărută-mă! îi cer cu seriozitate. Sau spune-mi că nu mă vrei. 

— Doi. 

— Ce alegi, Mackenzie? 


— Unu. 


14. 


Cooper 


Suntem proiectați în aer și, pentru câteva momente, parcă am 
fi încremenit în timp. Pământul se micșorează sub noi. Nu mai 
suntem în scaune. Plutim. Apoi tensiunea corzilor se disipează 
ușor și săltăm o dată, de două ori, până în punctul cel mai înalt. 
Întorc capul. Buzele lui Mac se lipesc de ale mele. 

E ca un șoc electric, ca o scăpărare care străfulgeră de la buzele 
ei până în penisul meu. 

Îmi înșfacă părul și mă sărută sălbatic. Are gust de zahăr și de 
nopți nesfârșite de vară. Le vreau pe amândouă. Limba mea o 
găsește pe a ei și ne înălțăm atât de tare, încât nu pare că vom 
reveni vreodată pe pământ. 

Răsuflarea ei îmi încălzește buzele. 

O sărut și mai apăsat. 

Cabina saltă din nou și ne aduce încet înapoi pe pământ. Ne 
desprindem uimiți unul de celălalt. Mă forțez să-mi reamintesc 
unde suntem, ca să nu rup hainele de pe ea. Sunt excitat și mi-e 
poftă de ea. 

— N-ar fi trebuit să facem asta. 

Mac își aranjează breteaua maioului și își șterge rujul care i 
s-a întins pe buze. 

— Mie nu-mi pare rău, îi spun. 

Chiar nu-mi pare. De săptămâni întregi vreau să o sărut. Și 
acum s-a ivit ocazia. Am renunțat la prefăcătorie. 

Cât timp ne îndepărtăm de carusel, Mac nu scoate niciun 
sunet. Poate că am întrecut măsura. Poate că am speriat-o. 

Când îmi dau seama că se îndreaptă spre ieșire, oftez adânc. 

Mda. 

Cu siguranță s-a speriat. 

— Te duc eu acasă dacă vrei, mă ofer eu. 

O însoțesc spre parcare, unde am lăsat camioneta. 

— Mai întâi, vreau să-mi iau la revedere de la Daisy. O să iau 
un taxi de la tine, adaugă Mac. 

Tot drumul spre casă, sunt sigur că n-o s-o mai văd vreodată 
și că am stricat tot planul. Îmi muncesc mintea ca să găsesc ceva 
de spus, un mod să-i alin supărarea. Însă nu pot să mă gândesc 
decât la cum ar fi să i-o trag. Nu mă ajută. 

— Mă ţine cu picioarele pe pământ, șoptește ea. 

O privesc surprins. 

— Poftim? 

— Vorbesc despre Preston. Sunt împreună cu el din multe 
motive, dar ăsta e cel mai important. Mă ține cu picioarele pe 
pământ. Îmi amintește să fiu mai reținută. 

Cu colțul ochiului, văd că-și frânge mâinile. 

— De ce ai vrea să fii reținută? 

— În primul rând, pentru că tatăl meu e o persoană publică. 

— Așa, și ce dacă? A fost alegerea tatălui tău. Nu trebuie să te 
transformi într-o marionetă, din cauza deciziilor lui. Și nici nu 
ești obligată să înghiți faptul că iubitul tău te ține în lesă. 

Ochii ei sclipesc. 

— Nu mă ţine în lesă. 

— Ce crezi că înseamnă „reținută”? o întreb sarcastic. 

— Am spus că îmi aminteste să fiu mai reținută. Nu că el mă 
face să fiu așa. În fine... Nu înţelegi. 

Strânge din dinți și se uită pe geam. 

— Ai dreptate. Nu înțeleg. Nu ai ratat nicio tiribombă în seara 
asta. Senzaţiile tari te excită. Viaţa te excită. Eşti plină de pasiune, 
Mac. 

— Pasiune, repetă ea cu îndoială. 

— Da! Chiar așa! Pasiune. Iar tu alegi să fii iubita unuia care 
îţi stinge flacăra? În niciun caz! Ai nevoie de cineva care să o 
mențină aprinsă. 

— Şi ce vrei să spui? Că tu ești ăla? mă întreabă tăios. 

— N-am spus asta. Zic doar că alegerea ta de acum lasă de 
dorit. 

Luminile sunt stinse când ajungem acasă la mine. Evan a spus 
că se întâlnește cu niște prieteni. Intrăm amândoi, în liniște. 

Aprind lumina. 

— Uite, Mac, nu regret sărutul. Amândoi am vrut să se întâm- 
ple, și o știi. Dar dacă prietenia dintre noi va fi ciudată de acum 
încolo... 

Mă uit la ea. O văd lipită de ușă. Arată al naibii de apetisant. 
Nu scoate niciun cuvânt. Mă înșfacă de tricou și mă trage spre ea. 
Se ridică pe vârfuri și mă sărută. 

— La dracu’! șoptesc cu buzele lipite de gura ei lacomă. 

Drept răspuns, ridică un picior, îl petrece pe după mijlocul 
meu, apoi îmi mușcă buzele. 

Creierul meu îngheață pentru o secundă, însă apoi mă trezesc 
la realitate și îmi dau frâu liber. O apuc de coapsă și mă împing 
între picioarele ei, în timp ce o sărut mai apăsat. Degetele ei își 
croiesc drum pe sub tricoul meu. 

Palma ei ajunge pe pieptul meu, îl mângâie, apoi mă zgârie 
încet, cu unghiile, pe șira spinării. Atingerea ei nerăbdătoare îmi 
face penisul să reacționeze instantaneu. Sunt excitat. Gâfâi. 
O vreau atât de mult, că nu mai pot să respir. 

Îmi imaginez cum o aplec peste marginea patului. Sunt pe 
cale s-o iau pe sus, dar în clipa următoare ușa de sticlă a bucătă- 
riei se închide zgomotos. 

Gurile noastre se desprind. 

— Vai! Îmi pare rău, n-am vrut să deranjez. 

Heidi stă în prag. Se uită la noi cu un zâmbet ironic. 

— Nu am știut că te-ai întors. 

Încă mai gâfâi. Încerc să-mi regăsesc glasul. 

Heidi se duce la frigider și ia două sticle de bere. 

— Vă rog, continuaţi! Nu mă băgați în seamă. 

Heidi îmi face cu ochiul și dispare. 

Minunat! 

— Ar trebui să plec. 

Mac se desprinde de mine instantaneu. Nici cățelușa n-a venit 
alergând la noi, ceea ce înseamnă că Evan o luat-o pe plajă, acolo 
unde sunt Heidi și restul găștii. 

Nu vreau ca Mac să plece. 

— Ea e Heidi, o prietenă de-a mea, mă grăbesc să-i explic. 
Îmi cer scuze! Nu știam că e cineva acasă. 

— Nu-i nimic. Trebuie să plec. 

— Stai! Probabil că sunt toți pe plajă. Merg s-o aduc pe Daisy. 

— Nu-i nevoie. E OK. O să comand un taxi. 

— Te duc eu la cămin. 

Dar deja a ajuns la ușă. 

Fir-ar să fie! 

— Măcar lasă-mă să stau cu tine, până ajunge taxiul! 

Momentul nostru de pasiune s-a dus naibii. Stăm la distanță 
unul de celălalt și așteptăm în tăcere. Când sosește taxiul, nu pri- 
mesc din partea ei decât o fluturare de mână, în semn de noapte 
bună. 

Îmi răsfir degetele prin păr, apoi intru în casă. Rahat! Un pas 
înainte, doi înapoi. 

Asta-i povestea vieții mele. 

Intru în bucătărie, desfac o bere și sorb din ea, înainte să ies pe 
terasă. Acolo o găsesc pe Heidi. Nu are nicio sticlă în mână, deci 
le-a dus pe plajă și s-a întors aici ca să mă aștepte. 

— Bună! îi spun tăios. 

— Salut! 

Se apleacă peste balustradă și se joacă cu firele care ies din 
cusătura fustei din denim. 

— Deci... clona a mușcat momeala. 

— Mda, cam așa ceva. 

Iau repede o gură de bere. Ca să fiu sincer, planul, pariul, regu- 
lile... erau ultimele lucruri la care mă gândeam adineauri. Toată 
lumea mea se reducea la Mackenzie și la cât de bine mă simțeam 
când eram lipiți unul de celălalt. 

— Cam așa ceva? Tipei i se scurgeau ochii după tine. Te place. 

Decât să comentez, prefer să schimb subiectul: 

— Că tot veni vorba despre oameni care îi plac pe alți oameni: 
Jay West a întrebat de tine. 

Heidi mijește ochii. 

— Când? 

— Acum câteva zile. A spus că v-aţi întâlnit într-o seară. 

— A, da, ne-am văzut cu el și cu Kellan, la barul lui Joe. 

— O să te invite la o întâlnire, o anunţ. 

Nu spune nimic. Mă privește ciudat. 

— O să-l refuzi? 

— Ar trebui? 

Oftez. Știu că Heidi vrea să-i spun că e a mea, să mă arunc la 
picioarele ei și să o implor să nu iasă cu nimeni, în afară de mine. 
Dar nu am de gând să fac asta. Încă de când ne-am combinat 
pentru prima dată, i-am spus că nu vreau o relație. Am sperat că 
va fi doar o aventură de-o noapte, că o să ne potolim dorința și 
apoi vom fi iar doar prieteni. Dar am fost naiv. O aventură de-o 
noapte a dus la mai multe nopți de sex, iar acum prietenia noastră 
este mai forțată ca niciodată. 

— Fă ce vrei tu, Heidi! spun într-un final. 

— Am înţeles. Mersi pentru sfat, Coop! 

Simt sarcasmul în fiecare cuvânt de-al ei. Heidi scutură din 
cap cu frustrare și coboară nervoasă scările. 

Respir ușurat. Dau restul berii pe gât. Încă simt gustul lui 
Mackenzie. Zahăr și sex — o combinaţie ce dă dependență. Intru 
în bucătărie și mai iau o bere, sperând că alcoolul va risipi gustul 
fetei pe care îmi doresc s-o sărut din nou. 

Mă alătur celorlalți, pe plajă. O văd pe Heidi la vreo zece me- 
tri mai încolo, pe malul apei. Conversează cu cineva prin mesaje. 
Poate cu Jay, deși mă îndoiesc. Niciodată nu au atras-o băieții 
care se poartă drăguţ. Doar nesimțiții ca mine. 

Lângă foc, Steph și Alana îl tachinează pe Evan în legătură cu 
o fată căreia i-a tras-o ieri, după ce tipa s-a certat cu iubitul ei. E 
prima dată când aud de asta. Din câte știu, Evan nu e prea vorbăreț 
când vine vorba despre isprăvile lui amoroase. Din câte înțeleg, a 
vrut să se bată cu niște clone de la Garnet care au refuzat să-i dea 
banii pierduţi, după ce frate-miu le-a dat clasă la biliard. 

— Fata a venit în seara asta pe la bar, disperată. Voia să știe 
cum poate da de tine. 

— Sper că nu i-ați dat numărul meu de telefon! zice Evan, pălind. 

Alana îl ţine în suspans pentru câteva secunde, apoi fetele 
zâmbesc. 

— Bineînţeles că nu! Ar însemna să încălcăm codul prieteniei. 

— Că tot veni vorba de codul prieteniei, în cod scrie ceva 
despre faptul că trebuie să-i obligi pe prietenii tăi să asiste când te 
mozolești cu cineva? intervine brusc Steph, arătând spre vinova- 
tul în cauză. 

Ceva mai încolo, prietenul nostru, Tate, stă pe unul dintre 
vechile noastre șezlonguri. O tipă voluptuoasă, cu păr negru, e 
întinsă toată pe el, ca o pătură. Mâna lui Tate e înfiptă în părul ei. 
Se sărută lasciv. Fata se freacă de el ca o pisică în călduri. Ne 
ignoră total. 

— Nerușinaţilor! le strigă Evan la mişto. 

Apoi rânjește. Și fratele meu e cam exhibiționist. 

Tate își lovește jucăuș partenera peste fund și se ridică amân- 
doi. Au obrajii înroșiți și buzele umflate. 

— Coop — spune Tate —, te superi dacă intrăm și ne uităm 
la televizor? 

Îmi dau ochii peste cap. 

— Bine, mergeţi! Dar n-am televizor în camera mea, deci să 
nu vă prind acolo! 

Îmi iubesc prietenii, dar nu vreau să și-o tragă în patul meu. 
Azi-dimineață am schimbat lenjeria de pat. 

După ce Tate și fata cu păr negru intră în casă, Alana și Steph 
încep să șușotească între ele. 

— Spuneţi-ne și nouă! le cere Evan. 

Cu o privire complice, Steph arată spre Alana și zice: 

— Weekendul trecut, obraznica asta s-a culcat cu Tate. 

Ridic o sprânceană. 

— Serios? 

Neimpresionat, Evan ridică din umeri. 

— În sfârșit, te-ai culcat și tu cu Tate? Mă mir că ţi-a luat atât. 

Frate-miu are dreptate. Din momentul în care familia lui Tate 
s-a mutat în Avalon Bay, când eram în școala generală, toate 
fetele de aici au trecut prin patul lui. 

Pe fața Alanei nu se vede nici urmă de rușine sau de regret. 
Prietena noastră mărturisește: 

— Îmi doresc s-o fi făcut mai devreme. Omul ştie să se des- 
curce în pat. În plus, sărută mişto. 

— Da, nu sărută rău, aprobă Evan. 

Nu mă pot abține — pufnesc în râs. 

— Doamne! îngaim printre hohote. Uitasem de noaptea în 
care voi doi v-aţi sărutat. 

Evan protestează: 

— N-a fost mare lucru. 

— Omule, a durat vreo trei minute! 

Mintea mea e inundată de imagini în care Evan și Tate se 
sărută la una dintre petrecerile date de Alana. S-a întâmplat când 
aveam șaisprezece ani. Fetele le făceau galerie, băieții îi fluierau și 
urlau. A fost o seară ciudată. 

— În apărarea lui Evan, să ştii că sărutul ăla a fost condiția pe 
care am pus-o ca să ne vadă pe mine și pe Genevieve fără tricouri... 

Alana tace brusc. 

La dracu”! A pronunțat numele lui Genevieve, care e un fel de 
Voldemort al grupului nostru. Probabil că fetele încă mai țin legă- 
tura cu ea. Steph, Alana, Heidi și Gen erau „cele patru fioroase”. 

Eu și Evan parcă ne citim gândurile. Dar, deși eu am destul 
autocontrol, el nu știe semnificația acestui cuvânt. 

— Încă vorbiţi cu ea? întreabă frate-miu. 

Alana ezită. Steph dă să spună ceva, însă e întreruptă de Heidi, 
care se apropie de foc. 

— Ce se întâmplă? întreabă ea, uitându-se atent la noi. 

Dă din cap, apoi adaugă: 

— Aha! Deci Cooper v-a spus. 

Genevieve e dată uitării într-o clipă. Toate privirile se întorc 
spre mine. 

— Ce să ne spună? întreabă Steph. 

Ridic din umeri. Așa cum mă aşteptam, Heidi nu pierde nicio 
secundă și le povestește cum ne-a surprins pe mine și pe Mackenzie 
sărutându-ne la ușa de la intrare. 

— Trebuie să recunosc, Coop, nu credeam c-o să împingi lucru- 
rile atât de departe, declară Alana, apoi ridică sticla de bere în 
direcția mea, în semn de respect. Sunt impresionată. 

Heidi mă privește și zice: 

— Apropo, m-am răzgândit. Sunt total de acord cu planul 
ăsta. Abia aştept să văd fața tipei, când își va da seama ce-ai făcut. 

— Cum o să duci planul la capăt? întreabă Steph, încântată. 

— Chiar! Trebuie să vorbim despre ultima etapă, intervine 
Evan. Ar fi păcat să irosim o asemenea ocazie. 

— Da, aprobă Heidi. Trebuie să-i aduci pe ea și pe Kincaid în 
același loc, să faci așa încât el să vă vadă împreună și apoi să te 
descotorosești de ea în public. 

Heidi are toane în seara asta. Știu că eu sunt de vină pentru 
starea ei, dar habar n-am cum aș putea îndrepta situația dintre noi. 

— Poate să dăm o petrecere? sugerează Heidi. 

Steph gesticulează entuziast, iar câțiva stropi de bere ateri- 
zează în foc. 

— Nu! zice ea. E prea banal. Trebuie să fim pe terenul lor. 
N-o să fie amuzant decât dacă Kincaid e umilit în fața celor de 
aceeași teapă cu el. 

— Știu de unde putem face rost de câteva găleți cu sânge de 
porci, declară Alana, iar cuvintele ei îi fac pe ceilalți să se îndoaie 
de râs. 

Râd și eu, intrând în jocul lor. Acum câteva săptămâni, nu 
mi-ar fi păsat nici cât negru sub unghie de ce se întâmplă cu iu- 
bita-clonă a unui nătărău bogat care s-a pus cu mine. 

Dar acum, când am ajuns s-o cunosc mai bine pe Mac... chiar 
îmi place de ea. Nu merită să fie batjocorită de ceilalți doar pen- 
tru că e legată de un idiot precum Kincaid. Și, după sărutul ăla, 
îmi dau seama că între noi e ceva real, chiar dacă ea se teme să 
recunoască. Totuși, nu pot să le zic că nu mai sunt de acord cu 
planul de la început. M-ar face albie de porci. 


Oamenii ăștia vor răzbunare. 


1 Aluzie la romanul horror Carrie, de Stephen King. Carrie e o adolescentă 
ostracizată de cei din liceul la care învaţă. În timpul balului de absolvire, câțiva 
colegi de-ai ei pun la cale o farsă, ca să o umilească: toarnă peste ea o găleată cu 
sânge de porc. 

— Trei zile la rând, un tip mi-a închis ușa-n nas când dădeam 
să intru acolo unde se vând sucuri de fructe, zice Bonnie. Nu și-a 
cerut scuze nici măcar o dată. Încep să cred că o face intenționat. 
Eu sunt de modă veche, știi? Pentru mine contează manierele. 
Deschide și tu ușa pentru o fată, ce naiba! A patra zi, când îl văd 
că se apropie, mă pregătesc să-l înfrunt. Deja am intrat. Înainte 
ca el să apuce să deschidă ușa, o încui. Nimeni nu poate să mai 
iasă din magazin. Sunt foarte pornită. 

E luni dimineață, iar eu și Bonnie lenevim. Ea povestește din 
baie, în timp ce se machiază, iar eu fac cafea în chicinetă. Sunt cu 
mintea în altă parte, așa că-mi vărs lapte pe cămașă. 

— Și cât timp i-ai ținut acolo? strig din camera mea, în timp 
ce-mi schimb cămașa. 

Mă întâlnesc cu Preston, ca să luăm prânzul împreună, la el 
acasă, așa că ținuta mea trebuie să fie potrivită. Nu pentru că mă 
văd cu el, ci pentru că va fi și mama lui acolo. Cred că mă place, 
însă e foarte... pretențioasă. Dacă aș purta tricou și jeanși, nu aș 
impresiona-o pe Caroline Kincaid. 

— Destul timp cât să apară proprietarul și să mă oblige să-i 
las pe oameni să plece. Iar eu sunt de acord, chiar aș fi încântată 
să fac asta, dar numai după ce tipul își cere scuze sau pleacă. La 
un moment dat, băiatul își dă seama că nu mă joc, așa că pleacă. 
A doua zi, îmi încuie și el ușa, de data asta în magazinul de 
sendvișuri. Nu m-a lăsat să intru decât când am acceptat să ies la 
o întâlnire cu el. Mă scoate în oraș, vineri seară. 

— Super! țip eu. 

Când mă întorc, observ că Bonnie stă chiar în spatele meu. 
"Ține două termosuri pline de cafea. 

— Scuză-mă! 

— Pari țâfnoasă, spune Bonnie, cercetându-mă bănuitoare. Ai 
un secret. 

— Ba nu! 

Face ochii cât cepele. 

— Te-ai sărutat cu unul! 

V-am zis eu că e vrăjitoare. 

— Cu cine? cere ea să știe. 

N-are niciun rost să neg. Sunt convinsă că Bonnie are puteri 
paranormale. O să mă bată la cap până îi spun despre cine e 
vorba. 

— Un tip din Avalon Bay, îi răspund. 

E adevărat. Nu e musai să știe că cel în cauză e Cooper. 

Of! Simplul gând la numele lui îmi face pulsul să o ia razna. 

Ce naiba am făcut? Categoric, l-am sărutat pentru că eram 
agitată de la atâta zahăr. Dar atunci cum se explică ce s-a întâm- 
plat la el de acasă? 

Pentru momentul ăla n-am nicio scuză. 

Sunt o persoană oribilă. O iubită oribilă, egoistă și groaznică. 
Nu merit un tip așa de onest precum Preston. 

După ce s-a întâmplat vineri seara, nu mai e cale de întoarcere. 
Sunt conștientă de asta. Și totuși, în ciuda golului în stomac, pe 
care îl simt din cauza vinovăţiei, un fluture mic și prost continuă 

să zboare în mine, fâlfâind și stârnind amintiri despre buzele flă- 
mânde și privirea înfierbântată a lui Cooper. 

Limba lui în gura mea. 

Degetele mele, mângâind mușchii pieptului său incredibil. 

Și nu e vorba doar despre atracția fizică dintre noi, de care îmi 
amintesc constant. E vorba și de tot ce s-a întâmplat înainte. Când 
vorbeam despre familiile noastre, în atelierul lui, când pierdeam 
vremea pe faleză, ca un adevărat cuplu. Când sunt în preajma lui, 
nu trebuie să mă prefac. Nu trebuie să pretind că sunt o domni- 
șoară cuviincioasă și bine-crescută, așa cum se așteaptă toată 
lumea. Simt că sunt eu însămi. Și... asta mă sperie. 

Bonnie mă scoate din gândurile mele tulburătoare: 

— Asta-i tot? Nu, nu te cred. Vreau mai multe detalii! 

Dau din umeri, jenată. 

— Nu prea mai am altceva de zis. Doar că ne-am sărutat. 

— Şi se va întâmpla din nou? 

Expresia ei îmi dă de înțeles că și-ar dori ca răspunsul meu să 
fie afirmativ. 

— Nu. Cu siguranță, nu! Mă simt groaznic. Preston... 

— Nu-i nevoie ca Preston să știe, încheie Bonnie propoziția, 
în locul meu. N-o să se întâmple nimic bun dacă află. Indiferent 
dacă a fost o greșeală sau nu, fetele au dreptul să aibă propriile 
secrete. Crede-mă! 

Știu că are intenții bune, dar deja i-am ascuns prea multe lui 
Preston. Toată treaba cu Cooper a mers prea departe. Nu sunt o 
mincinoasă. Niciodată nu am crezut că voi fi capabilă să mă sărut 
cu altcineva, în afară de iubitul meu. E umilitor să descoperi că 
nu ești atât de virtuos cum credeai. 

Bonnie nu are dreptate. Preston trebuie să știe ce am făcut. 

Cel mai corect ar fi să-i spun acum adevărul și să suport 
consecințele. 

Mai târziu, după-amiază, Pres mă ia de la curs. Am repetat 
„discursul” toată ziua. Dar când m-a sărutat pe obraz și mi-a 
cuprins talia cu brațul, mi-am pierdut curajul și mi-am ținut gura. 

— Arăți bine, spune el, dând aprobator din cap. 

Mă simt ușurată. Mulţumesc lui Dumnezeu! Am schimbat 
trei ținute până am ales bluza de mătase și pantalonii verzi de 
bumbac. Nici măcar mama mea nu îmi provoacă atâta agitație. 

— Freddy gătește pulpă de miel azi, adaugă Preston. Sper că 
ţi-e foame. 

— Sunt lihnită, mint eu. 

Își lasă Porsche-ul în parcarea stadionului de fotbal. Și, fiindcă 
e un gentleman, coboară și vine repede pe partea mea, ca să-mi 
deschidă portiera. Îmi întinde mâna și ne îndreptăm spre elicop- 
terul lui Preston. 

Da, elicopterul lui! 

În majoritatea zilelor, așa ajunge la cursuri. Familia lui a insta- 
lat un heliport în spatele stadionului de fotbal, când Pres era în 
primul an de facultate. E puțin cam exagerat, chiar și pentru 
standardele noastre. Când văd elicopterul alb și strălucitor, mă 
întreb ce ar zice Cooper dacă l-ar vedea. 

Nu. O, nu! Nu se poate să mă gândesc iar la el! Astăzi îi voi 
mărturisi lui Pres ce am făcut. 

Nu trece mult, și zburăm pe deasupra reședinței Kincaid — o 
proprietate foarte mare, de pe coastă, cu pază la intrare. Peluze 
imense se întind pe multe hectare, iar proprietatea e despărțită de 
ocean printr-un conac alb, mare. O piscină, un teren de tenis, 
unul de baschet și o grădină cu flori. Cel puţin doisprezece anga- 
jați au grijă de toate astea. 

Mama lui ne întâmpină pe terasa din spatele vilei. Ca de obi- 
cei, e îmbrăcată impecabil. Poartă haine Prada din cap până-n 
picioare. Nu știu de ce se mai obosește să se pregătească, având în 
vedere că, de obicei, nici nu prea are motiv să plece de acasă. 

La fel ca mama mea, Caroline nu are o slujbă. În schimb, are 
oameni care se ocupă de orice aspect al casei și al afacerilor ei. 

— Bună, mamă! o salută Preston. 

Se apleacă să o sărute pe obraz. 

— Bună, scumpule! 

Zâmbind, Caroline se uită la mine. 

— Mackenzie, iubito! Arăți bine. 

Mă îmbrățișează cu atingeri ușoare, asemenea unui om care se 
teme că s-ar putea sparge în bucăți, dacă l-ai strânge prea tare. 
Este o femeie micuță. Fragilă, dar nu plăpândă. Ai face bine să nu 
o enervezi! 

— Vă mulțumesc, doamnă Kincaid! Noii trandafiri din jurul 
foișorului sunt minunati. 

Am învățat acum mult timp că e mai ușor să o fac fericită 
dacă laud ceva nou apărut pe proprietate, la fiecare vizită. Astfel, 
nu își va petrece tot timpul criticând vârfurile despicate ale șuvi- 
telor mele sau mărimea porilor mei. 

— A, mulțumesc, scumpo! Raúl i-a plantat săptămâna asta. E 
un artist desăvârșit. 

— Rămâneţi cu noi la prânz? o întreb. 

Te rog, zi nu! Te rog, zi nu... 

— Mă tem că nu. Mă întâlnesc cu arhitectul meu în scurt 
timp. Trebuie să ajungă. Ţi-a spus Preston că instalăm o nouă 
piscină? 

— Nu mi-a spus. Ce palpitant! 

Cel mai palpitant lucru e că nu ia prânzul cu noi. 

Foarte bine! Ar fi fost foarte jenant. Nu că Preston și-ar da 
seama de asta. În sufrageria sofisticată, printre porțelanuri fine, 
iubitul meu îmi vorbește despre un profesor de-al lui. Insistă că 
omul îi poartă pică. Eu mă joc cu mâncarea și îmi fac curaj să-mi 
mărturisesc păcatele. 

— Bineînţeles, aș putea să merg la decan și să rezolv pro- 
blema. L-ar da afară. Dar apoi m-am întrebat: unde ar mai fi 

distracţia? Trebuie să găsesc o soluție mai creativă. Așa sunt oa- 
menii ăștia. Le arăţi un pic de respect și, dintr-odată, nu-și mai 
văd lungul nasului. E de datoria noastră să le reamintim. Mai 
toarnă-mi în pahar, Martha! îi spune el servitoarei. Mulţumesc! 

Într-un final, nu mai pot suporta golul din stomac. 

— Trebuie să-ţi spun ceva, zic brusc. 

Lasă furculita jos și împinge farfuria spre Martha. 

— Eşti bine, Mac? 

Nu. Nici pe departe. Acum mi-am dat seama cât de mult țin 
la Preston. Nu pentru că suntem împreună de atâta timp. Și nici 
pentru că ar trebui să-i fiu loială. 

Și-o fi dat Cooper seama de „cum sunt eu cu adevărat” — 
indiferent ce prostie o fi însemnând și asta —, dar Preston face 
exact ce i-am spus lui Cooper seara trecută: mă ține cu picioarele 
pe pământ. E o prezență stabilă în viața mea. El știe cum e lumea, 
știe cum să se comporte cu părinții noștri, iar ăsta e un lucru 
foarte important când vine vorba de menținerea echilibrului nostru 
emoţional. Când sunt în preajma lui, nu simt agitație sau frică. 

Iar ce i-am făcut lui Preston nu e cinstit. 

Aştept ca Martha să părăsească sufrageria, apoi răsuflu pre- 
lung, tremurător. 

Acum ori niciodată! 

— Am sărutat pe cineva. Pe un tip. 

Așteaptă. Se uită la mine de parcă aș mai avea ceva de spus. 

Mi s-a părut cel mai convenabil mod de a începe confesiunea. 
Doar că acum regret că n-am așteptat până am ajuns într-un loc 
mai retras. Dacă mama lui decide să intre în sufragerie acum, s-ar 
putea să nu mai plec vie de aici. 

— Atât? spune Preston, îndemnându-mă să mai zic ceva. 

— Nu. Adică, ba da! Doar ne-am sărutat, dacă la asta te referi. 
Dar tot „a înșela” se cheamă. 

Se ridică de pe scaunul lui și vine să se așeze lângă mine. 

— ÎI cunosc? 

— Nu. E un localnic. L-am întâlnit într-un bar, când am ieșit 
cu Bonnie în oraș. A fost o prostie din partea mea. Am băut, nu 
gândeam limpede și... 

Nu mă pot abține; încerc să minimalizez dimensiunea faptei 
mele spunând o minciună. Aveam de gând să-i zic totul. Însă 
acum, când mă uit în ochii lui, îmi dau seama că nu pot să-l 
rănesc în halul ăsta. Pe de altă parte, Preston reacționează mai 
bine decât m-am așteptat. 

— Îmi pare atât de rău, Pres! Nu meriți asta. Am greșit și nu 
am nicio scuză. 

— Iubito, spune el, ținându-mă strâns de mână, nu m-am 
supărat. 

Zâmbeşte. Aproape că se amuză. Iar eu sunt uimită. 

— Nu? 

— Bineînțeles că nu. Ai băut prea mult și ai sărutat un local- 
nic. Bine ai venit în anul întâi de facultate! Cred că ţi-ai învățat 
lecţia: nu e bine să bei peste măsură. 

Chicotind, mă sărută pe creștet, apoi îmi întinde mâna și mă 
ajută să mă ridic de la masă. 

— Cum de nu te-ai supărat?! 

Sunt uluită. Dintre toate reacțiile pe care mi le-am închipuit, 
asta nu era pe listă. 

Mă conduce pe veranda din spate. Ne așezăm în leagăn. Ser- 
vitoarea ne-a pregătit două pahare de ceai cu gheață, care ne 
așteaptă aici. 

Pres mă lămurește: 

— E foarte simplu. Privesc totul în ansamblu. Noi doi avem 
un viitor împreună, Mackenzie. Nu vreau să arunc totul la gunoi 
din cauza unei prostioare. Tu vrei asta? 

— Sigur că nu. 

Am crezut că o să mă pună să mă milogesc ca să mă ierte. 

— Mă bucur că mi-ai spus adevărul. Nu sunt încântat de ce 
s-a întâmplat, dar înțeleg și te iert. Ce a fost, a fost. 

Îmi întinde ceaiul cu gheață și adaugă: 

— Nu are mult zahăr. E fix cum îţi place ție. 

Tot restul după-amiezii, mă aștept ca Preston să-și schimbe 
comportamentul, să se poarte cu răceală, să pară nefericit, chiar 
dacă a insistat că nu s-a supărat. 

Dar nu se întâmplă asta. Ba dimpotrivă — e mai tandru decât 
de obicei. Parcă ne-am apropiat mai mult. Mă simt și mai vino- 
vată. Habar n-am cum aș fi reacționat eu dacă rolurile s-ar fi 
inversat, dar sigur n-aș fi ridicat din umeri și nici n-aș fi zis „ce a 
fost, a fost”. Cred că Preston e un om mai de treabă decât mine. 

Ar trebui să-l iau drept exemplu. Să fiu o persoană mai bună. 
Să mă concentrez mai mult asupra relației noastre, asupra imagi- 
nii de ansamblu, cum zice el. 

Spre seară, când Cooper îmi dă mesaj, sunt pregătită. Am aștep- 
tat toată ziua și toată seara să mă contacteze. Știu ce trebuie 
să fac. 


Cooper: Vreau să vorbim. 

Eu: Nu e nimic de zis. 

Cooper: Lasă-mă să vin să te iau. 

Eu: Nu pot. I-am spus lui Preston despre sărut. 
Cooper: Și? 


Fu: M-a iertat. De acum încolo, noi doi n-o să ne mai vedem. 


Trec aproape cinci minute până când Cooper îmi trimite alt 
mesaj. Stau ca pe ace. Sunt foarte agitată. 


Cooper: Chiar asta vrei? 
Mă uit tristă la ecran. Simt un nod în gât. Mă forțez să tastez. 


Eu: Da. Pa, Cooper! 

Într-un fel, nu-mi place deloc că am încetat atât de brusc 
orice contact cu el. Nu e vina lui că am dat-o în bară. Dar nu mă 
pot abține în preajma lui, și ar fi trebuit să iau decizia asta acum 
câteva săptămâni. Am fost o proastă. Am crezut că putem fi doar 
prieteni. Am crezut că pot juca în ambele tabere. Dar acum am 
de ales. 

Și îl aleg pe Preston. 


16. 


Cooper 


Duminică după-amiază, în timp ce sunt în garaj, mă sună 
unchiul meu și-mi spune că o să treacă pe la mine. De fiecare 
dată când îmi vibrează telefonul în buzunar, mă gândesc pentru o 
secundă că ar putea fi Mackenzie. Apoi mă uit la ecran și îmi 
aduc aminte că am dat-o în bară. Am judecat-o greșit. 

Pa, Cooper! 

Da, probabil că pentru ea a fost mișto să petreacă un timp cu 
un prostănac de localnic aflat sub nivelul ei, alături de care să-și 
imagineze că trăiește periculos. Apoi, din momentul în care totul 
a devenit mai serios, a șters-o. Am fost fraier să cred că o să se 
termine altfel. 

Dar să fiu al dracu’ dacă pot uita sărutul ăla! În ultima săptă- 
mână, m-am trezit în fiecare dimineață excitat, fiindcă mi-o ima- 
ginam cu picioarele în jurul mijlocului meu. Nici măcar nu mă 
pot masturba fără s-o văd în mintea mea. Tipa asta e ca o otravă 
care își face efectul încet. Și nu mă pot gândi decât la cum să fac 
rost de mai multă „otravă”. 

Astăzi, mulțumită lui Evan, trebuie să fac o măsuță nouă de 
cafea. Cea pe care i-am „vândut-o” lui Mackenzie e încă acoperită 

cu un cearceaf. Nu mi se pare OK să o folosesc eu. Poate că decide 
să vină s-o ia. În fine, masa asta va fi făcută rapid și neglijent. 
Fir-ai al naibii, Evan! Aseară, în timpul unei petreceri care a în- 
ceput spontan, la noi acasă, s-a luat la harță cu un tip care i-a fost 
coleg de liceu. Nu știu cum a început totul. S-a terminat când 
unul dintre ei l-a trântit pe celălalt peste masă. S-a lăsat cu o dâră 
de sânge pe podea. Evan zice că se simte bine, dar încep să-mi fac 
griji pentru el. În ultima vreme, găsește din ce în ce mai des scuze 
ca să se bată cu alții. Mereu e într-o dispoziție proastă. Bea din ce 
în ce mai mult. Începe să mă obosească. 

Când Levi — unchiul nostru — își face apariția, îmi întinde 
un pahar cu cafea proaspătă, pe care a cumpărat-o în drum spre 
mine. Scutur praful de pe două scaune și ne așezăm. 

Levi este fratele tatălui nostru. Înalt, robust, cu o barbă scurtă 
și castanie, cu fața pătrățoasă. Chiar dacă seamănă cu tata, nici 
c-ar putea fi mai diferiți. Pe când tata nu rata nicio ocazie să facă 
tâmpenii și să dea vina pe noi, Levi chiar are capul pe umeri. 

— Frate-tău e pe aici? întreabă el. 

— A plecat adineauri. 

Probabil că s-a dus să cumpere ceva de mâncare, să-și dreagă 
mahmureala. 

— Cu ce ocazie pe-aici? 

Levi ridică din umeri. 

— Am vrut doar să trec și să vă salut. N-am mai venit de 
câteva luni, așa că am zis să mai vorbim și noi. 

Levi se uită la măsuța de cafea la care lucrez. 

— Lucrezi la ceva nou? 

— Nu e cine ştie ce. 

— Când ai de gând să te pui serios pe treabă, Coop? Îmi aduc 
aminte că ai spus, la un moment dat, că vrei să lucrezi mai mult la 
afacerea cu mobilă. 

— Mda, am cam lăsat chestia asta pe ultimul loc. 

— N-ar trebui să fie pe ultimul loc. Chiar te pricepi la tâm- 
plărie. Oricât de mult mi-ar plăcea să muncești pe șantier, ai 
putea să faci mai multe pentru tine. 

Când eu și Evan eram în liceu, Levi ne-a oferit o slujbă — una 
cu normă întreagă. lar afacerea lui merge bine. Nu se scaldă în 
bani, dar e destul de ocupat. Așa cum s-a întâmplat cu mulți 
oameni din partea locului, ultima furtună i-a dat foarte mult de 
muncă. 

Ridic din umeri și iau o gură de cafea. 

— Am cumpărat niște piese din câteva magazine de mobilă 
de pe litoral, din zona metropolitană. Am economisit vreo zece 
mii de dolari, dar tot nu e suficient ca să acopăr toate cheltuielile 
cu înființarea unei afaceri adevărate. 

— "Ţi-a da eu bani, dacă i-aș avea, spune Levi. 

Știu că e sincer. De când a murit tata, a fost mereu alături de 
noi: și când mama se droga sau nu dădea pe-acasă, și când frigi- 
derul era gol, și când aveam teme de făcut. 

Levi se justifică: 

— Toți banii mei sunt investiţi în afacere. Îmi place că am de 
muncă, dar e scump să fac față cererii. 

— Nu-ţi face griji! Oricum, nu pot lua bani de la tine. Ai 
făcut mai mult decât trebuia pentru mine și Evan. 

N-am cerut niciodată de pomană și n-am de gând să încep 
acum. lau un salariu bunicel lucrând pentru Levi. Dacă o țin tot 
așa și fac economii, o s-o apuc și eu pe drumul meu. La un mo- 
ment dat. 

— N-ai vrea să depui cerere pentru un credit bancar? sugerează el. 

Mereu am ezitat când a venit vorba despre credite. Mai ales 
pentru că am avut de-a face cu băncile, după moartea tatălui nos- 
tru. Sunt pline de oameni în costume, care îi jupoaie pe clienți și 
care ar prefera să ne calce în picioare, decât să ne ajute. 

— Nu știu ce să zic, răspund într-un final. Nu vreau să intru și 
mai mult în datorii sau să pun casa drept gaj. 

Știu, pare că mă plâng. La un moment dat, va trebui să iau o 
decizie. Ori să-mi clădesc afacerea, ori să nu mă mai vait. 

— E adevărat, zice Levi. Ca să faci bani, îţi trebuie bani. Mai 
gândește-te! Dacă chiar vrei să faci o afacere din tâmplărie, te pot 
ajuta. O să fiu cosemnatar pentru creditul tău. 

E o ofertă generoasă, dar nu o pot accepta cu ușurință. Chiar 
dacă nu mă încântă propunerea lui Levi, nu o să-mi bat joc de 
amabilitatea lui, așa că dau încet din cap, aprobator. 

— Mulţumesc, Levi! O să mă mai gândesc. 

Unchiul mai stă câteva minute. După ce terminăm de băut 
cafeaua, pleacă la o întâlnire cu un client, iar eu mă reapuc să măsor 
o placă din lemn de cedru. Însă nu-mi stă capul la asta. Nu e 
deloc o idee bună să lucrezi cu unelte electrice atunci când nu te 
poți concentra, așa că mă opresc și ies din atelier. Evan n-are decât 
să mănânce de pe podea, așa cum face și draga lui, Daisy. 

Când intru în casă, cățelușa mă mușcă în joacă de călcâi. În 
următoarele zece minute, exersăm comenzile „stai” și „șezi”, dar 
nici la asta nu-mi stă capul. 

Pa, Cooper! 

Mă simt împovărat. Ca și cum aș fi tras sub apă de o ancoră din 
oțel de cincizeci de kilograme, legată de gâtul meu. E o senzație des- 
tul de cunoscută. Toată viața mea m-am simțit tras în jos — de 
datoriile părinților mei, de tâmpeniile lui frate-miu, de senzația 
pe care o am uneori, de parcă aș fi prizonier în propria minte. 

— Scuze, fetițo! Trebuie să plec, îi spun cățelușei și îi scarpin 
urechile pufoase. Mă întorc imediat. Promit! 

E o minciună. O să-mi ia mai mult timp decât atât ca să fac ce 
mi-am propus. Daisy o să fie bine. Evan o s-o scalde în iubire și 
atenție, când se întoarce acasă. La fel cum făcea și Mackenzie. 
Mă întreb dacă va mai veni pe-aici, s-o vadă pe cățelușă. 

Mă îndoiesc. Probabil că deja a uitat și de mine, și de ea. 

Trebuie să recunosc: nu mă așteptam să fie atât de rece cu mine. 
La urma urmei, poate că e la fel ca toate celelalte clone de la Garnet: 
nemiloasă până-n măduva oaselor. 

Sincer vorbind, merit ce mi se întâmplă acum. Am intrat în 
jocul ăsta cu intenții rele. Am tratat-o pe Mac drept un instru- 
ment pentru a mă răzbuna pe Kincaid. 

Mi-am căutat-o cu lumânarea. 

Mă silesc să o scot din mintea mea. Zece minute mai târziu, îmi 
parchez camioneta lângă promenadă. Salonul de tatuaje e gol, cu 
excepția lui Wyatt, care stă la tejghea, cu un caiet de schițe în față. 

— Bună! mă salută el, luminându-se la chip. 

— Hei, ai timp și pentru mine? N-am programare. 

Wyatt e cel care mă tatuează încă de când aveam șaisprezece 
ani. Prima dată, i-am cerut să-mi tatueze o piatră funerară pe 
bicepsul stâng. Wyatt e doar cu un an mai mare decât mine și avea 
un aparat de tatuat cumpărat de la casa de amanet, așa că primul 
meu tatuaj nu a fost o capodoperă. Dacă voi avea copii, primul 
sfat pe care o să li-l dau va fi să nu lase un adolescent să bage ace 
în carnea lor. Din fericire, totul a fost în regulă. Wyatt s-a perfec- 
ționat și acum administrează salonul împreună cu un alt artist 
tatuator. Piatra mea funerară de rahat a fost acoperită, cu price- 
pere, de o imagine minunată, întinsă pe tot brațul, de sus până jos. 

— Depinde, răspunde Wyatt. Ce model vrei? 

— Ceva simplu, micuţ. Vreau o ancoră. Chiar aici, spun eu, 
trecându-mi vârfurile degetelor peste ceafă. 

— Ce fel de ancoră? Cu traversă și brațe fixe? Fără traversă și 
cu brațe oscilante? 

Nu știu foarte multe despre ambarcațiuni și ancore. Îmi dau 
ochii peste cap. 

— De unde dracu” să știu? O ancoră normală, așa cum folo- 
sesc pescarii. Știi tu la ce mă refer. 

Wyatt chicotește. 

— Deci cu braţe oscilante. Hai în spate! O să dureze mai pu- 
țin de o oră. 

Mă așez, iar Wyatt își pregătește masa de lucru. Așa stă treaba 
în Avalon Bay. Dacă te porți frumos cu prietenii tăi, și ei se poartă 
frumos cu tine. Probabil că Wyatt nici măcar n-o să-mi ia bani 
pentru noul tatuaj, indiferent cât de mult o să insist. În schimb, 
va veni la mine peste câteva luni sau chiar peste un an, ca să-mi 
ceară o favoare, iar eu îl voi ajuta cu plăcere. 

— La ce lucrai când am ajuns aici? îl întreb. 

Oftează. Se vede că e frustrat. 

— Încercam să fac o schiță de tatuaj atât de sexy, încât Ren să 
mă primească înapoi. 

Îmi înăbuș râsul. 

— Te-a părăsit din nou? 

— Ei, nu-i tocmai o noutate. Corect? 

Are dreptate. Wyatt și Lauren — adică Ren — se despart din 
două în două luni, de obicei din cauza celor mai banale chestii. 
Sunt distractivi. 

— Ce s-a întâmplat de data asta? 

— Apleacă-te! îmi spune, iar eu mă sprijin de spătarul scaunului. 

O secundă mai târziu, simt că-mi pulverizează ceva rece pe 
ceafă. Wyatt curăță zona cu o cârpă moale, apoi ia aparatul de ras. 

Se apucă să-mi radă firele scurte de pe ceafă. 

— OK, începe Wyatt. Imaginează-ți ceva! Eşti gata? 

— Da, sunt gata, spun zâmbind. 

— Eşti pe o insulă. 

— Una pustie sau face parte dintr-o stațiune? 

— Pustie. Ai avut un accident de avion. Sau ți s-a răsturnat 
barca. Nu contează. 

— Cum adică nu contează? obiectez. Dacă aș fi pe barca aia, 
înseamnă că aș ști destule despre insule, maree și toate cele, deci 
aș avea mai multe șanse să supraviețuiesc. 

— Dumnezeule! Nu asta e ideea, mormăie Wyatt. De ce tre- 
buie să complici mereu lucrurile, Hartley? Eşti pe o insulă pustie 
şi atât! 

Îl iau peste picior: 

— Ce poveste super! Continuă! 

— Îşi dai seama că ţin un aparat de ras fix lângă gâtul tău, nu? 

Mă umflă râsul. 

— Bine, bine! Sunt pe o insulă pustie. Și acum ce fac? 

— Vrei să fac mai întâi o schiță sau să te tatuez direct? 

— Direct. Am încredere în tine. 

În plus, dacă tatuajul va fi praf, măcar se va afla într-un loc 
unde nu pot să-l văd. 

Wyatt continuă să vorbească în timp ce pregătește tușul. Folo- 
sim doar tuș negru. Nu sunt năzuros. 

— Așa... Deci ai naufragiat acolo. Așa îţi vei petrece viața de 
acum încolo: doar pe insulă. Dar iată niște vești bune! Eşti pe cale 
să ai parte de companie. Apar două bărci... 

— Mișto! Adică sunt salvat? 

— Nu! spune Wyatt iritat. Adineauri ţi-am zis că vei rămâne 
acolo pentru totdeauna! 

— Dar... bărcile... 

— Bărcile vor exploda peste cinci minute. N-o să mai fie nici 
urmă de barcă. Isuse! 

Mă gândesc că poate nu e o idee bună să mă cert cu cineva 
care mânuiește ace. Dar e al naibii de amuzant să-l enervez pe 
Wyatt! 

— În prima barcă e iubita ta. Singură. Doar atât. În a doua 
barcă sunt toate lucrurile de care ai avea nevoie ca să supraviețuiești 
pe insulă. Chestii ca să faci focul, materiale de construcție, ali- 
mente, arme, absolut zo£. 

Buzele îmi zvâcnesc. 

— Ren te-a pus să faci exercițiul ăsta de gândire? 

— Da, răspunde posomorât Wyatt. 

Mă răsucesc spre el și-l privesc. 

— Ce prost ești! Ai ales proviziile, nu pe ea? 

— De parcă tu n-ai alege la fel! protestează el. 

Râd zgomotos. 

— E o chestiune de viață și de moarte, Coop. Am nevoie de 
mâncare și de adăpost! Sigur, ar fi mișto s-o am și pe Ren acolo, 
dar am muri amândoi în cinci secunde dacă n-am avea cele nece- 
sare. În plus, fiindcă am toate materialele la îndemână, pot să 
construiesc o plută și să mă întorc la ea. E vorba de simț practic. 

— Ren chiar s-a despărțit de tine din cauza asta? 

— Poftim? Nu! Ar fi prostesc. S-a despărțit de mine pentru că 
am întârziat o oră la cina pregătită cu ocazia zilei de naștere a 
soră-sii. Eram în oraș, cu Tate, povestindu-i despre exercițiul ăsta 
stupid, și am pierdut noțiunea timpului. 

Mă holbez la el. Cum de m-am împrietenit cu oamenii ăștia? 

Pe de altă parte, o să mă aleg cu un tatuaj pe gratis, iar turuiala 
lui fără sens m-a ajutat să uit de Mackenzie. 

Pa, Cooper! 

Sau poate că nu am uitat. 

Am fost foarte cuminte. N-am mai vorbit cu Cooper de câteva 
săptămâni. Am stat departe de aglomerația de pe faleză. M-am 
gândit că s-ar putea să dau peste el acolo, din întâmplare, așa că 
am vrut să elimin orice tentație. Dar asta nu m-a împiedicat să-l 
visez. Pe deasupra, amintiri interzise îmi invadează mintea, când 
sunt la cursuri. 

În timpul cursului de literatură engleză, mă surprind retrăind 
primul nostru sărut. - 

La cursul de biologie, îmi aduc aminte cum mâinile lui mă 
țintuiau de ușa de la intrare. 

La cursul de istorie a Europei, mă gândesc cum îmi lipisem 
palmele de pieptul lui musculos. Deodată, mă înroșesc și încep să 
respir greoi. Mă întreb dacă a observat cineva. 

Ca să privim și partea bună a situației, relația mea cu Preston 
e mai trainică decât oricând și mi-am făcut, în sfârșit, o altă prie- 
tenă la Garnet. O cheamă Kate. Chiar dacă e sora mai mică a 
Melissei, cele două nu se aseamănă deloc. Kate e amuzantă, sar- 
castică și urăște să navigheze pe ocean — toate astea îmi plac. 
Ne-am întâlnit la cina organizată de asociația Kappa Nu, la care 

m-a convins Preston să merg. Zice că ar trebui să mă străduiesc 
mai mult să mă împrietenesc cu Melissa, cu Chrissy și cu priete- 
nele lor din asociaţia studențească. În schimb, am stat într-un 
colț, alături de Kate, și am vorbit despre meritul artistic al emisiunii 
The Bachelor. 

Într-o seară de joi, Kate îmi trimite un mesaj să mă întrebe 
dacă vreau să beau ceva cu ea și cu prietenii ei, în oraș, iar eu 
accept imediat. Da, risc să dau peste Cooper, dar nu pot să refuz 
prima invitație din partea noii mele prietene. 

— Vrei să vii cu noi? o întreb pe colega mea de cameră, în 
timp ce-mi împletesc părul, la oglinda din baie. 

Capul lui Bonnie apare în oglindă, în spatele meu. 

— Aș veni, dar diseară mă întâlnesc cu Todd. 

Zâmbesc și mă uit la reflexia ei. 

— Din nou? Pare că lucrurile devin din ce în ce mai serioase 
între voi... 

A ieșit de multe ori cu tipul de la magazinul de sendvișuri. 
Gata cu fetișul ei cu băieții răi! L-am întâlnit pe Todd. Nu are 
nici urmă de piercing-uri sau tatuaje. 

— Pff! Ba deloc! E unul dintre cei trei tipi de pe lista mea 
curentă. les cu ei prin rotație, Mac. Mâine mă văd cu Harry, iar 
sâmbătă iau cina cu băiatul ăla despre care ţi-am povestit. Îl 
cheamă Jason. Seamănă cu Edward. 

— Edward? repet confuză. 

— Tipul din Amurg, răspunde Bonnie, țopăind de bucurie. 
Of! E atââât de arătos, că nici nu mi-ar păsa dacă chiar și-ar 
scoate colții la mine. Ar fi aiurea, nu? Știi că, dacă văd sânge, mă 
ia cu leșin. 

— Sunt sigură că Jason nu e vampir, râd eu. 

Dar încă nu am exclus posibilitatea ca Bonnie să fie vrăjitoare. 

Îi urez noroc la întâlnire, apoi ies din cămin și mă îndrept spre 
parcare, unde mă așteaptă un Uber. Mă întâlnesc cu Kate și cu 
prietenii ei la Rip Tide. Pe măsură ce mașina se apropie de localul 

de pe malul oceanului, îmi amintesc de ultima dată când am fost 
aici, iar pulsul mi se accelerează. N-am mai venit aici din seara în 
care l-am cunoscut pe Coop, atunci când Bonnie s-a combinat cu 
fratele lui geamăn, iar noi doi am stat treji toată noaptea, vorbind 
vrute și nevrute. 

Ajunge! îmi ordonă o voce lăuntrică. Uită de el! 

Chiar trebuie să uit. Sunt iubita lui Preston. Să mă gândesc la 
Cooper nu e benefic pentru relația mea. 

Plătesc pentru cursă și ies din mașină. În timp ce îmi aranjez 
părul împletit în coadă, mă uit la hotelul care stă să se prăbușească. 
L-am văzut prima dată acum o lună. Încă e în picioare. Și încă e 
pustiu, după cum arată. Simt o senzaţie ciudată pe măsură ce mă 
uit la el. Fațada albă și degradată strălucește în lumina unui stâlp 
de iluminat singuratic. 

Îmi ia destul de mult timp să-mi desprind privirea de la el. 
Minunat! Mai întâi nu pot să mă opresc din a mă gândi la Cooper, 
și acum mă preocupă un hotel abandonat! E clar că am probleme. 

Kate e în bar. Stă la o masă de la marginea scenei. E cu trei 
fete, iar pe două dintre ele nu le recunosc. A treia e Melissa. Îmi 
înăbuș un oftat. Nu mi-am dat seama că va veni și ea. Nu am 
nimic cu fata asta, dar e prea bârfitoare. 

— Bună! mă salută Kate. 

La fel ca sora ei, are părul deschis la culoare, ochi mari și 
cenușii, dar stilurile lor vestimentare sunt complet diferite. Kate 
poartă o rochie albastră care abia îi acoperă coapsele, șlapi și 
brățări groase la ambele mâini. Melissa e îmbrăcată într-o rochie 
roz, până la genunchi, încheiată până la gât. Poartă cercei cu dia- 
mante strălucitoare. 

Zâmbesc stânjenită. 

— Bună, Kate! Bună, Melissa! 

Kate îmi face cunoștință cu celelalte două prietene ale ei, 
Alisha și Sutton. Comandăm cocktailuri Daiquiri, la insistențele 
Melissei. Dar când eu și Kate ne îndreptăm spre tejghea, noua 

mea prietenă îmi face complice cu ochiul. Comandăm și două 
sbot-uri de vodcă, pentru noi. 

— Nu-i spune soră-mii! mă roagă ea. 

Dăm shot-urile pe gât, zâmbind conspirativ. 

Înapoi la masă, primul rând de Daiquiri se termină într-o 
clipă, așa că mai comandăm unul. De la al treilea pahar încolo, 
conversațiile noastre deviază de la cursuri și planuri de viitor la 
întâmplări stânjenitoare prin care am trecut și la băieți. Kate ne 
povestește despre un asistent universitar care e îndrăgostit de ea 
și care își arată dragostea lipind flori uscate pe ultima pagină a 
fiecărei lucrări predat de Kate. 

Izbucnesc în râs. 

— Nu se poate! Nu cred că face așa ceva! 

— O, ba da! Dacă-ţi închipui că flacăra eternă a iubirii îmi 
aduce note mai bune, te înșeli amarnic. Mi-a dat minus șapte la 
ultima lucrare, mă anunță Kate, revoltată. Dă-le naibii de petunii 
presate perfect, Christopher! Dă-mi un zece! 

Alisha ne spune o poveste și mai haioasă: unul dintre profeso- 
rii ei i-a trimis, din greșeală, un e-mail pasional care ar fi trebuit 
să ajungă la soția lui, de care s-a despărțit. 

— O cheamă Alice. Probabil că a scris „Al” când a compus 
e-mailul, și i-a apărut automat adresa mea. O fi dat click pe ea 
din greșeală. 

Alisha învârte paiul în paharul ei și chicotește, apoi zice: 

— În e-mailul ăla a scris o listă cu toate motivele pentru care 
nevastă-sa n-ar trebui să semneze actele de divorț. În mare, toate 
explicau de ce proful meu e minunat. 

Melissei îi pică fața. Uimită, o întreabă pe Alisha: 

— Dumnezeule! Care erau motivele? 

— Nu-mi aduc aminte de toate, dar primul era — Alisha face 
o pauză, pentru efect dramatic — „sunt acceptabil în pat”. 

Toată lumea de la masă începe să râdă. 

— „Acceptabil”? îngaimă Kate printre râsete. Aoleu! Biata soție! 

Dau pe gât restul băuturii. Îmi dau seama că n-am mai avut o 
ieșire între fete de când eram în liceu, iar asta mă face să realizez 
că nu prea am ţinut legătura cu prietenii mei de la liceul Spencer 
Hill. Adevărat, nici ei nu m-au căutat, ceea ce spune multe despre 
cât de buni prieteni am fost. Promit să fac o treabă mai bună cu 
fetele astea! 

Sutton sugerează să facem ceva distractiv: să le dăm note băie- 
ților care trec pe lângă masa noastră, în funcție de cât de bine arată. 

— O, ce ziceți de el? întreabă Alisha în șoaptă. 

Ne uităm toate la tipul cu păr lung, tricou roșu și pantaloni 
scurți, portocalii. Pun pariu că e surfer. | 

— Două puncte din zece pentru simțul modei, zice Melissa, 
nemulțumită. Combini roșu cu portocaliu?! Hai să fim serioși! 
Respectă-te puțin, omule! 

Nu mă pot abține să chicotesc. Când e beată, Melissa tot 
snoabă e, dar și răutăcioasă, iar eu ador chestia asta. 

— Pentru fund, nouă puncte din zece, decide Kate. Are un 
fund mişto. 

Îi tratăm pe băieți ca pe niște obiecte. Când beau mult, fetele 
își pierd inhibițiile și scrupulele. 

— În total, șapte puncte, calculează Sutton. 

— Trei! o corectează Melissa. Nu pot să trec peste combinația 
de roșu cu portocaliu. Pur și simplu nu pot. 

— Fetelor! șuieră Alisha, aplecându-se nerăbdătoare spre noi. 
Priviţi acolo! Am găsit unul de nota zece. 

Ne uităm toate spre bar. Aproape că mă înec. 

Băiatul de zece e Cooper Hartley. 

Kate șoptește: 

— O, da! Îmi place. 

— ÎI ador, adaugă Alisha. 

Chipul ei devine visător. 

Nu o condamn. Cooper arată al dracului de bine în seara asta. 
Poartă tricoul ala jerpelit care-mi place, care se mulează pe umerii 

lui lați. Pe lângă asta, părul lui negru e ciufulit, e plin de tatuaje, 
iar pantalonii cu multe buzunare se mulează pe un fund chiar mai 
ferm decât cel al surferului. Și uite-așa te alegi cu un tip bine! 

De parcă simte atenția care i se acordă, Cooper întoarce brusc 
capul. Se uită spre masa noastră. Simt cum mă îmbujorez când îi 
întâlnesc privirea. Rahat! Roșesc cumva? Sper că nu. 

Mă vede și mijește ochii. Strânge din buze pentru o secundă, 
apoi zâmbește ușor batjocoritor. 

Lângă mine, Alisha exclamă: 

— Se uită la tine! ÎI cunoşti? 

— Eu... ăăă... 

Mă căznesc să găsesc un motiv întemeiat care să explice de ce 
un localnic sexy se holbează la mine. 

— Mackenzie! 

Privirea șireată a Melissei mă iscodește. 

— ÎL ştii pe tipul ăla? 

Gâtul mi-e complet uscat. Îmi iau ochii de la Cooper și mă 
întind spre băutura mea. Sorbitura asta îmi mai acordă câteva 
secunde ca să inventez o scuză. Melissa nu e numai băgăcioasă, e 
și deşteaptă. Dacă recunosc că-l știu pe Cooper, chiar dacă 
e vorba numai de prietenie, Melissa va începe să bârfească. Va 
pune și mai multe întrebări. Dacă un singur răspuns i se pare tras 
de păr, s-ar putea să-i spună lui Benji, care îi va spune lui Preston. 
Iar iubitul meu tocmai m-a iertat pentru că am sărutat alt băiat. 

Nu! Sub nicio formă n-o să recunosc că îl cunosc. 

— El e Evan, izbucnesc eu. 

Melissa se încruntă. 

— Ce? 

Las pe masă paharul cu Daiquiri. Mă simt ceva mai ușurată. 

— Îl cheamă Evan Hartley. Colega mea de cameră s-a combi- 
nat cu el la începutul semestrului. 

Melissa se relaxează puţin. Începe să se joace cu diamantul 
din urechea ei. 

— Pe bune? Micuța Bonnie a pus mâna pe el? 

Mă silesc să râd. Sper să nu observe nimeni cât de tensionată 
sunt. 

— Da, da. M-a lăsat singură ca să și-o tragă cu tipul ăsta, sub 
clar de lună. 

Perfect! Dacă Melissa va scormoni după adevăr, Bonnie va fi 
de partea mea. Sper că el o să rămână acolo, în partea cealaltă a 
încăperii, și nu... 

Se îndreaptă spre noi. 

La naiba! Chiar vine încoace. 

Inima îmi bubuie mai tare decât muzica de dans care se 
revarsă din difuzoare. Ce face Cooper? l-am spus că nu ne mai 
putem vedea. Fir-ar să fie! Doar m-am exprimat clar. Nu poate, 
pur și simplu, să vină la masa mea de parcă nu s-ar fi întâmplat 
nimic și... 

— Evan! exclam eu, afișând un zâmbet mult prea larg. 

Pentru o secundă, Cooper încetinește. Ezită. Apoi picioarele 
lui lungi îl poartă spre mine. Cu o atitudine degajată, bagă mâi- 
nile în buzunare și rostește tărăgănat: 

— Bună, Mackenzie... 

— Evan, salut! Ce mai faci? întreb prietenoasă și relaxată, de 
parcă nu ne-am fi sărutat, de parcă nu i-aș fi simţit niciodată 
erecţia lipită de pântecul meu. Nu te-am mai văzut de când mi-ai 
furat colega de cameră și ai sedus-o. 

Kate chicotește. 

Sper că ochii mei îi transmit tot ceea nu pot rosti cu voce tare. 
Intră în jocul meu! Te rog! Nu le pot lăsa pe fetele astea să bârfească 
despre noi. Nu vreau să-l pierd pe Preston. Te rog, nu mă da de gol! 

Faptul că nu-i recunosc public adevărata identitate mă face să 
mă simt vinovată, dar nu se compară cu cât de nasol m-am simțit 
după ce l-am înșelat pe Preston. Sărutul a fost o greșeală. 
Dar i-am mărturisit greșeala mea iubitului meu, și acum vreau 
doar să trec mai departe. Însă nu va fi posibil dacă Melissa găsește 

potenţial de bârfă în situația asta. Așa că-l implor telepatic pe 
Cooper, care însă nu pare să țină cu mine. 

Zâmbește și mai larg, iar ochii lui închiși la culoare sclipesc 
indescifrabil. În sfârșit, hotărăște să vorbească. Sunt un ghem de 
nervi și transpir în tricoul meu scurt. 

— Bonnie nu s-a plâns în seara aia, spune el, făcându-mi cu 
ochiul. 

Aproape că leșin de ușurare. Să sperăm că nu observă nimeni 
cât de tare îmi tremură mâna atunci când o întind după pahar. 

Îi zic: 

— Mda, păi nu Bonnie a trebuit să ia singură un Uber până la 
cămin, la două dimineața. 

Iau o înghițitură grăbită, înainte de a face prezentările: 

— Ele sunt Alisha, Sutton, Kate, Melissa. Fetelor, el e Evan. 

E amuzant: n-am realizat cât de diferiți sunt cei doi decât 
acum, când Cooper s-a transformat în Evan. Ochii lui de obicei 
intenși, chinuitori strălucesc cu obrăznicie. Își linge buza de jos 
de parcă m-ar tachina, pe urmă le aruncă prietenelor mele un 
zâmbet îngâmfat. 

— Deci pe care dintre prietenele lui Mackenzie o voi seduce 
în seara asta? 

Chiar și vocea îi e diferită. Mai poznașă, parcă pusă pe flirt. 

Ai crede că o replică atât de răsuflată le-ar face pe fete să-și 
dea ochii peste cap și să pufnească. În schimb, observ că sunt 
vrăjite de el. Chiar și Melissa e îmbujorată. 

Nu le condamn. Tipul ăsta emană sexualitate. Nici nu con- 
tează dacă se comportă normal, dacă e serios sau dacă se preface 
că e fratele lui destrăbălat. Cooper emană din plin energie erotică. 

— Ține-ţi scula în pantaloni, Evan! îl apostrofez. 

Am vrut ca tonul meu să fie jucăuș, dar sună mai mult a aver- 
tizare. 

Cooper rânjește și mai larg. 

— Bine, bine, zice Sutton cu un oftat exagerat, apoi sare de pe 
scaun. O să mă sacrific eu pentru voi! 

Faptul că ochii ei sunt încețoșați mă face să bănuiesc că și-l 
închipuie dezbrăcat. 

— Ce-ar fi să dansăm mai întâi și apoi vorbim despre oferta 
de-a mă seduce? îi propune Sutton. 

Toţi mușchii mei sunt încordați. Strâng paharul în mână. 
Mi-e teamă c-o să-l zdrobesc. Bine că e făcut din plastic, altfel 
s-ar fi sfărâmat. 

Ochii batjocoritori ai lui Cooper observă reacția mea. Îi răs- 
punde lui Sutton, dar se uită la mine. 

— E o idee bună. la-o înainte, scumpo! 

Trei secunde mai târziu, Cooper e lipit de Sutton, pe ringul de 
dans. Brațele ei îi cuprind gâtul, iar corpurile lor se contopesc. 
Cooper își plimbă palmele pe spatele maioului ei dantelat. Palma 
lui coboară până deasupra fundului. Cu cealaltă mână, îi cuprinde 
ceafa. 

Simt o furie amară. Mă întind după băutura mea, dar desco- 
păr că paharul meu e gol. 

— Of! Nu pot să cred că Sutton a făcut asta! se plânge Alisha. 

Nu pot să cred că e/ a făcut asta! De ce dansează lasciv cu o 
străină? 

Kate o bate pe umăr pe Alisha, în chip de consolare. 

— Îmi pare rău, scumpo! Data viitoare, să te miști mai repede. 

— Dumnezeule! Tipul ăsta e foarte sexy, remarcă Melissa, 
uitându-se atent la Cooper și la Sutton. Dacă nu aș fi avut o rela- 
ție cu Benji, categoric mi-aș fi făcut de cap cu un localnic, pentru 
o noapte. 

Ridic o sprânceană și întreb: 

— Credeam că pentru voi doi activitățile extracurriculare sunt 
acceptate, nu? 

— A, nu! râde ea. Regula asta nu ni se aplică și nouă, fetelor. 
Cel puţin nu până ne căsăforim cu ei. Apoi putem să păcătuim cât 
vrem cu băiatul care curăță piscina și cu grădinarii. 

Kate își dă ochii peste cap. 

— Eşti o ciudată, Mel! 

Melissa ridică din umeri și îi dă replica: 

— Hei, care-i problema? Așa se procedează. 

Le ignor, fiindcă sunt distrasă de ceea ce se petrece pe ringul 
de dans. Aia doi aproape că fac sex, la trei metri de masa noastră. 
Sutton se ridică pe vârfuri și șoptește ceva la urechea lui Cooper. 

El râde, eu mă încordez. Ce-o fi așa de amuzant? 

Și trebuie neapărat să-și ia mâinile de pe fundul ei! Chiar 
acum! O face special, iar eu nu mai suport. 

— Ar fi trebuit să-l revendic din momentul în care a venit la 
noi, se lamentează Alisha. 

Şi ea se tot uită la ringul de dans. 

— Cine se trezește de dimineață primește scula mult-râvnită, 
spune Kate solemn. 

— Of! În fine, zice Alisha și trântește paharul pe masă, bosum- 
flându-se. E doar gura de ea. Sutton nu zboară din floare-n floare. 
N-o să se culce cu un tip pe care nici măcar... 

Alisha tace brusc și rămâne cu gura căscată. 

Mă uit din nou spre ringul de dans. Cooper și Sutton tocmai 
ies împreună din bar. 

A doua zi de dimineaţă, cursul de cultură media s-a anulat. 
Profesorul ne-a trimis tuturor un e-mail penibil, informându-ne 
că intestinele lui s-au revoltat împotriva ruladei cu carne tocată 
pe care nevastă-sa a pregătit-o pentru cina de ieri. 

Înzeleg durerea pe care o simţi, prietene. Stomacul meu e ca un 
ghem de când l-am văzut pe Cooper cum pleacă din Rip Tide, cu 
brațul în jurul lui Sutton. 

Oare au făcut sex? Mi se face rău doar când mă gândesc la 
asta. Mă enervez. Cum a putut să se culce cu o tipă pe care o știa 
doar de două secunde? Sau poate că nu i-a tras-o. Poate că ea 
doar i-a făcut sex oral. 

Văd roșu în fața ochilor când îmi imaginez cum Sutton îl 
satisface pe Cooper. Îmi vine să-i smulg penisul fiindcă a lăsat-o 
pe tipa aia să-l atingă. 

Recunosc: mi-am ieșit din fire de nervi. 

Dar nu am voie să mă simt așa. Nu Cooper e iubitul meu, ci 
Preston. Nu trebuie să-mi pese că el se cuplează cu altele; și cu 
siguranță n-ar trebui să mă întind spre telefon, să deschid ultima 
noastră convorbire scrisă și... 

Eu: Nu trebuia s-o faci din cauza mea. Mă refer la sexul cu Sutton. 


La naiba! Ce se-ntâmplă cu mine? Instantaneu, regret că am 
trimis mesajul ăla. Apăs haotic pe ecran, căutând opțiunea de 
anulare a trimiterii mesajului, dar nu așa merge treaba cu mesa- 
jele trimise de pe telefon. 

Iar acum Cooper scrie un răspuns. 

Inima mi-o ia la goană. Mă așez pe pat și mă blestem pentru 
că nu am deloc autocontrol. 

Cooper: O, deci acum vorbim din nou? 

Eu: Nu, nu vorbim din nou. 


Cooper: Super! Pa! 


Frustrată, mă holbez la telefon. Totuși, sunt frustrată mai 
degrabă de mine decât de el. I-am spus că nu putem fi prieteni. 
Chiar așa i-am scris: „Pa, Cooper!”. Aseară, l-am strigat „Evan” și 
l-am împins în brațele prietenelor mele, ca Melissa să nu suspec- 
teze ceva și să nu-i spună lui Benji ceva ce i-ar da de bănuit lui 
Preston. E vina mea. Bineînţeles că nu vrea să vorbească cu mine. 

Și totuși, degetele mele idioate parcă se mișcă de la sine. 


Eu: Mersi că nu m-ai dat de gol când te-am strigat „Evan”, dar să 
stii că nu era obligatoriu să mă ajuţi şi să mergi până la capăt. 
Cooper: Hei, prințesă, ce-ar fi dacă ţi-ai vedea de scula iubitului 
tău și ai lăsa-o pe a mea în pace? 


Îmi vine să urlu. Îmi doresc să nu-l fi întâlnit niciodată pe 
Cooper Hartley. Dacă nu ne-am fi intersectat, acum nu m-aș 
simți dată peste cap. Ca să nu mai zic că, de când am citit răspun- 
sul lui, gelozia mă arde complet pe dinăuntru. Adică vrea să spună 
că aseară scula lui a avut parte de „acţiune”? 

A fost cât pe-aci să-i cer lui Kate numărul de telefon al lui Sutton, 
ca să o sun să-mi povestească tot ce s-a întâmplat azi-noapte, dar 

mi-a venit mintea la cap. Dacă nu vreau ca Melissa să intre la 
bănuieli, să o descos pe Sutton nu ar fi în avantajul meu. 

Folosind ultima frântură de voință pe care o mai am, las telefo- 
nul deoparte și deschid laptopul. Dacă n-am cursuri, am mai mult 
timp să lucrez, iar munca îmi menține mereu mintea ocupată. 

Îmi verific e-mailurile, dar nu a apărut nimic urgent de care să 
mă ocup. Problema cu Tad și cu penisul lui minuscul s-a rezolvat. 
Mulţumesc lui Dumnezeu! Moderatorii și administratorii mei 
de reclame îmi spun că septembrie a fost cea mai profitabilă lună 
de până acum. E genul de veste pe care orice director general ar fi 
încântat s-o audă. Nu mă înțelegeţi greșit; chiar sunź încântată. 
Deși în următoarele ore mă ocup de afacerea mea, mă apucă din 
nou frustrarea. Îmi străbate tot corpul. Dintr-odată, simt nevoia 
să plec din cămin, să mă plimb. M-am săturat de același peisaj. Și 
de gândurile mele despre Cooper. 

Zece minute mai târziu, sunt într-un taxi, îndreptându-mă 
spre Avalon Bay. Am nevoie de aer proaspăt, de razele soarelui. 
Mașina mă lasă lângă debarcader. O iau pe jos spre faleză, cu 
mâinile în buzunarele pantalonilor mei scurți. Nu-mi vine să cred 
cât de plăcută e vremea în octombrie! Briza caldă e minunată. 

Brusc, în drum spre hotel, îmi dau seama ce m-a motivat să 
vin aici astăzi. Simt aceeași speranță când văd hotelul încă gol. 
Așteptând. 

În timp ce privesc clădirea părăsită, corpul meu începe să 
vibreze. Chiar și degetele mă mănâncă. E ca o nevoie metaforică 
de a-mi pune mâinile la treabă. Să fie asta provocarea pe care o 
căutam? Hotelul ăsta la care mă gândesc obsesiv? 

Nici măcar nu e de vânzare, îmi zic. Și totuși, nu contează. 
Vibraţia nu vrea să se oprească. 

Mă îndrept spre oraș. O idee prinde contur în mintea mea. 
Mă opresc la o cafenea, să beau ceva. Când femeia din spatele 
tejghelei îmi întinde paharul cu suc, ezit pentru un moment. 

Avalon Bay e un oraș micuţ. Judecând după ce vedem în seriale 
ca Fetele Gilmore, aici toată lumea știe pe toată lumea. 

O întreb: 

— Ce știți despre hotelul acela părăsit, de pe promenadă? The 
Beacon. Aveţi idee de ce proprietarul nu a făcut nimic cu el până 
acum? 

— De ce nu întrebi direct? 

— Poftim? 

Femeia gesticulează spre o masă de lângă fereastră. 

— Uite-o pe proprietară! 

Îi urmăresc privirea și văd o doamnă în vârstă. Poartă o pălărie 
cu boruri largi și ochelari de soare uriași și negri, care îi ascund 
fața. E îmbrăcată mai degrabă ca o turistă, nu ca o proprietară de 
hotel. 

Ce coincidență să o găsesc aici! Vibrația se intensifică, până 
când simt că întregul meu corp e străbătut de un fel de curent. 

Cu băutura în mână, mă apropii încet de masa de lângă fereastră. 

— Mă scuzați că vă deranjez! Aș vrea să vorbim despre hote- 
lul dumneavoastră. Pot să iau loc? 

Femeia nu își desprinde privirea de la prăjitura cu cafea și de 
la ceașca cu ceai din fața ei. 

— Hotelul e închis. 

— Da, știu. 

Inspir adânc și continui: 

— Speram să pot schimba situația. 

Rupe din prăjitură. Ia firimituri mici și le bagă în gură. 

Insist: 

— Doamnă, pot să vă pun câteva întrebări despre hotel? 

— E închis. 

Nu-mi dau seama dacă glumește sau nu. Nu vreau să fiu nepo- 
liticoasă sau s-o supăr, așa că încerc pentru o ultimă dată: 

— Vreau să cumpăr hotelul dumneavoastră. Aţi fi interesată? 

În sfârșit, ridică privirea și se uită la mine. Nu-i pot vedea 
ochii din cauza ochelarilor de soare, dar faptul că și-a țuguiat 
buzele îmi arată că i-am captat atenția. Soarbe lung din ceaiul ei. 
Apoi pune ceașca jos și împinge spre mine scaunul de lângă ea. 

Mă așez. Sper că nu par disperată. 

— Numele meu e Mackenzie Cabot. Sunt studentă aici, la 
Garnet, dar sunt și un fel de antreprenor. Hotelul dumneavoastră 
mi-a stârnit interesul. 

— Mă cheamă Lydia Tanner. 

După câteva secunde, își scoate ochelarii și îi pune pe masă. 
Mă privește cu niște ochi surprinzător de vicleni. 

— Ce vrei să știi? 

Îi răspund cu un zâmbet: 

— Totul. 

Vorbim despre istoria hotelului mai mult de o oră. L-a con- 
struit cu soțul ei, după Al Doilea Război Mondial. De atunci, a 
fost demolat și reconstruit de trei ori, înainte ca soțul ei să moară, 
acum doi ani. După ultima furtună, s-a simțit prea bătrână și 
obosită ca să-l mai reconstruiască, iar copiii ei nu sunt interesați 
să renoveze hotelul. 

— Am primit câteva oferte, îmi spune ea, cu voce sigură. 
Nu e deloc o bătrână timidă, așa cum pare la prima vedere. 
';— Unele foarte generoase, altele nu prea generoase. Unii con- 
structori voiau să-l dărâme și să ridice în locul lui un zgârie-nori 
hidos. De ani buni, oamenii tot încearcă să scape de tot ce e aici 
pe faleză, ca să transforme locul ăsta într-un fel de Miami: peste 
tot, numai beton și sticlă. 

Pufnește batjocoritor. Îi înțeleg perfect atitudinea. 

— Orașul ăsta n-o să fie niciodată ca Miami. Are prea mult 
farmec, o asigur eu. 

— Constructorilor nu le pasă de farmec. Îi interesează doar 
dolarii, spune Lydia și ia din nou ceașca cu ceai. Singura mea 
condiție este următoarea: cine cumpără hotelul meu trebuie să-i 

mențină caracterul și atmosfera. Vreau să mă mut mai aproape de 
nepoți, să-mi petrec restul vieții cu familia mea, oftează Lydia. 
Dar, pur și simplu, nu mă lasă inima să plec fără să știu că hotelul 
e pe mâini bune. 

— Vă pot promite c-o să fie pe mâini bune, îi zic cu sinceri- 
tate. Farmecul locului m-a făcut să mă îndrăgostesc de el. Mă 
angajez să reconstruiesc totul cum era înainte. Voi moderniza 
partea electrică și instalaţiile sanitare, voi întări fundația și mă voi 
asigura că locul va supraviețui încă cincizeci de ani. 

Lydia mă privește atent, de parcă nu s-a hotărât dacă e cazul să 
mă ia în serios sau să mă alunge, pentru că sunt o studentă pros- 
tuță care îi irosește timpul. După câteva secunde, aprobă încet 
din cap. 

— Ei bine, domnișoară, spune-mi o sumă! 

O sumă? Nu știu nimic despre piața imobiliară, așa că-mi 
ascult instinctul: scriu o sumă în aplicația de notițe din telefonul 
meu. E cea mai bună estimare a mea cu privire la prețul unei pro- 
prietăți precum hotelul The Beacon, dar nu e nici atât de mare 
încât să-mi golesc contul. 

Împing telefonul spre ea. Lydia se uită la ecran și ridică o 
sprânceană, de parcă e uimită că într-adevăr am bani de cheltuit 
pentru un hotel. 

În următoarele zece minute, negociem. Mă tocmesc puțin cu 
ea. Și mi se pare că m-a și păcălit să plătesc ceva mai mult, după 
ce mi-a arătat poze cu nepoții ei. Dar, în cele din urmă, ajungem 
la o înțelegere. 

Și, uite-așa, sunt pe cale să am propriul meu hotel pe promenadă. 


Mă simt grozav după ce am încheiat cu succes prima mea afa- 
cere adevărată. O bucurie năucitoare îmi curge prin vene. Ce pal- 
pitant! În același timp, e o nebunie. Am douăzeci de ani și tocmai 
mi-am cumpărat un /ofe/. Deși sună nebunesc, simt că am făcut 
ce trebuie. Mă gândesc imediat la pașii următori. Îmi văd viitorul 

în fața ochilor. Imperiul meu crește. Le-am promis părinților mei 
că mă voi concentra asupra studiilor, și asta am de gând să fac. 
În același timp, mă voi concentra și asupra noului meu rol de pro- 
prietar de hotel. 

Sunt capabilă să le fac pe amândouă deodată. 

Poate... 

Sper. 

Nici măcar după ce eu și Lydia batem palma și-mi sun avocatul, 
ca să întocmească documentele necesare, nu mi se pare că e aievea. 

A doua zi, îl duc pe Preston să vadă hotelul. 

Însă, în loc să fie încântat, îmi taie avântul. Se încruntă când 
vede hotelul dărăpănat, cu pereţii care stau să pice și cu mobila 
deteriorată de la ultima inundație. 

— Ce-i asta? 

— Noul meu hotel. 

Mijind ochii, Preston înclină capul într-o parte. Pare că așteaptă 
o explicație. 

— Știu că acum nu arată prea bine. Îmaginează-ţi cum va 
arăta după ce o să fie complet renovat! 

Aproape că mi-e rușine de disperarea pe care o aud în glasul meu. 

— ÎI voi reconstrui. Va avea un aer de epocă. Va fi un hotel de 
lux, în stil postbelic. Voi transforma locul ăsta într-un hotel de 
cinci stele. 

— Doar nu vorbești serios! 

E sobru. Nu e chiar reacția la care mă așteptam. 

— OK, ştiu că nu am idee ce înseamnă să deții un hotel, dar o 
să învăţ. N-am știut nimic nici despre cum să creez un site sau să 
conduc o afacere. Dar asta nu m-a împiedicat nici înainte, așa-i? 
Poate că o să-mi schimb specializarea la facultate și o să mă 
înscriu la cursuri de industrie hotelieră. 

Preston nu spune nimic. 

Fiecare secundă de tăcere îmi macină încet bucuria. 

— Preston, ce s-a întâmplat? 

Clatină din cap și ridică brațele în aer. 

— Chiar nu știu ce să zic, Mackenzie. Ăsta e cel mai irespon- 
sabil și imatur lucru pe care l-ai făcut vreodată. 

— Poftim? 

— M-ai auzit bine. 

Vorbește ca tata. Nu-mi place deloc. E adevărat că nu m-am 
gândit mult înainte să fac pasul ăsta. De obicei, mă iau după 
instinct. Totuși, credeam c-o să se bucure pentru mine. 

— Sunt foarte dezamăgit de tine. Am crezut că, după discuția 
noastră — după ce a fost cât pe ce să calci strâmb cu un alt tip —, 
suntem pe aceeași lungime de undă în legătură cu planurile noas- 
tre, cu viitorul nostru. 

— Preston, nu-i corect! 

Să-mi scoată ochii cu sărutul ăla e o lovitură sub centură. Nu 
are nicio legătură cu subiectul ăsta. 

— Planurile noastre nu includ un hotel, spune el, încrun- 
tându-se. 

— Nu vezi niciun pic de potențial aici? Chiar deloc? întreb cu 
tristeţe. 

— Potenţial? Uită-te şi tu la locul ăsta! E o văgăună. Sau cel 
mult o dărâmătură. Poate că reușești să faci ceva cu terenul, dar 
vrei să te apuci de renovare? Nu ești sănătoasă la cap! Nu știi abso- 
lut nimic despre ce presupune asta. Te-ai gândit măcar două 
secunde înainte să-ți foloseşti fondul fiduciar pentru distracţia 
asta idioată? 

Mă simt indignată. 

— Sunt mult mai capabilă decât crezi tu. Și nu mi-am folosit 
fondul fiduciar. Am avut bani gheață, dacă vrei să știi. 

— De unde? vrea Preston să știe. 

— Bani câștigați cu site-ul meu, îi răspund cu aroganță. 

Pres e surprins. 

— Mica ta afacere caraghioasă pe internet? 

Acum chiar sunt nervoasă. Simt că mă înroșesc la față. Îmi 
înfig unghiile în palme. 

Îi repet cuvintele, cu amărăciune: 

— Da, mica mea afacere caraghioasă pe internet. 

Nu i-am dat niciodată detalii despre câți bani obțin din site-urile 
astea, iar el nu a fost niciodată interesat. Doar făcea glume pe 
seama lor. Credeam că așa fac toți băieții. Că erau niște glume 
nevinovate. Uneori, mai venea pe la mine când lucram la site-ul 
BoyfriendFails.com și-mi spunea cât de drăguță sunt când mă 
concentrez intens. Îmi zâmbea și îmi zicea că sunt „afacerista lui 
sexy”. Credeam că e mândru de mine și de toată munca pe care 
am depus-o pentru afacerea mea. 

Dar acum îmi dau seama că nu-mi zâmbea pentru că era 
mândru de mine. Nu mă vedea ca pe o „afaceristă”. 

Râdea de mine. 

— Credeam că e doar un hobby. Dacă aș fi știut că faci bani 
din asta, te-aș fi... 

ÎI întreb sfidător: 

— Ce ai fi făcut? M-ai fi forțat să mă opresc? 

— Te-aș fi călăuzit în direcția cea bună, mă corectează el. 

Tonul lui condescendent îmi face sângele să clocotească. 

— Mackenzie, am vorbit despre asta de multe ori. Mergem la 
facultate împreună. Poţi să ai orice hobby vrei tu, atât timp cât 
faci o facultate. Eu o să absolv și o să preiau banca tatei. Apoi 
absolvi și tu, și te alături fundațiilor mamei tale. Ai fost de acord 
că eu voi lucra, iar tu te vei concentra asupra organizațiilor carita- 
bile și vei avea grijă de familia noastră. 

Rămân cu gura căscată. Doamne, Dumnezeule! De fiecare 
dată când zicea lucruri de-astea, mi se părea că e ironic. Credeam 
că glumea. 

Deci Preston chiar vorbea serios? 

— O să anulezi achiziția hotelului! zice el apăsat. 

Fermitatea cu care rostește vorbele astea mă zdruncină. 

— Eşti norocoasă că sunt aici și te opresc înainte să afle ai tăi. 
Nu ştiu ce se întâmplă cu tine în ultima vreme, Mackenzie, dar 
trebuie să-ți revii. 

Îl privesc lung. Sunt uimită. Nu mi-am închipuit niciodată 
c-o să urască ideea mea atât de mult. Credeam că măcar o să mă 
susțină. Faptul că nu o face mă dă peste cap. 

Dacă l-am judecat atât de greșit în privința asta, oare câte 
lucruri nu știu despre el? 


19. 


Cooper 


— Nu mai avem bere. 

Îmi dau ochii peste cap când îl aud pe Evan. Frate-miu stă întins 
pe canapeaua din sufragerie, cu o mână atârnând peste margine. 
Măsuţa de cafea pe care am făcut-o weekendul trecut e deja pătată 
de bere și acoperită cu mucuri de țigară. Probabil că cineva a 
dărâmat scrumiera azi-noapte, când a avut iarăși loc o petrecere 
spontană de-a lui Evan. 

— E duminică, la ora prânzului. Nu ai nevoie de bere, îi spun. 
Bea niște apă, pentru numele lui Dumnezeu! 

— Nu spun că vreau acum. Dar cineva trebuie să se ducă. 
Mâine-seară jucăm poker. 

Când zice „cineva”, e clar că se referă la mine. Evan închide 
ochii și zice: 

— Ia-o și pe Daisy cu tine! Îi place să se plimbe cu camioneta. 

Îl las pe Evan să-și facă somnul de frumusețe și fluier după 
câine. De obicei, nu-i permit fratelui meu să-mi dea ordine, dar 
acum simt că nu mai am răbdare să stau în casă. 

Aseară, n-am stat la chef. În schimb, am petrecut majoritatea 
timpului în atelierul meu și m-am culcat înainte de miezul nopții. 

M-am trezit brusc, pe la șapte dimineaţa, din cauza unui vis în- 
grozitor de indecent despre Mackenzie. Eram în pat, deasupra ei, 
penetrând-o, în timp ce ea gemea, cu buzele lipite de ale mele. 
Apoi mi-am ridicat capul și, în loc de fața lui Mac, am văzut chi- 
pul lui Sutton. Zguduit, m-am trezit brusc. 

Jur pe ce am mai sfânt că fata asta mi-a dat mintea peste cap! 
Nu contează dacă sunt treaz sau dorm — gândurile despre 
Mackenzie Cabot mă otrăvesc și îmi provoacă o mulțime de 
emoții pe care aș prefera să nu le simt. 

Furie, pentru că l-a ales pe Kincaid în loc să mă aleagă pe 
mine. 

Frustrare, pentru că știu că între noi e ceva real. 

Vină, pentru că, la început, intenţiile mele au fost necurate. 

În ultimele zile am simţit dezgust, deoarece, ca să nu se prindă 
prietenele ei că s-ar putea să ne cunoaștem, m-a forțat să mă pre- 
fac că-s fratele meu geamăn. Și apoi a avut tupeul să se plângă 
fiindcă m-am combinat cu o altă fată! De fapt, nu am făcut sex cu 
Sutton. Ne-am plimbat și apoi i-am comandat un taxi. Și totuși, 
Mackenzie nu are niciun drept să fie supărată. Ea e cea care m-a 
sărutat pasional și apoi și-a luat rămas-bun. 

— Haide! îi zic lui Daisy. Să mergem să cumpărăm niște bere 
pentru prietenul tău! 

Când mă vede că iau lesa, cățelușa începe să țopăie fericită la 
picioarele mele. Ne îndreptăm spre camioneta mea. Deschid por- 
tiera din dreapta, ca Daisy să sară înăuntru. Abia de curând a 
învățat cum să facă asta. Înainte era prea mică, dar acum, pentru 
că a crescut, are suficientă forță ca să sară mai mult. Crește foarte 
repede. 

— Păcat că nu te poate vedea și Mac! 

Mă gândesc la Daisy, care se uită pe geam, curioasă și entuzias- 
mată. De fiecare dată când vântul îi gâdilă nasul, scoate un zgo- 
mot ascuțit. Se bucură de cele mai simple lucruri. 

Ajungem în oraș, cumpăr câteva doze de bere, o sticlă de tequila 
și ceva de ronțăit. Tocmai când pun cumpărăturile în camionetă, 
cineva mă strigă. 

Tate se apropie cu pași mari de mine. 

— Bună, Tate! Ce faci? 

— Bine. Mă văd cu Wyatt la Sharkey, să luăm prânzul. Vrei să 
vii și tu? 

— Da. 

Ultimul lucru pe care vreau să-l fac acum este să mă întorc 
acasă și să curăț dezordinea pe care Evan a lăsat-o în urmă. 

— Stai s-o iau pe Daisy! 

— A, super! spune Tate când vede căpșorul câinelui, ițit pe 
geamul din dreapta. Adu și magnetul de gagici! 

Majoritatea barurilor și restaurantelor din Avalon Bay acceptă 
căţeii — în special la Sharkey, unde angajații pregătesc boluri cu 
apă și bunătăți pentru oaspeţii canini. 

După ce Tate și cu mine urcăm scara șubredă, de lemn, până 
la etajul al doilea al barului, Daisy este tratată ca o regină. 

— Dumnezeule! exclamă încântată chelnerița. Uite ce dul- 
ceață! Cum o cheamă? 

— Daisy, răspunde Tate, apoi ia lesa din mâna mea, de parcă 
el ar fi stăpânul. Dar pe tine cum te cheamă? 

— Jessica. 

Acum, după ce l-a observat pe Tate, nu-și mai ia ochii de la el. 
Tipul ăsta are capacitatea de a da pe spate fiecare femeie pe care 
o întâlnește. 

Nu spun că eu nu am parte de atenție. Doar că la mine e altfel. 

Când femeile se uită la Tate, se gândesc la chestii romantice, 
cum ar fi nunți și bebeluși. 

Când e vorba de mine, fetele vor, pur și simplu, sex sălbatic. 
Dar Jessica și celelalte tipe se înșală. Tate e cel mai mare afemeiat 
din tot orașul. Chelnerița asta pesemne că e recent venită în Avalon 
Bay. Altfel, ar ști foarte bine ce hram poartă amicul meu. 

— Haideţi să vă conduc la masa voastră, spune Jessica. 

Pleacă împreună cu Tate și cu cățelușa mea. 

Zâmbind, pornesc și eu după ei. Pun pariu că Tate va face rost 
de numărul ei de telefon înainte să apucăm să ne uităm pe meniu. 

Însă pierd pariul. Tate primește numărul de telefon abia după 
ce Jessica ne aduce sticlele cu apă. 

— Bună treabă, fetițo! o laudă Tate pe Daisy, care stă la 
picioarele lui și se uită drăgăstos la el. 

După zece minute, ajunge și Wyatt. Din moment ce n-a venit 
cu Ren, probabil că încă sunt certați. 

— N-a venit și Ren? se încruntă Tate. Tot nu te-a primit înapoi? 

— Nu. 

După ce o salută pe Daisy cu o mângâiere pe cap, Wyatt se 
așază pe scaunul din fața mea și ia un meniu. Apoi îl lasă din 
mână, fără să-l citească. 

— Pe cine încerc eu să păcălesc? Știm cu toții c-o să comand 
un sendviș cu pește. 

— De ce îi ia atât de mult lui Ren să te ierte? întreabă Tate, 
rânjind. De obicei, vă împăcați destul de repede. 

— Durează mai mult de data asta, se plânge Wyatt. Aseară, 
Ren a ieșit în oraș cu un prost pe care l-a găsit la sala de fitness. 
Mi-a trimis o poză cu ei doi uitându-se la The Bachelorette. Ştia 
c-o să mă enerveze. 

— De ce te-ar enerva așa ceva? întreb intrigat. 

— Pentru că e emisiunea noastră preferată, idiotule! Și Ren se 
uită la ea împreună cu un dobitoc care poartă maiouri din plasă. 

Tate chicotește. 

— Auzi? Dar te supără mai mult faptul că se uită fără tine la 
o emisiune idioată sau că e posibil să și-o tragă cu unul pe care l-a 
întâlnit la sală? 

Wyatt flutură din mână. 

— Nu și-o trage cu nimeni. Iese cu el doar ca să se răzbune pe 
mine. Ca atunci când am ieșit eu cu tipa aia care lucra la școala de 

surfing, după ce Ren mi-a aruncat la gunoi toate tricourile 
inscripționate, fără să mă întrebe. 

— Deci, până la urmă, nu i-ai tras-o tipei de la școala de sur- 
fing? întreabă Tate, confuz. 

Wyatt se holbează la el, după care i-o trântește: 

— Tu te-ai culcat cu ea, prostule! 

După câteva secunde în care a încercat să-și aducă aminte, 
Tate dă din cap cu hotărâre. 

— A, da, ai dreptate! Tipa aia era nebună. M-a convins să 
încerc Viagra pentru prima dată. A fost o noapte lungă! 

Pufnesc în râs. 

— Frate, ai luat Viagra fără mine? îl acuză Wyatt. 

Mă cocoșez de râs. 

— De când e asta o activitate de grup? îl întreb pe Wyatt, 
printre hohote. 

Jessica ne aduce mâncarea și continuă să flirteze cu Tate: 

— Frumuseții ăsteia îi place să iasă la plimbare? 

El îi face cu ochiul și îi zice: 

— Frumusețea asta adoră plimbările. 

— Eu mă refeream la câine, precizează Jessica. 

— Și eu la fel, spune el, făcând-o pe inocentul. 

— Tura mea se termină cam într-o oră. După ce terminaţi de 
mâncat și ies și eu de la muncă, ia-o pe Daisy și hai să ne întâlnim 
pe plajă! 

Mă pregătesc să-i reamintesc lui Tate că Daisy nu e a lui, dar nu 
apuc, fiindcă amicul meu își arată gropițele și îi spune chelneriței: 

— S-a făcut! Te scot la întâlnire. 

Jessica se îndepărtează de noi. 

Îmi dau ochii peste cap. 

— Pe bune?! Te folosești de câinele meu ca să te strecori în 
chiloţii unei tipe? 

— Bineînţeles! Ți-am spus: cățelușii sunt ca un magnet pen- 
tru gagici. 

Tate își dă la o parte o șuviță de păr de pe frunte și adaugă: 

— Lasă-mă s-o împrumut pentru câteva ore, frate! Știi că mă 
pricep la câini. Am trei acasă. 

Mă înduplec: 

— Bine, dar să știi că nu stau prin oraș, să aştept după tine. 
Adu-o tu la mine acasă! Daisy mănâncă de seară la ora cinci. Să 
nu întârzii, tâmpitule! 

— Bine, tati, glumește Tate. 

— Crezi că, dacă aș lua-o pe Daisy cu mine, când mă duc s-o 
văd pe Ren, aș avea șanse mai mari s-o recuceresc? întreabă Wyatt, 
gânditor. 

— Cu siguranţă, îi zice Tate. 

Wyatt se întoarce spre mine și mă roagă: 

— Pot s-o împrumut și eu mâine? 

Prietenii mei sunt idioţi. 

Dar și eu sunt la fel. Când îmi vibrează telefonul și văd numele 
lui Mac pe ecran, nu iau decizia inteligentă de a ignora apelul. 

Îi răspund. 


-177- 


20. 


Mackenzie 


În vara de după absolvirea liceului, am călătorit singură prin 
Europa. A fost un cadou din partea alor mei. Tocmai ce ajunse- 
sem la Colosseum, după ce plecasem de la Vatican, când, dintr-un 
impuls complet nebunesc, am trecut pe lângă hotelul meu și 
m-am dus la gară. Nu știam încotro urma s-o apuc. Am cumpă- 
rat pur și simplu un bilet la clasa întâi pentru următorul tren, care 
avea drept destinație Florența. De acolo, am călătorit la Bologna. 
Apoi, la Milano. După aceea, prin Elveţia, Franța și Spania. La 
două zile după ce am plecat din Italia, am sunat la hotel și le-am 
zis să-mi trimită bagajele la Barcelona. 

Nici până în ziua de azi nu știu ce m-a apucat. A fost o nevoie 
bruscă de a fi liberă, de a pleca. De a strica ordinea din viața mea 
și de a-mi demonstra că sunt vie și că dețin controlul asupra des- 
tinului meu. 

La o zi după ce Preston mi-a distrus toate fanteziile despre 
hotelul meu, la două săptămâni de când l-am sărutat pe Cooper 
și i-am spus să nu mă mai caute vreodată, acum Cooper e cu 
mine, pe promenadă, privind exteriorul dărăpănat al hotelului 


The Beacon. 

— Deci pur și simplu l-ai... cumpărat? 

Uimit, Cooper își trece degetele prin păr. 

Poartă un tricou negru și blugi cu talie joasă, care îi atârnă pe 
șolduri. Mă simt de parcă îl văd din nou pentru prima dată. N-am 
uitat ce stârnește privirea lui în mine. Trăirea asta e și mai puter- 
nică acum, când e lângă mine. Simt că nu pot să-i rezist. Îmi bate 
inima mai repede ca de obicei, palmele mele sunt transpirate, iar 
gura mi-e uscată. 

— Păi... ar mai fi niște acte de completat și de făcut o verifi- 
care preliminară, dar, dacă totul merge bine... 

Sunt mai emoționată acum decât când i-am făcut Lydiei oferta 
sau când i-am arătat lui Preston hotelul. Din cine știe ce motiv, 
am nevoie să-l văd pe Cooper bucurându-se pentru mine. Până 
acum, nu mi-am dat seama cât de mult îmi doresc asta. 

— Putem arunca o privire? 

Nu pot citi nimic pe chipul lui. Nici lipsă de interes, nici dez- 
amăgire. Nici măcar entuziasm. Abia dacă ne-am salutat. Nu a 
scos niciun cuvânt despre săruturile noastre sau despre ceartă. 
I-am zis doar că am cumpărat un hotel. N-am idee de ce a venit 
să ne întâlnim. 

Îi răspund: 

— Sigur! Inspectorul a spus că fundaţia e stabilă. Totuși, ar fi 
bine să nu mergem la etaj. 

Facem turul proprietății, neluând în seamă mobila deteriorată 
de furtună și covoarele pline de mucegai. Unele încăperi sunt 
aproape în perfectă stare, în timp ce camerele cu vedere spre plajă 
sunt distruse complet. Unii pereți s-au prăbușit. 

Bucătăria arată de parcă ar putea fi folosită chiar mâine. Sala 
pentru evenimente este mai degrabă o scenă dintr-un film de 
groază cu corăbii părăsite. Afară, porțiunea de fațadă cu vedere la 
stradă nu trădează deloc daunele din interior. E încă intactă, cu 
excepția șindrilelor lipsă de pe acoperiș și a frunzișului care a cres- 
cut prea mult. 

— Și ce planuri ai cu hotelul? întreabă Cooper, în timp ce 
aruncăm o privire în spatele biroului de la Recepție. 

Pe coperta unei cărți de oaspeți veche, cuvintele Hotelul Bea- 
con sunt scrise în relief, cu litere aurii. E pe un raft, printre cheile 
camerelor. Unele sunt împrăștiate, altele sunt încă agățate în 
cârlige, la locul lor. 

— Fostul proprietar are o singură condiție: să nu-l dărâm ca 
să construiesc un zgârie-nori în locul lui. 

Cooper spune: 

— Când eram copil, veneam aici foarte des. Evan și cu mine 
foloseam piscina și stăteam în cabanele de pe plajă până când ne 
izgonea vreun angajat. Steph a lucrat aici câteva veri, în timpul 
liceului. Îmi aduc aminte că înăuntru vedeai peste tot lemn masiv, 
de esență tare, și accesorii din alamă. 

— Vreau să-l refac cu totul, îi spun. Să salvez cât de mult pot. 
Să-l transform într-un hotel de epocă. 

Coop fluieră încet. 

— O să fie scump. Vorbim despre mobilier din lemn de cireș, 
care va trebui reprodus la comandă, și de corpuri de iluminat rea- 
lizate manual. O să ai nevoie de plăci de piatră pentru podele și 
de blaturi de bucătărie care nu se mai produc decât în loturi mici. 

Dau aprobator din cap și zic: 

— Știu că instalaţia electrică e veche. În plus, toți pereţii din 
rigips trebuie să dispară. 

— Parcă văd cum o să arate după ce termini, zice el. 

Se plimbă prin hol. Se îndreaptă către scara interioară. Își 
trece palma peste balustrada sculptată minuțios. 

— Dacă știi exact ce anume trebuie renovat și ai destui bani, 
cred că hotelul are potențial, adaugă Coop. 

— Pe bune? 

— Clar! Hotelul Beacon are un mare potențial. 

— Știu că sună prostesc, zic eu, așezându-mă pe trepte, dar 
când am văzut locul ăsta pentru prima dată, în minte mi-a răsărit 

brusc o imagine: oaspeţi care stau pe verandă, în balansoare, bând 
vin și privind valurile. Parcă era aievea! 

— Nu sună prostesc, spune Cooper. 

Se așază lângă mine. 

Nu pare să-mi poarte pică. Se comportă de parcă am fi din 
nou prieteni. Cu excepția atracției irezistibile dintre noi, care îmi 
dă ghes să-mi răsfir degetele prin părul lui. 

— Când mă apuc să lucrez la o bancă din lemn, nu am niciun 
plan despre cum va arăta. Doar stau acolo, cu bucata de lemn, și 
aştept să se exprime singură. Și pe urmă începe, pur și simplu, să 
se construiască singură în mintea mea, iar eu nu fac altceva decât 
să urmez instrucțiunile. 

Îmi muşc buza de jos. 

— Ai mei n-o să fie încântați când o să afle de achiziția mea. 

În ultima vreme, am observat că tata se enervează din nimicuri. 
Se întâmplă, în mare, din cauza stresului de la muncă. Tot timpul 
are parte numai de scandaluri. Probabil de la el moștenesc latura 
mea agresivă. Problema e că, atunci când certurile noastre se ter- 
mină urât, își exprimă frustrarea țipând la mine și spunându-mi 
că l-am dezamăgit. 

— Cui îi pasă? mă tachinează Cooper. 

— Da, ţie ţi-e ușor să spui asta. 

— Vorbesc serios. De când îți pasă ce zic alții? 

— Tu nu înţelegi cât de greu e să scap de influenţa lor. Părinții 
mei controlează aproape fiecare aspect al vieții mele. 

— Pentru că le dai voie. 

— Nu, dar... 

— Uite ce-i: de când te-am întâlnit, mi-am dat seama că ești 
foarte încăpăţânată. Eşti o pacoste! 

Izbucnesc în râs. Are dreptate — mai toate discuțiile noastre 
au degenerat în certuri. 

— Hartley, nu-i vina mea că n-ai dreptate niciodată. 

— Ai grijă cum vorbeşti, Cabot! mă avertizează el. 

Îmi aruncă, în glumă, o privire amenințătoare. 

— Acum vorbesc serios: ești mai sănătoasă la cap decât majo- 
ritatea oamenilor pe care îi cunosc. La naiba cu aprobarea alor 
tăi! Fii cine vrei să fii! 

— Tu nu-i cunoști. 

— Nu-i nevoie să-i cunosc. Te știu pe tine. 

Întoarce capul spre mine, cu o privire serioasă. 

— Mac, ești o fată puternică. Nu pare că te-ai lăsat vreodată 
călcată în picioare. 

La naiba! 

— De ce faci asta? întreb încet. 

Mă ridic în picioare. 

Simt că nu-mi mai pot controla mușchii. Trebuie să mă mișc, 
să iau aer. 

— Ce-am făcut? Am spus ceva aiurea? 

Se ridică și el și începe să pășească în urma mea, prin încăpere. 

Încep să gesticulez fără noimă. 

— De ce ești așa de... așa cum erai adineauri? 

— Nu înțeleg. 

E mai ușor când se poartă ca un nesimțit. Când flirtează și mă 
ia tare. Când mă contrazice și îmi spune „prințesă”. E mai ușor 
să-l consider doar un alt tip sexy și prea plin de el, care nu trebuie 
luat în serios. Dar apoi începe să se poarte drăguţ și-mi face capul 
vraiște. ar inima mea se zbate și urlă. 

— Nu mai fi amabil cu mine! E derutant. 

— Și eu am fost puţin derutat când mă zgâriai pe spate, dar 
n-am zis nimic. 

Mă întorc spre el și îl arăt cu degetul. 

— Bine, Hartley. Așa e bine! E OK dacă te comporți așa. Mă 
descurc cu tine când te porți ca un ticălos. 

— Deci asta era problema? Te temi că, dacă începe să-ți pese, 
n-o să te mai poți minți în legătură cu noi? 

— Nu există niciun noi! îi răspund. Ne-am sărutat. Mare 
scofală! 

— Ne-am sărutat de două ori, prințesă. 

— Şi a fost atât de bine, încât după aia n-am vorbit două săp- 
tămâni. 

— Alo! Tu m-ai sunat prima. 

Mă privește sfidător, de sus. 

— Da. lar acum îmi dau seama că a fost o greșeală. 

Scrâșnind din dinţi, pășesc apăsat, cu privirea ațintită asupra 
ușii cu boltă, care duce spre ieșire. Dar, ca să ies, trebuie să trec pe 
lângă Cooper. Mă apucă de talie. Mă ia în brațe imediat, strân- 
gându-mă la pieptul lui. Îi simt pielea caldă. Se lasă liniștea când 
mă privește, iar eu uit să respir. Am uitat cine am fost înainte să-l 
cunosc. În această bulă, în acest loc liniștit, unde nimeni nu ne va 
găsi, putem fi cu adevărat noi. 

Aştept să spună sau să facă el ceva. Orice. Așteptarea asta mă 
omoară. 

— Eşti liberă să pleci oricând vrei. 

— Ştiu. 

Totuși, picioarele mele nu se mișcă. Inima mi se zbate cople- 
șitor în piept. Deși simt că mă sufoc, tot ce vreau să fac e să mă 
afund și mai mult în brațele lui. Tremur când degetul lui mare mă 
mângâie ușor pe deasupra materialului subțire al tricoului meu 
alb. Apoi atingerea ușoară se transformă într-o strânsoare puter- 
nică pe șoldul meu, iar mie mi se înmoaie genunchii. Mă simt 
ușoară în brațele lui, de parcă n-aș avea corp. 

— Ce facem aici, Mac? 

Ochii lui pătrunzători și întunecați mă privesc. 

— Credeam că știi deja. 

Imediat, buzele lui se lipesc de ale mele. Mă strânge de șold, 
iar degetele mele se înfig în părul lui și-l trag mai aproape de mine. 
Sărutul e pasional, disperat. Când îi simt limba pe buzele mele, 

încercând să-și facă loc înăuntru, scâncesc și îi dau ce-și dorește. 
Limbile ni se întâlnesc și genunchii mi se înmoaie din nou. 

Cât ai clipi, mă ridică de la podea, iar eu îmi încolăcesc picioa- 
rele în jurul lui. 

Face câțiva pași în spate, până când mă lipește de betonul 
expus al unui perete crăpat. Îi simt penisul tare. 

Nu pot lupta cu valul de excitare care mă îndeamnă să mă frec 
de el, căutând acea mișcare ce poate să desfacă ghemul de dorință 
pe care-l simt în mine de săptămâni întregi. Eu nu sunt așa. Nu 
sunt o fată care își pierde mințile după un băiat, care face sex în 
toiul după-amiezii, în locuri semipublice. Și totuși, iată-ne aici, 
cu buzele contopite. Trupurile noastre încearcă să se apropie și 
mai mult unul de celălalt. 

— La naiba! geme el. 

Mâinile lui își croiesc drum pe sub tricoul meu. Își strecoară 
degetele pe sub cupele sutienului. 

În momentul în care îmi cuprinde un sfârc, mă simt de parcă 
cineva a deschis draperiile în camera mea întunecată. E uimitor; 
ca atunci când lumina orbitoare a soarelui se revarsă peste tot. 

— Nu pot s-o fac, îi șoptesc. 

Cooper se trage înapoi imediat și mă lasă jos. 

— Ce s-a întâmplat? 

Buzele lui sunt umede, umflate. Părul — ciufulit. Zeci de fan- 
tezii îmi trec prin minte. Mă străduiesc să-mi trag sufletul. Sin- 
gurul lucru care mă ține în picioare în momentul de față e peretele 
din spatele meu. 

— Încă am un iubit. 

N-oi fi eu fericită cu Preston acum, dar încă nu ne-am des- 
părțit la modul oficial. 

— Tu chiar vorbeşti serios? 

Cooper dă să plece valvârtej, dar apoi se oprește. Se uită la 
mine cu exasperare. 

— Trezește-te la realitate, Mackenzie! Eşti o fată deşteaptă. 
Cum de poți fi atât de naivă? 

Sunt derutată. 

— Ce vrei să spui? 

Cooper mi-o trântește: 

— Iubitul tău te înșală. 

— Poftim?! 

— Am întrebat prin oraș. De doi ani, toată lumea din Avalon 
Bay vede cum nemernicul ăla de Kincaid și-o trage cu tot ce mișcă. 

— Minţi! 

Sunt copleșită de furie. 

Dacă el crede că mă fraierește cu strategia asta de rahat, se 
înșală amarnic. Mi-a spus chestia asta doar pentru că vrea să 
facem sex. Vrea să mă întărâte atât de mult împotriva lui Preston, 
încât să cedez atracției evidente care s-a creat între noi doi. Dar 
Cooper nici măcar nu-l cunoaște pe Preston. Dacă l-ar fi întâlnit, 
ar fi înțeles că nu-i stă în fire să facă asta. 

— Ai vrea tu să fie o minciună! 

Cooper se apropie de mine. E limpede că e nervos. 

Habar n-am care dintre noi e mai enervat în clipa asta. 

— Înţelege odată! Prințul tău fermecat a trecut prin chiloţii 
nu știu câtor tipe. 

Mă cuprinde o furie oarbă, copleșitoare. Îl plesnesc peste 
obraz atât de tare, încât mă doare palma. 

Lovitura răsună în hotelul pustiu. 

La început, Coop mă privește. E șocat. Supărat. 

Apoi începe să râdă încet, batjocoritor. 

— Ştii ce, Mac? N-ai decât să crezi ce vrei. 

Râde din nou, iar de data asta hohotul lui seamănă cu un aver- 
tisment răgușit și amenințător. 

— Mac, o să stau deoparte și o să asist, plin de satisfacție, 
atunci când o să-ți dai seama, în sfârșit, care e adevărul. 

Acuzaţiile lui Cooper la adresa lui Preston mă macină. Îmi 
întunecă mintea și îmi otrăvesc gândurile. Nu sunt deloc atentă la 
cursurile de luni. În schimb, repet în gând vorbele lui Cooper și 
trec de la furie la teamă și la îndoială. 

De doi ani, toată lumea din Avalon Bay vede cum nemernicul ăla 
de Kincaid şi-o trage cu tot ce mișcă. 

Înțelege odată! Prinţul tău fermecat a trecut prin chiloţii nu ştiu 
câtor tipe. 

Oare a spus adevărul? N-am niciun motiv să-l cred. Poate că 
l-a acuzat pe Preston ca să mă enerveze. Se pricepe foarte bine la 
chestia asta. 

Și totuși, de ce m-ar minți? Chiar dacă m-aș despărți de Preston, 
nu înseamnă că m-aș repezi direct în brațele lui Cooper. 

Nu-i așa? 

Ieri, când am ajuns la cămin, după cearta noastră, m-am silit 
să nu-l sun pe Preston ca să-l iau la întrebări. Încă sunt supărată 
pe el pentru cum a reacționat când i-am zis despre hotel. Sunt 
supărată pentru că mi-am dat seama că nu mă ia în serios ca 

femeie de afaceri și pentru că a vorbit despre un viitor care-mi 
răpește orice putere. 

Încă de dinainte să vină Cooper cu acuzațiile astea, aveam 
destule motive să pun la îndoială relația mea cu Preston. Acum 
sunt și mai derutată. Am creierul terci și simt un gol în mine. 

Părăsesc amfiteatrul cu capul plecat. Nu mă opresc să schimb 
vreo vorbă cu colegii mei. Afară, respir aerul curat și răcoros al 
toamnei care începe să-și facă apariția, după o vară prelungită. 

Îmi vibrează telefonul. ÎI scot și văd un mesaj de la Bonnie, care 
mă întreabă dacă vreau să luăm prânzul împreună. Colega mea de 
cameră are abilitatea neobișnuită de a-mi citi gândurile. Îi spun că 
am de învățat, apoi găsesc o bancă goală în curte și scot laptopul. 

Am nevoie de o distragere, de o evadare din gândurile mele 
haotice. Planurile pentru hotel sunt un pretext potrivit. 

În următoarele ore, caut pe internet resursele de care am ne- 
voie pentru a începe acest proiect. Fac o listă cu firme de con- 
strucții și le contactez pe fiecare în parte, le cer să facă o vizită la 
fața locului, ca să-mi ofere estimări concrete cu privire la prețul 
renovărilor pe care vreau să le fac. Cercetez ordonanțe statale și 
regulamentele de autorizare. Mă uit la câteva videoclipuri despre 
instalațiile electrice și sanitare. Mă pun la curent cu cele mai 
recente polițe de asigurare pentru construcții și cu prețurile pen- 
tru asigurările în caz de dezastre naturale. 

E foarte mult de citit. 

Într-un sfârșit, bag laptopul în geantă și mă ridic să-mi dezmor- 
tesc picioarele. Stau de trei ore pe o bancă de fier forjat, iar mușchii 
mi s-au anchilozat. 

Deodată, văd că mă sună mama. 

— Bună, mamă! 

Maică-mea trece direct la subiect: 

— Mackenzie, eu și tatăl tău vrem să vă scoatem pe tine și pe 
Preston la cină, în seara asta. La șapte e OK? 

Scrâșnesc din dinți. Faptul că ai mei au impresia că trebuie să 
fiu oricând la dispoziția lor, indiferent de oră și de programul 
meu, mă calcă pe nervi. Maică-mea se poartă de parcă am de ales, 
când știm amândouă că nu e așa. 

— Habar n-am dacă Preston e liber diseară, răspund încordată. 

Îl tot evit de două zile, de când și-a bătut joc de visurile mele 
și mi-a spus că sunt iresponsabilă și imatură. 

Mă enervez din nou când îmi aduc aminte de cuvintele lui 
dure, rostite cu un aer de superioritate. Nu! În niciun caz nu-l 
aduc la cină diseară, fiindcă risc să ne certăm urât în fața părinților 
mei. Deja am plesnit un tip. Hai să nu mai adăugăm încă unul pe 
listă! 

Dar mama îmi strică planurile. 

— Tatăl tău a vorbit deja cu Preston. A spus că i-ar face plă- 
cere să ni se alăture. 

Rămân cu gura căscată. Pe bune? Au făcut planuri cu iubitul 
meu înainte să mă sune pe mine, fiica lor? 

Mama nu-mi lasă timp să protestez: 

— Ne vedem la șapte, scumpo! 

În momentul în care încheie apelul, îl sun repede pe Preston. 
Răspunde imediat. 

— Bună, iubito! 

Bună, iubito? Îşi bate joc de mine? De sâmbătă după-amiază îi 
tot ignor apelurile și mesajele. Sâmbătă dimineață, când m-a 
amenințat că vine la cămin, i-am scris că am nevoie de răgaz și 
c-o să-l sun eu când voi fi pregătită. 

Şi acum mă ia cu „bună, iubito”? 

Chiar nu-și dă seama cât de supărată sunt pe el? 

— Mă bucur că m-ai sunat. 

Simt remușcarea din vocea lui. Deci bănuiește că nu sunt 
deloc mulțumită. 

— Ştiu că încă ești supărată după mica noastră ceartă, așa că 
am încercat să-ți acord răgaz, așa cum mi-ai cerut. 

— Pe bune? izbucnesc cu amărăciune. De-aia ai acceptat să iei 
cina cu părinții mei fără să vorbeşti cu mine mai întâi? 

— Dacă te-aș fi sunat, mi-ai fi răspuns? 

Are dreptate. 

— Pe deasupra, adineauri am vorbit cu tatăl tău. N-am apucat 
să te sun eu primul. 

— Bine, în fine... Dar nu vreau să merg diseară la cină, Preston. 
După ce s-a întâmplat sâmbătă, la hotel, chiar am nevoie să-mi 
limpezesc gândurile. 

— Știu, spune Pres, iar regretul din vocea lui pare sincer. Am 
reacționat aiurea, nu zic nu. Dar trebuie să înţelegi: chiar m-ai 
șocat. Să-mi spui că ai cumpărat un hotel era ultimul lucru la care 
mă așteptam din partea ta. Am avut multe de digerat, Mac. 

— Inţeleg. Dar mi-ai vorbit de parcă sunt un copil. Măcar îți 
dai seama cât de umilitor... 

Mă opresc și inspir adânc, ca să mă calmez. 

— Nu. Nu vreau să-mi reamintesc. Trebuie să vorbim despre 
asta, dar nu acum. Și nu pot veni la cină. Pur și simplu nu pot. 

Urmează o pauză. 

— Mackenzie, amândoi știm că nu le vei spune alor tăi că nu 
mergi la cină. 

Mda. 

Are dreptate. 

— Vino să mă iei la şapte fără un sfert, îi zic, fără tragere de 
inimă. 


Îmi calc o rochie potrivită, la care mama nu se va uita chiorâș 
și care mă va face să par prezentabilă. Aleg una lungă, bleumarin. 
Se poate spune că e destul de decentă, deși ar fi perfectă și pentru 
o seară în club, cu fetele. Așa protestez eu împotriva programului 
care mi-a fost impus. De îndată ce Preston mă ia de la cămin, îmi 
sugerează să iau pe mine un pulover subțire. 

Sunt tăcută pe drumul spre noul restaurant de lângă campus. 
Preston știe că nu e o idee bună să mă forțeze să vorbesc. 

La restaurant, suntem conduși într-un separeu, datorită fap- 
tului că asistenta tatălui meu a sunat și a făcut o rezervare. La 
intrare, ca de obicei, tata zâmbește și dă mâna cu votanții, apoi se 
pozează cu managerul. Fotografia va ajunge pe un perete din 
restaurant și în ediția de mâine a ziarului local. Chiar și cina 
devine un prilej important atunci când taică-miu apare în peisaj. 
Orgoliul lui îl împiedică să ia masa în privat, cu familia. Între 
timp, mama stă într-o parte, cu mâinile împreunate politicos și cu 
un zâmbet fals pe buze. Nu-mi dau seama dacă încă îi place să 
facă lucrurile astea sau dacă trăsăturile ei sunt imobile din cauza 
injecțiilor cu botox. 

Lângă mine, Preston e foarte entuziasmat. 

Printre cocktailuri și aperitive, tata vorbește despre un nou 
proiect de lege. Eu nu pot nici măcar să mă prefac că-mi pasă. 
Mut salata de sfeclă de colo colo, în farfurie. Preston participă cu 
însuflețire la conversație. Nu știu de ce, în seara asta mă scoate 
din sărite. Întotdeauna am apreciat capacitatea lui de a vorbi cu 
părinții mei, de a-mi lua de pe umeri o parte din povară. Ai mei 
îl adoră, așa că prezența lui îi binedispune. Dar în momentul de 
față, Pres mă enervează la culme. 

Pentru un moment, mă gândesc să le dau alor mei vestea: Ta 
ghiciţi! Am cumpărat un hotel. Dar când o aud pe mama spunând 
că abia așteaptă să mă implic în acțiuni caritabile, alături de ea, 
sunt convinsă că o să reacționeze la fel ca Preston. 

— Speram să mă lăsaţi s-o duc pe Mackenzie prin Europa în 
vara asta, spune Preston, când ni se aduce felul principal. Tata a 
cedat, în sfârșit, și a acceptat s-o ducă pe mama să aleagă o nouă 
casă de vacanță. O să navigăm cu iahtul, de-a lungul coastei, din 
Spania până în Grecia. 

E pentru prima dată când aud despre un asemenea plan. Sunt 
sigură că noi doi nu am discutat recent despre planurile mele 

pentru vară. În plus, acum am de renovat un hotel. Preston știe că 
nu pot să plec din Avalon Bay în vara asta. 

Sau poate că e sigur că va reuși să-și convingă iubita imatură 
și iresponsabilă să renunțe la proiectul ei. 

Simt un gust amar. ÎI alung cu un dumicat de calcan gătit cu 
lămâie și usturoi. 

— Sună minunat! spune mama, pe un ton oarecum încordat. 

Unul dintre cele mai mari resentimente pe care le are maică-mea 
față de cariera soțului ei — deși asta nu înseamnă că nu se bucură 
de privilegiul de a fi soție de politician — este „sărăcia” pe care o 
îndură: are „doar” două case de vacanță, iar toți prietenii ei călăto- 
resc constant la cabanele lor private din Zermatt sau la vilele lor 
din Mallorca. Tata spune că nu e bine să-și etaleze averea osten- 
tativ, atât timp cât e plătit din banii contribuabililor. Însă, pe de 
altă parte, majoritatea averii familiei noastre provine din moște- 
niri și din corporația din care a demisionat tata, pentru a candida 
la o altă funcție. Cu toate astea, încă e membru în consiliul admi- 
nistrativ al firmei. 

Atenţia publică aduce cu sine întrebări incomode, iar tata le 
urăște. 

— Mama chiar rabdă multe năzbâtii din partea tatei, spune 
Preston în glumă, zâmbindu-i maică-mii. Și ea îmi rabdă multe, 
adaugă el, dând din cap spre mine și strângându-mi mâna pe sub 
masă. 

Îmi trag mâna și mă întind după paharul cu apă. 

Nu mai am răbdare deloc. Altădată, mă pricepeam să ignor 
conversațiile astea. Nu le băgam în seamă, le consideram inofen- 
sive, doar ca să-mi fac părinții fericiți. Atât timp cât Preston îi 
distra și toată lumea se înțelegea bine, viața mea era mult mai 
ușoară. Însă acum situația asta nu-mi mai convine. 

— Ce planuri ai pentru anul viitor, după absolvire? îl întreabă 
tata pe Preston. 

Taică-miu abia dacă mi-a zis două cuvinte toată seara. Se com- 
portă de parcă eu reprezint doar un mod ca ai mei să-l întâlnească 
pe adevăratul lor copil. 

— Tata vrea să încep să lucrez la sediul băncii lui, în Atlanta. 

— Va fi o schimbare importantă, zice tata, în timp ce își taie 
friptura. 

— Abia aștept o provocare. Am de gând să învăţ tot ce e de 
învățat despre afacerea familiei mele. O să iau totul de la zero: de 
la cum se procesează corespondența până la achiziții și fuziuni. 

— Și la cum se aprobă proiectele de lege, adaugă tata. Ar tre- 
bui să stabilim un aranjament pentru semestrul următor. Știi tu, 
să te aducem la Capitoliu. Există câteva acte legislative impor- 
tante care se vor dezbate. Pentru tine, ar fi o experiență neprețuită 
să participi la întrunirile alea. Să vezi cum se lucrează departe de 
ochii publicului, cum s-ar zice. 

— Sună bine, spune Preston, bucuros. Mulţumesc mult, 
domnule! 

Tata nu s-a oferit niciodată să mă ia cu el la Washington. Sin- 
gura data când am pășit în Capitoliu a fost pentru o ședință foto. 
Când tata a depus jurământul, am fost condusă într-o cameră, 
împreună cu celelalte familii nou-venite, am pozat și am fost 
scoși imediat pe ușă. Eu și ceilalți copii de congresmeni am bătut 
barurile și cluburile din Washington D.C., până când copilul 
unui senator a început să se bată cu odrasla unui diplomat. Totul 
s-a transformat într-o confruntare între Serviciul Secret și alte 
forțe de securitate. 

— E păcat că tu și Mackenzie o să învățați împreună la Garnet 
doar un an, iar apoi o să staţi din nou separat. Dar știu că o s-o 
scoateţi la capăt cu relația, zice mama. 

— De fapt, spune Preston, Mackenzie va merge cu mine în 
Atlanta. 


Serios?! 

— Garnet oferă posibilitatea de a învăța online, de la distanță, 
așa încât Mackenzie va putea să-și ia diploma fără să trebuiască 
să se transfere la o altă facultate, continuă el. Dacă va avea nevoie 
să se întoarcă în campus, zborul din Atlanta până aici e foarte scurt. 

Ce dracu?! 

Mă holbez la Preston, dar el ori nu observă, ori nu-i pasă. Nici 
părinții mei nu-și dau seama de supărarea mea, care crește tot 
mai mult. 

— O soluţie excelentă! îl laudă tata pe Pres. 

Mama dă din cap. E complet de acord. 

Oare de ce mă aflu aici? Sunt un simplu ornament, o piesă de 
mobilier pe care ei o mută de colo colo. știa sunt părinții mei. 
Ăsta e iubitul meu. Ei sunt oamenii cărora ar trebui să le pese cel 
mai mult de mine. 

Și totuși, mă simt complet invizibilă. Și nu e prima dată când 
se întâmplă. 

În timp ce discută și mănâncă felul principal, total indiferenți 
față de criza mea existenţială, vizualizez brusc cum vor fi următo- 
rii cinci, zece, douăzeci de ani din viața mea. 

Nu văd un viitor, ci o amenințare. Mai mult o sentință decât o 
oportunitate. 

Dar apoi îmi dau seama. Nu mai sunt copil. N-am niciun 
motiv să mă aflu aici, acum. De fapt, absolut nimic nu mă obligă 
să rămân pe acest scaun. 

Îmi aduc aminte de prânzul pe care l-am luat cu prietenii lui 
Preston și de faptul că fetele acceptau cu seninătate aventurile 
amoroase ale lui Seb, numindu-le „activități extracurriculare”. Și 
apoi, mai târziu, felul în care Preston m-a iertat atât de repede 
pentru nechibzuința mea. Pun piesele cap la cap. Totul devine clar. 

Al dracului de clar. 

Împing farfuria deoparte, pun șervetul pe masă și mă ridic. 

Mama se uită la mine, puțin încruntată. 

— Îmi pare rău. Trebuie să plec. 

Fără să ezit nici măcar o secundă, ies pe ușă. Nimeni nu apucă 
să protesteze. Afară, încerc să mă ascund într-un tufiș, în dreptul 
unui valet, și comand în grabă un taxi. Dar am ales prost ascunză- 
toarea. Preston mă zărește imediat ce iese din restaurant. 

— Ce dracu' a fost asta? cere să afle. 

Inspir profund. 

— Nu vreau să mă cert cu tine. Du-te înăuntru, Pres! S-a ter- 
minat. 

— Vorbește mai încet! 

Mă apucă de braț și mă trage după un colț, unde nimeni nu ne 
poate auzi, de parcă aș fi un copil care urmează să fie dojenit. 

— Ce naiba te-a apucat? izbucnește Preston. 

Îmi smulg brațul din strânsoarea lui. 

— Nu mai pot să trăiesc așa cu tine, cu ai mei, cu tot restul. 
M-am săturat până peste cap. E ultima dată când îmi mai pasă de 
ce ziceți voi. 

— Ţi-ai pierdut minţile de tot? 

Preston îmi aruncă o privire furioasă. 

— Înţeleg ce se întâmplă. Criza ta de isterie, prostia cu cum- 
părarea hotelului — totul e din cauza stresului. Începi să resimți 
stresul din primul an de facultate. Cedezi în fața presiunii, spune 
el și dă aprobator din cap. Înţeleg. Te vom ajuta. O să te trimitem 
la spa sau ceva de genul ăsta. Sunt sigur că putem vorbi cu deca- 
nul și vom găsi o modalitate să termini semestrul... 

— La spa?! 

Nu mă mai pot abține. Încep să-i râd în față. Nu cred că Pre- 
ston m-a cunoscut vreodată cu adevărat. 

Se încruntă când aude râsul meu batjocoritor. 

— Nu e vorba de stres. Am avut o revelaţie. Acum văd totul clar. 

Privirile ni se întâlnesc. 

— Mă înșeli cu alte fete, Preston. 

— Şi cine ţi-a spus asta? întreabă iubitul meu, cu o strâmbătură. 


-194- 


COMPLEXUL FETEI CUMINŢI 


Asta e răspunsul lui? Dacă am avut vreun dubiu, acum sigur 
nu mai am. Nici măcar nu se obosește să nege! 

— Vrei să spui că nu e adevărat? îl provoc. Zici că nu ești la fel 
ca amicul tău, Sebastian, care se culcă cu fete pe care nu le consideră 
bune de măritat, în timp ce îi declară lui Chrissy iubire eternă? 
Iar lui Chrissy nici măcar nu-i pasă că el le-o trage altor tipe. 

Scutur din cap. Nu-mi vine să cred că se întâmplă așa ceva. 

— Preston, uită-te în ochii mei și spune-mi că nu ești așa! 

— Nu sunt așa. 

Însă nu se uită în ochii mei. 

Râd sarcastic. 

— De-aia nu te deranjează deloc escapadele lui Seb! Nu-i așa, 
Preston? Pentru că ești exact ca el. Și știi ce e amuzant? Nici 
măcar nu sunt supărată, deși ar trebui să fiu. 

M-am înfuriat după ce am constatat că nu mă tratează cu res- 
pect. 

— Ar trebui să fiu nervoasă. Dar în seara asta mi-am dat 
seama că nu-mi mai pasă. 

— Nu te poți despărți de mine! declară el serios, de parcă-mi 
spune că nu pot să mănânc dulciuri, pentru că îmi stric dinții. 

— Ba da. Exact asta fac. 

— Uită tot ce crezi că am făcut înainte! Au fost doar rahaturi 
extracurriculare... 

Iar cuvântul ăsta! 

— Nu au nicio legătură cu relația noastră. Te iubesc, Mackenzie! 
Și tu mă iubești pe mine. 

Ani întregi, am catalogat drept iubire ce era între noi. Chiar îl 
iubesc pe Preston. Sau, cel puţin, l-am iubit cândva, la început. 
Sunt sigură. Dar n-am fost niciodată îndrăgostiți. Am confundat 
plictiseala cu confortul și confortul cu romantismul. Nu știam 
cum e adevărata pasiune. Nu știam ce pierd, nu știam cum te 
simți când nu te poți abține, când dorința față de altcineva 

te mistuie, când aprecierea și afecțiunea ta pentru celălalt sunt 
totale și necondiționate. 

— Termină, Mackenzie! 

Ce să-ți zic! Acum el e cel nervos. Dacă mă trimite în camera 
mea fără să primesc desert? 

— Ai o criză de isterie, și nu e deloc amuzant. Vino înapoi 
înăuntru, cere-ți scuze de la ai tăi! Vom da totul uitării. 

— Tu chiar nu vrei să înţelegi. Am luat o hotărâre. Am termi- 
nat-o cu tine! 

— Ba nu ai terminat nimic! 

Nu vreau să recurg la opțiunea drastică, dar nu îmi dă de ales. 

Îi zic: 

— Am întâlnit pe altcineva. 

— Ce dracu”?! Pe cine? se răstește el, roşu la față. 

Taxiul meu oprește lângă bordură. Slavă Domnului! 

— Nu te privește, i-o retez. Acum plec. Nu veni după mine! 

Pentru prima dată în seara asta, mă ascultă. 


22. 


Mackenzie 


Cincisprezece minute mai târziu, sunt acasă la Cooper, la ușa 
de la intrare. Bănuiam unde o să ajung încă din momentul în care 
m-am ridicat de la masă. Ieri, când am plecat de lângă Cooper, 
când am petrecut ore întregi gândindu-mă la cuvintele lui și la cât 
de arzătoare erau săruturile noastre, știam că mă voi întoarce aici. 

Când deschide ușa, aproape că-mi pierd curajul. Poartă un 
tricou și jeanși. Are părul umed, de parcă abia a ieșit din duș. 
Felul cum arată, corpul lui, tatuajele mă ispitesc. Urăsc faptul că 
nu e nevoie să facă sau să spună ceva anume ca să-mi pierd min- 
tile. Nu e drept! 

Înghit în sec. 

— Bună! 

Se uită la mine lung, în tăcere. Mă așteptam să fie furios. Poate 
c-o să mă alunge și o să-mi ceară să nu-mi mai arăt fața pe-aici. 

Dar e mult mai rău decât atât. 

— Uite, am venit să-mi cer scuze. 

— Chiar așa? 

Corpul lui Cooper umple tot cadrul ușii. 

Deși încearcă din răsputeri să-l ascundă, Cooper nu poate 
înăbuși zâmbetul care îi apare în colțul gurii. Își lasă brațele în jos. 

— Intră! 

Mă conduce prin toată casa, până ajungem pe terasa din spate, 
cea cu priveliște spre ocean. Niciunul dintre noi nu știe cum să 
înceapă conversaţia, așa că ne sprijinim amândoi de balustradă și 
ne prefacem că privim valurile în întuneric. 

— N-am mai pălmuit pe nimeni, niciodată, îi mărturisesc. 

E responsabilitatea mea să sparg gheața. Și e mai greu decât 
am crezut. 

— Dai bine, spune Cooper sec. A durut ca dracu!. 

— Dacă asta te consolează, încă mă durea mâna azi-dimineaţă, 
când m-am trezit. 

— Da, chiar că mă consolează, zice Cooper amuzat. Dar nu- 
mai puțin. 

— Îmi pare rău. Am întrecut măsura și m-am lăsat dusă de 
val. M-am simțit prost. Încă mă simt prost. 

Cooper ridică din umeri. 

— Nu-ţi face griji! Am încasat-o eu și mai rău. 

Aș vrea să se enerveze, să-mi spună că sunt o nemernică răs- 
fățată. Dar e atât de calm și de liniștit! Nu-l pot citi. E impene- 
trabil, enigmatic. Deși am aflat multe despre Cooper, observ că 
nu-l cunosc deloc. Uneori, mi se pare că avem o conexiune, apoi 
încep să mă gândesc mai bine la asta, până mă conving că poate 
doar mi s-a părut. De parcă, de fiecare dată când ne întâlnim, mă 
trezesc dintr-un vis și nu-mi pot da seama ce e real și ce nu e. 

— Vrei să auzi unde am fost în seara asta? 

Ridică dintr-o sprânceană. 

— Păi, în primul rând, am plecat de lângă ai mei fără să-mi 
iau la revedere. 

— Și n-a picat cerul pe tine? 

Nici măcar nu încearcă să-și ascundă amuzamentul. 


-198- 


COMPLEXUL FETEI CUMINŢI 


— Nu prea știu. Am șters-o de-acolo în timp ce luam cina cu 
ei. Vrei să știi ce-am mai făcut? 

— Ce-ai mai făcut? 

— M-am despărțit de Preston. 

Vestea îi atrage atenția. Se răsucește spre mine și se sprijină de 
balustradă, încrucișându-și brațele la piept. Cooper chicotește și 
clatină din cap. 

— Aha! Acum are noimă. Ai fugit și te-ai gândit: care ar fi un 
loc bun în care să mă ascund? Sigur n-o să te caute aici, așa-i? 

— Cam așa ceva, recunosc rușinată. 

Înainte să vină taxiul, nu plănuiam să mă ascund aici. Dintr-un 
impuls de moment, i-am dat șoferului de taxi adresa lui Cooper. 

— Şi cât ai de gând să te ascunzi? Nu vreau să par nesimtit, 
dar casa mea nu e hotel, prințesă. 

— Ai dreptate. 

Liniștea ne cuprinde, mai sonoră decât sunetul valurilor care 
se sparg la mal. 

Azi-dimineață, m-am trezit lac de sudoare. În timp ce cli- 
peam în razele soarelui, ultimele imagini din visul meu — în care 
Cooper mă ţintuia de perete, cu picioarele mele în jurul lui, cu 
mâinile lui arzătoare pe pielea mea — s-au evaporat odată cu 
roua dimineții de pe pervazul ferestrei mele. Ce ar trebui să fac 
acum? Sunt sentimente noi pentru mine. Niciodată nu am fost 
așa de obsedată de un băiat. Da, mi-a arătat că e interesat de 
mine, dar, dacă nu face el următoarea mișcare, nu știu ce înseamnă 
toate astea. 

— Într-un fel, îmi doresc să nu ne fi întâlnit, declară el, într-un 
final. 

Becurile de pe terasă îi luminează fața. 

— Cum așa? 

Unul dintre motive e la mintea cocoșului: am fost o mare 
pacoste. 

— Pentru că treaba o să devină complicată, mă lămurește 
Cooper. 

Se aproprie de mine până când mă lipește de balustradă. În 
tot acest timp, nu mă scapă din ochi. 

Ceva se schimbă pe chipul lui. De parcă primesc un semnal 
subliminal, devin brusc vigilentă. 

— Ce se întâmplă... 

Nu mă lasă să termin de vorbit. Mă sărută. 

Ţinându-mă prinsă ca-n cușcă, lipită de balustradă, Cooper 
mă sărută intens. Pasional. Săptămâni întregi am tot așteptat să 
se întâmple asta. În timp ce mâinile lui îmi apasă șoldurile, uit de 
mine, mistuită de dorință. Îl sărut și eu cu poftă. Gem când îmi 
desface picioarele și îi simt erecţia. 

— O să-mi spui să mă opresc? șoptește el, sărutându-mă pe gât. 

Ar trebui să mă gândesc la ce implică această clipă, la toate 
lucrurile pentru care n-o să fiu pregătită când o să mă trezesc, 
mâine-dimineaţă, și o să analizez greșelile din seara asta. 

Îi răspund: 

— Nu. Nu te opri. 

Acum, că i-am dat undă verde, Cooper nu ezită nicio secundă. 
Îmi trage rochia în jos destul cât să-mi dezgolească sânii. Când 
cuprinde cu buzele unul dintre sfârcurile mele întărite, valul de 
emoție, adrenalina din pieptul meu sunt copleșitoare. Devin alt- 
cineva când sunt cu el. O fată dezlănțuită. Îi iau mâna și o călău- 
zesc în jos, pe sub rochia mea. Apoi degetele lui îmi scot lenjeria 
intimă și alunecă pe clitorisul meu, înainte să le simt în mine. 

— La naiba! șoptește el, cu buzele lipite de pielea gâtului meu. 
Cât de udă ești! 

Își strecoară două degete în mine. Degetul lui mare îmi dez- 
miardă clitorisul. Mă țin de umerii lui. Îmi mușc buzele atât de 
tare, încât simt gustul sângelui. Picioarele îmi tremură din pricina 
orgasmului. 

— Bravo, fata mea! 

Zâmbește și mă sărută, înăbușindu-mi pâfâitul. 

Când aud cuvintele astea, simt un fior. Fata /ui. Știu că e doar 
un mod de exprimare, dar ideea de a fi a lui, de a mă poseda cu 
totul în seara asta declanșează un nou val de dorință. 

Mă grăbesc să-i desfac blugii. Îi scot penisul și încep să-l mân- 
gâi. Îmi răspunde cu un geamăt care îmi desfată urechile. Mâinile 
lui mă apucă de fund. Ochii lui întunecați sclipesc de patimă. 

— Hai înăuntru! îl îndemn. 

— Am un prezervativ în buzunar. 

Vocea lui e răgușită. Îl simt pulsând în palma mea. 

— Pe bune? De ce ai așa ceva în buzunar chiar acum? 

— Hai să nu punem astfel de întrebări! 

Corect! Până acum o oră, am avut un iubit. Ce făcea Cooper — 
sau ce era pe cale să facă — nu e treaba mea. 

Rupe ambalajul prezervativului, apoi îl potrivește la locul lui. 
Îmi ridică un picior și îl petrece pe după șoldul lui. Mă așază 
dintr-odată pe marginea balustradei, iar eu mă agăț de el, în timp 
ce mă penetrează încet. Dacă mi-ar da drumul acum, m-aș răs- 
turna peste balustradă. Dar mă las complet în voia lui, pentru că 
am încredere în el. Savurez senzația pe care penisul lui tare o 
trezește în mine. 

— Mac, mă simt atât de bine în tine! 

Mă sărută din nou și împinge adânc. Mintea mi-e întunecată 
de dorință. 

O adiere caldă îmi trece prin păr. Nu-mi pasă că am putea fi 
surprinși în orice moment. Nu-mi pasă nici măcar de faptul că nu 
știu dacă fratele lui e acasă. Sau că poate ne privește cineva de la 
distanță. Nu-mi pasă decât de senzaţia care îmi străbate corpul — 
una de plinătate, de potrivire. Când Cooper își trece degetele prin 
părul meu și îmi trage capul pe spate, ca să-mi sărute gâtul, nimic 
nu mă mai distrage de la opintirile lui prelungi, de la nevoia săl- 
batică și carnală pe care o simțim amândoi. 

— O să-ţi dai drumul din nou? îmi șoptește la ureche. 

— Poate. 

— Încearcă! 

Se retrage până când rămâne doar cu vârful penisului în mine, 
apoi plonjează din nou. Adânc, apăsat. Un braț puternic se încolă- 
cește în jurul meu. Cealaltă mână ajunge între picioarele mele. 
Cooper își trece ușor degetele peste clitorisul meu. Gem de plăcere. 

— O, continuă așa! îl implor. 

După ce se apleacă să mă sărute, îi simt chicotul răgușit pe 
buzele mele. Șoldurile lui continuă să se miște, dar mai încet, ta- 
chinându-mă, aducându-mă pe culmea plăcerii. Sub asaltul acesta 
minunat, nu durează mult până când extazul își face apariția din 
nou şi mă face să uit de mine. Î simt în tot corpul. 

— Așa! șuieră el, apoi iuțește ritmul. 

Se împinge în mine cu sălbăticie, până când începe să geamă, 
să tremure și să respire sacadat. 

Înghit în sec, respirând adânc și încercând să-mi potolesc 
bătăile nebunești ale inimii. 

Îngaim: 

— A fost... 

N-am cuvinte să descriu experiența asta. 

Și Cooper pare să fi uitat cum se vorbește: 

— A fost... da. 

Râdem încet și ne desprindem unul de celălalt. Cobor cu stân- 
găcie de pe balustradă și-mi aranjez rochia. Cooper mă ia de 
mână și mă conduce înăuntru. 

Fac duș, împrumut niște haine de la el și o scoatem pe Daisy 
la plimbare, pe plajă, sub clar de lună. Degetele încă îmi sunt 
puțin amorțite, iar picioarele — grele. A fost exact cum mă 
aşteptam să fie, ba chiar mai mult decât atât. Pur, pasional. 

Sunt uimită de faptul că nu mă simt jenată. Nu m-am mai cul- 
cat cu niciun alt tip în afară de Preston, deci nu știam la ce să mă 
aştept după... nu cred că știu cum s-o numesc. A fost doar sex? 

O întâlnire romantică? Ceva despre care n-o să vorbim mâine-di- 
mineață? E ciudat: nu-mi pasă. 

În vreme ce ne întoarcem la el acasă, Cooper o necăjește pe 
Daisy cu un pai lung de stuf. 

— Vrei să rămâi la mine peste noapte? îmi propune. 

— Da, sigur. 

Începând de acum, n-o să mai despic firul în patru. O iau de 
la capăt. O iau de la zero. 

E timpul să mă distrez și eu. 


23. 


Cooper 


Mintea mea e varză. Când mă trezesc lângă Mac, în pat, prima 
mea pornire e să iau iar niște decizii proaste. Apoi îmi aduc 
aminte că am intrat în bucluc. Aseară, eram foarte calm și detașat. 
Iar apoi, dintr-odată, a sărit pe mine. Pe urmă s-a întâmplat ceva 
superciudat. N-am vrut s-o las să plece. Am început să mă gân- 
desc că, dacă se duce acasă, poate c-o să primesc un alt mesaj de 
genul: „Îmi pare rău, e vina mea. Am făcut o greșeală. O să mă 
împac cu iubitul meu cretin”. 

Și îmi dau seama că sunt într-o mare belea. 

—'Neaţa! mormăie ea, cu ochii încă închiși. 

Când se întoarce spre mine și-și saltă coapsa peste piciorul 
meu, tachinându-mă când îmi atinge erecţia, nu mă pot abține și 
o apuc de fund. 

— "Neaţa! îi răspund. 

Mă sărută încet pe piept, după care mă mușcă ușor. 

Tipa asta e culmea. Așa-s fetele cuminţi, nu? Îmbrăcate cuviin- 
cios și manierate, până când rămâi singur cu ele. După aia, îți 
împing fața între picioarele lor și te zgârie până la sânge. 

Mai stăm îmbrățișați câteva minute în patul meu, unde e cald 
și putem lenevi. 

Mac ridică privirea spre mine. Pare neliniștită. 

— Pot să te întreb ceva? 

— Sigur. 

— E o întrebare cam indiscretă. 

— Nicio problemă! 

— Sigur e ceva care nu mă privește. 

— Ai de gând să mă întrebi sau vrei s-o ținem tot așa? 

Mă tachinează din nou cu o mușcătură — de data asta, pe umăr. 

— Bine. Te-ai culcat cu Sutton? 

— Nu. Ne-am plimbat puţin pe debarcader și apoi a vomitat, 
așa că i-am chemat un taxi, s-o ducă acasă. 

Mackenzie mă iscodește iar: 

— Dacă n-ar fi vomitat, ai fi făcut vreun pas? Ai fi sărutat-o? 
Ai fi adus-o aici? 

— Poate. Probabil. 

Când o simt cum se încordează lângă mine, îmi trec mâinile 
prin părul ei. Poate că alți băieți ar fi minţit-o, dar eu nu sunt ca 
alții. M-a întrebat, așa că i-am răspuns. 

— Tu ai vrut să știi. 

— Da, am vrut. Și eu am fost cea care a trimis-o pe Sutton la 
tine. N-am voie să fiu geloasă, bombăne Mac. Dar să fiu a naibii! 
Chiar sunt geloasă. 

— Bine ai venit în clubul geloșilor! mormăi eu. Gândul că altul 
în afară de mine te-ar atinge îmi stârnește gânduri criminale. 

— Ţi-a mai spus cineva că ești un pic cam teatral? 

Ridic din umeri. 

— Te deranjează chestia asta? 

— Absolut deloc! 

Răsucesc pe deget o șuviță din părul ei. 

— Știi — spun gânditor —, chiar dacă m-am enervat pe tine 
în seara aia, am redescoperit cât de amuzant e să mă prefac că 

sunt Evan. A trecut o grămadă de timp de când n-am mai făcut 
asta. 

— O făceaţi des? 

— Tot timpul. Când eram în liceu, Evan dădea toate lucrările 
de control la geografie, în locul meu. Jur că are o memorie foarte 
bună când vine vorba despre capitalele statelor. Uneori, chiar ne 
despărțeam de iubita celuilalt. 

Mackenzie suspină. 

— Ce măgărie! 

— Așa-i. Nu era frumos din partea noastră. Făceam schimb 
între noi ca să le jucăm farse prietenilor noștri, chiar dacă mulți 
dintre ei pot să facă diferența între noi, chiar și când încercăm să 
ne îmbrăcăm identic, din cap până-n picioare. Da, uneori e bine 
să iau o pauză de la a fi eu însumi și să mă transform în Evan. 
Să-mi trăiesc viața fără să mă gândesc la consecințe. Să faci ce 
vrei tu, să ţi-o tragi cu cine vrei, fără niciun regret. 

— Nu știu ce să zic... Mie îmi place de tine așa cum ești, spune 
ea și își plimbă palma pe pieptul meu gol. Chiar foarte mult. 

— Stai! Vreau să-ți pregătesc micul dejun. 

O opresc la timp, înainte ca mâna ei să mi se strecoare în boxeri. 

— Nu putem să facem asta mai întâi? zice Mac, ridicând pri- 
virea și umezindu-și buzele. 

La dracu”! Prințesă, tânjesc să văd cum arăţi când îmi faci sex 
oral, dar încerc să mă port ca un gentleman. 

Așa cum am mai zis, am mintea varză. 

— Dacă faci asta, nu mai coborâm din pat, o avertizez. 

— Nu mă deranjează. 

Oftez și o dau jos de pe mine, apoi mă ridic din pat. 

— E tentant. Crede-mă, chiar aș vrea să ţi-o trag, dar astăzi o 
să primesc o comandă cu materiale de construcție pentru casă, iar 
eu și Evan trebuie să ne apucăm de treabă devreme. 

Mac se bosumflă. Tricoul meu atârnă pe umerii ei bronzați. 
Picioarele ei goale parcă mă roagă să mă întorc în pat. Acolo îmi 
voi găsi sfârșitul! În patul ăla. 

— Bine. Ar merge și un mic dejun. Ai brioșe? 

— Pe bune?! râd eu, în timp ce mă îndrept spre baie. 

Îi dau periuța de dinți de rezervă, pe care o țin în dulap, iar 
Mac îi rupe ambalajul. Ne spălăm amândoi pe dinţi, unul lângă 
celălalt. Mă dă afară din baie, ca să facă pipi, iar eu mă duc să 
răspund la mesajul lui Billy West în legătură cu comanda de che- 
restea. Încă sunt cu ochii în telefon, când Mac iese din camera 
mea și se duce în bucătărie. 

Înainte să termin de tastat, simt aromă de cafea proaspătă. 

— Sigur, scumpo! Servește-te! îl aud pe Evan. 

O văd pe Mac lângă cafetieră, cu o cană în mână. 

Și ea a simțit sarcasmul din vocea lui. 

— Am vrut să umplu o cafetieră, în caz că vrea cineva cafea. 
Sper că nu te deranjează. 

— Bineînţeles că nu îl deranjează, spun apăsat. 

Vorbele mele îi sunt adresate lui Evan. Nu înțeleg de ce, brusc, 
are atitudinea asta. 

O invit: 

— la loc! O să prăjesc niște ouă. Vrei și şuncă? 

— Să-i zic servitoarei să scoată vesela bună sau Majestatea Sa 
poate să mănânce și normal? întreabă Evan, luând cutia de cereale 
din dulap. 

Încearcă să-mi blocheze calea spre frigider. Îl dau la o parte. 
Se comportă ca un copil. 

— Termină, omule! îl dojenesc. 

Se vede că Mac e stânjenită. 

— Ştii, de fapt, trebuie să mă întorc la cămin. O să plec. 

— Ei, haide! Rămâi! Te duc eu la cămin după ce luăm micul dejun. 

Dar e prea târziu. Indiferent care-i motivul proastei-dispoziții 
a lui Evan, e clar că a speriat-o. 

Mac nu știe cum să scape mai repede de noi. Se duce grăbită 
în dormitorul meu. Comandă un taxi, în timp ce se îmbracă cu 
rochia ei de aseară. 

Înainte să iasă pe ușa din față, o apuc de talie. 

— Îmi cer scuze pentru purtarea lui Evan! Nu e un tip foarte 
matinal. 

— Nu-i nimic. Serios! Sunt sigură că, dacă aș fi avut frați, și ei 
ar fi fost enervanți, mă linişteşte Mac. 

Mă uit la chipul ei. Nu mai are nici urmă de machiaj. Și-a 
prins părul într-un coc, în vârful capului. E mai frumoasă ca ori- 
când. Ar fi trebuit să-i accept propunerea de a sta în pat toată ziua. 

Se ridică pe vârfuri și mă sărută. Asta îmi dă de înțeles că ne 
vom revedea. 

După ce Mac pleacă, îl caut pe Evan și îl găsesc în garaj. 

— Hei, de ce te-ai purtat așa? îl întreb tăios. 

Evan trece pe lângă mine, ducând pe umăr centura cu scule. 

— Mai bine ţi-ai pune aceeași întrebare! mi-o întoarce el. De 
când te joci de-a prințesa și servitorul? Planul era s-o faci să se 
despartă de Kincaid, nu să vă jucaţi de-a familia. 

— Exact asta am făcut. 

ÎL urmăresc prin curte și apoi până în casă. Încerc să ignor cât 
de tare mă enervează ura din vocea lui. 

— Aseară, Mac i-a dat lui Kincaid papucii. 

— Super! spune el, desfăcând o bere, deși e șapte dimineața. 
Atunci, e timpul să scapi de ea. Îi aducem pe amândoi în același loc, 
ca el să te vadă împreună cu fata, apoi terminăm definitiv cu clonele. 

Îi smulg berea din mână și o torn pe jos. 

— Încetează cu prostiile astea! N-am chef să te îmbeți și dup-aia 
să îndrepți pistolul pneumatic spre mine. 

— Sigur, tati! mă ironizează el. 

Îndrept un deget spre frate-miu. O face dinadins. 

— Alo! Dacă mai spui asta o dată, o să ai probleme. 

Mă lovește peste mână și zice: 

— Da, bine! 

Evan e sictirit azi, iar eu m-am săturat de prostiile lui. Dar nu-mi 
permit să mă îngrijorez și mă gândesc la ce anume l-a determinat 
să se poarte așa, fiindcă trebuie să-mi dau seama cum naiba o să 
procedez cu Mackenzie. Fratele meu și prietenele noastre n-o să 
mă lase în pace. Toți patru mi-au dat târcoale, așteptând să-mi 
capturez prada. Vor neapărat să vadă că Mac suferă. 

Mă gândesc la asta toată ziua, dar nu-mi vine nicio idee. Ceva 
mai târziu, ne ducem toți la barul lui Joe. Steph lucrează azi. Încă 
nu am găsit nicio variantă mai bună decât să trag de timp și să 
sper că nimeni n-o să aducă vorba de plan. 

Eu și Joe ne înțelegem bine din nou. Încă sunt dezamăgit de 
cât de ușor i-a fost să cedeze și să mă concedieze, dar înțeleg de 
ce a făcut-o. E greu să-i porți pică unui tip care își face griji pen- 
tru creditul lui ipotecar, pentru împrumuturile pentru facultatea 
pe care o urmează copilul lui. Nu era corect să mă aștept să îmi 
țină partea, mai ales că trebuia să-și protejeze familia. 

Alegem un separeu de lângă bar. Evan se așază lângă mine, iar 
Heidi și Alana, în fața noastră. Steph ne aduce meniul de băuturi, 
deși nu are nimeni nevoie de el, fiindcă îl știm pe de rost. Fetele 
comandă shot-uri. Evan și cu mine alegem să bem bere. Ne-am 
luat liber azi ca să reconstruim terasa din față, ceea ce înseamnă 
că mâine vom lucra tură dublă pentru Levi. Trebuie să ne trezim 
dis-de-dimineață. Aș prefera să nu fiu mahmur. Sunt sigur că lui 
Evan nu-i pasă de asta. 

Bineînţeles că nu pierde ocazia și le spune fetelor ce s-a întâm- 
plat cu Mackenzie. 

— Sunt atât de excitată în momentul ăsta! se bucură Alana. 

Are un rânjet diabolic care, sincer, mă sperie. Uneori, tipa e 
înfricoșătoare. 

— Uită-te la mine! spune ea, arătându-mi braţul. Mi s-a făcut 
pielea ca de găină. 

Heidi se uită la postările de pe contul de Instagram al lu: Kincaid 
și zice: 

— Tot ce trebuie să facem e să fim atenți și să-l urmărim când 
o să iasă în oraș, într-o seară. Trebuie să fie într-un loc public. 
Coop, apoi tu vii acolo cu fosta lui iubită și îl umilim de-l ia naiba! 
Doamne! Am putea vinde bilete pentru un asemenea spectacol. 

— Fă-o mai repede, mormăie Steph. Daca Kincaid ăla mai 
vine pe-aici, o să-i pun laxative în băutură. Vreau să se teamă 
să-și mai arate fața în public. 

— De ce nu facem chestia asta în weekend? sugerează Evan și 
mă înghiontește cu cotul. Mâine, o scoţi pe prințesă la o întâlnire. 
Steph, tu o pui pe Maddie sau pe altcineva să-l invite pe Kincaid 
să iasă în același loc, și îl încolțim cu toții. 

— Nu! spun eu. 

În sfârșit, contribui și eu la conversație. 

Evan se încruntă. 

— Poftim? 

Mă enervează că iar își bate joc de Mac. M-am săturat să tot 
aud de planul ăsta stupid și să mă prefac că sunt de acord cu el. 
Am renunțat la plan din clipa în care am realizat cât de mișto e 
Mac. E deşteaptă, sexy și fascinantă. E diferită de toate tipele cu 
care am fost până acum. 

— Gata, am terminat! le spun prietenilor mei. Uitaţi de treaba asta! 

— Cum adică să uităm? exclamă Evan. 

Frate-miu îmi smulge sticla de bere din mână. 

Mă încordez. Ar face bine să aibă mare grijă la ce urmează 
să-mi spună. 

— Aveam o înțelegere! se răstește el. 

— Voi voiați să vă răzbunați, iar eu nu mai vreau să fiu impli- 
cat în treaba asta. Eu am fost cel care și-a pierdut slujba, nu voi. 
Deci eu am ultimul cuvânt în situația de față. S-a terminat. 

Evan clatină din cap. Nu-i vine să creadă. 

— Ştiam eu! Te-a prostit tipa, nu-i așa? Nenorocita aia de clonă 
te are la degetul ei mic și fandosit. 

Izbesc cu palma în masă, făcând paharele să zdrăngăne. 

— Ajunge! E valabil pentru toți! le spun fetelor. Nimeni nu se 
atinge de ea! 

— Când te-ai sucit așa? întreabă Steph, nedumerită. 

Nu o învinovățesc. Până acum, nu le-am anunţat de schimba- 
rea de planuri. 

— Uite, de-aia nu ne putem distra ca lumea, se plânge Alana. 

— Vorbesc serios! Să vă zic ceva: îmi place de Mac. 

Respir profund, apoi continui: 

— Nu mă așteptam să se întâmple, dar uite că așa a fost să fie. 
Chiar îmi place de ea. 

Heidi se încruntă. 

— Așa-s bărbaţii..., mormăie ea pe sub mustăți. 

Îi ignor comentariul. 

— Nu știu încotro se îndreaptă relația dintre noi, dar vreau să 
fiți drăguți cu ea. Uitaţi că am vorbit vreodată despre planul ăla 
stupid! Nu mai e valabil. Gata cu comentariile urâte! îi spun lui 
frate-miu. Și nu mai complotați pe la spatele ei! le previn pe fete. 
De bine, de rău, voi, nemernicilor, sunteți familia mea. Vă rog să 
faceți asta de dragul meu. 

Pe rând, în tăcerea care urmează, prietenele mele dau scurt 
din cap, în semn de încuviințare. 

Furios, Evan pleacă valvârtej. Steph dă din umeri și se întoarce 
la treabă. Heidi și Alana se uită la mine de parcă sunt cel mai 
mare fraier pe care l-au întâlnit vreodată. Au reacționat mai bine 
decât am sperat. Totuși, nu îmi fac iluzii că acest lucru va fi ușor 
pentru vreunul dintre noi. 

Heidi își trece o mână prin părul scurt și se uită lung la mine. 
În ochii ei zăresc furie. Tot acolo, văd o urmă de milă. Și o expre- 
sie răzbunătoare, alarmantă. 

— Nimeni nu-i suflă niciun cuvânt lui Mac despre asta! o 
avertizez pe Heidi. Niciodată. 

Îmi petrec săptămâna următoare evitându-l pe Preston cu atâta 
îndemânare, încât e păcat că evitatul nu e un sport olimpic, fiindcă 
aș lua medalia de aur. Și Bonnie ar fi o concurentă pe cinste. 
Într-o seară, când Preston a sunat la ușa noastră, Bonnie a des- 
chis-o, pe jumătate dezbrăcată, ca să-l pună pe fugă. Oricât de 
desfrânat e Pres, îi e frică să nu se facă de rușine în public. Așa că, 
atunci când Bonnie a început să vorbească foarte tare, iar vecinii 
noștri de pe hol au scos capul pe ușă, ca să vadă ce se întâmplă, 
Preston a șters-o repede. 

Mi-e ușor să-i ignor mesajele și apelurile. Dar e mai compli- 
cat să mă ascund de el prin campus. Am ajuns să mă strecor pe 
ușa din spate a amfiteatrelor, cu câteva minute mai devreme sau 
după sfârșitul cursurilor, ca să mă asigur că nu mă așteaptă acolo. 
I-am rugat pe colegii cu care m-am împrietenit să-mi dea un 
mesaj când Pres e pe aproape. E o mare bătaie de cap, dar, cu 
siguranță, e mai bine decât să mă prindă la înghesuială. 

Se pare că totul în viața mea se reduce la a mă furișa. La a-l 
evita pe Pres. La a lucra la renovarea hotelului fără să le zic alor 
mei și la a mă întâlni pe ascuns cu Cooper. Nu pot risca să-l 

recunoască vreun student și să mă pârască lui Preston. Am impre- 
sia că și Cooper mă ascunde de Evan, așa că întâlnirile noastre au 
devenit din ce în ce mai... creative. 

Deși încă nu am discutat la modul serios despre relația noas- 
tră, nu ne putem ține mâinile acasă. Sunt dependentă de el. Total 
dependentă. Bonnie îmi zice că sunt nebună după el. Aș fi con- 
trazis-o dacă n-ar fi avut dreptate, încă de la început, în legătură 
cu tot ce s-a întâmplat până acum. 

Sâmbătă seară mă întâlnesc cu Cooper într-unul dintre locu- 
rile noastre, pe plajă. Acest capăt al orașului Avalon Bay a fost cel 
mai puternic afectat de ultimele două uragane și e abandonat de 
ani buni. Aici nu sunt decât case goale și restaurante în plină 
descompunere. Mai e și un vechi dig de pescuit, sfărâmat și în 
mare parte acoperit de ocean. Am lăsat-o pe Daisy fără lesă, ca să 
alerge în voie. Căţelușa nu pierde timpul și începe să terorizeze 
crabii mici și să fugărească păsările. 

După ce ne așezăm pe o bucată de lemn, Cooper mă trage în 
poala lui. Îmi cuprinde fundul în palme. Îl mângâi ușor pe ceafă, 
cu vârfurile degetelor, în felul acela care știu că-l excită. 

— Dacă nu te oprești, mă avertizează el, o să i-o trag fix aici, 
în fața pescărușilor. 

— Eşti un animal, îi spun, mușcându-l de buze. 

— Nu mă mai tachina! 

Mă sărută. Mâinile lui puternice alunecă pe coastele mele și 
ajung la sâni, apoi îmi cuprind talia. Se îndepărtează de buzele 
mele și mă privește în ochi. 

— Se dă o petrecere în seara asta. Vino cu mine! 

Ridic o sprânceană. 

— Nu știu ce să zic, Coop. Ar însemna să ne vadă toată lumea. 
Sigur ești pregătit pentru asta? 

— De ce n-aș fi? 

Faptul că ne întâlnim pe furiș e, mai degrabă, un acord tacit. 
Deși inevitabilă, modificarea acordului ar aduce cu sine noi 


-213- 


ELLE KENNEDY 


consecințe. Asta nu înseamnă că nu sunt mulțumită că facem acest 
pas. Doar puțin surprinsă. 

Îmi trec palmele peste pieptul lui, simțind fiecare mușchi, apoi 
mâinile mele îi întâlnesc mijlocul. 

— Adică va fi ca la o întâlnire, precizez eu. 

— Ca la o întâlnire, da. 

Cooper își linge buzele. Are impresia că gestul ăsta e fermecă- 
tor. De fapt, e al naibii de sexy. 

Insist: 

— Înseamnă că ne vom purta ca un cuplu. 

Cooper îmi dă părul la o parte de pe umăr. Îl apucă în pumn și 
trage încet. E un gest subtil, tulburător, care a devenit codul nos- 
tru secret pentru „Vreau să smulg hainele de pe tine”. Ca atunci 
când îi mușc buza de jos sau îl apuc de jeanși și îl trag spre mine. 
Am aceeași reacție când mă uit la el sau pur și simplu când respir. 

Cooper explică: 

— Hai să zicem așa: nu i-o mai trag niciunei alte tipe. Şi nu 
vreau ca alții să ţi-o tragă. Dacă se uită cineva la tine ciudat, o să-i 
sparg fața. Sună bine? 

Nu sună poetic, dar s-ar putea să fie cel mai romantic lucru pe 
care mi l-a spus vreodată vreun băiat. 

O fi Cooper puţin vulgar și din topor, dar îmi place. 

— Sună bine. 

Rânjind, mă împinge din poala lui. 

— Hai să ducem monstrulețul blănos acasă! propune Coop. 
Vreau să fac un duș rapid înainte să mergem la petrecere. Mereu 
simt că sunt plin de rumeguș. 

— Mie îmi place. E bărbătesc, îi spun, iar el își dă ochii peste 
cap. 

Intrăm în casă pe terasa din spate. Umplu bolul cu apă al lui 
Daisy, în timp ce Cooper se duce să facă duș. M-aș alătura lui, 
însă mi-am uscat părul cu föhnul, ceva mai devreme, și nu vreau 
să-mi stric coafura — mai ales acum, că mergem la o petrecere. 

— Bună! mormăie Evan. 

Apare în ușa bucătăriei. E desculț, poartă niște jeanși uzați și 
un tricou roșu. 

— Nu știam că ești aici. 

Mă așez la masă și privesc cum Daisy bea zgomotos din bolul 
cu apă. 

— Da, aici sunt. Cooper e la duș. 

Evan deschide un dulap și ia o pungă de chipsuri. O desface și 
bagă câteva în gură. Se uită suspicios la mine și întreabă: 

— Ce plănuiți să faceți în seara asta? 

— Cooper zicea ceva despre o petrecere. O să mergem acolo. 

Nedumerit, Evan ridică o sprânceană. 

— Te duce la petrecerea lui Chase? 

— Da. Te deranjează? 

— Absolut deloc, prințesă. 

— Eşti sigur? 

— Era și timpul să ieși cu noi, adaugă Evan, ridicând din umeri. 
Dacă te-ai cuplat cu frate-miu, mai devreme sau mai târziu va 
trebui să întâlneşti și gaşca. Să-i câştigi de partea ta. 

Aoleu! Acum am emoții. De ce a spus-o pe tonul ăsta? 

Dacă prietenii lui Cooper mă urăsc? 

Uit de supărarea mea pentru un moment, când Daisy începe 
să latre insistent. Mă uit la cățelușă. Pur și simplu stă acolo, 
lătrând la perete. 

— Daisy! 

— Nu-ţi face griji, spune Evan. Probabil că latră la fantomă. 

Îmi dau ochii peste cap. 

— Nu ţi-a povestit Cooper despre fantoma noastră? 

Înclină capul într-o parte și adaugă: 

— Serios că nu ţi-a zis? Ăsta e, de obicei, primul lucru pe care 
îl zic când am musafiri. Să trăiești într-o casă bântuită e beton. 

— Deci casa voastră e bântuită? întreb sceptică. 

Nu sunt chiar atât de credulă. 

— Da, cam așa ceva. Nu prea ne deranjează, explică Evan. Nu 
se poate spune că ne bântuie la modul serios. Dar, cu siguranță, 
stă și ea pe-aici. 

— Cine e ea? 

— Patricia Nu-Știu-Cum. Fetiţa care s-a înecat în spatele casei, 
acum o sută de ani. Avea vreo șase-șapte ani. Când e furtună, poți 
s-o auzi țipând. Iar din când în când, luminile din casă pâlpâie; de 
obicei, atunci când are chef de joacă... 

Evan tace. Becul de deasupra mesei începe să pâlpâie. 

O, la naiba! 

Evan observă că m-am panicat și zâmbește. 

— Vezi? Ne tachinează. Nu-ţi face griji, prințesă! Patricia e o 
fantomă de treabă. Dacă vrei mai multe detalii, la biblioteca publică 
există articole din ziare vechi care vorbesc despre incidentul ăla. 

Se apropie de Daisy, care între timp s-a liniștit, și o mângâie 
pe cap. 

— Ce câine bun! Pune la punct fantoma! 

Îmi pun în cap să vizitez biblioteca din Avalon Bay. Nu prea 
cred în fantome, dar îmi place istoria, iar acum, că dețin un hotel 
aici, sunt mult mai curioasă să aflu despre istoria orașului. 

— Merg și eu la petrecere. Vă deranjează? spune Evan, apoi 
iese din bucătărie. 

Cred că e o întrebare retorică. Oftând, mă uit spre ușă. Am 
impresia că există o singură persoană pe care trebuie s-o „câștig” 
în momentul de față: fratele geamăn al lui Cooper. 


Prietenul lui Cooper, Chase, are o casă cu două etaje în oraș, 
cu o curte imensă în spate, care se prelungește spre o zonă împă- 
durită. În momentul în care ajungem acolo, sunt copleșită de 
numărul invitaţilor. Au venit o grămadă de oameni. Înăuntru, se 
joacă beer pong. Afară, lumea stă în jurul unui foc de tabără. 
Muzica e dată la maximum. Se râde zgomotos. Cooper face pre- 
zentările. Ar fi chiar distractiv, dacă nu aș observa că toată lumea 

se holbează la mine. Între timp, Cooper, care pare că nu-și dă 
seama de stânjeneala mea, mă ține de mijloc și vorbește cu priete- 
nii lui. Oriunde mă uit, lumea mă privește cu coada ochiului sau 
peste umăr. Aud șușoteli peste tot. De obicei, nu mă simt stânje- 
nită când trebuie să socializez, dar e greu să nu mă simt aiurea 
acum, când toată lumea îmi transmite clar, din priviri, că n-am ce 
să caut aici. E deranjant. Sufocant. 

Am nevoie de mai mult alcool, dacă vreau să supraviețuiesc în 
seara asta. 

— Mă duc să-mi mai iau ceva de băut, îi spun lui Cooper. 

Coop vorbește cu un tip tatuat, pe nume Wyatt, care se plânge 
că prietena lui nu vrea să se împace cu el. În apropiere, în curtea 
din spate, un grup restrâns asistă la un joc de Twister la care iau 
parte oameni îmbrăcaţi doar cu lenjerie intimă. 

— Îşi aduc eu de băut, se oferă Cooper. Ce vrei să bei? 

— Nu-i nevoie. Stai aici şi vorbește cu lumea. Mă întorc imediat. 

Mă îndepărtez. Ajung în bucătărie, unde găsesc o sticlă singu- 
ratică de vin roșu, nedesfăcută. Sper să nu-mi provoace o mah- 
mureală nasoală mâine-dimineață. 

— Tu ești Mackenzie, nu? întreabă o fată superbă, cu părul 
lung și cu tenul măsliniu. Mackenzie a lui Cooper. 

Poartă costum de baie și pantaloni scurți, cu talie înaltă. Stă la 
masă, pregătind o băutură. 

— Da, eu sunt. 

— Scuză-mi exprimarea! spune ea, cu un zâmbet prietenos, 
apoi pune capacul pe shakerul de cocktail și îl scutură energic. 
Am vrut să spun că am auzit multe despre tine de la Coop. Eu 
sunt Steph. 

— O! Tu ești fata cu capra? 

Buzele îi zvâcnesc. 

— Poftim? 

Râd stânjenită. 

— Scuze! Cooper și Evan mi-au povestit despre întâmplarea 
de când erau ei mici, când au salvat o capră la ordinul prietenei 
lor, Steph. Era vorba de tine, nu? 

Izbucnește în râs. 

— Doamne, Dumnezeule! Da. Marea Răpire a Caprei! A fost 
ideea mea. Ţi-au spus și că au lăsat-o în pădure? Nu-mi vine să 
cred! Ce naiba m-o fi apucat? 

— Exact! exclam. Așa am zis și eu. Biata capră probabil a fost 
mâncată de vreo pumă. 

Steph chicotește și mă corectează: 

— Locuim într-un oraș de pe malul oceanului, deci aici nu 
trăiesc pume. Dar sigur a fost sfâșiată de vreun animal de pradă. 

Pun sticla de vin pe masă și deschid un sertar, în căutarea unui 
tirbușon. 

Steph toarnă amestecul în două pahare roșii. Îmi oferă unul. 

— Lasă vinul! E groaznic. Încearcă chestia asta! 

Împinge băutura spre mine. 

— Crede-mă, e bun. Nu e prea tare. 

N-are sens să jignesc singura persoană care mi-a vorbit la 
petrecerea din seara asta. Sorb din pahar și sunt plăcut surprinsă 
de gustul ușor dulce, de portocale. 

— E foarte bun. Mulţumesc! 

— Cu plăcere! Nu spune nimănui de unde-l ai! zice ea. Spe- 
ram să se dea Cooper pe brazdă și să te aducă să facem cunoștință. 
Noi abia așteptam să te cunoaștem. 

— Noi? 

— Da, știi tu: gaşca. 

Și Evan a folosit cuvântul ăsta. Mă întreb cine mai face parte 
din această „gașcă”. 

Un tip foarte atrăgător intră cu pași mari în bucătărie. Înalt, 
frumos și înarmat cu o pereche de gropițe. Îi zâmbește lui Steph. 

— Cine e prietena ta? întreabă el. 

Ochii lui albaștri și curioși mă privesc. 

— Mă cheamă Mackenzie, îi răspund, întinzându-i mâna. 

— Eu sunt Tate, zice el și-mi strânge mâna, iar degetele lui 
îmi mângâie pielea. 

Steph pufnește. 

— Țineţi-o în pantaloni, drăguțule! E iubita lui Cooper. 

Tate pare impresionat. Privirea lui mă cântărește, mă anali- 
zează lent. 

— Serios? Norocosul! 

Ia câteva beri din frigider și întreabă: 

— Veniţi și voi la foc? 

— În curând, răspunde Steph. 

— Super! 

Tate iese din bucătărie. 

După ce pleacă, Steph se grăbește să-mi spună adevărul des- 
pre el. E un mare afemeiat, dar cică îl salvează gropițele. 

— E al naibii de simpatic, știi? oftează ea. Urăsc oamenii care 
sunt așa. 

— Da, știu ce zici, aprob solemn. Pe unii pur și simplu nu ai 
cum să te superi. Continuăm să vorbim, în timp ce ne bem 
cocktailurile. Cu cât vorbim mai mult, cu atât îmi dau seama că 
îmi place de ea. Amândurora ne plac parcurile de distracții și 
hiturile pop din anii 2000. 

— Am văzut un concert al unei trupe anul trecut, în Myrtle 
Beach. Cântau în deschidere pentru... 

Steph se gândește puțin, apoi începe să râdă. 

— Nu-mi aduc aminte. Tipii ăia au vreo cincizeci de ani acum. 

— Doamne! Nu-mi vine să cred că mai cântă împreună. 

— A fost ciudat, spune ea, turnând încă un rând de cocktailuri. 

— Ce a fost ciudat? intervine în discuţie o fată blondă, îmbră- 
cată cu un tricou negru, cu mânecile tăiate. 

Se așază lângă Steph. 

— Nimic, spune ea. 

Când observă că blonda se holbează, zâmbetul lui Steph piere. 

— Heidi, ea e Mackenzie. 

Se pare că toată lumea știe de mine. Mă întreb ce le-a spus 
Cooper despre persoana mea. 

— Mă bucur să te cunosc, îi zic, ca să mai risipesc puțin tensi- 
unea. 

Probabil că Heidi e altă membră a „găștii”. 

— Super! spune ea, plictisită. Steph, putem vorbi între patru 
ochi? 

Lângă ea, o roșcată zâmbește batjocoritor, insinuând că 
situația mă depășește. Am impresia că nu sunt bine-venită aici. 

— Ştii, ar trebui să-l caut pe Cooper, îi spun lui Steph. Mi-a 
părut bine de cunoștință. 

Nu aștept să primesc răspuns. Plec, lăsând băutura în urmă. 

Îl găsesc pe Cooper în curtea din spate. Stă lângă o tipă foarte 
drăguță, al cărei fund parcă încearcă să evadeze din pantalonii ei 
scurți. Când mâna fetei atinge pieptul lui Cooper, îmi vine s-o 
bat. Dar îmi păstrez cumpătul, mă apropii de el și-l apuc de curea. 
Asta îi atrage atenţia. Îmi zâmbește. 

— Haide! îl îndemn, ignorând privirea iritată a brunetei. Vreau 
să te pipăi pe întuneric. 

Cooper nu stă pe gânduri. Pune sticla jos. 

— OK. 

Ocolim împreună casa și ajungem pe strada din față, unde și-a 
parcat camioneta. Mă ridică și mă așază pe hayonul deschis. Cu 
un rânjet obraznic, se proțăpește între picioarele mele. 

— Ai venit să mă stârnești, nu? 

Își trece vârfurile degetelor peste coapsele mele goale. Rochia 
galbenă mi s-a ridicat aproape până în talie, dar corpul masiv al 
lui Cooper mă ferește de eventualele priviri curioase. 

— Cam așa ceva. 

— Îmi place, spune el. Ai lipsit destul de mult timp. E totul în 
regulă? 

— Da. Am socializat. L-am întâlnit pe prietenul tău, Tate. 

Îi fac cu ochiul și adaug: 

— E drăguţ. 

Cooper se încruntă. 

— S-a dat la tine? 

— Foarte puțin. S-a oprit după ce a aflat că am venit cu tine la 
petrecere. 

— Perfect! Deci nu trebuie să-l omor. Ai mai întâlnit și pe 
altcineva? 

— Câţiva, răspund vag. 

Nu vreau să vorbesc despre acest subiect. 

Adevărul e că seara asta a fost destul de aiurea și mă tem să 
mă gândesc care-s șansele noastre de a face parte unul din viața 
celuilalt. Cu cât mă gândesc mai mult la subiect, cu atât crește 
îndoiala în mintea mea. Nu mai vreau să gândesc. Vreau doar ca 
el să facă totul să dispară. Îmi trec degetele prin părul lui și îl trag 
spre mine, sărutându-l apăsat. Geme ușor și-și încolăcește brațele 
în jurul meu. Mă sărută pasional. 

Tresar când Evan se furișează în spatele nostru, îndreptând 
lanterna telefonului mobil spre noi. 

— Ce faceți voi doi aici? Am rămas deja fără Dom Pérignon? 

— Taci naibii! mormăie Cooper, dând telefonul la o parte. Nu 
găsești și tu pe altcineva să te distreze? 

— Nu-i nevoie. Am venit să văd ce faceţi voi, nebunaticilor. 

Evan zâmbește și îmi face semn cu sticla de bere pe care o ţine 
în mână. În prima noapte, când ne-am întâlnit pe plajă, am cre- 
zut că Evan e un tip OK. De atunci, mi se pare că e nepoliticos și 
neprietenos. Nu se mulțumește să se poarte aiurea cu mine; vrea 
să știu că se sfrăduiește să se comporte așa. Faptul că depune atâta 
efort mă enervează. 

Cooper îi vorbește fratelui său din priviri. Între ei se desfășoară 
o întreagă conversație, iar eu nu o pot înțelege. 

— Acum ai văzut ce facem. Pa! 

— Am o curiozitate, Mac! spune Evan. 

— Las-o baltă! se răstește frate-său. N-auzi? 

Cooper se îndepărtează de mine, încercând să-l conducă pe 
fratele lui, vizibil beat, spre casă. Evan mă privește. Mai ia o 
înghițitură de bere și îl împinge pe frate-său. 

— Mor de curiozitate, Mac. Ia zi: tipele ca tine fac sex anal? 

— Ajunge, idiotule! izbucnește Cooper. Las-o în pace! 

Evan nu se dă bătut: 

— Sau plătești pe cineva care s-o facă anal, în locul tău? 

Totul se întâmplă într-o secundă. ÎI văd pe Evan râzând de 
propria glumă nesărată, apoi, dintr-odată, e trântit pe jos. Îi curge 
sânge din gură. 


25. 


Cooper 


Îl dobor dintr-un singur pumn. Evan are noroc că e beat. 
Altfel, ar fi încasat-o și mai rău. Simt puțin regret când văd sân- 
gele curgând pe asfalt, dar toate remușcările se estompează când 
Evan se ridică și sare pe mine. 

Își înfige umărul în stomacul meu și mă înșfacă de mijloc. Ne 
izbim de camioneta mea. O aud pe Mac țipând la noi, dar nu are 
rost. Evan s-a dezlănțuit. lar când îmi dă câteva lovituri zdravene 
în coaste, nu-mi mai pasă că e fratele meu. Ceva în mine se des- 
tramă și, dintr-odată, întreaga mea lume se reduce la un singur 
scop: să-l bat măr pe Evan. Ne cărăm pumni reciproc și ne rosto- 
golim în mijlocul străzii. Ne-am julit rău amândoi. Cineva mă 
apucă de brațe. Invitaţii încearcă să ne despartă. 

— Du-te dracului! urlă Evan. 

— Ţi-ai căutat-o, mârâi la el. 

Se avântă iar spre mine. 

Ridic pumnii. 

Lumea se înghesuie între noi și ne desparte cu forța. 

— Ce dracu faceti? ţipă Heidi. 

Ea și Jay West îl apucă pe Evan și se pun între noi. Eu încerc 
să dau la o parte mâinile care mă țin în loc. 

— Sunt bine, murmură Evan. Lăsaţi-mă în pace! 

Reușește să scape din strânsoarea lor și pleacă. 

— Mă duc eu după el, se oferă Steph. 

— Nu! Lasă-l să se calmeze, o sfătuiește Alana. 

Văzând că bătaia a luat sfârșit, toți, în afară de prietenii mei 
apropiați, se îndreaptă spre casă. 

Heidi se uită urât la mine, apoi pleacă, iar Jay o urmează ca un 
căţeluș îndrăgostit. Mă întreb dacă sunt împreună. Sper că da. 
Poate că Heidi nu mă va mai urî atât de mult. 

Steph și Alana se încruntă la mine, dar acum nu-mi pasă nici 
cât negru sub unghie de părerea lor. Evan a meritat-o din plin. 

Mac îmi cuprinde fața în palme și îmi cercetează loviturile. 

— Eşti bine? 

Tresar când degetele ei ating locul de sub ochiul meu stâng, 
care se umflă rapid. 

Mă uit atent la ea. 

— Da. Dar tu? 

Nu regret că l-am lovit pe Evan pentru cuvintele lui urâte, dar 
îmi pare rău că Mac a asistat la asta. Fir-ar să fie! Dacă fata asta 
mă părăsește din cauza... 

Mă sărută pe obraz și spune: 

— Ar trebui să te duci după el. 

Ezit. 

— Voi fi aici când te vei întoarce, îmi promite ea, de parcă 
mi-ar citi gândurile. 

Nu am de ales. Trebuie să o cred. Pe lângă asta, faptul că Evan 
umblă haihui pe străzi, beat și nervos, ar putea să ducă la un de- 
zastru. Pornesc pe stradă, în căutarea lui. Mă uit peste umăr o 
dată, de două ori, iar Mac e încă acolo, lângă camioneta mea. 

Într-un final, îl prind pe Evan din urmă. ÎL găsesc pe o bancă, 
într-un loc de joacă luminat doar de câțiva stâlpi de iluminat. 

— Mai ai toți dinții în gură? întreb, așezându-mă lângă el. 

Își pipăie maxilarul. 

— Da. Loveşti de zici că ai zece ani. 

— Chiar și așa, tot te-am bătut, subliniez eu. 

— Pe naiba! Te aveam la degetul mic. 

— Mă aveai pe dracu, îi spun cu un zâmbet. 

Stăm în liniște un timp, uitându-ne cum briza mișcă leagă- 
nele. Au trecut ani de când eu și Evan ne-am bătut atât de urât, 
de când am sărit unul la gâtul celuilalt. Aș minți dacă aș spune că 
nu mă așteptam la asta. De-a lungul timpului, s-au tot acumulat 
chestii. Poate că sunt idiot pentru că nu am vorbit deschis cu el 
până acum. Și totuși, să-și verse nervii pe Mac e un semn de 
lașitate, și n-o să-l las să-și facă un obicei din asta. 

— Ai întrecut măsura. 

— Ei, haide! protestează frate-miu. A fost puţin amuzant. 

Stă cocoșat pe bancă, de parcă urmează să se prăvălească pe 
asfalt. 

— Vorbesc serios, Evan. Mac nu ţi-a făcut nimic rău. Dacă ai 
o problemă cu mine, poartă-te ca un adult și spune-mi! Trebuie 
să termini cu comentariile de căcat și cu purtarea asta agresivă. 

Evan se uită la mine. 

— Mi se pare că-mi dai un ultimatum. La asta s-a ajuns? 

Scutur din cap, plin de frustrare. 

— Fir-ar să fie! Ești fratele meu. Suntem rude de sânge și 
nimic nu va schimba asta. De ce ești așa de nervos pe ea? . 

— E vorba de principii. E o clonă, Coop. Oamenii ăia ne-au 
înjosit încă de când eram copii. Sau nu-ți mai aduci aminte? Ne- 
mernicii care își făceau apariția în mașinuțele lor stupide de golf, 
aruncau cu băuturi în noi, ne dădeau la o parte de pe stradă, când 
ne plimbam cu bicicletele. 

Evan și-a rupt mâna o dată. S-a răsturnat într-un șanț, după 
ce o clonă l-a lovit cu mașina. Ne-am întors după o săptămână și 
i-am spart toate cauciucurile de la mașină. Ani întregi, am tot 

trecut prin genul ăsta de situații. Ne-am luat la harță cu ei. Ochi 
pentru ochi și dinte pentru dinte. 

— Da, oamenii ăia ne-au făcut rău, dar nu și Mac. Nu-i corect 
s-o pedepsești pentru ceva ce ţi-a făcut unul dintre ei. Aș fi fost 
un nemernic dacă aș fi continuat cu planul de la început. 

Oftez din rărunchi. 

— De ce nu mă lași să mă bucur de ea? 

Văd cum i se încordează umerii. 

Cu toţii am asistat la telenovela dintre Evan și Genevieve. Se 
certau mereu, în fața tuturor. Ne obligau să alegem de a cărui parte 
suntem, deși nu voiam să fim implicați. Se despărțeau. Și-o tră- 
geau. Se împăcau de parcă nu s-ar fi întâmplat nimic. Nu am 
făcut niciodată crize în privința asta și nici nu m-am comportat 
urât cu Genevieve, în speranța că va pleca. Dacă Evan o iubea, era 
problema lui. 

Prin urmare, de ce trebuie să se comporte atât de urât acum, 
când am găsit și eu pe cineva la care țin? 

Evan oftează și se scarpină în cap. 

— Nu mă pot abține, omule. Mă râcâie pe creier. De ce toc- 
mai ea? Ai putea avea orice altă tipă. 

— Nu ştiu ce să-ți spun. E diferită. Dacă i-ai da o șansă, ai 
înțelege. 

Nu există niciun motiv întemeiat pentru care relația dintre 
mine și Mac ar trebui să funcționeze. La dracu'! Poate că nici n-o 
să funcționeze. E încăpățânată, nu-i tace gura și mă scoate din 
sărite. Dar e și frumoasă, amuzantă, spontană și ambițioasă. Se 
pare că e genul meu de fată. Sunt nebun după ea. N-am mai 
întâlnit nicio tipă care să-mi rămână în minte zile și săptămâni 
întregi după ce am văzut-o prima dată. Mi-a intrat pe sub piele. 
Și, cu toate că suntem atât de diferiți, ea mă înțelege așa cum 
puțini alții reușesc. 

Dacă mă amăgesc și toată chestia asta se va termina rău, atunci 
așa să fie! Cel puțin am încercat. 

— Deci nu există nicio șansă să te conving să te răzgândești? 
zice Evan. 

Nu mai pare la fel de sigur pe sine. 

— În calitate de frate, te rog să accepți relația mea cu Mac! 

Stă pe gânduri. Pentru prima dată în viața noastră, suntem în 
tabere opuse. Mă întreb dacă simte prea multă ură, prea multă 
furie față de clone ca să-l atrag de partea mea. 

Evan oftează şi se ridică de pe bancă. 

— Bine! Nu te pot salva de tine însuți. Voi înceta cu prostiile. 

Mă mulțumesc cu atât și ne împăcăm. Odată întorși la petre- 
cere, îl trimit acasă împreună cu Alana, ca să mă asigur că ajunge 
în siguranță, iar eu o duc pe Mac la cămin. 

— Îmi pare rău pentru ce s-a întâmplat, îi spun, văzând că 
rămâne tăcută minute în șir. 

Stă pe gânduri și se uită pe geam, iar asta mă îngrijorează. 

— N-a avut nicio legătură cu tine, Mac. Evan era furios pe 
cine nu trebuia. 

— Fraţii n-ar trebui să se bată. 

Aştept. Nu sunt sigur dacă mai are și altceva de zis. Mă îngri- 
jorez și mai tare când nu mai adaugă nimic. 

— Vorbește-mi, Mackenzie! 

— Dacă relația noastră e o idee proastă? 

— Nue. 

— Vorbesc serios, Coop. Nu vreau să fiu motivul pentru care 
tu și Evan nu vă mai înțelegeți. Nu ajută pe nimeni. Tu nu poți fi 
fericit pentru că el e supărat, iar eu nu pot să fiu fericită pentru că 
tu ești supărat. Toți avem de pierdut. 

"Tocmai de-asta Evan trebuie să renunțe la ideile lui prostești 
şi să ne lase în pace. Mac nu e așa cum își închipuie el, iar dacă ar 
înțelege-o, și-ar da seama cât de nedrept a fost cu ea. 

— Lui Evan o să-i treacă. 

— Și dacă nu îi trece? Nemulțumirile astea te macină. 

— Nu-ţi face griji, Mac! 

Nu-mi pasă dacă fratele meu acceptă situația asta sau nu, atât 
timp cât se poartă frumos cu Mac și își ține comentariile pentru el. 
Toată viaţa am trăit pentru noi doi, pentru mine și Evan. Măcar 
atât — relația asta — vreau s-o am doar pentru mine. 

N-am reușit să o liniștesc. 

— Cooper, nu vreau să intervin între tine și fratele tău geamăn. 

— Am făcut deja o alegere. Vreau să fim împreună. Evan o să 
se descurce, spun eu, aruncându-i o privire aspră. 

Îi văd suferința în ochi. 

— Și ce înseamnă, mai exact, să fim împreună? întreabă Mac. 
Știu că mai devreme am zis că ieșim împreună și am crezut că 
n-o să mă deranjeze... Dar apoi am venit la petrecerea aia. Ai văzut 
cum se uita toată lumea la noi? Ba nu! Se uitau la mine de parcă 
nu aveam ce să caut acolo. Iar tipa aia, Heidi, mi-a aruncat numai 
săgeți. Și am auzit niște fete spunând că sunt o snoabă bogată și 
că rochia mea e ridicolă. 

— De ce să fie ridicolă? 

Din punctul meu de vedere, rochia ei galbenă și scurtă e al 
naibii de sexy. 

— Pentru că e o rochie Givenchy. Bănuiesc că nu poartă ni- 
meni o rochie de o mie de dolari când merge la o petrecere privată. 

Obrajii lui Mac se înroșesc de stânjeneală. 

— Nici măcar nu mi le cumpăr eu. Asistenta maică-mii mi le 
ia. În caz că n-ai observat, nu-mi pasă de modă. Eu port blugi și 
tricouri. 

Devine din ce în ce mai agitată. 

— Am ales rochia asta doar pentru că e drăguță, și de vară, și 
destul de scurtă încât să te înnebunească pe tine. 

Îmi stăpânesc râsul și mă forțez să nu comentez faptul că 
bucata de material galben care abia dacă-i acoperă fundul costă o 
mie de dolari. 

— Dar poate au crezut că mă dau mare. Habar n-am... Nu asta 
încercam să fac. Tot ce știu eu că nimeni nu voia să fiu la petrecere. 

— Eu voiam să fii acolo. 

— Tu nu contezi, bombăne Mac. 

Mă întind peste consolă și o iau de mână. Îmi împletesc forțat 
degetele cu ale ei și o corectez: 

— Doar eu contez. 

— Şi ei contează. Ai un grup de prieteni. Vă știți dintotdea- 
una. Eu am doi prieteni, iar unul dintre ei e colega mea de cameră, 
așa că e obligată să mă placă. 

De data asta, chiar râd. 

— Mi-aș dori să am și eu un grup de prieteni ca al tău. Sunt 
invidioasă, spune ea cu sinceritate. Și chiar voiam să mă placă 
toată lumea. 

Îi eliberez mâna și conduc camioneta spre marginea șoselei. 
Parchez și mă răsucesc spre Mac, privind-o cu seriozitate. 

— Iubito, eu te plac. Și prietenii mei o să te placă. Îți promit. 

Mac se încruntă. 

— Nu face promisiuni pe care nu le poți respecta! 

— Vorbesc serios. O să se dea ei pe brazdă. Mai așteaptă 
puțin! Nu mă părăsi doar pentru că amicii mei nu te-au primit 
foarte călduros în seara asta și fiindcă niște fete te-au judecat din 
cauza unei rochii. Apropo: ca să ştii și tu, rochia asta e cel mai 
sexy lucru pe care l-am văzut vreodată. Vreau să smulg cu dinții 
bucata asta de material de o mie de dolari. 

Mac râde. 

— Chiar te rog s-o smulgi! 

— Să nu mă părăsești, Mac! 

Mă jenez când aud tonul rugător din vocea mea. 

Pe chipul ei frumos dansează umbre. Pentru o clipă, rămâne 
tăcută. Simt că trece o veșnicie până răspunde, într-un final. 

Ochii ei verzi sclipesc în lumina farurilor unei mașini care 
trece pe lângă noi. Se aplecă și mă sărută apăsat. Se desprinde de 
mine, cu respirația întretăiată, și șoptește: 

— Nu te părăsesc. 


26. 


Mackenzie 


Mai așteaptă puţin, mi-a spus el. 

O să se dea ei pe brazdă. 

Cooper vorbește prostii! De când cu petrecerea-dezastru, 
m-am străduit și am făcut tot posibilul să câștig „gașca” lui Cooper 
de partea mea. Deși nu ar recunoaște niciodată, știu că îl deran- 
jează diferențele dintre mine și prietenii lui. Nu vreau să fiu 
motivul pentru care se îndepărtează de oamenii la care ține. Ei 
sunt în viața lui de mult mai mult timp decât mine. În opinia 
mea, nu avem motive să nu ne înțelegem cu toții. 

Așa că încerc. Chiar mă străduiesc din răsputeri. Fie că e vorba 
să jucăm darts într-un bar sau să lenevim pe plajă, lângă un foc de 
tabără, am făcut progrese în ultimele săptămâni. Cei mai mulți 
dintre amicii lui Cooper — Tate, Chase, Wyatt — s-au obișnuit 
cu mine. Chiar am ieșit într-o seară, la cină, cu Chase și cu iubitul 
lui — un tip drăguţ, pe nume Alec, care e student tot la Garnet. 
Doar că ei nu se pun la socoteală, pentru că nu pe ei trebuie să-i 
cuceresc, ci pe cei mai apropiați de Cooper. 

În afară de Steph, care mi-e încă aliată, nu pot să sparg zidul 
dintre mine, Alana și Heidi. Deși în ultima vreme Evan nu s-a 

mai purtat ca un idiot nesuferit, e tăcut în preajma mea. A adop- 
tat deviza „Dacă nu ai nimic frumos de zis, mai bine îți ţii gura”. 

Mi-am zis că seara asta ar fi momentul perfect pentru o ieșire 
mai intimă. Doar gaşca. O să luăm câteva gustări, o să ne uităm la 
filme de groază, poate că o să jucăm Adevăr sau Provocare. O să 
petrecem mai mult timp împreună. 

Sigur că nu se putea altfel! Până după-amiază, ploile progno- 
zate pentru această seară se transformă în avertismente de furtuni 
puternice și tornade în statele Carolina de Nord și Carolina de 
Sud. 

Minunat! Nici măcar vremea nu ține cu mine. 

Acum o oră, Cooper și Evan au plecat să-l ajute pe Levi să 
închidă trapele din unul dintre șantierele lui. Acum stau aici, în 
casa lor, alături de vreo patru kilograme de aripioare de pui și de 
pâine cu usturoi și brânză, iar dincolo de ușile glisante de sticlă, 
deasupra oceanului, cerul devine gri și rău-prevestitor. Pentru că 
nu am nimic de făcut și pentru că iubesc furtunile — mă atrage 
haosul care urmează să se dezlănțuie —, deschid ușa din spate și 
las aerul rece să intre. Mă așez pe canapea și încep să-mi fac 
temele. Televizorul se aude în surdină. Pe canalul cu știri locale, 
oamenii care prezintă rubrica Meteo stau în fața unei hărți inun- 
date de roșu și portocaliu. 

Termin de citit pentru cursul de antropologie și mă uit la câteva 
clipuri pe laptop, pentru cursul meu de cultură mass-media. Observ 
un fulger uriaș. E urmat de un tunet care zguduie casa. Potopul 
înfiorător mă sperie. Daisy, care stă sub o pătură la picioarele 
mele, țâșnește din cameră și fuge în ascunzătoarea ei preferată, 
sub patul lui Cooper. Ploaia începe să se reverse. Furtuna înghite 
orizontul. Sar de pe canapea și închid rapid ușa glisantă, apoi 
şterg cu o lavetă apa care s-a strecurat înăuntru. 

Aud un bocet slab în depărtare. 

— Daisy, tu ești? 

Să fi ieșit cumva din casă fără s-o văd? 

Mă uit în camera lui Cooper și o găsesc sub pat, cu lăbuțele 
întinse pe podea și cu căpșorul între ele. 

— Tu plângeai, micuțo? 

Tresar când aud din nou sunetul. E mai mult un țipăt decât 
un bocet, și e clar că vine de undeva de afară. 

Când e furtună, poţi s-o auzi țipând... 

Când îmi aduc aminte de ce mi-a spus Evan, pulsul mi se 
accelerează. Chiar a vorbit serios când mi-a zis că locul ăsta e 
bântuit? Cum naiba o cheamă pe fetița aia? 

— Patricia? îngaim, privind precaut prin cameră. Tu ești? 

Becurile de deasupra mea încep să pâlpâie. 

ip de spaimă. Daisy dispare sub pat. 

Ies din camera lui Cooper. Inima stă să-mi sară din piept. Ar 
trebui să caut niște lumânări, în caz că se întrerupe curentul. Nu 
mă atrage deloc ideea de a sta pe întuneric, ascultând țipetele 
unui copil mort de un secol. 

Exact când mă aștept să le aud din nou, zgomotele stridente 
izbucnesc iar. Aud o grămadă de sunete amestecate cu tunetele. 

— Patricia! 

Vocea mea e mai liniștită, dar mâinile mele cam tremură. 

— Hai să ne purtăm frumos, bine? Știu că nu e distractiv să fii 
moartă, dar asta nu înseamnă că trebuie să urli din toți bojocii. 
Dacă vorbești mai încet, o să ascult orice ai... 

Un alt țipăt. 

— Sau poate că nu, o dau eu la întors. Bine, ai câștigat, Patricia! 
Continuă să mă sperii de moarte! 

Merg în bucătărie, unde încep să deschid dulapurile, în căuta- 
rea lumânărilor sau a unei lanterne. Găsesc un pachet de lumâ- 
nări mici. Respir ușurată. Bun! lau una dintre brichetele de pe 
măsuța de cafea. Acum sunt pregătită de orice. 

Când mă îndrept spre sufragerie, aud un bâzâit. Cred că îmi 
sună telefonul, dar apoi îmi dau seama că îl am în buzunar. Urmă- 
resc sunetul și mă apropii de blatul de bucătărie, unde telefonul 

lui Cooper vibrează. La naiba! Și-a uitat telefonul acasă. Văd că 
are mai multe apeluri pierdute și câteva mesaje. Nu le citesc, 
fiindcă nu vreau să-i încalc intimitatea, dar observ că mesajele au 
fost trimise de Alana și de Steph. 

Dat fiind de câte ori au încercat să dea de Cooper, bănuiesc că 
e o urgență. L-aș suna pe Evan, să-i spun ce se întâmplă, dar nu am 
numărul lui în agendă și nici nu pot debloca telefonul lui Cooper. 
Dacă e chiar atât de important, fetele îl vor suna și pe Evan. 

Îmi văd de treabă și mă întorc la temele mele. 

Dar telefonul continuă să mă întrerupă. Din cinci în cinci 
minute, mobilul lui Cooper începe să se vibreze pe blatul de 
bucătărie. În cele din urmă, răspund. 

— Steph, tu ești? întreb, citind numele de pe ecran. 

— Cu cine vorbesc? 

— Sunt Mackenzie. Cooper și Evan au plecat cu Levi. Cooper 
și-a uitat telefonul acasă. 

— La naiba! izbucnește ea, frustrată. Am tot încercat să dau 
de Evan, dar nici el nu răspunde. 

— Ce s-a întâmplat? 

— Curge apă prin tavanul din baie. Am auzit un sunet ca și 
cum un copac ar fi căzut pe acoperiș și, dintr-odată, ne-am trezit 
cu apă pe pereți. 

— Sunteţi tefere? 

— Da, dar trebuie să reparăm acoperișul înainte să se inunde 
toată casa. Am pus prosoape pe jos, dar e prea multă apă și n-avem 
cum s-o oprim. 

Fir-ar! Dacă nu pot da de Evan, înseamnă că amândoi încă 
sunt ocupați și îl ajută pe unchiul lor. Furtuna e din ce în ce mai 
puternică, iar vântul și ploaia bat în ferestre. Dacă mă iau după 
rubrica Meteo de la televizor, nu se va sfârși rapid. Asta înseamnă 
că, în curând, Steph și Alana vor avea nevoie de o plută. 

Încerc să găsesc o soluţie. Îmi aduc aminte de camioneta lui 
Cooper, pe care a lăsat-o acasă, și de cheile aflate pe măsuța 


-234- 


COMPLEXUL FETEI CUMINŢI 


de cafea. Pun pariu că are tot felul de lucruri în garaj — de pildă, 
o scară și câteva prelate. 

În mintea mea se conturează un plan. 

— Steph, notează numărul meu de telefon și dă-mi un mesaj 
cu adresa voastră! Vin la voi! 

Aud un zgomot în fundal. Probabil că e vocea Alanei. 

— Ăă... Nu sunt sigură că e o idee... 

Nu o las să termine: 

— Mă duc să iau niște materiale din garajul lui Cooper și vin 
spre voi. Ai încredere în mine! O să rezolvăm problema. 

— Bine, cedează ea, într-un final. 

Mi se pare că aud o notă de ușurare în vocea ei. 

După ce închei apelul, iau o geacă de-a lui Cooper, iau cheile 
camionetei și mă îndrept spre garaj, prin ploaie și noroi. Înăun- 
tru, rezemate de perete, văd tot felul de materiale de construcții 
rămase de la renovările de care se ocupă Cooper și Evan. Printre 
ele, găsesc un fel de material din vinil de culoare neagră și o frân- 
ghie. Din fericire, sculele lui Cooper sunt bine organizate, așa că 
găsesc imediat un ciocan, niște cuie și un pistol mare cu capse. E 
de ajuns. 

La zece minute după ce am vorbit cu Steph, aduc camioneta 
lângă ușa garajului și o încarc cu toate materialele, luptându-mă 
cu scara de aproape patru metri, apoi pornesc spre Steph și Alana. 

Când ajung la casa micuță și albastră, totul pare OK. De aici, 
din față, nu se vede nici urmă de stricăciune. De îndată ce sun la 
ușă, Steph deschide și mă trage înăuntru, fiindcă ploaia dă să 
intre pe ușă. 

— Pe aici! spune ea, după ce ne salutăm scurt. 

Mă conduce pe veranda din spate. De aici, văd ramurile unui 
copac ce atârnă de colțul din spate al casei. 

— Am fost norocoase că la ultimul uragan ramurile alea nu 
s-au prăbușit pe casă. Era doar o chestiune de timp până să pice. 

— A tot zis Evan că o să vină să mai scurteze crengile, spune 
Alana, cu mâinile pline de prosoape ude. Dar bineînțeles că a uitat. 

Steph o priveşte și îi zice: 

— Ar fi bine să duci prosoapele astea în uscător, ca să avem ce 
pune pe jos când celelalte se fac leoarcă. 

— Sper că n-aveaţi de gând să faceți duș în seara asta, oftează 
Alana. 

— Haideţi afară, să mă ajutaţi! le cer fetelor. În primul rând, 
trebuie să ajungem pe acoperiș și să scăpăm de ramurile alea. 
Având în vedere cât de nasoală e vremea, dacă le lăsăm acolo, s-ar 
putea să înrăutățească situația. 

Steph se uită la mine, îngrozită. 

— Poftim? Doar nu vrei să urci pe acoperiș! 

— La ce te așteptai? o întreb ironic. Vrei să-l suni pe Cooper, 
ca să-ți aducă mai multe prosoape? 

— Dar e periculos. În plus, mai și fulgeră. 

Bineînțeles că Steph are dreptate. Însă alternativa ar fi să aștep- 
tăm să se inunde toată casa și să rămână o ditamai gaura în acoperiș. 
Am petrecut trei ani de liceu lucrând cu echipa care se ocupa de 
producţie pentru piesele de teatru puse în scenă de școală. Sunt 
destul de îndemânatică atunci când e nevoie. 

— O să urc pe acoperiș și o să leg frânghia de ramuri, ca să le 
cobor până la voi. Apoi o să acopăr gaura cu niște materiale. Voi 
termina repede. 

E o minciună. Nu voi termina repede, dar trebuie să trec la 
treabă. Cu cât pierd mai mult timp vorbind cu Steph, cu atât va fi 
mai rău. 

— Spune-ne ce să facem! cere Alana. 

E prima oară când îmi vorbește fără să zâmbească ironic. 
Constat că facem progrese. 

Plouă de rupe, iar noi ne străduim să ducem materialele în 
curtea din spate și să proptim scara de un perete lateral al casei. 
Odihnește-te în pace, covor din sufragerie! Știu că îmi risc viața 

urcând pe o scară de metal, în toiul unei furtuni, dar au trecut 
câteva minute bune de la ultimul fulger, așa că îmi încerc norocul 
și urc, ducând frânghia pe umăr. 

Am în picioare bocancii de drumeție ai lui Steph. Pășesc pe 
acoperișul înclinat. La fiecare pas, simt de parcă m-am încălțat pen- 
tru prima dată cu patine pentru gheață. Nu am de ce să mă sprijin. 
Sunt atentă să nu fac nicio mișcare bruscă. Reușesc să leg frân- 
ghia în jurul crengii uriașe, bifurcate, apoi trag de un capăt, ca să 
mă asigur că frânghia e bine strânsă. O petrec peste o altă ramură 
a copacului, ca să acționeze ca un scripete. Reușesc din prima 
încercare. Bravo mie! 

Jos, Steph și Alana ţin de frânghie cât pot ele de bine, iar eu le 
ajut, cu grijă, să tragă ramura de pe marginea acoperișului. Când 
o coboară la pământ, văd imediat locul de unde lipsesc câteva 
șindrile. Printr-o gaură largă, apa curge înăuntru. 

Cobor încet. Fetele au început să deznoade frânghia. 

— Cât de rău e? întreabă Steph, ștergând apa care i se scurge 
pe față. 

Stăm în noroi până la glezne. Curtea s-a transformat într-o 
piscină, iar bocancii lui Steph sunt plini de apă. 

— E o gaură în acoperiș. Nu foarte mare. 

Strigăm ca să ne putem auzi dincolo de vântul asurzitor și de 
ploaia care lovește copacii și răpăie pe acoperișul metalic al verandei. 

Îmi dau la o parte părul ud care mi s-a lipit de frunte. 

— Tot ce putem face este să acoperim gaura și să sperăm că 
ploaia o să înceteze în curând, le zic. 

— Ce putem face? 

Alana mă privește îngrijorată. Părul ei roșu-aprins i s-a lipit 
de gât. 

— O să iau pistolul cu capse, ciocanul și cuiele. Tu și Steph 
legați prelata cu frânghia asta, ca s-o trag ușor la mine, după ce 
mă urc iar pe acoperiș. 

— Fii atentă! îmi spune Steph, pentru a cincea oară. 

Tot ce vreau e să termin treaba și să mă usuc. Degetele mi 
s-au murat, iar chiloţii sunt uzi leoarcă. Frigul mi-a intrat în oase. 
După ce fetele ridică prelata și eu tai o bucată suficient de mare, 
folosind briceagul Alanei, o fixez cu ajutorul pistolului cu capse și 
o bat în cuie. Tremur din tot corpul și îmi clănțăne dinții, așa că 
durează o veșnicie să bat cuiele astea. 

— Eşti bine? strigă Steph. 

Mai bat un cui până la jumătate, dar pe urmă ciocanul îmi 
alunecă din mână, iar cuiul ăsta idiot se îndoaie. la mai dă-l în- 
colo! E destul de bine și așa. 

— Vin acum! îi răspund. 

Cobor și toate trei ne grăbim să intrăm, lăsând frânghia și 
prelata în curte. Un fulger scapără chiar deasupra noastră. 

Intrăm în baie, ne dezbrăcăm până la chiloți, după care ne 
aruncăm hainele umede și pline de noroi în mașina de spălat. 

— A fost cât pe-aci! îmi spune Alana, cu zâmbetul până la 
urechi. 

Îi zâmbesc și eu din toată inima. Amândouă suntem conștiente 
că am scăpat ca prin urechile acului. 

— Exact! aprobă Steph, cu o privire obosită. Ce i-aș fi spus eu 
lui Cooper, dacă te electrocutai pe acoperiș? 

Alana scoate din dulap trei pături, ca să ne încălzim. 

— Ar fi trebuit să ascundem cadavrul tău și să-i spunem că ai 
dat bir cu fugiţii. 

Alana vede că mă încrunt. Ridică din umeri și zâmbește, apoi 
adaugă: 

— De ce te uiţi așa? Încă nu l-ai văzut pe Cooper nervos. 

Alana și cu mine mergem în sufragerie. Steph pune de cafea. 
Stau pe canapea și tremur, înfășurată în pătură. Alana primește 
un apel și răspunde: 

— Salut! Da, ne-am dat seama. Mackenzie e aici, cu noi. 
Sigur! Ne mai auzim. 

Lasă telefonul deoparte și se așază lângă mine. 

— Băieţii vin încoace. 

— Îmi poți împrumuta niște haine, te rog? 

Dat fiind că am pus hainele mele ude în mașina de spălat, n-aș 
vrea să plec de aici doar în lenjerie intimă și cu geaca lui Cooper. 

— Sigur că da. 

Steph aduce ceștile cu cafea. De obicei, o beau cu frișcă și pu- 
țin zahăr, dar acum nu sunt pretențioasă. O cafea neagră și fier- 
binte e exact ce-mi trebuie ca să-mi alung frigul din oase. 

— Ce-ai făcut acolo sus a fost foarte tare! mă laudă Steph, 
așezându-se pe canapea, între mine și Alana. N-aș fi crezut că 
ești atât de bună la treaba cu mâinile. 

Mă priveşte cu un zâmbet plin de regret. Își dă seama că aș 
putea să iau remarca ei ca pe o insultă. 

Încep să povestesc: 

— Când eram în clasa a zecea, am avut un profesor de chimie 
care ne punea numai note mici. Singura modalitate de a obține 
puncte în plus era să faci voluntariat, așa că am ajutat la constru- 
irea decorurilor pentru piesele de teatru puse în scenă de școală. 
A fost distractiv, cu excepția momentului în care aproape c-am 
rămas fără un deget, când un coleg m-a atins cu burghiul. 

Îi arăt lui Steph cicatricea de pe degetul meu arătător. 

— Mi-a făcut degetul ferfeniță. 

— Ce nasol! 

Alana intervine: 

— Mulţumim că ai venit! Nu știu ce ne-am fi făcut fără tine. 

Steph pufneşte în râs: 

— Alana e vai de mama ei. Îi e frică de înălțime. 

Alana se uită urât la Steph și îi arată degetul mijlociu. 

— Mersi, scorpie ce ești! 

Steph ridică din umeri. 

— Am spus adevărul. 


— Incerc să mă port frumos. Mai lasă-mă în pace! 

N-o cunosc foarte bine pe Alana, dar cred că am făcut un mare 
pas înainte. Ca să o conving să mă simpatizeze, a fost nevoie doar 
să fac pe eroina și să sfidez moartea. Gata! Am câștigat de partea 
mea două treimi din gașcă. Dacă mi-aș da seama cum s-o cuce- 
resc şi pe Heidi, ar fi super. 

Vorbim vreun sfert de oră. Când le zic că am cumpărat hote- 
lul The Beacon, Steph îmi dă o grămadă de detalii despre clădire. 
A lucrat trei veri la hotel. Are cunoștințe care mi-ar putea fi de 
folos, deci îmi pun în cap s-o invit la hotel, de îndată ce intru în 
posesia lui. Faptul că știe atât de multe despre Beacon ar putea fi 
un adevărat atu. 

— Au sosit ajutoarele, domnișoarelor! exclamă Evan, dând 
buzna pe ușă, ud leoarcă și fără tricou. Unde-i problema? 

E ciudat că, în ciuda faptului că mă culc cu fratele lui geamăn, 
nu mă tulbură deloc să-l văd pe Evan la bustul gol. 

— Ai întârziat două ore, spune sec Alana. 

În mod clar, nu e impresionată de intrarea lui măreață. 

Evan își scutură apa din păr cu eleganța unei potăi fără stăpân, 
apoi îi aruncă Alanei o privire sarcastică și o ia peste picior: 

— Of! Îmi pare rău. Încă nu mi-ai dat avansul pe luna asta, ca 
să-ți stau la dispoziție tot timpul. 

Cooper îl împinge pe frate-său din ușă și intră. Pare puțin deru- 
tat când mă vede pe canapeaua prietenelor lui, înfășurată într-o 
pătură, ca un hotdog ud. 

— Am văzut camioneta mea afară, spune el, nedumerit. Ai 
venit să le ajuţi? 

Ridic din umeri și îi zâmbesc. 

— Da. Am furat niște materiale de la tine. Ai o influență 
proastă asupra mea. 

— Pe bune?! râde Cooper. 

Sclipirea din ochii lui e ațâțătoare. Mă excit cât ai clipi. Am 
senzația că toată lumea aflată de față își dă seama de ce se petrece 

între noi, dar nu-mi pasă. Când Cooper Hartley intră într-o încă- 
pere, îmi pierd minţile. Urăsc și ador totodată chestia asta. 

Băieții se duc în bucătărie și-și toarnă câte o ceașcă de cafea. 

— Am fost norocoase că a venit Mackenzie, spune Steph. 
Nebuna asta s-a urcat pe acoperiş și a acoperit singură gaura. 

Alana întinde propria cană de cafea spre Evan, îndemnându-l 
să-i mai toarne puțin, iar el își dă ochii peste cap când ne vede pe 
toate trei înfășurate în pături. 

— În altă ordine de idei — adaugă Alana —, să nu folosiți 
baia de oaspeți! E ca un acvariu acolo. 

— Stați așa! intervine Cooper. Mac, te-ai urcat pe acoperiș? 

— S-ar putea să-mi fi găsit o nouă vocație, îi răspund. Ar tre- 
bui să mă ocup personal de renovarea hotelului, așa cum fac 
oamenii în emisiunile alea de la televizor. 

— Hei! exclamă Steph, lovindu-mă peste braț. Vreau să fiu eu 
prezentatoarea emisiunii. 

— Tot nu-mi vine să cred că ai cumpărat hotelul Beacon, se 
minunează Alana. 

Cooper trântește ceașca pe televizor. Cafeaua se varsă, iar noi 
rămânem tăcuți. 

— Și voi două n-aţi încercat s-o opriți? 

— Coop, s-a rezolvat, spune Steph, ignorându-i izbucnirea. 
Pur și simplu ploua în casă. 

Cooper i-o retează: 

— Da, dar nu tu ţi-ai riscat viaţa. 

Vocea lui e plină de asprime. Habar n-am ce anume a provo- 
cat furia asta bruscă. Să urc pe acoperiș în toiul furtunii nu a fost 
o decizie foarte chibzuită, dar nimeni nu a fost rănit. Poate doar 
orgoliul lui Coop. 

Încerc să-l liniștesc: 

— Hei, e în regulă! N-am pățit nimic. Fetele au avut nevoie 
de ajutor, iar eu m-am oferit să vin. A fost decizia mea. 

— Mă doare-n cot a cui a fost decizia asta tâmpită! Ar fi tre- 
buit să ai mai multă minte, îmi reproșează el. 

Îmi vorbeşte de sus, cam așa cum mi-a vorbit Preston când 
i-am spus că am cumpărat hotelul. 

Mă enervez. De ce toți cu care am fost simt nevoia să mă dă- 
dăcească? Nu m-am despărțit de Preston ca să-l las pe altul să mă 
trateze ca pe un copil. 

— ar voi două, completează el, uitându-se la fete, trebuia s-o 
fi oprit! 

— Prietene, calmează-te! îi zice Alana, lăsându-și capul pe 
spate și oftând plictisită. Mac e om în toată firea. Și ne bucurăm 
că e aici, cu noi. 

Simt că ăsta e felul Alanei de a-și cere scuze față de mine. 
Eforturile mele din seara asta au înmuiat atitudinea rece cu care 
fetele m-au tratat până acum. Aș zice că suntem în relații bune. 

— Mai lasă-mă, Alana! V-a ajutat doar fiindcă vrea ca tu și 
Heidi să nu vă mai purtați urât cu ea. 

Izbucnesc: 

— Nu te-am rugat să vorbeşti în numele meu! 

Mersi că m-ai dat de gol, nemernicule! Chiar făceam progrese cu 

fetele, dar tu nu mă ajuţi deloc. 

Cooper se apropie de canapea și se postează în fața noastră. 

— Ai fi putut să mori! se răstește la mine. În caz că n-ai obser- 
vat, suntem în plin uragan. 

Rămân cu gura căscată. 

— Îți baţi joc de mine? În caz că n-am observat? Acum, brusc, 
îți faci griji pentru siguranța mea? Tu ești cel care m-a lăsat în 
casă, în toiul uraganului. Eram singură! Doar eu și Patricia, care 
urla ca un demon! 

Cooper se uită la mine de parcă aș fi nebună. 

— Vorbeșşti despre Daisy? 

— Nu vorbesc despre câine, Coop, ci despre Patricia! 

— Nu știu cine e Patricia! Te-ai țăcănit? 


-242- 


COMPLEXUL FETEI CUMINŢI 


— Fetiţa moartă, care s-a înecat lângă casa voastră, acum o 
sută de ani, și... 

Mă întrerup din tiradă și mă uit la Evan. Buzele lui zvâcnesc 
nestăpânit. Nemernicul râde. 

— Dobitocule! mârâi eu. Pe bune? M-ai păcălit?! 

Evan își încrucișează braţele la piept și mi-o trântește: 

— Mackenzie, scumpo, n-o să-mi cer scuze pentru că ești prea 
credulă. E vina ta! 

Pe canapea, Alana și Steph râd isteric. Lui Steph i-au dat la- 
crimile. Printre râsete, repetă cuvintele „fetiță moartă”. 

Cooper mustăcește. 

— Să nu îndrăznești să râzi! îl avertizez, arătându-l cu degetul. 

Cooper abia dacă se poate abţine. 

— Evan are dreptate. E vina ta. 

Mă holbez la el. 

— Evan e sadic. Și tu ești nesimțit. 

— Eu, nesimțit?! 

Indignată, îmi pun mâinile în șolduri. Uit de pătura înfășurată 
în jurul meu. Pică pe covorul ud, iar eu rămân doar în sutien 
negru și în chiloți roz-aprins. 

Evan își linge buza de jos și exclamă: 

— Așa mai zic și eu! 

În ciuda privirii lui libidinoase, tonul lui Cooper rămâne rece. 

— la-ţi hainele, Mac! Plecăm. 

— Nu! 

Cooper mijește ochii și repetă: 

— Haide! 

— Nu. Acum locuiesc aici. 

Alana chicotește. 

Cooper face un pas spre mine. 

— Mackenzie, să mergem! 


— Nu! 

Brusc, mi se usucă gâtul. Tensiunea face aerul irespirabil. Nu 
știu dacă e furios sau excitat; ochii lui aprinși par să absoarbă tot 
oxigenul din cameră. 

Se uită la frate-său și spune: 

— Evan, dă-mi cheile tale! Poți să te întorci acasă cu camio- 
neta mea. 

Evan zâmbește de parcă știe ce plănuiește Cooper să facă. Bagă 
mâna în buzunar, apoi îi aruncă cheile. 

Sunt revoltată. 

— Nu știu ce crezi tu că se întâmplă acum, dar nu merg... 

Cât ai zice pește, Cooper mă saltă pe umăr. Văd cum bocancii 
lui uzi se îndreaptă spre ieșire. 

— Lasă-mă jos! urlu eu. 

Ploaia ne face fleașcă imediat. Cooper mă așază pe scaunul 
din dreapta șoferului, în Jeepul lui Evan, și aleargă spre portiera 
șoferului. Când pornește motorul, se întoarce spre mine. 

Privirea lui e pătimașă. 

— O să ţi-o trag imediat ce ajungem acasă. 

O spune ca pe o amenințare. Ca pe o promisiune. 

E excitat. 

Mai mult ca sigur, e excitat. 

— La duș cu tine! 

Ordinul scurt al lui Cooper îmi provoacă un fior. Fugim de la 
Jeep până în casă, udându-ne leoarcă. Sunt îmbrăcată doar în 
lenjerie intimă, iar dinții îmi clănțăne din nou. Din fericire, nu 
stau foarte mult așa. În baie, Cooper dă drumul la apa fierbinte. 
Curând, aburul începe să iasă din cabina de duș. 

Mă dezbrac de sutien și de chiloți și intru în duș. Gem de 
plăcere când apa caldă îmi scaldă corpul. O clipă mai târziu, tempe- 
ratura crește și mai mult, fiindcă în spatele meu apare Cooper, gol. 

Brațele lui puternice mă strâng. Spatele meu e lipit de pieptul 
lui lat. Îi simt erecţia pe fundul meu. 

— Mă faci să-mi pierd mințile, rostește el răgușit. 

— Chiar așa? Tu mă faci pe mine să-mi pierd mințile. 

Tremur de plăcere când palmele lui îmi acoperă sânii. 
Sfârcurile mi se întăresc. 

— Ai fi putut să te lovești când ai urcat pe acoperiș. 

— Dar nu m-am lovit. 

— Chiar ţi-a fost frică să stai aici, singură? 

Tonul lui îmi spune că se simte vinovat. 

— Cam da. Am auzit țipete de afară și, în plus, luminile pâlpâiau. 

Cooper chicotește. 

— Trebuie să recablăm cea mai mare parte a casei. Sistemul 
electric e praf. 

— Prostul de Evan! 

Sunt supărată că și-a bătut joc de mine. 

— Ce-ar fi să nu vorbim de fratele meu când suntem dezbră- 
cați? sugerează Cooper. 

— Bună idee! 

Mă întorc cu fața la el și îi cuprind penisul în palmă. 

Cooper se cutremură. 

— Da! Așa! 

— Ce? Să fac asta? 

Îi mângâi penisul, cu o mișcare prelungă. 

— Mmm... 

— Sau... 

Îi mai strâng puțin penisul, îl mângâi încă o dată și apoi înge- 
nunchez. 

— ...mai bine fac asta? 

Nu-i las timp să răspundă. Îi cuprind penisul cu buzele și sug 
ușor. 

Cooper geme și împinge din șolduri. 

Simt cum un val de putere mi se răspândește prin sânge. M-aș 
putea obișnui cu senzația asta, cu satisfacția de a ști că eu sunt cea 
după care tânjește, că datorită mie are privirea aia înfometată. Cu 
faptul că, în momentul ăsta, îl am la degetul mic. Sau, mai de- 
grabă, pe vârful limbii. Îl mai ling puțin. Coop scoate un sunet 
răgușit, care îmi aduce un zâmbet pe buze. 

— Mă tachinezi, murmură el. 

— Îm-hm... 

Îl ling din nou. 

— E distractiv. 

Mâna lui coboară. Își trece degetele lungi prin părul meu ud. 
Apa curge pe noi. Picăturile i se lipesc de piept, pe urmă alunecă 
pe pielea lui. 

Îmi sprijin o mână de coapsa lui și sug prelung. Mă ghidează 
fără cuvinte, încurajându-mă, punându-și mâna pe ceafa mea. 
Tot corpul meu este înfierbântat, încordat de dorință. Când mă 
uit la Cooper și văd brațele lui tatuate, când îl simt tremurând, nu 
regret că am ajuns aici. 

Eşti plină de pasiune, Mac. Asta mi-a spus el în seara când am 
fost la festival. Mi-a zis că senzațiile tari și viața mă excită. Are 
dreptate. De când m-am despărțit de Preston și am început să 
mă întâlnesc cu el, nu m-am simțit niciodată atât de vie. 

— Nu vreau să-mi dau drumul așa, mormăie Cooper. 

Mă ridică, apoi mă sărută atât de apăsat, încât mă lasă fără suflu. 

Mâinile lui flămânde cutreieră pe trupul meu, în timp ce limba 
lui se joacă cu a mea. Sunt înfierbântată, tânjesc după el și sunt 
mai mult decât pregătită. Dar, cu toate că îmi plac senzațiile tari, 
sexul neprotejat nu mă încântă. În plus, eu și Cooper suntem abia 
la începutul relației. 

— Prezervativ, îi şoptesc. 

Fără un cuvânt, închide robinetul. Ne grăbim să ajungem în 
dormitor. Lăsăm dâre de apă peste tot și râdem de cât de disperaţi 
suntem. 

— Treci pe pat! îmi ordonă el, devorându-mă din ochi. 

Părul meu udă perna cât ai clipi, dar sunt prea excitată ca 
să-mi pese, iar pe Cooper nu pare să-l deranjeze. Își pune prezer- 
vativul și se lipește de mine. Mă sărută din nou, pasional și lacom. 
Limba lui se strecoară în gura mea. Se împinge adânc în mine. 

Gâfâi, tremur și tresar datorită plăcerii pe care o simt până-n 
măduvă. Îi zgârii spatele umed şi-mi înfășor picioarele în jurul 
lui, ca să-l simt mai adânc. 

— Ce mult îmi place! spune el, cu buzele lipite de ale mele. 

— Și mie. 

Îmi salt şoldurile, ca să-i simt mai bine mișcările grăbite. Am 
nevoie de el. 

— Mai repede! îl implor. 

Mă ascultă. În scurt timp, nu mai văd nimic în fața ochilor. Tre- 
mur, cuprinsă de orgasm. Nici el nu mai rezistă mult. Mă pă- 
trunde mai adânc, sărutându-mă, mușcându-mi buzele, apoi își 
dă drumul. 

După aceea, ne așezăm pe spate și ne tragem sufletul. Mă cu- 
prinde o mulțumire pură. Nu-mi amintesc când m-am mai simțit 
atât de satisfăcută după sex. Sau atât de satisfăcută în general. 

— Încă sunt supărat fiindcă te-ai urcat pe acoperiș. 

Mă uit el. 

— Serios? 

— A fost o idee atât de proastă. 

— Eu tot cred că a fost o idee bună, îi spun cu aroganță. 

— Bineînţeles că asta crezi. 

Sună de parcă se abține să râdă. Sau poate că se abține să mă 
strângă de gât. 

Se pare că niciunul dintre noi nu se fereşte de certuri. Nu ne 
stă în fire. Dar nu mă deranjează. Dacă Coop ar fi altfel, nu aș 
putea să-l respect. Ultimul lucru pe care mi-l doresc este să fiu 
iubita unei cârpe de șters pe jos. 

Pe de altă parte, sunt conștientă că cearta nu ne face bine. 

Oftez. 

— Ne certăm întruna. Simt că asta e a doua lovitură împo- 
triva relației noastre. 

— Care a fost prima? mă întreabă el, curios. 

— Suntem total opuși. Știu, se spune că extremele se atrag, că 
certurile sunt o descărcare sănătoasă a pasiunii și așa mai departe, 
dar mediile din care provenim sunt foarte diferite. 

După două clipe de ezitare, mărturisesc: 

— Uneori, nici nu-mi pot da seama cum o să ne potrivim unul 
în viața celuilalt. Dacă mai punem la socoteală cât de ticălos poți 
fi și că-mi vine să te pocnesc... 

Oftez din nou. 

— După cum am zis: două lovituri. 

Cooper se ridică în capul oaselor. Se uită la mine cu ochii lui 
întunecați. E amuzat. 

— Mac, în primul rând, cui îi pasă? Fiecare relație e diferită. 
Unii se ceartă, alții nu. Unii vor liniște, alții vor pasiune. De noi de- 
pinde cum vrem să arate relația noastră. În al doilea rând, trebuie să 
te anunț că amândoi putem fi foarte ticăloși atunci când vrem asta. 

Zâmbesc. 

— Singura diferență dintre noi e dimensiunea conturilor noas- 
tre bancare, declară Coop. Suntem mult mai asemănători decât 
erați tu și încrezutul de Preston. 

— Serios? 

— Normal! Vrei să știi ce cred eu? 

— Chiar te rog! 

— Cred că ai fost împreună cu tâmpitul ăla pentru că îți ofe- 
rea siguranță. Ai spus-o chiar tu: te-a ajutat să fii reținută. Și 
aveai nevoie de asta, pentru că în lumea ta nu poți să te răzvrătești, 
să fii tu însăți sau să faci ceva care ți-ar pune familia într-o lumină 
proastă, nu? Ei bine, cu mine nu trebuie să-ți faci griji pentru 
asta. Cele două lovituri despre care vorbești ar putea fi conside- 
rate neajunsuri în lumea bogătașilor, dar aici, noi doi suntem 
exact cine și ceea ce trebuie să fim. 

Inima mi se umple de bucurie. Când îmi spune astfel de 
lucruri, mi-e greu să nu îl iubesc. 


Li 


Bonnie: Vezi că diseară nu vin acasă. Încearcă să nu-mi duci 
dorul prea mult, bine? Știu că va fi greu, dar am încredere în tine! 

Zâmbesc când citesc mesajul. Bonnie e cea mai tare. Mă ridic 
și îi răspund repede. 


Eu: Ooo! Obraznico, nu vii acasă, deşi mâine avem cursuri! Lasă-mă 
să ghicesc: te duci la o petrecere în pijamale cu... Edward? 
Bonnie: Vrei să zici Jason. Da, Jason arată ca Edward, din 
Amurg, Nu merg la nicio petrecere. 

Eu: Te vezi cu Todd? 

Bonnie: L-am scos de pe listă. 


Incerc să-mi amintesc cu care băieți s-a mai întâlnit în ulti- 
mele săptămâni, însă nu-mi vine nimic în minte. Cooper mi-a 
cam distras atenția. 


Bonnie: Uite cum facem, scumpo. Zi-mi cum îl cheamă pe localni- 
cul tău, iar eu îţi voi spune totul despre noul meu iubit. 


Fata asta nu se lasă cu una, cu două. Bonnie m-a tot bătut la 
cap să-i zic cu ce tip mă întâlnesc. Mă simt prost că nu-i poves- 
tesc despre Cooper, dar știu că, dacă informația ajunge pe mâini 
greșite, va deveni o armă. Încă nu știu dacă sunt pregătită să 
încarc arma asta. 


Eu: Localnicul ăla va rămâne micul meu secret murdar. 
Bonnie: BINE! Atunci, şi al meu o să rămână un secret. 


Două secunde mai târziu, îmi dă iar mesaj. 


Bonnie: Pe cine încercăm să păcălim? Amândouă ştim că nu-ţi 
pot ascunde nimic. I! cheamă Ben și e frumos! 


Următorul mesaj vine la pachet cu captura de ecran a unei poze 
de pe Instagram, în care apare un băiat înalt, cu chipul unui zeu 
nordic. 

Eu: Miştooo! Să te distrezi! 
Bonnie: Așa o să fac. Ne vedem mâine! 


Pun telefonul pe noptieră și iau manualul de antropologie. 
Este luni seară și aș prefera să fiu goală, în patul lui Cooper. Ade- 
vărul e că am petrecut tot weekendul împreună. În seara asta, mă 
forțez să stau în cămin. Nu numai ca să ajung la zi cu lecţiile, ci și 
pentru că prea mult timp petrecut împreună ar putea duce la 
saturație și plictis; ultimul lucru pe care mi-l doresc este să se 
sature Cooper de mine. Dumnezeu știe că eu, una, nu pot să mă 
plictisesc de el. Sunt precaută, deci mă străduiesc să mă concen- 
trez și la cursuri. 

Fiindcă sunt o fată cuminte, termin lectura pentru antropolo- 
gie și biologie, scriu o ciornă pentru lucrarea mea la literatură 
engleză și merg la culcare la o oră foarte rezonabilă: 22:45. 

Din păcate, nu am parte de somnul odihnitor la care am sperat. 

Pe la două dimineața, sunt trezită de trei apeluri telefonice de 
la Evan, urmate de un mesaj: Nu contează. Nu e o urgenţă. 

Dacă altcineva m-ar fi sunat de mai multe ori în toiul nopții, 
iar după aia ar fi pretins că nu e o urgență, i-aș fi spus imediat să 
se ducă dracului. Dar faptul că mesajele sunt de la Evan mă pune 
puţin pe gânduri. Am făcut schimb de numere de curând, după 
seara cu furtuna, când nu aveam cum să dau de el. Nu cred că 
m-ar contacta decât dacă ar fi, într-adevăr, o urgență. 

Îl sun. 

— Evan, ești bine? 

— Nu chiar. 

Cuvintele astea nu prevestesc nimic bun. 

— Unde ești? 

— În față la Sharkey. Poți să vii să mă iei? mormăie el. Știu că 
e târziu, și n-am vrut să sun, dar... 

„ — Evan, e în regulă. Stai acolo! Vin acum. 

Cincisprezece minute mai târziu, sar dintr-un Uber pe trotua- 
rul din fața barului Sharkey. Îl văd imediat. Evan stă pe bordură. 
Arată foarte rău. 

— Ce ţi s-a întâmplat? 

Observ sângele pe o parte a feței, cămașa ruptă la un umăr, 
mâinile julite și umflate. Simt miros de alcool. 

Cu brațele sprijinite de genunchii îndoiți, pare epuizat. Învins. 
Abia ridică privirea. Când vorbește, vocea lui este încordată și 
slabă. 

— Poți să mă iei de aici? 

Îmi dau seama că sunt ultima lui soluție și că să mă sune pe 
mine, ca să-l ajut, a fost mai dureros decât orice a îndurat în seara 
asta. Acum are cel mai mult nevoie de înțelegere. 

— Da. 

Mă aplec și îi petrec unul dintre brațe peste umărul meu. 

— Am eu grijă de tine. 

În timp ce îl ajut să se ridice, trei băieţi apar de după colț. 
Poartă tricouri inscripționate cu litere grecești. Strigă cuvinte 
incoerente și se apropie de noi. Sunt sigur studenți. 

Privirea tulbure a unuia dintre străini poposește pe mine. 

— Bună, scumpo! 

Zâmbește lasciv și adaugă: 

— Ce-ai acolo? Ţi-ai găsit un maidanez? 

— Dispari, nemernicule! îl ia Evan la rost. 

Nu prea poate să stea drept, dar asta nu-i suficient pentru a-l 
descuraja să se certe. Tupeul lui e admirabil. 

Cel mai înalt dintre ei se apropie de noi, clătinându-se, și se 
uită la Evan, pe urmă se răsucește spre prietenii lui. 

— ar am dat de nenorocitul ăsta? Ia uite cine s-a întors, băieți! 

Mă uit urât la cei trei. 

— Lăsaţi-ne în pace! 

— Nu ţi-a ajuns cât ai încasat, omule? 

Evan încearcă să-și ridice capul. Al treilea tip se apropie și se 
uită în ochii lui. 

— Ai crezut că ești al naibii de amuzant când ai încercat să ne 
furi, nu? Nu mai râzi acum, nu? Ţăranule! 

Privirea mea devine ucigătoare. Sunt obosită, nervoasă și tre- 
buie să am grijă de Evan. Nu mai am răbdare cu acești idioţi. 

— Hei, te știu! spune cel înalt, mijind ochii la mine. 

— Mă îndoiesc, mârâi eu. 

— Ba da, te știu. Eşti iubita lui Preston Kincaid, zice el, 
râzând. Da, ești fata lui Kincaid. Facem parte din aceeași frăție. 
V-am văzut împreună la o petrecere, acum ceva timp. 

Sunt neliniștită. Minunat! Ultimul lucru de care am nevoie 
este ca Preston să afle ce s-a întâmplat în seara asta. Strâng și mai 
tare brațul lui Evan și spun: 

— N-am idee cine ești. Acum, te rog, dă-te din calea noastră! 

— Kincaid știe că-ți faci de cap cu ăsta? întreabă tipul și în- 
cepe să râdă isteric. Cu o scursură? Dumnezeule! Toate sunteți 
niște târfe! 

— 'Târfe! repetă unul dintre amicii lui. 

Încearcă să se apropie mai mult. 

Mi-a ajuns! 

— Lăsaţi-ne în pace, idioților! mă răstesc la ei. 

— Dacă nu, ce-ai de gând să faci? mă batjocorește cel înalt. 

Furioasă, bag mâna în poșetă și scot un spray paralizant. 
Băieţii se dau înapoi. 

— Să știi că sunt mai nebună decât crezi. Chiar te rog, pune-mă 
la încercare! 

Undeva, în depărtare, se aude o sirenă de poliție. E destul ca 
să-i pună pe fugă. 

— Omule, las-o pe idioata asta și hai s-o ștergem! 

Se îngrămădesc într-o mașină. Cauciucurile scârțâie pe asfalt 
când șoferul face o întoarcere bruscă. 

— De unde naiba ai scos sprayul ăla? chicotește Evan, încă 
agăţat de mine, cu un braț peste umărul meu. 

— Suntem ca niște fiare. 

— Evident! 

— Sunt pregătită pentru orice. Am călătorit mult singură. 

ÎI ajut să ajungă la Jeepul lui și îi scot cheile din buzunar. Reu- 
şește să se urce pe scaunul din dreapta șoferului, iar eu mă strecor 
la volan. 

— Nu pot să merg acasă, spune el. 

Stă cu ochii închiși și cu capul sprijinit de geam. 

Reglez scaunul șoferului, ca să-l potrivesc pentru picioarele 
mele scurte. 

— Bine... Mergem la Steph și la Alana? 

— Te rog, nu! Cooper nu trebuie să afle ce s-a întâmplat. 

Nu știu la ce anume se referă, dar îi înțeleg disperarea. Nu am 
altă soluție decât să-l duc la mine, la cămin. 

L-am cărat cu greu până la etajul patru. Odată intraţi în ca- 
meră, îl așez pe marginea căzii și mă apuc să-l curăț. Mă loveşte o 
senzație de dejă-vu. 

Ce ţi-e și cu frații Hartley! 

În timp ce îi șterg sângele de pe față cu o cârpă umedă, nu-i 
pot ignora privirea, care-mi urmărește fiecare mișcare. Are vână- 
tăi și ceva tăieturi mici, dar nu e grav. Are nevoie doar de puțin 
unguent și de câteva bandaje. 

— S-au supărat fiindcă au pierdut, îmi explică Evan. 

— Poftim? 

— Vorbesc de tipii ăia. I-am bătut la biliard, și nu le-a picat 
bine. Nu ar trebui să pună la bătaie bani pe care nu sunt pregătiți 
să-i piardă. 

— Dar tu nu ai văzut că tu erai unul, iar ei trei? 

Scoate un râset, apoi tresare, sprijinindu-se în mâini. 

— Eram pe teritoriul meu, dar nimeni nu mi-a sărit în ajutor. 

Ridic o sprânceană. 

După ce îl curăț, îi aduc un pahar cu apă și niște aspirină și îi 
dau o pungă cu gheață. 

— Poţi să dormi în camera lui Bonnie. A ieșit în oraș în seara 
asta. Știu că nu o va deranja. 

— Ar fi bine să n-o deranjeze. l-am oferit trei orgasme în 
seara aia, pe plajă. 

Aproape că mă înec de râs. 

— Ce amabil din partea ta! 

Uau! Parcă a trecut o grămadă de timp de când Evan și Bonnie 
au plecat împreună pe plajă. A doua zi, ea pornise deja în căutarea 
următoarei cuceriri. Ăștia doi știu bine ce vor. 

Îl proptesc pe marginea patului lui Bonnie și încep să-l dez- 
brac. Încerc să nu mă uit la corpul lui și să nu-l compar cu al lui 
Cooper, dar mi se pare dificil. Da, e la fel de musculos ca fratele 
lui. Însă nu are tatuaje. ÎI ajut să se bage în pat și atunci îmi dau 
seama că are, de fapt, un tatuaj uriaș pe spate. 

E prea întuneric ca să-l disting. 

— Mulţumesc! spune el, de îndată ce se întinde. 

Știu că e sincer. N-am idee ce s-a întâmplat între el și Cooper, 
dar mi-e de ajuns că a apelat la mine să-l ajut. Faptul că Evan are 
atât de multă încredere în mine sugerează că ne-am mai apropiat. 
O luăm pas cu pas. 

Îl mângâi ușor pe cap, de parcă ar fi copil. 

— Cu plăcere. 


A doua zi de dimineață, mă pregătesc pentru cursuri, când 
îl văd pe Evan ieșind din camera lui Bonnie, cu telefonul la 
ureche. 

— Da, da, știu. Vin acum. Am zis că te-am auzit, prostule! 

Încearcă să-și tragă blugii pe el, în timp ce caută ceva prin ca- 
mera lui Bonnie. 

— Ajung în zece minute. 

Când îl privesc întrebător, ridică mâna și mimează că agită 
niște chei. Cheile! Cheile de la Jeepul lui încă sunt în camera mea. 
I le aduc. 

— Nu, spune el. Plec chiar acum, calmează-te dracului! 

E Cooper? mimez eu din buze, iar Evan aprobă dând din cap. 
Întind mâna spre telefon. 

— Poftim! Prințesa vrea să discute cu tine. 

De data asta, în loc să afișeze o expresie sarcastică, ochii lui 
parcă zâmbesc. 

— Bună! îi spun lui Cooper. L-am invitat pe Evan să luam micul 
dejun, dar restaurantul era plin și a durat cam mult. 

— Micul dejun, zici? spune sceptic Cooper. 

Continui cu povestea mea: 

— Da, am crezut că ar fi o idee bună ca eu și Evan să mai 
vorbim. Să petrecem ceva timp în familie. 

Parcă văd cum Cooper își dă ochii peste cap. 

— Da, mă rog... Spune-i lui frate-miu să-și miște fundul la 
muncă! 

— Bine, te pup. Pa! îi zic drăgăstoasă. 

— Am impresia că ne-a crezut. 

Mă privește nedumerit și amuzat în același timp. 

— Mi-ai salvat pielea. 

— Ştiu. Pot să te întreb de ce a trebuit să-l mint pe fratele tău? 

Evan oftează și își trece mâna prin păr. E genul de persoană 
căreia nu-i place să dea explicații. ÎI înțeleg, însă cred că merit să 
ştiu adevărul. 

— Coop mă pisează de ceva vreme, spune el, fără tragere de 
inimă. Dacă află ce s-a întâmplat azi-noapte, o să mă bage la 
dezalcoolizare. 

— Păi, chiar așa de grav e? 

Cooper e îngrijorat că Evan nu se mai poate controla, însă nu 
mi-a dat detalii. Dar, judecând după ce s-a întâmplat seara tre- 
cută, cred că băutura și bătăile sunt marea lui problemă. 

— Nu, deloc, zice Evan. 

Nu sunt convinsă. 

Oftez și spun: 

— Promite-mi ceva! 

Își dă ochii peste cap. Uneori, uit că el și Cooper sunt două 
persoane diferite. 

— O să mint pentru tine atât timp cât ești sincer cu mine. 
Dacă nu vrei să vorbești cu fratele tău, măcar lasă-mă să am grijă 
de tine. 

— N-am nevoie de o bonă, mârâie el. 

Da. Înţeleg de ce frații Hartley se ceartă atât de mult. Cooper 
e autoritar, iar Evan este încăpățânat. Dacă-i pui laolaltă, ies 
scântei. 

— Nu vreau să-ți fiu bonă. Ce-ai zice dacă am fi prieteni? De 
acord? 

— Bine, prințesă. De acord. 

Ne strângem mâna. Nu știu dacă o să se țină de cuvânt. Totuși, 
am progresat destul de mult de când ne-am întâlnit. Sunt sufici- 
ent de deşteaptă încât să accept situația așa cum e. 


29. 


Cooper 


Astăzi Mac are încă un evaluator la hotel, așa că îmi iau liber 
după-amiază, ca să fiu acolo, cu ea. Îmi spune că m-a chemat ca 
să-i explic totul pe înțelesul ei, dar, de fapt, cred că e agitată 
fiindcă nu știe în ce s-a băgat. Nu o condamn. Să mă arunc cu 
capul înainte într-un proiect atât de complex precum renovarea 
unui hotel — ca să nu mai vorbim de administrarea lui — m-ar 
îngrijora și pe mine. În timp ce evaluatorul își face treaba, eu și 
Mac stăm în fața hotelului, așteptând verdictul. 

— Încep să cred că un hotel blestemat nu ar trebui cumpărat 
așa, dintr-o toană, spune ea sumbru. 

Surâd. 

— Serios? 

— Da. 

Se apleacă și o mângâie pe Daisy, care stă la picioarele ei. Câi- 
nele ăsta se ține după mine peste tot când suntem acasă, dar, ime- 
diat ce o vede pe Mac, zici că nu mă mai cunoaște. 

— Ai putea să renunți, îi sugerez. 

Din câte am înțeles, vânzarea proprietății se face după evalua- 
rea finală. 


-259- 


ELLE KENNEDY 


— Nu vreau asta. Sunt hotărâtă. Dar e copleșitor când mă 
gândesc la tot ce e de făcut și la cât de multe am de învățat. 

— O să înveți. 

Își mușcă buza de jos. 

— Așa e, spune ea, sigură pe sine. Ai dreptate, o să mă descurc. 

Asta îmi place cel mai mult la ea. Încrederea în sine. Curajul. 
A avut o idee, a luat o decizie, apoi a pus-o în aplicare. Cu toții ne 
dorim una sau alta de la viața noastră. Dar, la primul impas, unii 
dintre noi renunțăm repede. Dar Mac nu este așa. 

— Când te uiţi la locul ăsta, te simți la fel ca atunci când ai 
făcut oferta? o întreb. 

Îmi zâmbește. Ambiţia sclipește în ochii ei, când se uită la 
clădirea dărăpănată. 

— Da. 

— Atunci, mergi înainte! N-ai cum să câștigi dacă nu joci. 

— Așa e și când joci la Loto, îmi zice ea, lovindu-mă ușor 
peste umăr. 

— E același lucru. 

Ca să fiu sincer, mă bucur că m-a rugat să fiu aici, chiar dacă 
doar pentru sprijin moral. Nu-i pot oferi mare lucru unei fete ca 
Mackenzie Cabot. Are deja foarte multe sau își poate face rost de 
ele singură. Și totuși, toți vrem să ne simțim utili. La un moment 
dat, fără să-mi dau seama, am început să-mi doresc ca ea să aibă 
nevoie de mine. 

După vreo două ore, inspectorul iese din hotel și parcurge 
lista împreună cu Mac. Ne așteptam la o mare parte dintre pro- 
blemele pe care le-a notat; la altele, nu. 

— Care e concluzia? îl întreabă Mac, după ce au bifat toate 
elementele de pe listă. 

— O să vă coste destul de mult, spune bărbatul. Dar, cu toate 
astea, nu există niciun motiv pentru care locul să nu poată deveni 
funcțional din nou. Vă urez noroc! 

După o strângere de mână, omul îi dă documentele și pleacă 
spre mașina lui. 

— Deci? o întreb eu, luându-i lesa din mână. 

Mac ezită pentru o secundă, apoi zâmbește. 

— Ar trebui să sun la bancă. 

Trebuie să recunosc: faptul că poate face rost imediat de câteva 
milioane e destul de sexy. O prinde bine. 

După ce încheie conversaţia cu reprezentantul băncii, ne 
plimbăm pe plajă și o lăsăm pe Daisy să alerge puțin. 

— Uite cum stă treaba, spune Mac. 

Caută prin nisip scoici care-i atrag atenția. la câte una, o admiră, 
apoi o aruncă iar în nisip. 

— Ştiu că situația mă depășește. Mă pricep mai mult să scriu 
cecuri decât să refac instalația electrică a unei clădiri. 

— Nu-ţi face griji! Îi știu pe toți de aici care lucrează în domeniu. 

— Fix la asta mă refer și eu. Tu știi zona, știi oamenii. 

Presimt că urmează o întrebare. Nu pricep de ce ocolește 
subiectul. 

— Hai, spune ce vrei, Cabot! 

Se rotește spre mine, ridicând o sprânceană. 

— Vreau să-l angajez pe unchiul tău, Levi, să renoveze hotelul. 

Mă încrunt. 

— Care parte din clădire? 

— Pe toată. Cât de mult poate. Dacă nu reușește să se ocupe 
de vreo parte, vreau să angajeze el oameni în care are încredere. 
Știi tu, să-i aleagă pe băieții pe care i-ar lăsa să lucreze la casa 
mamei lui. Adică să rămână totul în familie, cum ar veni. 

— Uau! 

Mă aşteptam să-l roage pe Levi să-și dea cu părerea sau să-i 
recomande muncitori. Poate chiar să-i dea o sarcină de făcut. 

Dar așa ceva... e mult. 

— Nu pari convins, observă Mac. 

— Nu, nu-i vorba de asta. Doar că e... 

— Un angajament important? 

O observ cum zâmbește. Oare chiar râde de mine? 

— Nu mi-e frică de angajamente, dacă asta sugerezi. 

— Îm-hm... Da, cum zici tu, Hartley! 

— O să primeşti un angajament de n-o să-l poți duce... 

— Perfect! Atunci, ne-am înțeles. Aranjezi tu o întâlnire cu 
Levi, ca să discutăm ce e de făcut și un preț corect. 

— Stai aşa, prințesă! Acum Levi lucrează la alte proiecte. Nu 
ştiu dacă are timp. Nu te grăbi așa! 

— Astea-s detalii, zice Mac, fluturând din mână. Totul se 
poate negocia. Unde există voință, există și o cale. 

— Bine, o să-i spun despre oferta ta, dacă ne scutești de 
mesaje motivaționale. 

— Nu pot să-ți promit. 

Mac ia un băț și-l aruncă pentru Daisy. 

Fata asta e insuportabilă, dar o ador. Cumva, mi-a intrat pe 
sub piele. Chiar și atunci când e nesuferită, tot îmi place de ea. 

— Fii sinceră! După ce termini cu renovarea hotelului, o să-ți 
rămână măcar zece dolari în fondul fiduciar? 

Nici măcar nu încerc să ghicesc câți bani are. La un moment 
dat, nu prea mai are importanță. Te încurci în zerouri, iar diferența 
dintre o sută de milioane și cinci sute de milioane începe să ți se 
pară neglijabilă. 

Rămâne tăcută pentru câteva momente. Neliniștea se așterne 
pe chipul ei. 

— De fapt, nu am acces la fondul fiduciar decât când împlinesc 
douăzeci și cinci de ani. 

Asta mă pune pe gânduri. Cum își permite să cumpere un 
hotel? Știu că părinții ei nu îi dau bani. Mi-a zis că părinții nu 
sunt de acord cu ambițiile ei. 

— Dacă nu cumva ești o mare șefă mafiotă care face contra- 
bandă cu droguri, de unde naiba ai tu, la douăzeci de ani, atâția 
bani cash? 

— O să crezi că e o prostie, răspunde Mac, cu privirea în pământ. 

Devin puțin agitat. Dintr-odată, mă întreb dacă m-ar deranja 
să aud că face videochat. Sau, mai rău, dacă m-ar întreba dacă 
vreau să mă alătur unei afaceri cu uleiuri esențiale. 

Din fericire, își face curaj să vorbească înainte ca imaginația 
mea s-o ia razna. 

— Îți mai amintești când mi-ai arătat povestea aia amuzantă 
de pe net? Cea în care fata căuta tampoane în baia mamei tipului 
cu care ieșise la întâlnire? 

Sunt uimit. Ce legătură are asta cu discuția noastră? 

— Da... 

— Eu am creat site-ul BoyfriendFails.com. Din el s-a născut 
GirlfriendFails.com. 

— Vorbești serios? 

— Da. 

Măiculiță! 

— Şi ai scos atâția bani din site-urile alea? 

Ridică din umeri, cu modestie. 

— Mackenzie, e super! 

— Nu crezi că e o prostie? 

Se uită la mine cu ochii ei mari și verzi, plini de speranță. 

Nu știu dacă ar trebui să mă simt ca un idiot fiindcă a crezut 
că o s-o judec. 

— Nu! La naiba! Sunt impresionat. Când aveam eu douăzeci 
de ani, ardeam macaroanele cu brânză. 

Mă rog, încă mi se întâmplă. 

— Părinții mei nu sunt de acord cu ce fac. 

După ton, se vede că e afectată. Așa se întâmplă mereu când 
vorbim despre părinții ei. 

— Se poartă de parcă mi-am făcut un tatuaj pe frunte sau mai 
știu eu ce. Tot așteaptă să „trec peste faza asta”. 

Schițează ghilimele în aer și lovește cu piciorul în nisip, înciudată. 

— Ai mei nu mă înțeleg deloc. 

— De ce nu? Fiica lor încă nu a împlinit vârsta la care poate 
să închirieze o mașină, dar a reușit să devină milionară fără niciun 
ajutor de la alții. 

— Le e rușine. Li se pare o copilărie. Mă rog, poate că așa 
este. Dar ce e atât de rău în asta, dacă site-urile îi fac pe oameni 
să râdă? Ai mei consideră că afacerea asta îmi distrage atenția. 
Tot ce vor ei din partea mea este să-mi iau diploma de licență 
într-un domeniu respectabil și să mă căsătoresc cu un bărbat 
bogat, ca să pot fi ca mama și să fac parte din consiliile unor 
organizații de caritate. E vorba doar despre aparențe. 

— Ce tâmpenie! 

Scutur din cap. Chiar nu îi înțeleg. Nişte oameni bogați care-și 
cumpără statutul ca să-i impresioneze pe alți bogătași, care au 
cumpărat același statut ca să-i impresioneze pe ei. Un cerc vicios 
de prefăcuți. 

— Sute de mii de dolari pentru taxe universitare, doar pentru 
menținerea unor aparențe? mă scandalizez eu. Mai dă-o naibii de 
treabă! 

— Nici măcar nu am vrut să învăţ la Garnet, dar a fost singurul 
mod ca ai mei să mă lase să-mi iau un an liber. Așa am avut timp 
să-mi construiesc aplicațiile și să-mi extind afacerea. Dar de când 
am ajuns aici, m-am gândit doar cum să găsesc o nouă afacere care 
să mă entuziasmeze la fel de mult cum mă entuziasmau site-urile 
mele, atunci când le-am lansat. 

— Păi, ştii ce zic eu? Fă cum vrei tu! La naiba cu tot ce cred 
ceilalți! 

— E mai ușor de zis decât de făcut, spune Mac, vizibil necăjită. 

Daisy ne aduce în bot un crab care se ascunde în cochilia lui, 
iar Mac îl ia și-l pune înapoi în nisip. Caută un băț pe care să i-l 
arunce cățelușei. 

Părinții ei au fost întotdeauna un obstacol pentru ea. Pentru 
un om care se bucură de toate avantajele posibile, mi se pare o 
prostie. Mac e puternică. 

— Și ce? Dacă îți dorești îndeajuns de mult, ar trebui să lupți 
pentru ideile tale. Care e cel mai nasol lucru pe care pot să ţi-l 
facă ai tăi? Să nu-ți mai dea bani? Dacă le spui sincer cât de mult 
înseamnă toate astea pentru tine, iar ei tot așa o să se poarte, lasă-i 
în pace și vezi-ţi de treburile tale. 

Oftează încet. 

— Sincer, uneori mă întreb dacă ai mei chiar mă iubesc. Pen- 
tru ei sunt doar o marionetă. 

— Aș putea să te plictisesc cu povești dap familii nasoale, îi 
spun eu. Te înțeleg. Știu că nu e același lucru, dar crede-mă că mai 
știu cum e să te simți singur și lipsit de dragoste părintească. Știu 
cum e să încerci mereu să umpli golul ăla cu ceva, cu orice. Aproape 
că pot să-l iert pe tata fiindcă a fost un nemernic. Avea o depen- 
dență. Tot ce atingea se ducea pe apa sâmbetei. Dependența l-a 
omorât. Și nici măcar nu am fost trist când a murit. O mai aveam 
pe mama. Dar numai pentru o vreme, fiindcă apoi a luat-o și ea pe 
arătură. Ăia doi nu știau cum să scape mai repede de noi. 

Simt un nod în gât. 

— Am pierdut prea mult timp gândindu-mă că o să ajung ca 
părinții mei. Mi-a fost teamă că, orice aș face, înot împotriva 
curentului și voi ajunge ori mort, ori vreun ratat. 

La dracu” 

Niciodată n-am mai rostit cuvintele astea cu voce tare. 

E înspăimântător câtă influență are Mac asupra mea și cât de 
mult vreau să mă cunoască pe de-a-ntregul. E înspăimântător că 
nu-mi mai pot controla inima. O doresc pe ea. Vreau să rămână 
lângă mine. Sunt îngrijorat că poate o să se răzgândească în 
privința noastră și o să-mi dea papucii. 

Mac mă ia de mână, iar eu mă gândesc că aș muta munții 
pentru fata asta. 

— Cooper, hai să facem un pact: să nu ne îngăduim să deve- 
nim ca ai noștri! Înţelegerile între prieteni nu dau greș niciodată. 

— S-a făcut! 

Chestia asta e atât de siropoasă, încât râd pe înfundate. 

— Mac, nu rata șansa asta! Dacă inima îți spune să faci ceva, 
fă-o! Nu lăsa pe nimeni să te oprească. Viaţa e al naibii de scurtă. 
Construiește-ţi imperiul! Fă-i praf! 

— Ar trebui să inscripționezi propoziția asta pe un tricou. 

Daisy se întoarce și se așază la picioarele lui Mac. În sfârșit, a 
obosit. Îi pun lesa, iar eu și și Mac ne așezăm pe nisip. Între noi se 
lasă o liniște confortabilă. 

Nu înțeleg cum reușește ea să insufle în mine și haos, și pace. 
Când ne certăm, uneori îmi vine s-o strâng de gât. Mă scoate din 
minţi. Face prostii nebunești, ca atunci când s-a urcat pe acoperiș. 
Şi apoi, deodată, avem momente precum cel de acum, când stăm 
unul lângă celălalt, liniștiți, pierduţi în propriile gânduri, dar 
complet pe aceeași lungime de undă. Suntem conectaţi. Nu știu 
ce înseamnă asta. Cum de putem să țipăm unul la altul, iar în 
secunda următoare putem sta complet liniștiți? Poate că suntem 
amândoi nebuni. 

Sau poate că încep să mă îndrăgostesc de ea. 

La câteva zile după evaluarea de la hotel, mă întâlnesc cu Steph 
și cu Alana, într-un mic restaurant cu sendvișuri, în oraș. E ciudat 
că acum câteva zile abia dacă ne salutam, iar acum vorbim aproape 
în fiecare zi. Totul a început când Steph m-a adăugat într-un 
grup de chat, ca să îmi arate niște poze cu Evan reparând gaura 
din acoperișul lor. Avea blugii lăsați și i se vedea jumătate de fund. 
Ca descriere pentru poză, Steph a scris: Cineva face treabă cu fundul. 
Apoi Alana a trimis o captură de ecran cu o postare amuzantă de 
pe BoyfriendFails.com și — deși la început eram îngrijorată că 
s-ar putea să pară că mă laud sau că fac o aluzie la bani — le-am 
zis fetelor că eu sunt cea care a făcut site-urile alea. Din fericire, 
vestea le-a făcut să mă placă și mai mult. 

— Lămurește-ne și pe noi! spune Alana, gesticulând cu o jumă- 
tate de castravete murat. E adevărat că Mr. Cooper s-a tatuat pe 
penis? 

Aproape că mă înec cu un cartof prăjit. 

— Poftim? 

— Acum câțiva ani, am auzit un zvon cum că o tipă a făcut 
sex pe acoperișul secției de poliție, în weekendul de 4 Iulie, 

explică Steph. Pe net a circulat o poză cu un tip cu penisul tatuat, 
dar nu am aflat niciodată cine e posesorul. 

— Şi n-aţi întrebat-o pe Heidi? 

Fetele mă privesc cu teamă. 

— Ce? Nu trebuia să fiu la curent cu povestea despre ea și 
Cooper? întreb cu un ton dezinvolt. 

Mi s-a părut evident că ăștia doi s-au combinat la un moment 
dat. 

Steph și Alana schimbă o privire. Se gândesc ce să-mi răspundă. 

Încerc să le liniștesc: 

— E în regulă. Înţeleg. Heidi e prietena voastră cea mai bună. 

— Ea și Coop nu au fost împreună, spune Steph, ca și cum ar 
fi o consolare. Au fost... știi tu... prieteni și un pic în plus. 

— Heidi încă îl place, adaugă Alana, fără ocoliș. 

Fata asta nu e genul de om care se ascunde după deget. 

Bănuiam că sentimentele neîmpărtășite — sau, poate, o des- 
părțire — sunt motivul pentru care Heidi mă urăște. Instinctele 
mele rareori dau greș când vine vorba de astfel de treburi, iar 
acum Alana mi-a confirmat suspiciunea. 

— Mi-am dat seama, le spun eu. Dar poate că, în curând, 
Heidi va fi pregătită să depășească faza asta. Cooper mi-a zis că 
un tip e interesat de ea. Îl cheamă Jay Nu-știu-cum. 

Fetele scot un sunet de frustrare. 

— Hai să nu vorbim despre el! propune Alana. Da, noi am 
vrut ca Heidi să treacă peste pasiunea ei pentru Cooper, ca să 
putem trăi cu toții normal. Dar nici să se cupleze tocmai cu fra- 
tele lui Genevieve nu e o idee bună! 

— Cine e Genevieve? mă interesez. 

— Fosta iubită a lui Evan, răspunde Steph. Genevieve s-a 
mutat în Charleston. 

— Mi-e dor de ea, spune Alana cu tristețe. 

Steph pufnește: 

— E clar că și lui Evan îi e dor de ea; altfel, nu ar încerca să 
le-o tragă fetelor, în dreapta și-n stânga, până uită de ea. 

Steph se întoarce spre mine și-mi zâmbește. 

— Aici, în Avalon Bay, toată lumea are porniri... incestuoase, 
să zicem. Evan se cuplează Genevieve. Heidi și-o trage cu Cooper. 
Dar, slavă Domnului, relația lor s-a încheiat. Prietenii nu ar tre- 
bui să se combine, pentru că asta aduce doar necazuri. 

Privirea ei se îndreaptă spre Alana. 

— Iar acum idioata asta încearcă să se combine cu Tate, pen- 
tru a doua oară. Sau o fi a treia oară? Poate a patra? 

— Tate? repet eu, cu un zâmbet până la urechi. O, tipul e 
foarte sexy! 

Alana flutură din mână și își contrazice prietena: 

— Nu. Am terminat-o cu el. Nici mie nu-mi place să fiu „prie- 
tenă și un pic în plus”. 

— N-am făcut așa ceva niciodată, le zic. Singurele relații pe 
care le-am avut sunt cea cu Cooper și o alta, de patru ani. Am 
avut un iubit care, din câte am aflat, umbla cu toate. 

Steph se strâmbă. 

— Sincer, nu-mi vine să cred că ai fost cuplată cu dubiosul ăla. 

Nedumerită, îmi încrețesc fruntea. 

— ÎI știi pe Preston? 

Vorbele ei îmi stârnesc o senzație îngrijorătoare de dejă-vu. 

— Poftim? zice Steph. Nu, nu, nu-l știu. Am auzit despre el. 
Cooper ne-a spus că te înșela. În opinia mea, toți ăștia care înșală 
sunt dubioși. 

Steph se întinde spre cafeaua ei, soarbe din ea, apoi întoarce capul 
pentru o secundă. Se uită iar la mine și îmi zâmbește liniștitor. 

— Mac, nu-ţi face griji pentru Heidi! Cooper e mort după tine. 

— lar lui Heidi i s-a atras atenția de câteva ori să se poarte 
frumos, zice Alana. 

Steph se uită la ea cu reproș, ca și cum ar vrea s-o înghion- 
tească pe sub masă. Fetele astea sunt la fel de subtile ca un ciocan 
pneumatic. 

Nu e prima dată când asist la o astfel de interacțiune între ele, 
de parcă ar ascunde ceva. Relația mea cu Steph și cu Alana s-a 
îmbunătățit mult și nu am nicio îndoială despre cât de sincer e 
Cooper cu privire la relația noastră, dar am impresia că există 
multe pe care nu le știu despre acest grup restrâns. Evident, nu 
mă pot aștepta să le câștig încrederea totală în așa de scurt timp. 

Dar oare de ce am impresia că secretele lor au legătură cu 
mine? 

Nu am timp să mă gândesc la întrebarea asta, pentru că tele- 
fonul îmi vibrează în buzunar. Mă sună maică-mea. Din nou. 
Azi-dimineață, m-am trezit cu câteva mesaje de la ea — îmi 
făcea morală. Am început să-i blochez numărul din când în când, 
doar ca să am parte de puțină liniște și să nu-mi mai bombardeze 
telefonul. Mă tot stresează cu mesaje despre despărțirea mea de 
Preston. Din partea mea, nu mai e nimic de spus despre acest 
subiect. 

Dar se pare că maică-mea ține morțiș să mă silească să vorbesc. 
Acum mă sună. Las să intre mesageria vocală. Primesc un mesaj 
urgent de la Bonnie, care mă anunță că Ziua Judecății a venit 
peste mine. 

Steph se apleacă peste umărul meu. E îngrijorată, văzând că 
m-am înroșit la față. 

— Ce s-a întâmplat? 

— Au venit ai mei aici. 

Mă rog, nu chiar „aici”, ci la cămin. Săraca Bonnie e asediată 
şi îmi cere instrucțiuni. 


Bonnie: Ce să fac cu ei? 
Eu: Trimite-i la cafenea! O să vin şi eu acolo. 

Știam că va sosi și ziua asta. Am tot evitat mesajele și apelu- 
rile, m-am tot dat dispărută, ca să nu fiu nevoită să vorbesc cu ei. 
Dar era doar o chestiune de timp până când ai mei aveau să-mi 
ceară socoteală. 

Tata nu permite nimănui să se ridice și să plece, pur și simplu, 
de lângă el. 

Plec de la restaurant, cerându-mi scuze față de fete, și mă 
întorc în campus. Tensiunea mea arterială atinge cote primejdi- 
oase. După un scurt apel telefonic, cel mai bun lucru pe care am 
putut să-l fac a fost să-i ademenesc într-un loc public. Părinții 
mei nu ar îndrăzni să facă o criză de față cu alții. Aici, am avanta- 
jul strategic și o cale de evadare. 

Totuși, când intru în cafenea și îi văd așezați lângă fereastră, 
așteptând să apară fiica lor răzvrătită, mă simt intimidată. Nu 
contează că sunt adultă. E ca și cum m-aș fi întors în timp: am 
șase ani și stau în sufrageria noastră, iar taică-miu mă ceartă 
pentru că mi-am vărsat suc de fructe pe rochie, înainte de ședința 
foto de Crăciun. Asta, bineînțeles, după ce mi-a spus foarte clar 
că pot să beau doar apă. 

Îmi las geanta pe un scaun. 

— Bună! Îmi pare rău că v-am lăsat să așteptați. Luam prân- 
zul în oraș, cu niște prietene... 

Mă opresc din vorbit când văd expresia nerăbdătoare de pe 
fața tatălui meu. E îmbrăcat la costum, cu o mânecă puțin ridi- 
cată, ca să i se vadă ceasul. E un mesaj pentru mine. Iata e nevoit 
să lipsească de la ședințe și de la cine știe ce alte evenimente cru- 
ciale, ca să aibă grijă de odrasla lui care a luat-o pe arătură. Cum 
îndrăznesc să-l oblig să se comporte ca un părinte?! 

Scumpa mea mamă bate darabana, cu unghii atent manichiu- 
rate, în poșeta ei Chanel, de parcă o ţin și pe ea din treabă. Sincer, 
habar n-am ce naiba face maică-mea toată ziua. Sunt sigură că 
are programat un apel cu un furnizor de mâncare pe undeva, prin 

programul ei. Singurele decizii pe care le are de luat sunt: să se 
servească la prânz pui sau pește? 

Pentru o fracțiune de secundă, în timp ce ei doi se uită la mine 
enervați și disprețuitori, văd cum modul lor de a trăi se suprapune 
peste viitorul meu, și îmi vine rău. Simt un nod în gât. O panică 
totală se instalează în corpul meu. Îmi imaginez că așa te simți 
când ești pe cale să te îneci. 

Nu mai pot să trăiesc în stilul ăsta. 

— Mă bucur că sunteţi aici, încep eu. 

Dar tata ridică o mână, cerându-mi să tac. 

— Ne datorezi scuze, domnişoară! 

Uneori, mă întreb dacă tata îmi vorbește cu „domnișoară” 
pentru că nu mai știe cum mă cheamă. 

— Ai întrecut măsura de data asta, îl aprobă mama. Îşi dai 
seama că ne-ai făcut de rușine? 

— Uite ce se va întâmpla de acum încolo, zice tata. 

Nici măcar nu se uită la mine. Cred că își verifică e-mailurile 
pe telefon. A pregătit un discurs la care eu nu am fost invitată să 
particip. 

— O să-ţi ceri scuze față de Preston și de părinții lui pentru 
purtarea ta. Ei au fost de acord să continuaţi relația. Apoi o să vii 
acasă, în weekend, și vom vedea ce urmează. Mă tem că prea 
te-am lăsat să faci ce vrei în ultima vreme. 

Mă holbez la el. 

Când îmi dau seama că vorbește serios, râd neîncrezătoare. 

— Nu! Nu o să fac asta. 

— Poftim? întreabă mama, aranjându-și eșarfa — e un tic 
nervos care apare când se silește să nu izbucnească în public. Tatăl 
tău nu-ți dă de ales, Mackenzie. 

Ei, cel puţin unul dintre ei îmi știe numele! Încerc să mi-i 
imaginez alegând un nume pentru mine, înainte să mă nasc. 
Dacă a existat vreodată un moment în care au așteptat cu nerăb- 
dare să aibă un copil, atunci trebuie să fi fost, nu? 

Declar răspicat: 

— Nu mă împac cu Preston. 

Tonul meu nu lasă loc de comentarii. Însă, evident, primesc 
unul. 

— De ce nu? zice mama, exasperată. Nu fi fraieră, scumpo! 
Băiatul ăla o să-ți fie un soț credincios și sincer. 

— Credincios? mă răstesc la ea. 

Am atras câteva priviri de la mesele vecine. 

Tata se încruntă și spune: 

— Vorbește mai încet! Atragi atenția. 

— Mamă, crede-mă când îţi spun că Preston e credincios 
doar față de propria persoană. O să te scutesc de detalii. 

Detalii precum că e un ticălos care m-a înșelat probabil încă 
de când am devenit un cuplu. 

Îmi continui discursul: 

— Eu și Preston am rupt-o. 

Ezit. Apoi decid să risc totul și spun: 

— În plus, acum mă văd cu altcineva. 

— Cu cine? întreabă mama cu glas pierit, de parcă Preston ar 
fi ultimul bărbat de pe Pământ. 

— Un băiat din orașul ăsta. 

Maică-mea o să-și iasă din minți. 

— Ajunge! 

Tresar când tata își trântește telefonul pe masă. Cine e cel care 
atrage atenția acum? 

Când își dă seama ce a făcut, taică-miu coboară tonul. E atât 
de nervos, că îi tremură umerii. Îmi vorbește printre dinți: 

— Obrăznicia ta se oprește aici! Nu voi mai accepta provocă- 
rile tale. Îți vei cere scuze. Te vei împăca cu iubitul tău. Și vei 
începe să te comporți cum trebuie. Altfel, poți să-ți iei adio de la 
banii de buzunar și de la cardurile de credit! N-o să mai primeşti 
niciun fel de ajutor din partea mea și o să vezi cât de greșită e 
calea pe care ai ales-o. 

Nu mă îndoiesc nicio secundă că e în stare s-o facă. Am știut 
dintotdeauna că poate să fie nemilos cu mine. Să nu-mi ofere 
tratament special. Cândva, acest gând mă speria. 

— Hai să-ți zic eu cum stă treaba, i-o întorc, luându-mi geanta 
de pe scaun. Uite contraoferta mea: nu! 

Ochii lui, care au aceeași nuanță de verde-închis ca ai mei, 
sunt dezaprobatori. 

— Mackenzie! 

Scotocesc prin geantă. 

— Fă ce vrei! M-am săturat să trăiesc cu teama că o să vă deza- 
măgesc. M-am săturat să nu ajung la înălțimea idealurilor voas- 
tre. M-am străduit în zadar să vă fac să fiți fericiți. Nu voi fi 
niciodată fiica pe care v-o doriți. Renunț! 

Găsesc ce căutam în geantă. Pentru prima dată în viața mea, 
părinţii mei rămân fără cuvinte. Se uită cum completez un cec. Îl 
împing pe masă, spre tata. 

— Poftim! E pentru tot ce ați cheltuit pentru mine, în primul 
semestru de facultate. Am decis că am alte interese. 

Fiindcă n-a mai rămas nimic de spus și pentru că sunt sigură 
că izbucnirea mea de nebunie și de curaj nu va dura mult, mă 
ridic de la masă, ținându-mi respiraţia. les din cafenea fără să 
arunc nicio privire în urmă. 

Și uite-așa, m-am lăsat de facultate. 

Îl aştept pe Cooper pe scările din faţa casei lui. O să ajungă de 
la muncă din clipă-n clipă. 

După ce i-am lăsat pe ai mei în cafenea, m-am plimbat puțin 
pe faleză ca să-mi revin. 

Ceva mai târziu, Cooper parchează camioneta. Frații Hartley 
coboară din mașină. 

Evan se apropie, îmi face cu ochiul și, înainte să intre în casă, 
îmi zice: 

— Ce faci, prințesă? 

Până la urmă, eu și Geamănul cel Rău ne-am împrietenit. 

Cooper mă privește surprins. 

— De când aștepți aici? 

Pentru un moment, uit ce m-a întrebat. Sunt prea ocupată să 
mă holbez la el. Mă înnebunește de fiecare dată când îl văd. Ochii 
lui întunecați, părul ciufulit de vânt, trupul lui care se ghicește 
sub tricou și pe sub blugii uzați mă fac să-mi aduc aminte de mo- 
mentele petrecute împreună. Cooper are ceva extrem de masculin. 
Și-a petrecut toată ziua pe șantier, așa că e plin de praf din cap 

până-n picioare. Mirosul de rumeguș mă ispitește. Îmi reduce 
întreaga ființă la dorința copleșitoare de a-l avea. 

— Mac? 

Zâmbește pieziș, dându-mi de înțeles că știe la ce mă gândesc. 

— Ää... Scuze! Te aştept de vreo oră. 

— S-a întâmplat ceva? 

— Nu. 

ÎI iau de mână și mă ajută să mă ridic. Intrăm în casă. Odată 
ce ne descălțăm, îl conduc direct în dormitorul lui. 

— Am vești, îl anunț. 

— Da? 

Închid ușa de la dormitor și o încui. În ultimul timp, Evan s-a 
distrat încercând clanța, când știe că facem sex. O face doar ca să 
mă sperie. Tipul are mare nevoie de un hobby. 

— M-am lăsat de facultate. 

Abia dacă pot să-mi controlez entuziasmul. Simt și puțină 
frică. Toate stările mele se învălmășesc, clocotind înăuntrul meu. 

— Să dea naiba! izbucnește Cooper. Ce veste! Cum s-a 
întâmplat? 

— Ai mei venit peste mine, în campus. Mi-au cam forțat mâna. 

Cooper își scoate tricoul și îl aruncă în coșul cu rufe murdare. 
Când începe să-și desfacă cureaua, mă apropii și îi dau mâinile la 
o parte. În timp ce îi desfac fermoarul, îl simt cum mă privește de 
sus. Abdomenul i se încordează. 

— Şi cum a fost întâlnirea cu ai tăi? 

Îmi strecor o mână în boxerii lui și încep să-l mângâi. E pe 
jumătate excitat. În câteva clipe, penisul devine tare ca piatra. 
Cooper respiră precipitat. 

— Le-am spus să mă lase în pace. 

Îmi trec degetul mare peste vârful penisului. Cooper trage 
adânc aer în piept. 

— Și ești destul de mândră de tine, așa-i? 

Își plimbă degetele prin părul meu. Mă apropii de el și îl sărut 
pe bărbie. 

— Doar puțin. 

Ne îndreptăm spre pat. În ochii lui citesc dorință. 

— Cum s-a ajuns la asta? 

— În mare parte, din vina mea. 

Iau de pe noptieră un prezervativ și i-l arunc. Apoi îmi trag 
rochia peste cap și completez: 

— Şi puțin din vina ta. 

Îmi las sutienul și chiloţii să cadă pe podea. 

— Îți stă bine așa, independentă, spune el răgușit. 

Își pune prezervativul cu o mișcare care mă înnebunește, pri- 
vind fiecare reacție de-a mea. 

Mi așez încet în poala lui. Îmi șoptește o înjurătură la ureche 
și mă apucă de fund. Cu palmele lipite de pieptul lui, încep să mă 
mișc deasupra lui. La început, blând. Mă trec fiorii. Întotdeauna 
mă simt așa când sunt cu Cooper. Îmi place totul la el, și totuși nu 
sunt obișnuită să fac dragoste cu el. Nu cred că vreau să mă obiș- 
nuiesc. Încă mă surprinde. Încă tremur ori de câte ori îi simt 
buzele pe pielea mea. 

Mă mișc înainte și înapoi. Nu mă satur de el. Parcă niciodată 
nu-l simt destul de aproape. Îmi las capul pe umărul lui și-l mușc, 
ca să nu scot niciun sunet în timp ce mă frec de el. 

— La naiba! N-o să rezist mult, mormăie el. 

— Foarte bine! 

Geme și se împinge în mine, iar mâinile lui îmi cuprind mij- 
locul. Zâmbesc când văd extazul pe fața lui și ascult zgomotele 
răgușite pe care le scoate când ejaculează. După ce aruncă pre- 
zervativul, mă întinde pe pat și începe să mă sărute. Pornește de 
la sâni, apoi coboară până când gura lui se oprește între picioarele 
mele. Cooper mă devorează până când îl trag de păr și gem de 
plăcere. Se pricepe să-mi facă sex oral. Limba lui dă dependență. 

Mai târziu, după un duș și încă o rundă de orgasme, stăm pe 
veranda din față, împreună cu Daisy, și așteptăm să se coacă pizza 
pe care am pus-o în cuptor. 

— Nu cred că m-aș fi lăsat de facultate dacă nu te întâlneam 
pe tine, îi spun lui Cooper. 

— Ai fi făcut-o, la un moment dat. Eu sunt doar pretextul 
care ţi-a dat un impuls. 

— Poate, recunosc eu. M-ai inspirat. 

Își dă ochii peste cap. 

— Termină, Mac! Eu vorbesc serios. 

Am învățat că băiatul ăsta nu se pricepe să accepte compli- 
mente. E una dintre cele mai simpatice calități ale lui. 

— Cooper, ție nu ţi-e frică de nimeni și de nimic. Trăiești 
după propriile reguli și nu-ți pasă de ce zic alții. 

— E chiar ușor să nu-ți pese atunci când nu ai mare lucru pe 
lume. 

— Ai crezut în mine, Coop. Tu ești singurul care a făcut-o 
vreodată. Și înseamnă mult pentru mine. N-o să uit asta. 

Chiar dacă mă bucur de independența mea proaspăt descope- 
rită, nu sunt atât de naivă încât să cred că părinții mei îmi vor 
accepta decizia cu una, cu două. Vor găsi ei o modalitate să mă 
facă să sufăr. Cine îl scoate pe taică-miu din sărite nu scapă nepe- 
depsit. Cu siguranță, răzvrătirea mea va avea consecințe. Cel mai 
important este cât de severe vor fi. 


Nu durează mult și urmările faptelor mele încep să apară. La 
șase zile de când m-am lăsat de facultate, primesc un e-mail de la 
decană. E scurt și la obiect. Îmi spune politicos să vin în biroul ei. 

Întârzii câteva minute la întâlnire. Secretara mă conduce într-un 
birou cu mobilier din lemn de cireș. Îmi spune că doamna decan 
e prinsă cu treburi și că va veni curând. Mă întreabă dacă doresc 
niște apă. 

Îmi închipui că părinții mei au dat câteva telefoane, sperând 
că o terță parte — una neutră — mă poate convinge să nu renunţ 
la studii. În ceea ce mă privește, ca să plec definitiv de aici, au mai 
rămas doar niște formalități de rezolvat. Sincer vorbind, n-am 
făcut mari progrese în finalizarea retragerii mele de la Garnet. 
Am fost ocupată cu hotelul și cu site-urile mele, așa că n-am prea 
dat pe la facultate. 

— Îmi pare rău că te-am făcut să aștepți, spune doamna decan 
Freitag, după ce intră în birou. 

E o femeie mărunțică și ridată. 

Se așază pe scaun și își trece degetele prin părul blond și lung 
până la umeri. Își aranjează sacoul costumului vișiniu și-și des- 
face eșarfa de mătase pe care o poartă la gât. 

— Ce cald e! 

Doamna decan pornește un mic ventilator de birou și îl îndreaptă 
spre ea. Pentru o clipă, se relaxează în bătaia curentului de aer, 
apoi își întoarce atenţia asupra mea. 

Brusc, atitudinea ei se schimbă. 

— Domnișoară Cabot, înțeleg că nu ați fost la niciun curs în 
ultima săptămână. 

— Așa e, doamnă. Am decis că mă voi retrage din semestrul 
acesta. 

— Da? Dacă-mi aduc bine aminte, deja ați amânat primul an 
de facultate. 

Ridică dintr-o sprânceană subțire. 

— Ce poate fi atât de important încât educația dumneavoas- 
tră trebuie să aștepte? 

Se preface că habar n-are. Falsa ei amabilitate mă enervează. 
Parcă sunt pe cale să pășesc într-o capcană. 

— De fapt, mă retrag cu totul de la Garnet. N-o să mă întorc 
semestrul viitor. 

Mă privește impasibilă pentru câteva secunde. Mi se pare că 
trece atât de mult timp, încât vreau să spun eu ceva, doar-doar va 
începe să vorbească. 

Atunci când mi se adresează iar, simt că tonul ei e răzbunător. 

— Și v-aţi cântărit destul de bine decizia? 

— Da, doamnă. 

Zâmbeşte scurt și mișcă mouse-ul. Își îndreaptă atenția asu- 
pra computerului. 

— Atunci, cu siguranță vă putem ajuta. O s-o rog pe secretara 
mea să vă aducă formularele necesare. 

Îmi aruncă o privire deloc liniștitoare. 

— Tot ce trebuie să faceți este să semnaţi de vreo două ori, 
spune ea, apăsând pe butonul mouse-ului. Bineînţeles, va trebui 
să părăsiți căminul Tally în douăzeci și patru de ore de la trimite- 
rea notificării către Biroul pentru Locuințele Studențești. 

Îmi zâmbește larg. 

— Tocmai am trimis notificarea. 

Și acum îmi dau seama de aranjament. 

E o palmă peste obraz, din partea tăticului meu. 

Bineînţeles, decana are dreptate. Nu există niciun motiv să 
locuiesc în cămin, dacă nu mai sunt studentă aici. Se pare că 
detaliul ăsta mi-a scăpat. Fără îndoială, toată săptămâna trecută, 
ai mei au așteptat să mă întorc acasă cu coada între picioare. 

— Vă mai pot ajuta și cu altceva? 

Doamna decan zâmbește ciudat, de parcă i-am făcut ei ceva, 
de parcă am insultat-o. 

Nu mă consum pe tema asta nici măcar o secundă. De bine, 
de rău, am pus punct. 

— Nu, doamnă. 

Îi zâmbesc mieros și mă ridic de pe scaun. 

— O să plec chiar acum. 

O oră mai târziu, sunt în cămin, făcându-mi bagajele. 

La un moment dat, aud vibrația telefonului. Am primit un 
mesaj. lau telefonul de pe masă. Mi-a scris Kate. N-am mai 
văzut-o de săptămâni bune. Am mai întrebat-o de câteva ori dacă 
vrea să ne întâlnim — n-am vrut să fiu una dintre fetele alea care 
uită de prietenii ei imediat ce începe să iasă la întâlniri cu un tip 
nou —, dar a fost ocupată să facă repetiții cu o trupă căreia i s-a 
alăturat luna trecută. Cântă la chitară bas. 


Kate: Bună! Fii atentă! Am vorbit cu soră-mea la telefon mai 
devreme şi am discutat puțin despre tine. Mel mi-a zis că fostul tău 
iubit a început să întrebe în stânga și-n dreapta, să afle cu cine te-ai 
cuplat. Cred că te-a văzut cineva prin oraș cu un tip din Avalon Bay. 


Injur cu voce tare. Să te ia naiba, Evan! Știam eu că așa se va 
întâmpla, după ce am nimerit peste cei trei idioţi din frăția 
studențească! 


Eu: Of! Super! 

Kate: Da. Preston e în misiune. Am vrut să te previn. 

Eu: Mersi! 

Kate: N-ai pentru ce. Apropo: primul nostru concert e vinerea 
următoare, la seara amatorilor de la Rip Tide. Vino şi tu! 

Eu: Dă-mi mesaj cu detaliile! 


Din nou, telefonul îmi vibrează în mână. Că tot vorbeam de 
lup — e un mesaj de la Preston. E furios. 


Preston: Ai renunțat la Garnet? Ce dracu e în neregulă cu tine, 
Mackenzie? De ce îţi arunci viitorul pe fereastră? 


Maxilarul mi se încordează. M-am săturat de prostiile lui și 
de felul în care mă tratează. Mă judecă și mă ia de sus, de parcă aș 
fi incapabilă să-mi trăiesc viața. 

Eu: Vreau să știu: mă spionezi chiar tu sau i-ai plătit pe alții ca să 
stea cu ochii pe mine? 

Preston: M-a sunat tatăl tău. Crede că ai luat-o pe arătură. 

Eu: Nu dau doi bani pe părerea lui. 

Eu: Nici pe părerea ta. 

Eu: Lasă-mă în pace! 


Când văd că scrie un alt mesaj, pun telefonul pe modul Nu 
Deranjaţi. Deocamdată, nu pot să-i blochez numărul. Asta ar 
însemna să șterg cu buretele toată relația noastră. Dar am impre- 
sia că va trebui s-o fac, mai devreme sau mai târziu. 

Când Bonnie se întoarce la cămin, după cursul ei de după-a- 
miază, sunt gata de plecare. Mi-am făcut bagajele. Blonda micuță 
se holbează la cutiile aliniate lângă perete. Își lasă rucsacul pe 
podea. 

— Cumva fugi din țară? 

Ia o sticlă cu apă din minifrigider, apoi lasă o vreme ușița des- 
chisă, ca să-și răcorească picioarele. 

— Am fost dată afară din cămin, răspund eu, ridicând din 
umeri. Oricum, urma să se întâmple și asta. 

— La naiba! 

Bonnie închide ușa minifrigiderului. 

— Crezi c-o să mă lase să stau singură aici? 

Îi zâmbesc. Bonnie nu e genul de tipă sentimentală, dar știu 
că ţine la mine. 

Îi zic: 

— Și mie o să-mi fie dor de tine. 

— Ce o să faci cu toate lucrurile astea? 

Bonnie arată spre cutii. Apoi afișează un zâmbet malefic și 
întreabă: 

— Hai să-l rugăm pe nemernicul ăla de Preston să ne împru- 
mute Porsche-ul lui, ca să-ţi mutăm bagajele! 

Chicotesc. 

— Nu-i nevoie să apelez la Preston, Bonnie. Cunosc pe cineva 
care are o camionetă. Stai să văd dacă poate să vină să mă ia! 

— Oo! Vorbești despre localnicul cu sculă magică? 

— Poate, spun eu, râzând. 

Intru în dormitor, ca să vorbesc la telefon. 

— Bună, iubito! Ce faci? 

Vocea răgușită și sexy a lui Cooper îmi gâdilă urechea și-mi 
trimite un fior pe șira spinării. 

— Am o mare rugăminte. 

— la zi! 

Sunetul ciocanelor și al fierăstraielor se pierde treptat în fun- 
dal, semn că se îndepărtează de șantier. 

— Trebuie să eliberez camera de la cămin. Am fost dată afară. 
N-am voie să stau în cămin dacă nu sunt studentă aici. 

— E o decizie complet rezonabilă din partea facultății. Ştii 
asta, nu? 

— Mi-au lăsat la dispoziție douăzeci și patru de ore ca să eli- 
berez camera. Cât de rezonabil ți se pare? 

Cooper chicotește. 

— Ai nevoie de ajutor la împachetat? 

— Nu, dar speram să mă iei de aici după ce pleci de la muncă. 
Până îmi găsesc un apartament, o să-mi duc lucrurile într-un 
depozit închiriat. 

După câteva clipe de ezitare, adaug: 

— Și... Ăă... Am nevoie de un loc unde să stau până găsesc 
ceva permanent. Sper că nu-ți cer prea mult. 

De fapt, e clar că îi cer prea mult. Abia dacă am început să 
ieşim împreună. Să mă mut la el, chiar și temporar, nu e de ici, de 
colo. Da, Evan și cu mine ne înțelegem bine acum, lucru care a 
atenuat tensiunea dintre noi, dar nu cred că fraților Hartley o să 
le convină să aibă un colocatar. 

ÎL întrerup exact când dă să răspundă: 

— Nu! Ştii ce? O să mă duc la un hotel. E mai bine așa. 

Ce-o fi fost în capul meu? A fost o idee proastă. Cum am 
putut să mă gândesc că prima opțiune ar trebui să fie Cooper, de 
parcă l-aș ști de ani buni, nu de câteva luni? E nebunie curată. 

— În nordul plajei e un hotel. Pun pariu că închiriază camere 
cu săptămâna... 

— Mac! 

— Da? 

— Mai tacă-ți gura aia! 

Mă umflă râsul. 

— Ce nepoliticos ești! 

— N-o să te cazezi la niciun hotel. O să stai cu mine, și cu 
asta basta! 

— Eşti sigur? Nu m-am gândit foarte mult înainte să te sun... 

— Termin munca la șase. Pe urmă vin să te iau de la cămin. 

De emoție, mi se pune un nod în gât. 

— Mulţumesc! Eu, ăă... Uau! Cooper, chiar apreciez asta. 

— Am eu grijă de tine, prințesă. 

Îşi ia repede la revedere și închide, lăsându-mă cu zâmbetul 
pe buze. A primit vestea foarte bine. 

— Am auzit bine? exclamă entuziast Bonnie, din ușa dormi- 
torului. Mi s-a părut mie sau chiar i-ai zis Cooper tipului? 

Mă uit la Bonnie cu sfială. Ochii ei sunt cât roata carului. 

— Adică... ai vorbit cu Cooper Hartley? 

Încuviinţez din cap. 

Bonnie icnește de uimire. 

— O, Dumnezeule! Pe z/ l-ai tot ascuns de mine? 

Intră ca o furtună în cameră. Buclele blonde îi saltă pe umeri. 

— Nu pleci de-aici până nu-mi povestești! Vreau să știu or. 

Tipa asta nu e sănătoasă la cap. 

— Ce caută untul de arahide în frigider? strig din bucătărie. 

Jur că, de când locuiesc trei oameni în casa asta, aici e ca la 
balamuc. Înainte, știam pe unde mișună Evan, după zgomotele 
pe care le scotea casa în jurul lui. Acum, locul parcă e bântuit: 
încontinuu, se aud sunete din toate direcțiile, simultan. La naiba! 
Mai că-mi vine să cred că fantoma există. 

— Hei! strig din nou. Unde te-ai dus? 

— Sunt chiar aici, prostule. 

Evan apare din spatele meu. Mă împinge cu umărul, ia din 
frigider două baxuri de bere și le bagă în lada frigorifică. 

— Nu cu tine vorbeam, Evan. 

Ridică din umeri și pleacă din bucătărie cu tot cu lada frigorifică. 

— Ce s-a întâmplat? 

Mac apare ca din senin. Poartă un costum de baie minuscul. 
Sânii mai că i se revarsă din sutien, iar fâșia de material dintre 
picioarele ei parcă mă imploră să o rup cu dinții. 

Fir-ar să fie! 

— Tu ai făcut asta? 

Ridic la vedere borcanul. E o marcă de unt de arahide de care 
n-am mai auzit niciodată. Era pe raftul de pe ușa frigiderului, în 
timp ce eu căutam de nebun, în fiecare dulap din bucătărie. 

Mac se încruntă la mine. 

— Ce-am făcut? 

— Cine ţi-a zis că untul de arahide trebuie păstrat la frigider? 

— Aăă... 

Mac îmi ia borcanul din mână și-l răsucește. 

— Scrie chiar aici, pe etichetă. 

— Dar, dacă-l pui în frigider, se întărește! protestez eu. E scârbos. 

Deschid borcanul. Un strat gros de ulei plutește deasupra 
untului solid. 

— Ce e scârboșenia asta? 

— E organic, îmi explică ea, de parcă sunt prost fiindcă întreb. 
Se separă. Trebuie să amesteci puțin. 

— De ce naiba să amestec în untul de arahide? Tu chiar mă- 
nânci porcăria asta? 

— Da, e delicios. Și știi ce? Ţi-ar prinde bine să renunți și tu 
la produsele cu zahăr adăugat. Pari încordat. 

Oare sunt pe cale să sufăr un infarct? Simt că-mi pierd mințile. 

— Ce legătură are asta cu ce vorbeam înainte? 

Mac își dă ochii peste cap și mă pupă pe obraz. 

— Găsești în cămară unt de arahide normal. 

Tese pe verandă, în urma lui Evan, legănându-și fundul. 

— Ce cămară? urlu după ea. 

Mă apuc să cercetez fiecare colțișor, până când ajung la dula- 
pul unde ţin diverse unelte. Simt un gol în stomac. 

Deschid ușa. Descopăr că a luat de aici toate sculele, proviziile 
de urgență în caz de uragan și alte lucruri pe care le organizasem 
cu grijă. Totul a fost înlocuit cu mâncarea care a dispărut în mod 
misterios, după ce Mac s-a mutat la noi. Ne-a umplut dulapurile 
cu biscuiţi din semințe de in, nemodificate genetic și alte prostii 
de genul ăsta. 

Evan mă pocnește peste cap. 

— Hai să mergem! 

— Tu vezi ce-i aici? îl întreb, arătând spre „cămară”. 

— Da. E mai bine așa, nu? 

Frate-miu iese din nou, strigând peste umăr: 

— Ne vedem în față! 

Trădătorul! 

A trecut doar o săptămână de când Mac s-a mutat la noi, și 
deja a schimbat total dinamica acestei case. Evan e în toane suspect 
de bune, chestie care mă face să intru la bănuieli. Tot spațiul liber 
de pe blatul din baie a fost ocupat. Mâncarea e ciudată. Hârtia 
igienică e diferită. În plus, de fiecare dată când nu sunt atent, 
Mac mută lucrurile prin casă. 

Încui ușa de la intrare și pășesc pe verandă. Mac și Evan râd 
de se prăpădesc — naiba știe din ce cauză —, cât mă așteaptă pe 
mine. Par fericiți. Se comportă de parcă se știu de o viață. 

Tot nu-mi dau seama cum și când s-au schimbat lucrurile. 
Într-o zi, Evan n-a mai părăsit camera atunci când Mac intra în 
ea și nici n-a mai bombănit pe sub mustăți. A acceptat-o. lar ea a 
devenit una dintre noi. Face parte din familie. E un gând înfrico- 
șător. Nu am îndrăznit să sper c-o să fie OK. Am crezut că ne 
vom certa foarte urât, că ne vom împărți în două tabere — local- 
nicii împotriva clonelor —, până când ne vom sătura unii de 
ceilalți. Mă bucur că n-am avut dreptate. Însă o parte din mine 
nu are încredere în ce se întâmplă, pentru că lucrurile care se 
schimbă atât de ușor niciodată nu durează mult timp. 

Evan și cu mine cărăm lada frigorifică până la camionetă și o 
urcăm în remorcă. Sare și fratele meu înăuntru. Își pune rucsacul 
pe post de pernă și se întinde, ca un nemernic leneș ce e. 

— Treziţi-mă când ajungem! ne spune, iar eu îmi pun în cap 
să trec prin cât mai multe gropi până ajungem să ne vedem cu 
câțiva prieteni. 

Mai devreme, Wyatt ne-a sunat ca să organizeze un turneu de 
volei. Aproape toți am acceptat să participăm, fiindcă vrem să ne 
bucurăm de vremea bună atât cât mai putem. 

— Hei! spune Mac, când mă așez la volan. Am luat o carte 
din biblioteca ta, în caz că vrei să citeşti ceva între meciuri. 

Scotocește prin geanta uriașă de plajă de la picioarele ei. Spre 
dezamăgirea mea, și-a pus un maiou și o pereche de pantaloni 
scurți, acoperind costumul de baie al naibii de sexy. 

— Muţumesc! Pe care? 

Îmi arată cartea — De la sărăcie la bogăţie: 10 miliardari care au 
pornit de la zero şi au obținut totul. Titlul e plicticos, dar conținutul 
e aur curat. 

— Super! E o carte bună. 

— Biblioteca ta e fascinantă, declară Mac serioasă. Nu am 
întâlnit vreodată pe cineva care citește atât de multe biografii. 

Ridic din umeri și spun: 

— Îmi plac biografiile. 

Conduc camioneta pe drumul plin de praf și nisip, până la 
stopul din capăt. Semnalizez stânga și, când mă răsucesc ca să mă 
asigur că drumul e liber, simt brusc vârfurile degetelor lui Mac pe 
ceafa mea. 

La atingerea ei, fiorii coboară instantaneu spre penis. E o 
reacție normală când mă atinge ea. 

— Abia acum observ, zice cu surprindere. Aveai ancora asta 
tatuată şi înainte? 

— Nu. Mi-am făcut-o acum câteva luni. 

Când își retrage mâna, simt ca și cum am pierdut ceva. Dacă 
ar fi după mine, mi-ar conveni ca Mac să mă pipăie non-stop. 

— Îmi place. E un tatuaj simplu, finuţ, zice ea, zâmbindu-mi. 
Ai o pasiune pentru ancore? 

Îi surâd. 

— Păi... locuiesc pe plajă. Ca să fiu sincer, e doar o coincidență 
că o mare parte dintre tatuajele mele sunt simboluri care fac 

trimitere la apă. M-am dus să-mi tatuez ancora dintr-un impuls 
de moment, când eram într-o stare proastă. 

Mă uit pieziș la ea. 

— Am luat decizia să-mi fac ancora asta după ce mi-ai zis 
că-l alegi pe fostul tău iubit, și nu pe mine. 

— Cea mai proastă decizie pe care am luat-o vreodată! declară 
Mac. 

Îi fac cu ochiul. 

— Evident! 

— Din fericire, am îndreptat lucrurile. 

Pune o palmă pe coapsa mea. 

— Ce reprezintă ancora? Că erai supărat pe mine? 

— Mă simțeam împovărat. Fusesem respins de cea mai tare, 
cea mai deșteaptă și mai amuzantă fată pe care am cunoscut-o 
vreodată. Tipa nu mă voia. Simt că toată viața am fost tras în jos. 
De orașul ăsta. De amintirile cu ai mei. Tata a fost un ratat. 
Mama e o ratată. 

Ridic din umeri, cu un zâmbesc scurt. 

— Am prostul obicei de a-mi face tatuaje simple, care n-au 
sens metaforic. Pe corpul meu nu e nimic simbolic, cu subînțeles. 

Replica mea o face să râdă. 

— Corpul tău îmi place foarte mult. 

Mă strânge de coapsă, adăugând: 

— Și să știi că nu ești un ratat. 

— Mă străduiesc să nu devin unul. 

Arăt spre cartea pe care o ține în poală. 

— Citesc biografii, memorii ale unor bărbați și femei care 
au scăpat de sărăcie sau de circumstanțe nefavorabile și care au 
făcut ceva cu viața lor. Cărțile astea mă inspiră. Să-ţi povestesc 
despre unul dintre tipii despre care se vorbește în cartea asta! 
Maică-sa era văduvă, cu cinci copii de care nu putea să aibă grijă, 
așa că îi trimite la orfelinat. El e sărac, singur, lucrează într-o 
fabrică, unde face matrițe pentru piese auto și rame de ochelari. 


-289- 


ELLE KENNEDY 


Când împlinește douăzeci și trei de ani, își deschide propriul 
magazin de matrițe. 

Îmi întorc privirea spre Mac. 

— Şi în magazinul ăla creează marca Ray-Ban. 

Mackenzie își mută mâna pe genunchiul meu. Î strânge ușor, 
pe urmă ne împletim degetele. 

— Pe mine 44 mă inspiri, spune ea, fără ocolișuri. Și nu am 
niciun dubiu că numele tău o să apară într-o carte, la un moment 
dat. 

— Poate. 

Pe plajă, Wyatt și restul găștii au revendicat unul dintre fileu- 
rile pentru volei. În apropiere, fetele stau pe nisip, sub o umbrelă. 
Steph citește o carte, Heidi se bronzează, iar Alana soarbe plicti- 
sită dintr-un cocktail. 

Eu și Evan îi salutăm pe băieți. Aproape imediat, Wyatt ne 
spune să ne formăm echipele. 

— Ăsta s-a transformat într-un adevărat dictator, după ce 
Ren l-a părăsit, mormăie Tate. 

Ne uităm la prietenul nostru, care ne dă ordine de parcă am fi 
în armată. 

— Tipa tot nu l-a primit înapoi? chicotesc eu. 

— Nu. Cred că de data asta chiar au terminat-o de tot... 

Tate tace încruntat. 

Wyatt o ridică pe Alana de pe șezlong. Ea oftează și-l ia de 
mână. Probabil că face parte din echipa lui. Dar de ce îi șoptește 
Wyatt la ureche? 

— Ce fac ăia doi? îl întreb pe Tate. 

— Habar n-am. 

Amicul meu strânge din dinți. 

În fine... 

Turneul de volei începe. Dat fiind că toți localnicii din Avalon 
Bay sunt competitivi, meciul e aprins. Mac e cu mine în echipă și 
sunt plăcut surprins să aflu că are o servă bună. Mulțumită ei, 

luăm un avans încă de la început, care ne ajută să câștigăm 
primul set. Echipa lui Wyatt îl câștigă pe al doilea. Pentru depar- 
tajare, Mac o roagă pe Steph să-i ia locul, iar iubita mea se 
îndreaptă spre malul apei. 

— Revin imediat, îmi spune. Mă duc să mă răcoresc puțin. 

Mă întorc la misiunea mea de a zdrobi echipa lui Wyatt și a 
lui Evan. Abia după o oră îmi dau seama că Steph încă joacă în 
locul lui Mackenzie. 

— Hei! se răstește Tate la mine, când ratez o servă. 

Acum sunt preocupat s-o găsesc pe Mac. Îmi plimb privirea 
de jur împrejur, până o zăresc pe malul apei. Vorbește cu cineva. 

În ciuda faptului că soarele îmi bate fix în față și pe pieptul 
gol, mi se răcește tot corpul când îmi dau seama cu cine discută. 


Kincaid. 


33. 


Cooper 


— Coop, e rândul tău să servești, spune Steph cu nerăbdare. 

— Nu mai joc. 

ÎI caut cu privirea pe fratelui meu și îl găsesc de partea cealaltă 
a fileului. ÎI strig, iar Evan se apropie de mine. Arăt în direcția lui 
Mac. Privirea lui se întunecă. 

— Fir-ar să fie! mormăie frate-miu. 

— Exact! 

Încercând să pășim agale, nepăsător, ne îndreptăm spre ei. Prie- 
tenii noștri protestează că am părăsit terenul. Mai dă-l naibii de meci! 
Dacă situația scapă de sub control, s-ar putea să dau de dracu. 

— Ce vrei să facem? șoptește Evan. 

— Nu prea știu. 

În timp ce ne apropiem de malul apei, îmi trece prin cap că 
poate ar fi fost mai bine să mă prefac că nu l-am văzut pe Kincaid 
și să păstrez distanța, să mă camuflez printre ceilalți jucători de 
volei. Dar în niciun caz nu o las pe Mac singură cu idiotul ăla. 


— E vreo problemă? îl întreb. 

Îmi petrec un braț pe după umerii lui Mac. ÎI înfrunt din pri- 
viri pe Kincaid. Preston e nedumerit. Însă apoi mă recunoaște. 
Speram că a uitat de mine. 

Se încruntă când își dă seama ce se întâmplă. 

— Ia stai așa! Cu ăsta te-ai combinat? cere el să știe, întorcând 
capul spre Mackenzie. 

Ea se uită la mine, frustrată. Vede că și Evan a venit și oftează. 
Îi răspunde lui Kincaid: 

— Da. Și acum, hai să ne luăm la revedere. Să ai o după-a- 
miază frumoasă, Pres! 

Când dăm să ne îndepărtăm, clona se înfurie. 

— Aşteaptă puţin! cere Kincaid. Stai așa, că acum înțeleg. Îl 
ştiu pe fraierul ăsta. 

Mac se încordează puțin. Se oprește și se întoarce spre fostul 
ei iubit. 

— Despre ce vorbești? 

Kincaid mă privește și zâmbește arogant, apoi mă întreabă: 

— Nu știe, așa-i? 

Am doar o fracțiune de secundă ca să decid ce să fac. Știu că 
nu am de ales acum, când Kincaid e de față. Îi spun: 

— Ne cunoaștem de undeva? 

Nimeni nu se pricepe să facă pe prostul mai bine decât cel 
care a făcut schimb cu fratele lui geamăn la aproape toate lucră- 
rile de control de algebră. 

— Frumoasă încercare, prietene! mă ironizează el, pe urmă își 
îndreaptă atenția spre Mac. Lasă-mă să ghicesc: tipul ăsta a apă- 
rut fix după ce te-ai mutat în oraș, nu? Întâmplător, ai dat peste 
un localnic prietenos când ai ieșit cu fetele în oraș, într-o seară. 
Îţi sună cunoscut? 

— Cooper, despre ce vorbește Pres? cere Mac să știe. 

Din clipa în care ochii ei verzi și îngrijorați mă pironesc, mi se 
usucă gura. 

Îi răspund: 

— N-am idee. 

Mă sperie cât de ușor îmi e s-o mint și cât de convingătoare 
sunt cuvintele care-mi ies pe gură. 

— Mackenzie, iubito, ascultă-mă! o imploră Kincaid. 

Întinde mâna spre ea. Mi-ar plăcea să i-o rup, dar mă abțin. 
Pășesc între ei. Demoralizat, Preston își lasă brațul să cadă. 

— Cu două zile înainte să înceapă anul universitar, tipul ăsta 
mi-a căutat nod în papură, într-un bar. L-am lăsat imediat fără 
slujbă. Mai ţii minte că aveam ochiul vânăt când te-am ajutat să 
te muţi la cămin? 

— Mi-ai spus că te-ai lovit la un meci de baschet, îi reamintește 
Mac, supărată. 

Kincaid recunoaște fără tragere de inimă: 

— Da, te-am mințit. 

Mac își încrucișează brațele la piept și nu se mai uită în ochii 
lui. Îi dă de înțeles că n-o mai interesează subiectul. Însă Kincaid 
se grăbește să se apere: 

— Dar acum nu te mint. 

— Şi cum ar trebui să-mi dau seama că zici adevărul? îl 
iscodește ea. 

Nimeni nu-i face față lui Mac când vine vorba despre certuri 
obositoare. S-ar certa chiar și pentru un fleac, doar ca să demon- 
streze că are dreptate. 

Tipul își pierde răbdarea. Exasperat, ridică brațele în aer și i-o 
trântește: 

— Nu-i evident? Ăsta ţi-o trage doar ca să se răzbune pe mine. 

N-o să stau cu mâinile în sân, în timp ce el îmi distruge viața. 

— Hei, ajunge! Trebuie să pleci, frate! Las-o în pace! 

— Mackenzie, ascultă-mă! imploră el. Doar nu crezi prostiile 
pe care ți le îndrugă, nu? Nu se poate să fii chiar atât de proastă. 

Până aici i-a fost! Vorbele astea urâte, aruncate cu un aer de 
superioritate, o fac pe Mac să-și iasă din minți. 

— Am fost o proastă că am stat cu tine atât de mult timp, răs- 
punde ea. Din fericire, de-acum nu mai am grija asta. 

Mac se îndreaptă valvârtej spre grupul nostru, trecând pe lângă 
Evan. Mă întreabă dacă totul e OK. Nu știu ce să-i răspund. 

Mac se răsucește spre mine și-mi ordonă: 

— Vorbește! 

— Ce să-ți spun? 

Chiar dacă mă prefac neștiutor, mă întreb dacă ar trebui să-i 
spun adevărul, să recunosc că la început nu am avut intenții bune, 
dar că lucrurile s-au schimbat după ce ne-am cunoscut. Sigur ar 
înţelege. Poate chiar s-ar distra. Am râde pe cinste și ar deveni 
una dintre poveștile alea amuzante pe care le spui la petreceri. 

Sau poate că nu ar mai vorbi deloc cu mine, iar într-o zi, când 
m-aș întoarce acasă, aș găsi casa în flăcări și o pancartă pe peluza 
din față, cu un mesaj scris cu cenușă: Hai să ne despărțim! 

Mac mă împunge cu arătătorul în piept. 

— Nu mă minţi! Ce zicea Preston? Chiar vă cunoașteți? 

Avem spectatori. Simt că toți prietenii mei ne privesc, ceea ce 
mă face să-mi pierd curajul. Dacă îi spun adevărul când suntem 
între patru ochi, s-ar putea s-o pierd. Dacă-i spun adevărul în 
faţa unui grup de oameni, e sigur c-o s-o pierd. Aș umili-o în fața 
tuturor. Nu m-ar ierta niciodată. 

Cuvintele mi se revarsă de pe buze. Minciuna îmi arde limba: 

— Știu despre Preston doar din auzite și din ce mi-ai mai zis 
tu. Dacă l-aș fi văzut pe stradă, nu l-aș fi recunoscut. 

Mac rămâne nemișcată. Pare că abia mai respiră. 

Mă apucă panica, dar reușesc să mă comport normal. Mă țin 
de povestea mea. Am învățat acum mult timp că numai oamenii 
care cedează sunt prinși cu mâța-n sac. Important e să crezi în ce 
spui. Și să negi în continuare. 

— Chiar te-ai bătut cu Pres? 

— Mac, poți să umpli stadioane cu idioţi care se îmbată și se 
încaieră. Sincer, nu-mi amintesc dacă Preston a fost și el unul 
dintre ei. 

Frustrată, se întoarce spre Evan și-l întreabă: 

— Cooper a fost concediat? 

Pentru o fracțiune de secundă, îmi fac griji că prietenia lor 
recent înfiripată ar putea fi în dezavantajul meu. 

Frate-miu ridică din umeri și răspunde: 

— Coop a lucrat pe timp de vară în barul unde lucrează și 
Steph. A fost o slujbă temporară. 

Evan mai că mă convinge și pe mine. Sunt ușurat. Eu și 
frate-miu încă suntem în aceeași tabără. 

Mac se uită în direcția lui Steph, care s-a așezat iar și citește. 

— Steph, e adevărat? 

Fără să ridice privirea din cartea ei, Steph aprobă: 

— Da. A fost doar un job pe timp de vară. 

Mă cuprinde un sentiment de ușurare. Dar apoi se duce nai- 
bii, când o văd pe Heidi apropiindu-se de noi. 

Rahat! 

Cunosc privirea aia. O să strice totul. Heidi e genul de fată 
care nu ratează niciodată ocazia de a face rău, doar ca să vadă 
cum se duce totul de râpă. Unde mai pui că în ultima vreme a fost 
supărată pe mine și că nu-i place deloc relația mea cu Mac. Când 
privirile ni se întâlnesc pentru câteva clipe, o implor în tăcere să 
nu mă dea de gol. 

— Pe bune, mor de foame! spune ea, pe un ton plictisit. Putem 
să plecăm naibii de aici? 

Am scăpat ca prin urechile acului. 


După aceea, în fiecare zi, mă simt de parcă stau ca pe ace, 
așteptând să se întâmple inevitabilul. Mă tem că Kincaid va reuși 
cumva să ne ia din nou prin surprindere. Mac pare că nu-și mai 
face griji, iar Evan și cu mine evităm să aducem vorba despre el. 

A fost cât pe ce să fiu dat de gol. Asta îmi aduce aminte cât de fra- 
gilă este relația noastră și cât de ușor aș putea s-o pierd pe Mac. 
Conștientizarea acestui fapt mă doare mai mult decât aș fi crezut. 
Mac mi-a întrat în suflet și a prins rădăcini acolo. 

În seara în care ne-am întâlnit cu Kincaid, după ce Mac s-a cul- 
cat, m-am dus în atelier și am fumat în neștire. Speram că nicotina 
o să-mi potolească sentimentul de vină, agitația și frica. De obicei, 
fumez doar din când în când. Dar atunci simțeam nevoia de țigări, 
fiindcă s-o mint pe Mackenzie m-a distrus sufletește. 

La unu dimineața, Evan m-a găsit în atelier. Fumasem aproape 
jumătate de pachet, iar mucurile de țigară umpleau scrumiera de 
pe masa mea de lucru. 

— Trebuie să-i spun adevărul, i-am zis mohorât. 

Evan s-a împotrivit: 

— Te-ai tâmpit? Cum te-ar ajuta asta, omule? Am renunțat la 
planul nostru de a-l umili pe Kincaid. Tu și Mac sunteți împre- 
ună pentru că o placi. 

— Dar totul a început doar ca să mă răzbun pe Kincaid. Toată 
relația mea cu Mac e clădită pe intenții rele. 

Într-un final, Evan a reușit să mă lămurească să nu-i zic nimic. 
Însă nu a fost nevoie să se străduiască să mă convingă să-mi țin 
gura. Gândul că aș putea s-o pierd pe Mackenzie mă termină. Nu 
se poate s-o pierd. Evan se înșală. Nu suntem împreună pentru că 
o plac. 

Sunt îndrăgostit de ea. 

Alung vina într-unul dintre cele mai îndepărtate cotloane ale 
minţii mele. Mă străduiesc să fiu bărbatul de care Mac are nevoie, 
bărbatul pe care îl merită. 

Într-o dimineață, stăm întinși în pat. Respir ușurat pentru 
prima dată, după aproape o lună. Mac se trezește, se întoarce spre 
mine și își saltă piciorul peste șoldul meu. Când Mac se cuibărește 
la pieptul meu, o senzaţie de liniște copleșitoare, pe care nu am 
mai simțit-o niciodată, mă învăluie. 

— "Neaţa! îmi șoptește. Cât e ceasul? 

— Nu știu. Cred că e zece. 

Brusc, se ridică în fund. 

— Zece? La naiba! Unchiul tău o să apară în curând. Trebuie 
să facem curat. 

Chiar crede că lui Levi îi pasă de curățenie. Ce drăguţ! 

Se duce să facă duș. Revine după zece minute, cu părul ud și 
cu fața îmbujorată. 

— Of! Nu-mi găsesc rochia albastră, mormăie ea. 

Scotocește prin dulapul pe jumătate plin cu hainele ei. 

Au trecut săptămâni bune de când a venit să stea cu noi, și e 
bine că nimeni nu a adus în discuție mutarea ei în altă parte. 
Sigur, să avem în casă încă o persoană a fost o schimbare serioasă. 
Încă învăţăm cum să respectăm ciudățeniile celorlalți. Prezența ei 
face ca locul ăsta să fie din nou primitor — mai degrabă un 
cămin, nu o simplă casă. Mac insuflă viață locului, după ani de 
amintiri urâte și de pustietate. 

Pur și simplu se potrivește aici. 

— Pune altceva pe tine! îi sugerez. Sau nu te îmbrăca deloc și 
vino în pat! 

— Dar e rochia mea de fată serioasă! protestează Mac, pe ju- 
mătate îngropată sub un morman de umerașe. 

Nu are motive să-și facă griji pentru întâlnirea cu Levi. Pare 
intimidant, dar e foarte prietenos. Deși se spun multe despre 
îmbinatul utilului cu plăcutul, aleg să privesc cu optimism posibi- 
litatea ca unchiul meu și Mac să lucreze împreună la renovarea 
hotelului. 

— Ce zici de combinaţia asta? 

Face parada modei într-o bluză verde, care se potrivește per- 
fect cu nuanţa ochilor ei, și o pereche de pantaloni bleumarin 
care i se mulează pe fund. Deja am un început de erecție. 

— Arăți super! 

Zâmbetul ei, felul în care își înclină capul, ochii ei care scli- 
pesc, privirile alea care-mi sunt destinate doar mie — toate mă 
dau peste cap. 

Fata asta mă face să-mi pierd mințile. 

— Ce-i? întreabă Mac. 

Tocmai își prinde părul în coc. 

Tot ce pot să fac este să-i zâmbesc și să sper că nu o să stric 
totul. 

— Nimic. Cred că sunt fericit. 

Mac mă sărută pe obraz. 

— Şi eu. 

— Da? Chiar dacă... știi tu... Chiar dacă părinții tăi aproape 
că te-au renegat? 

Ridică din umeri și se îndreaptă spre baie. Mă îmbrac și o 
privesc în oglindă, în timp ce se machiază. 

— Nu pot să zic că-mi convine că nu mai vorbim, recunoaște 
ea. Dar ei sunt ăia încăpățânați. Faptul că am ales să-mi trăiesc 
viața nu e un motiv să mă izgonească. 

Mi-am cam făcut griji, crezând că, cu cât neînțelegerea cu părinții 
ei se va prelungi mai mult, cu atât mai repede își va regreta decizia 
de a se lăsa de facultate, de a cumpăra hotelul, de a fi iubita mea. 

Dar nu dă semne că regretă. 

— La un moment dat, o să accepte situația, spune Mac. Nu 
mă stresez. Prefer să nu le dau satisfacția asta. 

Îi cercetez chipul, în căutarea vreunui indiciu că minte, însă 
nu văd niciunul. Din câte îmi dau seama, chiar este fericită. Încerc 
să nu mă las pradă paranoiei. Am obiceiul de a mă aștepta la ce-i 
mai rău fiindcă, dintotdeauna, ăsta a fost ritmul vieții mele: situa- 
ţia începe să se îmbunătățească, iar apoi îmi pică lumea-n cap. 

De data asta, sper ca Mac să fi destrămat blestemul care mă 
apasă. 

Încă nu e iarnă — vremea s-a menținut la 21 de grade tot 
weekendul, de parcă ar fi tot toamnă —, dar să pornesc în căuta- 
rea unui brad de Crăciun cu frații Hartley este o aventură. Am 
fost alungați din trei târguri de brazi, pentru că ticăloșii ăștia doi 
sunt incapabili să se poarte frumos în public. După ce se pro- 
voacă unul pe celălalt, ca să vadă care dintre ei poate să ridice în 
brațe cel mai mare brad, și organizează un turnir într-o parcare 
de supermarket, am senzaţia că va trebui să trecem în alt stat ca să 
putem găsi un brad de Crăciun. 

Vocea lui Evan răsună din pâlcul de brazi: 

— Ce zici de ăsta? 

Ca să fiu sinceră, la un moment dat, ne-au dat afară pentru că 
ne-au prins pe mine și pe Cooper sărutându-ne în spatele unor 
pini. Demonstrându-mi că nu și-a învățat lecţia, Cooper se furi- 
șează în spatele meu și îmi trage o palmă peste fund. 

— Arată ca iubita ta din clasa a opta, îi spune Cooper lui 
frate-său. 

Evan stă lângă un molid bogat la vârf și la bază, dar cam golaș 
la mijloc. 

Evan rânjește și zice: 

— Eşti invidios. 

Arăt spre alt brad și zic: 

— Ăsta e drăguţ. 

E des, cu o mulțime de ramuri distribuite egal, perfecte pen- 
tru ornamente. Nu are părți golașe sau crengi maronii. 

Cooper măsoară din priviri copacul. 

— Crezi că încape pe ușă? 

— L-am putea aduce în casă pe ușa din spate, răspunde Evan. 
E destul de înalt. S-ar putea să trebuiască să facem o gaură în tavan. 

— Ar merita! le spun cu un zâmbet. 

Mereu mi-au plăcut brazii de Crăciun mari, deși ai mei nu m-au 
lăsat niciodată să aleg unul. Părinții mei angajau oameni care să 
facă treaba asta. În fiecare decembrie, la noi acasă venea un ca- 
mion plin până la refuz cu decoraţiuni de Crăciun. Un brad mare 
și perfect era pus în sufragerie, și altele mai mici erau răspândite 
în toate celelalte zone de locuit din casă. Aveam ghirlande, lumi- 
nițe, lumânări și multe altele. Apoi, un decorator de interioare și 
o mică armată de angajați se apucau să decoreze casa. Niciodată 
nu s-a strâns toată familia mea ca să împodobească bradul; nu am 
căutat niciodată creanga potrivită pentru ornamentele moștenite 
din generație în generaţie, așa cum fac alte familii. Noi aveam 
doar o grămadă de decoraţiuni închiriate și scumpe, menite să se 
potrivească cu orice tematică de care mama era interesată în acel 
an. Casa noastră era doar o altă scenă pregătită pentru petrecerile 
alor mei și pentru a-i distra pe oamenii influenți sau pe cei care 
sponsorizau campaniile lui taică-miu. Pentru mine, Crăciunul 
era o sărbătoare sterilă, impersonală. 

Și totuși, în ciuda acestui fapt, mă simt puțin tristă la gândul 
că n-o să-i văd pe ai mei anul ăsta, de sărbători. Abia dacă vorbim. 
Pe de altă parte, tata mi-a trimis un teanc de felicitări de Crăciun 
și mi-a ordonat să mă semnez sub numele lui și al mamei. Felicitările 
vor fi trimise către spitalele și organizațiile caritabile care aparțin 

de sectorul Congresului din care face parte și tata. Perfectei fami- 
lii Cabot îi pasă atât de mult de oameni! 

Seara, după cină, toți trei scotocim prin pod, după decorațiuni 
și luminițe. Sunt îngropate sub praful depus de ani de zile. 

— Cred că n-am mai decorat casa pentru Crăciun de... De cât 
timp? îl întreabă Cooper pe fratele lui, în timp ce cărăm cutiile în 
sufragerie. 

— De vreo trei sau patru ani. 

— Serios? mă minunez. 

Las cutia pe podea și mă așez în fața bradului. 

Evan desface o cutie cu o instalație de brad ale cărui cabluri 
s-au încâlcit și zice: 

— Cam așa ceva. Eram în liceu când am încetat să împodobim 
bradul de Crăciun. 

— Ce trist! 

Chiar și un Crăciun fad e mai bun decât niciunul. 

— Familia noastră nu s-a dat niciodată în vânt după sărbători, 
mă lămurește Cooper. Uneori, ne duceam acasă la Levi și petre- 
ceam sărbătorile acolo. De obicei, de Ziua Recunoștinței. O dată 
la doi ani, Levi se duce să viziteze familia lui Tim, în Maine. 

— Cine e Tim? întreb nedumerită. 

— Soţul lui Levi, mă pune Evan la curent. 

— Partenerul lui! îl corectează Cooper. Nu cred că sunt căsătoriți. 

— Levi e homosexual? exclam. Cum se face că e prima data 
când aud despre asta? 

Gemenii ridică din umeri, cu o mișcare identică. Acum îmi 
dau seama de ce profesorilor le era greu să-i deosebească. 

— Levi nu prea vorbește despre asta, zice Cooper. Sunt îm- 
preună de douăzeci de ani, dar nu își etalează relația. Amândoi 
sunt foarte discreți. 

— Majoritatea celor din oraș știu, adaugă Evan. Sau bănuiesc. 
Toţi ceilalți au impresia că Levi și Tim sunt doar colocatari. 

— Ar fi trebuit să-i invităm la cină, le zic băieților. 

Mă întristez că am ratat șansa asta. Dacă voi locui în Avalon Bay, 
cu gemenii, ar fi bine să încheg relații mai profunde. 

E ciudat. Chiar dacă am crescut în lumi opuse, Cooper și cu 
mine nu suntem chiar atât de diferiți. Am avut experiențe simi- 
lare în multe privințe. 

— Frate, cred că unele dintre decorațiunile astea sunt de la 
mamaie și de la tataie. 

Evan trage o cutie mai aproape de brad. Băieții scotocesc prin 
ea și scot ornamente micuţe, lucrate manual. Înăuntru au poze. 
Sunt din anii 1953 și 1961. Văd suveniruri cumpărate din călăto- 
rii prin țară. Evan ridică la vedere o covată în miniatură. Probabil 
că a făcut parte dintr-o scenă cu ieslea din Betleem. 

— Ce naiba e asta? se miră Evan. 

Ne arată o figurină care îl înfățișează pe pruncul Isus înfășat. 
Figurina seamănă cu un cartof copt, învelit în staniol. Are două 
puncte negre în loc de ochi și o linie roz pe post de gură. 

Pălesc când o văd. 

— Arată groaznic. 

— Nici nu știam că astea sunt aici. 

Cooper admiră o poză. Cred că îl înfățișează pe tatăl lui, când 
era tânăr. Apoi o pune înapoi, la fundul cutiei. 

Simt un nod în gât. Mă întristez. 

— Mi-aș fi dorit să am și eu acasă cutii ca astea, pline cu poze 
vechi și cu fleacuri, cu povești interesante, pe care să mi le împăr- 
tășească ai mei. 

Cooper cară o cutie mare înapoi pe hol. 

— Nu știu ce să zic... Nu poate fi chiar atât de rău să ai o gră- 
madă de servitori care să ridice chestiile grele în locul tău, îmi 
strigă Coop peste umăr. 

— Ca să nu mai vorbim despre cum e să te trezești în ziua de 
Crăciun cu o mulțime de cadouri, își dă Evan cu părerea. 

— Sigur, spun eu, în timp ce aleg ornamentele încă bune de 
folosit și care par a fi cel mai puțin... traumatizante din punct de 

vedere emoțional. Sună grozav. Era ca și cum mă trezeam în ate- 
lierul lui Moș Crăciun. Dar după aceea am crescut și mi-am dat 
seama că scrisul de pe etichetele lipite pe cadourile mele nu era al 
părinţilor mei. Și că, în loc de spiriduși, există oameni pe care 
părinţii mei îi plătesc ca să menţină o distanță cât mai mare între 
ei și orice aduce a sentimente adevărate. 

— Erau cadouri dintr-alea de te duci cu ele la spital în vizită 
la o rudă internată..., spune Evan. 

Deși Evan a trecut de mult peste glumele tâmpite la adresa 
mea, nu se poate abține să mă ia peste picior. 

Ridic din umeri, cu tristețe. 

— Aș renunța la toate cadourile mele, dacă așa părinții mei ar 
vrea să petrecem timp împreună, măcar o dată. Dac-ar vrea să se 
comporte ca și cum am fi o familie, nu o firmă. Tata lucra mereu 
și mama era preocupată de cum decurg activitățile ei caritabile. 
Da, știu, se pot întâmpla lucruri mai neplăcute decât să strângi 
bani pentru spitalele de copii. Dar și eu eram un copil. Eu de ce 
nu am avut parte de sărbători așa cum trebuie? 

— Of! Vino aici, fraieră mică! 

Evan își trece brațul pe după gâtul meu și mă sărută pe creștet. 

— Doar râdeam de tine. Toți părinții sunt varză, chiar și ăia 
bogaţi. Toţi suntem dați peste cap, într-un fel sau altul. 

Izbutesc să îngaim: 

— Vreau să știți... Faptul că facem asta împreună înseamnă 
mult pentru mine. E primul meu Crăciun adevărat. 

Sunt surprinsă de mine când încep să mă usture ochii. Dacă o 
să plâng în fața lor, o să mă ia peste picior până la adânci bătrâneți. 

Cooper mă trage în poala lui și mă cuprinde în brațe. 

— Ne bucurăm că ești aici, Mac. 

Evan îmi întinde o cutie mică. 

— Voiam să-ți pun asta sub brad, mai târziu, dar cred că tre- 
buie să ţi-o dau acum. 

Mă uit la cutie. Nu se pricepe deloc la împachetat — colțurile 
nu sunt egale și a folosit mult mai mult scotch decât ar avea 
nevoie un pachețel de mărimea palmei mele. 

— Nu-ţi face griji! Nu l-am furat. 

Zâmbesc și desfac cadoul la repezeală. Înăuntru găsesc o figu- 
rină de plastic: o fată într-o rochie roz. Părul ei e colorat în negru, 
cu marker permanent, și are pe cap o coroană minusculă, galbenă, 
decupată din hârtie. 

— Jur că am căutat un ornament cu prințesă în șase magazine 
diferite! Nici n-ai idee cât de greu e să găsești așa ceva, zice Evan, 
surâzând. Așa că am făcut eu unul. 

Ochii încep să-mi lăcrimeze. Alt nod în gât își face simțită 
prezența. 

— Am vrut să-ți dăruiesc ceva. Să sărbătorim cum se cuvine. 

Mâinile îmi tremură. 

— Hei, am vrut să fie amuzant! Jur că nu am vrut să râd de 
tine, se apără Evan. 

Mă cocoșez și izbucnesc într-un râs isteric. Râd atât de mult, 
că mă doare burta. Cooper nu mă mai poate ține în brațe, așa că 
mă prăbușesc pe podea. 

— Fata asta râde sau plânge? îl întreabă Evan pe frate-său. 

E cel mai drăguţ lucru pe care l-a făcut cineva pentru mine. 
Cu atât mai mult, cu cât știu că Evan a depus multe eforturi ca 
să-mi dea cadoul perfect. Cooper are competiție serioasă. 

După ce îmi revin, mă ridic și-l îmbrățișez pe Evan, care pare 
ușurat că nu-l iau la bătaie. 

— Dacă ați terminat cu vorbăria, putem împodobi odată bra- 
dul ăsta nenorocit? se bosumflă Cooper. 

— Dacă te comporti așa, diseară n-o să primești niciun cadou, 
îl avertizez. 

— Vă rog! spune Evan, făcându-ne semn să tăcem. Isus, be- 
belușul-cartof, vă aude. 

Câteva zile mai târziu, după cea mai discretă — și cea mai 
frumoasă — vacanță de Crăciun pe care am avut-o vreodată, sunt 
cu Cooper, în atelierul lui. ÎI ajut să șteargă praful, să lustruiască 
și să împacheteze niște piese de mobilier. După ce a văzut cum 
gestionez renovarea hotelului, s-a simțit stimulat să lucreze și 
mai mult la propria afacere. A bătut străzile și a întrebat în stânga 
și-n dreapta, iar săptămâna asta a primit câteva apeluri de la 
magazine de tip butic, care vor să vândă câteva dintre piesele lui. 
În această dimineață, am trimis fotografii noi pentru site-urile 
magazinelor, iar acum pregătim comenzile pentru transport. 

— Sper că nu vinzi și setul meu, nu? îl întreb neliniștită. 

— Cel pentru care n-ai plătit nici până acum? 

Îmi face cu ochiul și se apropie de mine. E plin de rumeguș 
din cap până-n picioare. 

— Ai dreptate. Îţi sunt datoare cu un cec. 

— Las-o baltă! Nu pot lua bani de la tine, zice Cooper. Mobi- 
lierul ăla ar fi fost oricum al tău, indiferent dacă îl luai sau nu. 
După ce l-ai atins, nu mi-a mai venit să-l dau altcuiva. 

Inima îmi bate foarte tare. 

— În primul rând, e unul dintre cele mai drăguțe lucruri pe 
care mi le-ai spus vreodată. În al doilea rând, nu este nicio pro- 
blemă. Banii sunt făcuți să fie cheltuiţi. 

Coop mă ia peste picior: 

— Ai vorbit ca o adevărată clonă. 

ÎI lovesc ușor cu cârpa pe care o ţin în mână. 

— Ai grijă ce faci cu mâinile, Cabot! 

— Da? Îţi arăt eu mâini, Hartley! 

— Serios? 

Cu un zâmbet, mă trage spre el, iar gura lui o acoperă pe a 
mea, într-un sărut posesiv. 

Deodată, aud o voce de femeie: 

— Cioc, cioc! 

Încremenesc când aud vocea aia în spatele meu. Sângele îmi 
îngheață în vene. Mă întorc în silă. Sper că e doar o halucinație. 

Dar n-am eu norocul ăsta. 

În ușă o văd pe Shelley Hartley. Îmi face cu mâna. 

Mama mă-sii! 

Nici nu-mi aduc aminte când a dat ultima oară prin oraș. Au 
trecut luni, poate chiar un an. În mintea mea, imaginea ei este 
distorsionată și se schimbă constant. Arată cam la fel. A încercat 
să se vopsească blond, dar nu i-a ieșit. E machiată prea strident. 
S-a îmbrăcată ca o fetișcană care a ajuns din greșeală la un con- 
cert de-al lui Jimmy Buffet și nu a mai plecat de acolo. Intră 
hotărâtă în atelier. Zâmbetul ei mă enervează. Încă nu a câștigat 
dreptul de a-mi zâmbi. 

Îmi vâjâie capul. E ca și cum cineva a tras cuiul unei grenade 
și mi-a întins-o, iar acum am câteva secunde la dispoziție să-mi 
dau seama cum s-o dezamorsez, înainte să-mi explodeze în față. 

— Bună, scumpule! mă salută ea. 

Mă ia în braţe. Mirosul de gin, de țigări și parfumul ei îmi 
provoacă un gust amar. Puţine mirosuri sunt capabile să mă pro- 
iecteze brusc înapoi în copilărie. 

— Lui mami i-a fost dor de tine, îmi zice. 

Da, sigur! 

Apoi o observă pe iubita mea și brățara ei cu diamante. A fost 
a străbunicii lui Mac. Shelley mă dă la o parte și o apucă pe Mac 
de încheietură, sub pretextul unei strângeri de mână. 

— Cine-i fata asta drăguță? întreabă încântată. 

— E Mackenzie, iubita mea, îi răspund sec. 

Mac se uită la mine cu nedumerire. 

— Mac, ea e Shelley. Mama mea. 

— Ah! 

Mac își vine repede în fire. 

— Îmi pare bine să vă cunosc, doamnă. 

— Veniţi să mă ajutați! spune Shelley. Am făcut cumpărături 
pentru cină. Sper că vă e foame. 

Nu e nicio mașină pe alee. Văd câteva pungi pe scările de la 
intrare. Nu ne spune cum a ajuns aici și nici ce vânt îngrozitor a 
adus-o înapoi în oraș. Probabil că vreun alt ratat a dat-o afară din 
casă, după ce a secat-o de bani. Sau poate că maică-mea a dat bir 
cu fugiţii în miez de noapte, înainte ca tipul să-și dea seama că l-a 
furat. Un singur lucru îmi e clar: nu se va termina bine. Shelley e 
un dezastru. Numai tâmpenii face. Iar eu și frate-miu trebuie să-i 
rezolvăm problemele. A învățat să mintă de îngheață apele. Iar 
dacă-ți zâmbește, păzea la portofel! 

— Evan, scumpule, a venit mama! strigă ea când intrăm în casă. 

Evan iese din bucătărie. Se albește la față când își dă seama că 
mintea nu-i joacă feste. Stă nemișcat, aproape ca și cum s-ar 
aștepta ca ea să se evapore. Evan e nehotărât; se întreabă dacă 
este în siguranță sau dacă o s-o pățească. 

— Vino aici! îl îndeamnă Shelley, cu brațele deschise. Îmbră- 
țișează-mă! 

Sceptic, frate-miu se uită la mine, așteptând o explicaţie. Pe 
urmă o îmbrățișează. Spre deosebire de mine, chiar o ia în brațe. 

Evan e capabil s-o ierte din nou și din nou pe femeia asta — 
ceva ce n-o să înțeleg vreodată. Fratele meu a refuzat dintotdea- 
una să privească adevărul în față. De fiecare dată când mama 
noastră se întoarce la noi, el se așteaptă ca ea să rămână și să fim 
iar o familie, în ciuda dezamăgirilor și a suferinței la care ne-a supus. 

— Ce se întâmplă? mă întreabă Evan. 

Maică-mea îi răspunde: 

— O să luăm cina. 

Ia câteva pungi de cumpărături și i le întinde lui Evan. 

— Fac lasagna. Mâncarea ta preferată. 

Mac se oferă să ajute, dar e mult mai politicoasă decât ar fi 
cazul. Aș vrea să-i spun să nu-și bată capul. Nu-i nevoie să impre- 
sioneze pe nimeni. În schimb, îmi țin gura și stau pe-aproape. În 
niciun caz n-o s-o las singură cu femeia asta. Shelley ar fi în stare 
s-o tundă în schimbul sumei pe care ar obține-o de la un produ- 
cător de peruci, pe piața neagră. 

Mai târziu, când Shelley și Evan sunt în bucătărie, profit de 
ocazie și o iau pe Mac de acolo — chipurile, ca să mă ajute să 
punem masa. 

O previn: 

— Fă-mi un serviciu! Când te întreabă maică-mea, nu-i po- 
vesti nimic despre ai tăi. 

Mac se încruntă. 

— Poftim? De ce? 

Îi vorbesc în șoaptă: 

— Te rog, nu-i spune mamei nimic despre slujba tatălui tău. 
Nimic care să dea de înțeles că ai tăi sunt înstăriți. Ori că tu ai 
bani. 

— Dacă la asta te referi, n-o s-o fac pe mama ta să se simtă prost. 

Știu că Mac nu se laudă cu averea ei în fața tuturor, dar nu de 
asta mă tem. 

— Nu-i vorba despre asta, iubito. Pur și simplu spune-i min- 
ciuni. Ai încredere în mine! 

Îmi aduc aminte de brățara ei. O desfac și i-o strecor în buzu- 
narul jeanșilor. 

— Ce faci? 

— Te rog, ţine-o în buzunar până pleacă. Nu o purta în fața ei! 

N-am idee cât de mult plănuiește Shelley să rămână în oraș 
sau cât vrea să stea aici. Camera ei e exact așa cum a lăsat-o. Nici eu, 
nici Evan nu intrăm acolo. Dacă judec după experiența ante- 
rioară, maică-mea o să plece în căutarea unui alt bărbat cât ai clipi. 

Cu toţii ne purtăm frumos în timpul cinei. Bietul Evan chiar 
pare fericit că Shelley a venit acasă. Discută despre ce a mai făcut 
ea. Acum locuiește în Atlanta, cu un tip pe care l-a cunoscut 
într-un cazino. 

— Ne-am certat din cauza unui aparat de păcănele — râde 
ea — și am ajuns să ne îndrăgostim până peste cap. 

Îm-hm... Cum să nu! Sunt sigur că vor trăi fericiți până la 
adânci bătrâneți. Având în vedere că Shelley a venit aici, probabil 
că deja s-au despărțit. 

O întrerup: 

— Și cât vrei să stai aici? 

"Tonul meu e tăios. Pe sub masă, Mac mă ia de mână. O strânge 
încet, liniștitor. 

Shelley pare ofensată că am îndrăznit să-i pun această între- 
bare, iar Evan se uită urât la mine. 

— Omule, calmează-te! Abia a sosit. 

Îmi vine să mă răstesc la el: Da, și vreau să ştiu când pleacă! 
E nevoie de un efort supraomenesc ca să-mi țin gura. 

— Deci, Mackenzie — spune Shelley după o tăcere încordată, 
prelungită —, cum ai devenit iubita fiului meu? Cum v-aţi întâl- 
nit? Spune-mi totul. 

În următoarele cincisprezece minute, Mac evită zeci de între- 
bări indiscrete, atunci când are ocazia, și răspunde cu minciuni la 


restul. 

Primesc o privire nedumerită din partea lui Evan, care tace și 
ne cântă în strună. Maică-mea reușește să-l manipuleze pe fratele 
meu, dar el nu e idiot. Eu vorbesc cât de puțin pot. Mi-e teamă 
că, în orice moment, autocontrolul meu o să mă lase baltă și că nu 
voi putea stăpâni tirada care mi se va revărsa de pe buze. Puţini 
oameni mă enervează așa cum o face Shelley Hartley. 

După cină, în timp ce clătesc farfuriile, Shelley mă încolțește. 

— Ai fost foarte tăcut la masă, începe ea, luând o farfurie din 
mâna mea și punând-o în mașina de spălat vase. 

— Sunt obosit, mârâi eu. 

— Of, scumpule! Muncești prea mult. Trebuie să te mai și 
odihnești. 

Nu-i răspund. Mă simt scârbit de fiecare dată când încearcă să 
joace rolul de mamă. Nu i se potrivește deloc. 

— Mackenzie pare o dulce. 

— Da. E o tipă mişto. 

— Am observat brățara aia. Și poșeta ei, în sufragerie. 

Umerii mi se încordează. 

— Poșeta aia costă mulți bani. Bună treabă, scumpule! 

Îmi muşc limba de nervi, când văd că-mi zâmbește de parcă 
știe ce e în capul meu. E evident ce crede ea: că mi-am găsit o fată 
care mă întreține. Maică-mea practică aceeași înșelătorie de atâta 
timp, încât nu cred că mai știe cum să trăiască altfel. 

— Ascultă, dragule... 

Uite că a venit momentul! Bineînțeles, ce mama dracului! 
Mereu cere câte ceva. Mereu vrea să obțină ceva. 

— Ştii, aproape că n-am ajuns aici întreagă, continuă ea, fără 
să observe furia care clocotește în mine. Mașina mea e superve- 
che; a început să scoată fum când eram pe autostradă. A trebuit 
să mi-o tracteze cineva. O piesă mică din motor a cedat, explică 
ea, râzând sfioasă. Am reușit să negociez preţul cu tipul de la ate- 
lierul auto, dar tot nu o să-mi ajungă banii pentru reparaţii. 

Evan intră în bucătărie tocmai la timp ca să audă sfârșitul 
poveștii ei de rahat. Minunat! 

— Despre ce vorbiti? se interesează el. Ţi s-a stricat mașina? 

— Mereu se strică ceva la vechitura aia, îi zice Shelley, jucând 
rolul de doamnă aflată la ananghie. 

Știe că lui Evan îi place să facă pe eroul. 

Maică-mea continuă: 

— Mă rog, aveam un loc de muncă, dar m-au dat afară după 
sărbători. Și mi-a fost destul de greu să găsesc altă slujbă. Repa- 
rația asta o să mă scuture de toți banii pe care i-am strâns până 
acum. 

— Nu avem bani, i-o trântesc eu, uitându-mă la Evan. I-am 
folosit pe toți ca să renovăm casa. 

Shelley se uită la Evan — o pradă mult mai ușoară. 

— Am nevoie de numai două sute de dolari ca să recuperez 
mașina. Apoi o să găsesc un job aici. O să-ți restitui împrumutul. 

— Rămâi aici? întreabă frate-miu. 

Bietul fraier! Are atâta speranță în glas, încât mi-e milă de el. 
Îmi vine să-i dau una peste ceafă, ca să-și vină în fire. 

Shelley se duce să-l imbrățișeze și-și cuibărește capul sub băr- 
bia lui. 

— Rămân, dacă mă primiți. Mi-e dor de băieții mei. 

Evan bagă mâna în buzunar și scoate câteva bancnote de două- 
zeci de dolari. Probabil asta-i tot ce i-a rămas de la ultimul salariu. 

— Poftim o sută cincizeci de dolari! O să mă duc la bancomat 
și o să scot restul. 

Adică o să dea iama în contul lui de economii. 

— Mulţumesc, scumpule! 

Shelley îl pupă pe obraz și se desprinde imediat din brațele lui. 

— Cine vrea milkshake? Mă duc repede să fumez și merg să 
cumpăr niște milkshake-uri pentru noi. 

M-aş mira să se întoarcă înainte de răsăritul soarelui. 

Mai târziu, după ce mă bag în pat, nu pot să dorm. Corpul mi-e 
încordat și povestea cu Shelley încă mă macină. Nu am așteptat 
să văd dacă aduce milkshake-urile. Imediat ce a plecat, eu și Mac 
ne-am ascuns în camera mea. Sau, mai degrabă, eu m-am ascuns, 
iar ea a venit să-mi țină companie. 

Se rostogolește și aprinde lampa de pe noptieră. Mă găsește 
cu ochii pironiți în tavan. 

— Eşti îngândurat. 

— Da... Îmi pare rău că te-am rugat s-o minți. Mama s-a 
uitat la tine, la brățara și la poșeta ta, și și-a dat seama că ești plină 
de bani, îi zic cu amărăciune. Shelley mereu se folosește de ceilalți. 
Nu am vrut să afle că familia ta are bani, pentru că sigur ar fi găsit 
o modalitate să te tapeze. 

— OK, dar asta n-are nicio legătură cu noi doi. 

Mac își sprijină capul pe brațul meu și adaugă: 

— Nici eu n-aș vrea să mă judeci după ai mei. 

— Shelley crede că suntem împreună doar pentru că ești 
bogată. 

— Da? Păi, se înșală. Știu că nu e adevărat. La naiba! Ar trebui 
să angajezi o agenție de recuperare a datoriilor, fiindcă tot uit să 
te plătesc pentru mobila aia. 

— O să încasez și dobândă. 

O sărut pe creștet și o trag mai aproape de mine. Să o simt în 
brațele mele îmi face atât de bine. 

— Ştii că nu te-aș folosi niciodată pentru bani, da? Eu nu 
sunt ca femeia aia. 

— Cooper — îmi zice blând Mac —, nu e nevoie să mă con- 
vingi de chestia asta. 

Se pare că eu simt mereu nevoia să mă conving pe mine că nu 
sunt ca maică-mea. 

Mac se cuibărește și mai aproape de mine. 

— Cât crezi c-o să stea aici? 

— Vreo douăzeci și patru de ore. Cel mult patruzeci și opt. 

— Ce trist! 

Izbucnesc în râs și o contrazic: 

— Nu e trist. Poate că odată a fost, dar acum îmi doresc să 
plece de tot. De fiecare dată când se întoarce, își bate joc de sen- 
timentele lui Evan. Prezența ei mă stresează și devin irascibil cu 
toată lumea. Tot timpul mă gândesc oare când o să plece și mă 
rog să dispară de tot. 

— Dar se tot întoarce a voi. Asta înseamnă ceva, nu? 

Draga de Mac vrea să creadă că Shelley ne vizitează pentru că 
simte nevoia iubitoare și maternă de a se reuni cu fiii ei. 

— Înseamnă că ultima ei relație a eșuat, sau că e falită, sau 
amândouă, îi zic. Crede-mă, prințesă! Trec prin faza asta de când 
aveam paisprezece ani. Shelley nu se întoarce pentru noi. Se 
întoarce pentru ea. 

Îi simt respirația caldă pe clavicula mea. Se propteşte în coate 
și mă pupă pe obraz. 

— Îmi pare rău, Cooper. Nu meriți așa ceva. 

— Asta-i situația. 

— Termină! mă ceartă Mac. Acceptă-mi scuzele și lasă-mă să 
te ajut să uiţi puțin de toate! propune ea. 

Îmi presară săruturi pe corp. Strecoară o mână în boxerii mei. 

Închid ochii, gem încet și nu mă mai gândesc la nimic. 


Maică-mea a rămas patruzeci și opt de ore. 

Aș fi pus pariu c-o să stea doar douăzeci și patru. La fix două 
zile după venirea ei neașteptată, o surprind pe Shelley apropiin- 
du-se de ușa din spate, cu geanta pe umăr. 

Nu e nici șapte dimineaţa. M-am trezit primul. Tocmai ce-am 
pus de cafea și am lăsat-o pe Daisy afară, când Shelley apare în 
bucătărie. 

— Deja pleci pe furiș? o întreb. 

Se întoarce iute spre mine și începe să râdă. 

— Scumpule, m-ai speriat. N-am vrut să vă trezesc. 

— Nici măcar n-aveai de gând să-ți iei la revedere? 

Sincer, nu dau doi bani pe ea. Însă, pe de altă parte, să-l fen- 
teze pe Evan l-ar răni foarte mult, iar el nu merită așa ceva. 

Își lasă geanta la ușă și se apropie de mine zâmbind. 

— Ce-ar fi să fac clătite? întreabă maică-mea. Vom savura un 
mic dejun plăcut, împreună. 

Bine... Hai să ne mai prefacem o dată. Pot să intru în jocul ei, 
dacă asta înseamnă că va pleca mai repede. 

Curând, Mac și Evan se trezesc. Intră în bucătărie, iar Shelley 
le servește micul dejun. Mestec încet clătitele, apoi mă las pe spă- 
tarul scaunului. Aştept să înceapă să debiteze prostii. Dar Shelley 
îmi evită privirea. O distrează pe Mackenzie cu o poveste stupidă 
despre copilăria noastră. Când terminăm de mâncat, mi-e clar că 
Shelley nu va pleca decât dacă-i fac vânt. 

— Şi încotro te îndrepți acum? întreb cu răceală. 

Întrerup o altă istorisire de-a maică-mii, despre mine și Evan. 
Sunt sigur că e complet inventată, ca să arate că nu e o mamă 
chiar atât de rea. 

Shelley tace. Nu prea reușește să-și ascundă iritarea. Se șterge 
la gură și-și termină de băut sucul de portocale. 

— Mi-a părut bine să vă văd, băieți! îi spune ea lui Evan, cu 
voce tristă. Mi-aș dori foarte mult să mai rămân, dar mi-e teamă 
că trebuie să plec. 

— De ce? se încruntă frate-miu. 

— Ştii, deocamdată, aici nu sunt locuri de muncă potrivite 
pentru mine. Cunosc un tip. L-am întâlnit în Baton Rouge. Are 
ceva de lucru pentru mine. Aproape că m-a implorat să mă duc la 
el și să mă apuc de treabă. Nu vreau să-mi părăsesc fiii, dar trebuie 
să fac rost de ceva bani. Vreau să vă ajut să renovați locul ăsta. 

O ţine așa pentru un timp. Bagă vrăjeală. Se autoconvinge că 
are un scop nobil atunci când ne abandonează iar și iar și își 
încalcă promisiunile. Mănâncă numai rahat! Ieri, în Avalon Bay, 
am văzut cel puţin cinci magazine care aveau în vitrină anunțuri 

de angajare. Sunt convins că tipul despre care vorbește e fostul ei 
iubit. Probabil că l-a îmbrobodit și l-a convins să-i acorde o a doua 
șansă. Sau poate că vrea să-i ceară bani din nou. Nici nu mai con- 
tează. Găseşte ea o scuză. Ne-ar părăsi și pentru un sendviș cu 
salam. 

— Odată ce mă mut, ar trebui să mă vizitezi, spune Shelley un 
sfert de oră mai târziu, când își ia rămas-bun de la Evan. Va tre- 
bui să-mi cumpăr un telefon nou. Celălalt s-a stricat. Te sun de 
îndată ce fac rost de altul. 

N-o să-l sune. Nici nu va trimite mesaje. Rahaturile pe care le 
zice când își ia rămas-bun și împăcările astea mincinoase au 
devenit o rutină. Pe mine nu mă mai impresionează, dar s-o ia 
dracu' pentru că îl chinuie din nou pe Evan! 

— Da, să ne dai și nouă numărul tău nou! spune Evan, dând 
din cap. Ca să putem da de tine. 

Îmi vine să-l întreb: De ce să dăm de ea? Dar mă abţin. Dacă 
Evan vrea să trăiască într-o lume plină de iluzii, în care maică-sa 
îl iubește, cine sunt eu ca să-l judec? 

— Pa, scumpule! 

Shelley mă ia în brațe, deși vede clar că nu-mi convine. Ba 
chiar mă pupă pe obraz. Cineva să-i dea femeii premiul Mama 
Anului! 

— Ne vedem în curând. Promit! 

Şi apoi, la fel de repede cum a venit, pleacă. Din fericire, nu 
lasă în urmă stricăciuni mari. 

Sau așa am crezut. 

Abia peste o săptămână, într-o seară, descopăr pagubele provo- 
cate de vizita maică-mii. Se apropie ziua de naștere a lui Mac — chiar 
cu o zi înaintea zilei mele de naștere. Deși mi-a zis să nu-i iau 
nimic, sunt hotărât să-i cumpăr ceva frumos. Mac îmi oferă atât 
de puține șanse s-o răsfăţ, încât am decis să-i ignor rugămintea și 
să fac cum mă taie capul. 

În camera mea, sub o scândură din dușumea, sub dulap, am 
ascuns o cutie veche de bomboane. De când aveam unsprezece 
ani, acolo îmi țin banii și diverse obiecte. Ridic capacul, aștep- 
tându-mă să găsesc toți banii pe care i-am câștigat pe sub mână, 
în toate joburile mele temporare, feriți de ghearele băncilor și ale 
Fiscului. 

Douăsprezece mii de dolari, ținuți laolaltă cu două elastice. 
Fondul meu de urgență. 

Dar banii nu sunt aici. 

A dispărut până și ultimul bănuț. 


36. 


Mackenzie 


Din sufragerie, aud zgomotele pe care le scoate Cooper în dor- 
mitor. O bușitură în perete și un zgomot în podeaua de lemn. 
Dintr-odată, iese valvârtej pe hol. 

Daisy latră zgomotos. De obicei, cu vreo oră înainte de masă, 
devine agitată. Căţelușa se ține după Coop. Iubitul meu pășește 
apăsat în sufragerie. 

Sar de pe canapea. 

— Hei, te simți bine? 

— Mda, mârâie Coop printre dinți. 

Nici măcar nu se uită la mine. 

— Ce s-a întâmplat? 

În loc să-mi răspundă, deschide ușa glisantă și iese din casă. 
Închide ușa în nasul lui Daisy. Aproape că o lovește. Animalul 
pare dezamăgit că stăpână-său s-a dus afară fără ea. 

Ca să o liniștesc, îi dau de mâncare, apoi mă încalț și mă duc 
să-l caut. ÎI găsesc pe plajă. Aruncă în apă bucățele de lemn. Când 
ajung la el, regret că nu am pus pe mine un pulover sau măcar 
niște pantaloni lungi. Am ieșit în pantaloni scurți și într-un tri- 
cou. E aproape întuneric și briza îmi face pielea ca de găină. 

— Ce s-a întâmplat? îl întreb iar. 

— Du-te înăuntru! 

Tonul lui e ciudat de sec, în contrast cu mișcările lui furioase. 

— Nu mă duc înăuntru. Hai să trecem la partea în care îmi 
zici direct ce-i cu tine! 

— Fir-ar al dracului! Mac, nu acum! Las-o baltă! 

Caută prin nisip alte bucăți de lemn. E din ce în ce mai ner- 
vos, fiindcă nu găsește nimic. 

— Aș lăsa-o baltă, dacă asta te-ar ajuta. Dar nu cred, așa că... 

Își ridică brațele și parcă încearcă să-și smulgă părul din cap. 

— De ce trebuie să fii atât de... 

Restul cuvintelor se revarsă nedeslușit de pe buzele lui. 

Mă așez pe nisip. Îi fac semn să vină lângă mine. Trec câteva 
secunde de tăcere. Până la urmă, Cooper cedează și se așază. 

— Ce s-a întâmplat? îl întreb încet. 

— I-a furat. 

— Poftim? 

Cooper refuză să se uite la mine. Își ține privirea ațintită spre 
ocean. 

— Banii pe care i-am strâns pentru urgențe. A luat până la 
ultimul dolar. 

Sunt stupefiată. 

— Stai puţin! Vorbești despre mama ta? Eşti sigur? 

Coop râde sec. 

— Normal că-s sigur. Nici măcar Evan nu știe unde-mi țineam 
banii. 

La naiba! Ce nasol! 

— Ar fi trebuit să ascund banii încă din clipa când Shelley a 
intrat în casă, oftează Cooper. Când aveam treisprezece ani, mi-a 
găsit rezerva de marijuana și a fumat-o pe toată, în timp ce eram 
la școală. Uitasem că știe despre ascunzătoarea mea. Sau poate 
c-am avut prea multă încredere în ea și mi-am închipuit că n-o să 
fure tocmai de la copiii ei. 

— Îmi pare rău. 

Cuvintele astea par neînsemnate, dată fiind situația. Cum să-i 
zic cuiva că-mi pare rău pentru că a dus o viață plină de suferință? 

— Câţi bani a luat? 

— Douăsprezece mii de dolari, bolborosește el. 

Dumnezeule! 

Creierul meu caută o soluție. Așa procedez eu. Ori de câte ori e 
vreo problemă cu unul dintre site-urile mele, sau vreo situație mai 
complicată cu renovarea hotelului, îmi pun mintea la contribuție; 
evaluez problema și încerc să găsesc o modalitate de-a o rezolva. 

— E nasol. Chiar e! Îmi dau seama că ești supărat și că te simți 
trădat. Ai tot dreptul să te simți așa. 

Îmi sprijin capul pe umărul lui, ca să-i arăt că-l susțin. Dar și 
pentru că am înghețat. Cooper e o sursă constantă de căldură. 

Îi spun: 

— La urma urmei, sunt doar bani, nu? Te ajut eu! 

— Tu chiar vorbești serios? 

Se desprinde brusc de mine și izbucnește: 

— De ce ai... 

Cooper nu-și termină propoziția. Se ridică în picioare. 

— Ce dracu', Mac?! De ce te gândești mereu numai la asta? 
Ai impresia că, dacă sari cu banul, rezolvi orice problemă! 

Protestez: 

— Credeam că banii sunt problema. 

Expresia iritată de pe chipul lui mă scoate din sărite. De ce o 
ia razna de fiecare dată când mă ofer să fac un gest frumos pentru el? 

— De câte ori trebuie să-ți spun? urlă el. Nu vreau banii tăi 
afurisiți! Înţelegi cât de umilitor ar fi pentru mine? 

— Nu o lua așa! 

Mă scoate din răbdări. Dacă vrea să fie supărat pe maică-sa, 
fie! Dacă vrea să se plângă, fie! Însă ar fi bine să priceapă că nu eu 
sunt personajul negativ. 

— Încerc să te ajut, Coop. Ai nevoie de bani, iar eu am mai 
mulți decât îmi trebuie. De ce ți se pare greșit? Banii nu înseamnă 
nimic pentru mine. 

— Știu, spune bosumflat, oftând din rărunchi. Tocmai asta-i pro- 
blema. Voi, clonele, aruncați cu bani de parcă ne-ai face un serviciu, 
și apoi vă așteptați ca noi, ceilalți, să vă fim recunoscători. Ce dracu” 
Nu sunt vreo slugă care-ţi cade la picioare pentru un bacșiș! 

Uite-așa, am revenit la statutul de „clonă”. 

— Ştii ce, Coop? Ce-ar fi dacă ţi-ai rezolva problemele emo- 
tionale, în loc să-ţi verși toată nesiguranța pe mine? M-am sătu- 
rat al dracului de tare să îndur răutățile astea! Revino-ți! Hai să-ţi 
zic ceva din proprie experiență: bogați sau săraci, părinții de doi 
bani tot de doi bani rămân. Maică-ta e nasoală. Bun venit în club! 
Nu ar fi rămas cu tine nici dacă ai fi avut bani. 

Îmi regret cuvintele încă din clipa în care îmi ies pe gură. 

Rămânem nemișcați. Suntem șocați de ceea ce se petrece, de 
cât de repede am sărit unul la gâtul celuilalt. Fiecare emoție acu- 
mulată și reprimată de când părinții mei m-au renegat a ieșit la 
suprafață. Mi-am vărsat nervii pe Cooper, de parcă ar fi vina lui. 
Exact lucrul de care l-am acuzat adineauri. 

Copleșită de remușcări, vreau să-mi cer scuze. Dar Cooper a 
plecat deja. Îmi strigă peste umăr să nu vin după el, dacă nu vreau 
ca asta să fie ultima noastră conversaţie. Îl acult. 

Câteva ore mai târziu, Evan mă întreabă dacă știu de ce ape- 
lurile lui către frate-său intră direct în căsuţa vocală. Văzând că 
iubitul meu tot nu s-a întors, încep să-mi fac griji. Dacă era doar 
supărat pe mine, n-aș fi fost așa de agitată. Dar felul în care a 
plecat de aici... furia din ochii lui... Un tip ca el ar putea intra în 
belea într-un milion de moduri. 

Lui Cooper nu-i trebuie decât unul. 

La aproximativ o oră de mers, la vest de orașul Avalon Bay, 
există un bar. O crâșmă, mai degrabă. E pe marginea unui drum 
cu două benzi, care străbate doar mlaștini pustii și trece pe lângă 
ferme mici. Huruitul motocicletelor din parcarea barului se poate 
auzi de la un kilometru distanță. Îmi parchez camioneta acolo și 
opresc motorul. Când pășesc înăuntru, văd niște motocicliști care 
vor să pară duri, strânși în jurul unei mese de biliard. Câțiva moși 
stau așezați la bar. Mă așez și comand câteva pahare de Jack 
Daniels. Când încep al doilea pahar, un tip care stă câteva locuri 
mai încolo începe să zbiere. Pe perete, deasupra noastră, e un 
televizor aprins. Omul vorbește despre fotbal, comentând tot ce 
spun prezentatorii canalului ESPN. Încerc să-l ignor. Se apleacă 
spre mine și loveşte tejgheaua cu palma lui lată. Îmi aduc aminte 
de vremea când lucram ca barman și trebuia să mă abțin să mă 
răstesc la astfel de clienți. 

— Cu cine ţii? bolborosește tipul. 

Nu zic nimic. Repetă cuvintele, mai tare și mai clar: 

— Vorbesc despre Super Bowl. Cu cine ţii? 

Îi arunc o privire. 

— Îți dau de băut, dacă mă lași în pace. 

— Ooo! exclamă ironic bețivul. Ia priviți la el! Ssst... 

Duce un deget la gură și se răsucește spre ceilalți clienți. 

— Täceți dracului din gură! Copilul vrea puțină liniște. Aţi înțeles? 

Am venit în crâșma asta ca să dispar, ca să fiu lăsat în pace. 
Mac nu o să mă găsească aici, iar Evan nu știe despre locul ăsta. 
După moartea tatei, unchiul meu m-a adus aici, ca să-mi mai 
revin și să jucăm darts. Vreau să fiu lăsat în pace, dar o să-l fac de 
rușine pe nenorocitul ăsta, dacă nu se potolește. Poate ar trebui 
să-i propun lui Evan să ne încăierăm aici, ca să mă descarc un pic. 
La urma urmei, de ce nu? 

În timp ce cochetez cu ideea asta, o mână mă atinge pe umăr. 

— Dă-mi două beri! îi cere cineva barmanului. 

Vocea mi-e cunoscută. 

Mă răsucesc și-l văd pe unchiul meu. S-a așezat pe scaunul de 
lângă mine. La dracu”! 

I se adresează tipului beat, care nu mă lasă în pace: 

— Gary, de ce nu te duci acasă, la nevastă-ta? 

— Suntem în toiul Super Bowl-ului, îi răspunde Gary, ostil. 
Doar nu te aștepți să plec când se transmite Super Bowl-ul la 
televizor! 

— E o reluare de anul trecut, zice Levi, foarte răbdător. Super 
Bowl-ul are loc luna viitoare, Gary. Du-te acasă, la Mimi! Sigur a 
trimis poliția după tine. 

— Nemernica aia! mârâie Gary, în timp ce-și scoate portofe- 
lul și aruncă două bancnote pe tejghea. 

Mormăie „Nu mai are voie omul să bea un pahar!”, apoi se 
îndreaptă spre ieșire. 

Chiar dacă acum câteva secunde voiam să-l iau la bătaie, mă 
uit cu îngrijorare după bărbatul care se împiedică la fiecare pas. 

— Nu-ţi face griji! îmi spune Levi. După vreo două sute de 
metri, o să cadă grămadă în boscheți. N-o să pățească nimic. 

Mă uit bănuitor la unchiul meu. 

— Mac te-a trimis să mă cauţi? 

— Nu. Evan mi-a dat mesaj. A zis c-ai plecat de acasă cu o 
falcă-n cer și una-n pământ. 

Bineînţeles că asta i-a zis! Mac s-a dus aţă la noul ei cel mai 
bun prieten, ca să mă bârfească. M-am săturat până peste cap de 
ăia doi! 

— Nu vreau să discut despre asta, îl anunț răspicat pe Levi. 

— Perfect! Am venit aici doar ca să beau, spune el, ridicând 
din umeri. 

Levi soarbe din berea lui și își îndreaptă privirea spre televi- 
zor. Nu se uită deloc la mine. La început, mă simt ușurat. Apoi se 
scurge o oră. Și încă una. Curând, mă îmbăt. Mintea mea mă 
chinuie cu toate rahaturile care s-au întâmplat în seara asta: de la 
faptul că am aflat că toate economiile mele s-au evaporat, până la 
cearta cu Mac, pe plajă. Derulez în minte dialogul nostru. Nu 
prea îmi amintesc ce i-am spus, dar sunt sigur că n-a fost de bine. 

Într-un sfârșit, alcoolul îmi dezleagă limba. 

— Shelley s-a întors acasă. A stat două zile. Apoi a fugit cu 
economiile mele de-o viață. 

Levi se răsucește spre mine. 

— Douăsprezece mii de dolari. Zdrang! I-a șterpelit chiar de 
sub nasul meu. 

— Doamne! exclamă unchiu-miu. Ai idee unde a fugit? 

— Nu prea. În Baton Rouge, poate. Ce mai contează? Ori- 
cum, n-o să se mai întoarcă niciodată. Și în niciun caz acum. 

— Îmi pare rău, Coop! Femeia aia lasă numai prăpăd în urmă. 

Levi termină de băut berea și pune sticla pe tejghea. 

— M-am săturat să-mi tot cer scuze pentru fratele meu. Nu 
mă ascund după deget. V-a lăsat pe voi, băieți, cu un munte de 
datorii. lar nemernica aia de Shelley nu a ridicat nici măcar un 
deget ca să vă ajute. 

Amărăciunea din tonul lui e palpabilă. 

— Tu și Evan ați muncit pe brânci ca să scăpați de datorii. lar 
acum Shelley apare și-ți ia banii! N-o să accept asta și nici n-o să 
stau cu mâinile în sân. 

Izbeşte cu pumnul în tejgheaua de lemn. Nu l-am văzut nici- 
odată atât de supărat. De regulă, Levi e un tip liniștit, cu capul pe 
umeri. Ani întregi, n-a crâcnit când Shelley venea și pleca după 
cum poftea. De când a devenit tutorele nostru, niciodată nu ne-a 
dat de înțeles că eu și Evan am fi o povară pentru el. Nu l-am mai 
auzit niciodată să izbucnească așa. 

Sunt la fel de înverșunat ca el. 

— Ce e de făcut? întreb. Nu poți s-o prinzi din urmă. Dacă nu 
vrea să fie păsită, n-o să dai de ea. 

De furie, stomacul mi se întoarce pe dos. Sunt supărat din cauza 
banilor, desigur, dar și mai mult din cauza umilinței, a trădării. Din 
cauza nenumăratelor feluri în care femeia asta și-a bătut joc de noi 
de-a lungul anilor. lar noi nu am împiedicat-o. Sunt furios din 
cauză că, chiar și atunci când își dă seama de adevăr, Evan tot speră 
că de data asta Shelley vorbește serios. Să te ia dracu', Shelley! 

— Nu ne dăm bătuți încă, îmi spune Levi. Și de acum încolo 
nu-i mai dăm voie femeii ăleia să se comporte așa, m-auzi? 

Nu apuc să răspund, fiindcă unchiu-miu strigă la cineva așezat 
în capătul opus al barului: 

— Steve! Am o întrebare pentru tine. 

Vorbește cu un polițist despre care bănuiesc că a ieșit din tură. 
Cămașa de la uniformă îi este desfăcută la gât, lăsând la iveală un 
maiou alb, pătat de transpirație. 

— Cu ce te pot ajuta, Levi? îi strigă Steve. 

În Avalon Bay, toată lumea știe pe toată lumea. 

— Cum putem depune plângere împotriva cuiva care a plecat 
din oraș? 

Cum? Mă uit uluit la unchiul meu. 

Frecându-și ochii obosiţi, Steve se îndreaptă de spate. 

— Ce fel de plângere? se interesează el. 

Levi răspunde sumbru: 

— Pentru furt calificat. 

Chiar și Daisy s-a dat bătută. La început, se tot băga printre 
picioarele mele. Mă plimbam prin casă, tastând și apoi ștergând 
mesaje către Cooper. Apoi, cățelușa și-a luat jucăria de mestecat 
și s-a așezat lângă frigider, cât timp am făcut curățenie prin bucătă- 
rie. E dubios; nu-mi stă în fire să fac curat când sunt stresată. La 
urma urmei, am crescut într-o casă plină de servitori. Când încep 
să dau cu aspiratorul, Daisy o ia la goană. Nu o învinovățesc; în 
momentul de față, nimănui nu i-ar face plăcere să fie în preajma 
mea. 

Constat că podelele bine spălate nu reușesc să-mi liniștească 
mintea agitată. Intru în camera lui Evan. Daisy e ghemuită la 
picioarele lui, iar el joacă un joc video. 

Bat în ușa întredeschisă. 

— Salut! 

Pune jocul pe pauză și răspunde: 

— Ce-i? 

— Nimic. 

Evan răspunde la întrebarea mea nerostită: 

— Nici mie nu mi-a răspuns la mesaje. 

— Da, mi-am dat seama. 

Mă sprijin de tocul ușii. Nu știu de ce am venit aici. Probabil 
fiindcă m-am săturat să-mi fac griji de una singură. Sunt genul 
de persoană care rezolvă problemele, nu care stă cu mâinile-n sân. 
Urăsc să nu fac nimic. Dacă Cooper a vrut să mă pedepsească 
pentru cearta noastră, atunci a reușit de minune. 

— Vino aici! mă îndeamnă Evan. 

Ia al doilea controler pentru consola veche. Monitorul arată 
îngrozitor. E spart și lipit cu bandă adezivă. 

Prima mea pornire e să-i cumpăr unul nou. De parcă știe la ce 
mă gândesc, Evan afișează un zâmbet strâmb, care-mi dă de 
înțeles că nu e nevoie. 

Așa e. Trebuie să respect limitele altora. Nu toată lumea vrea 
ajutorul meu. 

— Tu o să joci rolul tipului ăstuia, mă informează el. 

Îmi explică repede ce trebuie să fac. Ne așezăm pe marginea 
patului. 

— Ai înțeles, Mac? 

— Da. 

În mare, înțeleg scopul personajului meu și cum să mă mișc. 

— Imită-mă pe mine! mă sfătuiește Evan. 

Aventura noastră digitală nu se sfârșește bine. Suntem prinși 
într-o ambuscadă și, în loc să trag în cei răi, arunc o grenadă, așa 
că personajele noastre mor. 

Evan pufnește tare. 

— Îmi plac mai mult jocurile cu raliuri, mărturisesc, ridicând 
din umeri. La alea mă descurc. 

— Cum zici tu, prințesă. Am văzut cum conduci. 

— Vorbeşti prostii! Sunt o șoferiță grozavă. Doar că prefer să 
conduc cu viteză. 

— Mă rog... 

ÎI înghiontesc în glumă. O luăm de la capăt cu jocul. De data 
asta, încerc să mă concentrez. Ajungem puțin mai departe, îna- 
inte să fim aruncați în aer din nou. 

— Jocul ăsta nu te ajută să-ţi iei gândul de la Coop, așa-i? 

Îmi mușc buza de jos. 

— Nu prea. 

De ce oi fi crezut că, dacă stau lângă copia fidelă a lui Cooper, 
n-o să mă mai gândesc la iubitul meu? În mod ciudat, niciodată 
nu i-am considerat pe Cooper și pe Evan foarte asemănători. 
Personalitățile lor sunt opuse din multe puncte de vedere. 

Evan iese din joc și pune controlerele lângă el. 

— OK, Mac. Ce te macină? 

Deși relația noastră a evoluat mult în ultimele două luni, Evan 
nu e prima persoană la care aș apela pentru o discuție așa de 
intimă. De cele mai multe ori, nu se pricepe să-și exprime emo- 
tiile. Și totuși, în momentul ăsta, el e singurul la îndemână. 

— Dacă nu se întoarce? întreb încet. 

— Trebuie să se întoarcă. Aici locuiește. 

Oftez din rărunchi. 

— Mă refer dacă nu se întoarce /a mine. Ce-o să mă fac? 

Îmi crește tensiunea numai când mă gândesc la această posi- 
bilitate. 

— Ştii, Evan, nu pot să scap de senzația că poate eu și Coop 
am terminat-o de tot, de data asta. Când un cuplu se ceartă prea 
mult, nu-și mai revine. Dacă i-a ajuns și s-a săturat de mine? 

Evan stă pe gânduri. Încă mi se pare straniu că gesturile lui 
sunt fix ca ale lui Cooper, și totuși ăștia doi sunt ca o înregistrare 
în care sunetul nu se sincronizează întocmai cu filmarea. Totul e 
decalat cu o fracțiune de secundă. 

— Ştii, Mac, nu vreau să par nesimțit, dar ce zici tu e o prostie. 

— Care parte? 

— Totul! Îţi aduci aminte că frate-miu aproape că m-a omo- 
rât în bătaie pentru că m-am purtat aiurea cu tine, o dată? 

— Numai o dată? repet, cu o sprânceană ridicată. 

Evan rânjește. 

— Va fi nevoie de mai mult decât de câteva certuri ca să-l faci 
să renunțe la tine. Într-o vară, am sărit unul la gâtul celuilalt, din nu 


-328- 


COMPLEXUL FETEI CUMINŢI 


știu ce motiv, și ne băteam din două în două zile, zice Evan. Însă 
asta nu înseamnă nimic. Așa ne rezolvăm noi problemele: ne 
batem. 

— Dar voi sunteți frați, îi reamintesc. E o diferență foarte 
mare. 

— Ce vreau să spun e că el ține mult la tine. Nu locuiești aici 
pentru că vrea să-i plătești chirie sau pentru că îi place cum gătești. 

Are dreptate. Nu gătesc deloc. Cât despre chirie, pentru fie- 
care lună cât am stat aici, i-am oferit lui Coop atâția bani câți am 
crezut că e corect. Dar el tot nu vrea să primească bani de la mine, 
așa că de fiecare dată i-i dau lui Evan. 

— Dar n-ai văzut ce privire avea când a ieșit pe ușă! 

— Hei, i-am văzut toate privirile pe care ar putea să le aibă, 
spune Evan, amuzat. Uite ce-i: la un moment dat, când îi vine 
mintea la cap, Cooper o să vină acasă. Trebuie să cugete la tot ce 
s-a întâmplat. Tot ce ai tu de făcut e să-l lași s-o facă în ritmul lui. 

Vreau să-l cred. Vreau să cred că, în ciuda diferențelor dintre 
noi, între Cooper și mine s-a creat o legătură mai puternică decât 
lucrurile care ne deosebesc, mai profundă decât cicatricile emo- 
tionale care îl țin treaz noaptea. Nu pot să schimb mediul din 
care provin, și nici el nu-l poate schimba pe al lui. Nici nu vreau 
să mă gândesc la cum ar fi noua mea viață fără el. 

Evan îmi cuprinde umerii cu brațul. 

— ÎI cunosc pe Cooper mai bine decât oricine altcineva. 
Crede-mă când îţi spun că e mort după tine. Și chiar n-am motiv 
să te mint. 

Discursul motivațional al lui Evan mă mai îmbărbătează puțin. 

Încep să casc. Sunt gata să merg la culcare. 

— Promiţi că mă trezești dacă te sună Coop? îl rog. 

— Promit. 

Vocea lui Evan e surprinzător de blândă. 

— Nu te stresa prea tare, Mac! O să vină acasă cât ai zice 


pește. OK? 

Dau aprobator din cap. 
— OK. 


Noaptea, la douăsprezece și un sfert, mă trezesc dintr-un somn 
agitat, fiindcă simt mișcare lângă mine. Cooper se strecoară sub 
plapumă. Corpul lui e cald după duș. Miroase a șampon și a pastă 
de dinți. 

— Dormi? îmi șoptește. 

Mă întorc pe spate, frecându-mă la ochi. E beznă în dormitor, 
dar lumina becurilor de afară intră printre jaluzele. 

— Nu. 

Cooper răsuflă prelung. 

— Am vorbit cu Levi. 

Habar n-am ce relevanță are informația asta pentru cearta noas- 
tră. Aș vrea să-i spună să nu mai tragă de timp și să-mi zică odată c-o 
să fim bine, că ne-am împăcat. Dar mă abțin. Evan a spus că fratele 
lui trebuie să cugete. Poate că e ăsta e modul lui de a cugeta. 

— O să depun plângere împotriva lui Shelley, pentru că mi-a 
furat banii. 

— Uau! 

Nici nu mi-a dat prin cap că asta e o posibilitate. Are dreptate: 
nu contează că Shelley e maică-sa; a furat de la el peste zece mii 
de dolari. 

— Și cum te simți? 

— Sincer? Ca dracu”. Până la urmă, e vorba de maică-mea. 

Sunt surprinsă când vocea i se frânge. 

— Nici nu vreau să mă gândesc c-o să ajungă la închisoare! 
Dar, pe de altă parte, ce fel de om fură de la propriul copil? Dacă 
n-aş avea nevoie de banii ăia, mi-ar fi indiferent. Dă-i naibii! Dar 
e vorba de fiecare bănuț pe care l-am obținut din munca mea. A 
durat ani de zile să strâng suma aia. 

Măcar acum îmi vorbeşte. E un semn bun. 

Însă apoi Cooper tace. Nici măcar nu ne atingem. Parcă ne e 
frică să nu ne certăm și mai rău. 

— Îmi pare rău. Am întrecut măsura. M-am înfuriat și mi-am 
vărsat nervii pe tine. Am fost răutăcioasă. Nu meritai asta. 

Am impresia că zâmbește. 

— Ba am cam meritat-o. Shelley mă scoate din sărite. Când e prin 
preajmă, îmi vine să sparg totul. Unde mai pui că mi-a furat banii... 

Simt că e tensionat. Trage adânc aer în piept și se relaxează 
din nou. 

— Ți-am spus cuvintele alea pentru că eram supărat pe ea. Ai 
dreptate. M-am descărcat pe tine. Am niște probleme emoționale 
care au apărut de dinainte să te întâlnesc. 

— Te înţeleg. Am crezut că te-ar ajuta banii mei, dar îmi dau 
seama că te-am supărat. Nu încercam să arunc cu bani ca să re- 
zolv problema sau ca să te fac să te simți mai puțin bărbat. Pur și 
simplu așa funcționează creierul meu. Încerc să rezolv problema: 
și s-au furat banii? Poftim niste bani! Înţelegi? Nu m-am gândit că 
o să te superi. 

Mă simt foarte vinovată. Înghit în sec. 

— Pe viitor, când vrei să discutăm despre vreo problemă de 
familie sau financiară, voi fi aici. Altfel, n-o să mă mai bag. 

— Nu zic că nu vreau să te implici, spune el, întorcându-se 
spre mine. Nu vreau să impunem reguli sau mai știu eu ce. 

Cooper îmi ia mâna și o pune pe pieptul lui. Nu are tricou. 
Poartă doar boxeri. Pielea lui e caldă. 

Îmi zice: 

— Diferenţele financiare dintre noi n-o să dispară. Trebuie să mă 
obișnuiesc cu ideea. Știu că nu încerci să mă faci să mă simt prost. 

— Mi-a fost teamă că n-o să te mai întorci, dacă sunt și eu aici. 

— Nu scapi așa de ușor de mine. 

Își trece mâinile prin părul meu, mângâindu-mă cu degetul 
mare pe ceafă. E un gest drăguţ și liniștitor, care mă îmbie la somn. 

— Am avut o revelaţie în seara asta, îmi zice. 

— Ce fel de revelație? 

— Eram într-un bar mic și murdar, împreună cu Levi și cu 
niște moși nemernici și triști, care se ascundeau de soțiile lor sau 

evitau să meargă acasă. Bărbaţi la vreo șaizeci de ani, care au tre- 
cut prin viață. Și mă gândeam: „Să mă ia naiba! Am acasă o iubită 
foarte sexy, iar mie mi se pare că cea mai mare problemă a noastră 
e că iubita mea vrea să-mi cumpere chestii”. 

Zâmbesc. Judecând după cum o spune, ai crede că suntem doi 
proști. 

Cooper continuă: 

— Şi, dintr-odată, m-a izbit o întrebare. Dacă iubita mea nu 
mai e acasă când mă întorc? Mă uitam în paharul meu gol și-mi 
plângeam de milă. Dacă am distrus cel mai frumos lucru care mi 
s-a întâmplat vreodată? 

— Eşti drăguţ că zici asta, dar exagerezi. 

— Vorbesc serios! declară Coop. Mac, situația de aici nu a fost 
niciodată OK, iar moartea tatei a venit ca o confirmare că nici nu 
se va îmbunătăți curând. Shelley a șters-o. Noi ne-am descurcat 
cum am putut. Nu ne-am plâns niciodată. Apoi ai apărut tu și au 
început să-mi răsară în minte tot felul de idei: poate că n-ar tre- 
bui să mă mulțumesc cu resturi; și dac-aș putea fi fericit? 

Mi se rupe inima. Să trăiești așa, fără fericire, fără speranța că 
ziua de mâine ar putea fi extraordinară te seacă de tot. Trăiești 
într-un neant rece, întunecat, ești înghițit de disperare. Nimic nu 
poate crește în sufletele pustii, când ne resemnăm să ne simțim 
amorțiți. E acel tunel lung care duce spre stagnare, pe care îl 
vedeam închizându-se tot mai mult în jurul meu, pe măsură ce 
mă gândeam la viitorul pe care Preston și părinții mei și l-au 
imaginat pentru mine. 

Cooper m-a salvat de la un astfel de viitor. Nu pentru că m-a 
cucerit repede, ci pentru că, întâlnindu-l pe el, mi-am dat seama, 
în sfârșit, care sunt posibilitățile pe care nu le explorez. Până l-am 
cunoscut, nu știam ce înseamnă euforia necunoscutului, pasiunea 
și curiozitatea. 

Eram într-un soi de adormire când l-am întâlnit. 

— Credeam că sunt fericită, îi spun, plimbându-mi degetele în 
sus și în jos, pe pieptul lui. Mult timp am crezut asta. Nu aveam de 

ce să mă plâng, corect? Aveam tot ce mi-aș fi putut dori, în afară de 
un scop, de șansa de a alege. De posibilitatea de a da greș și de a suferi. 
De a iubi ceva atât de mult, încât gândul de a-l pierde mă răvășește 
total. În seara asta, când am crezut că noi doi am terminat-o, mi-au 
trecut o grămadă de idei prin cap. Am simțit că înnebunesc. 

Cooper îmi înclină bărbia și-și lipește foarte ușor buzele de 
ale mele. 

Respirația lui e o șoaptă caldă pe buzele mele: 

— Cred că mă îndrăgostesc de tine, Cabot. 

Inima îmi sare din piept. 

— Aoleu! 

— Bine zis! glumește el. 

Îşi plimbă degetele în jos, pe spinarea mea. Îmi incendiază 
fiecare nerv. Îi mușc buza de jos și trag puţin de ea — în limbajul 
nostru secret, înseamnă că îl doresc. Acum. Vreau să-mi alunge 
durerea. Dar se mișcă încet, frustrant de răbdător. Durează o gră- 
madă până-mi scoate maioul. Îmi atinge un sân, în timp ce-l 
sărută pe celălalt. Își dă boxerii jos. Îmi dau și eu jos chiloţii, în 
timp ce el își pune prezervativul. Un fior de nerăbdare mă stră- 
bate când îl simt în mine. 

Braţele lui mă strâng în vreme ce Coop se mișcă în mine. 
Domol. Cu mișcări lente. Mă lipesc de el, înăbușindu-mi gemetele. 

Când vine clipa orgasmului, tremur în brațele lui și îi zic: 

— Și eu te iubesc. 

La câteva zile după ce am depus plângere împotriva lui Shelley, 
primesc un telefon: trebuie să merg la secția de poliție. Vorbind 
cu șeriful, am aflat că au săltat-o în Louisiana. Probabil că a uitat 
de toate amenzile de parcare neplătite pe care le-a lăsat în urmă 
după ce tipul ăla despre care mi-a spus a scăpat de ea. Când a 
văzut că există un mandat de arestare pe numele ei în Carolina de 
Sud, șeriful din Baton Rouge a trimis-o înapoi în Avalon Bay. 

Mac și fratele meu m-au însoțit la secție, dar l-am pus pe 
Evan să aștepte afară, cât am vorbit cu șeriful Nixon. Evan a fost 
furios când a aflat că Shelley m-a jefuit, dar îl cunosc pe fratele 
meu; mereu va avea o slăbiciune pentru femeia asta. Acum tre- 
buie să-mi păstrez mintea limpede. Nu-mi permit să mă enervez. 

— Cooper, ia loc! 

Șeriful Nixon îmi strânge mâna, apoi se așază la biroul lui și 
trece direct la subiect. 

— Când băieții au adus-o din Baton Rouge, maică-ta avea cam 
zece mii de dolari cash. 

Simt un val de ușurare. Zece mii! Cu două mii mai puțin 
decât a furat, dar tot e mai bine decât nimic. La naiba! Sunt mai 

mulți decât mă aşteptam. A fost plecată patru zile. Shelley e per- 
fect capabilă să cheltuiască douăsprezece mii de dolari în patru- 
zeci și opt de ore. 

— Dar s-ar putea să mai aștepți un timp până-ți recuperezi 
banii, adaugă Nixon. 

— De ce? 

Începe să vorbească despre probe. Creierul meu încearcă să 
ţină pasul cu toate informaţiile astea. În primul rând, Shelley va fi 
trimisă în fața unui judecător. Mac pune o mulțime de întrebări. 
Eu sunt stupefiat. Mi-o închipui pe Shelley într-o salopetă porto- 
calie, de penitenciar, cu încheieturile încătușate. Urăsc ce ne-a 
făcut femeie asta, dar nu mi-ar pica bine s-o văd în spatele gratiilor. 

Un fiu bun își trimite propria mamă la închisoare? 

— E aici? îl întreb eu pe Nixon. 

— Da. În arest preventiv. 

Își trece o mână peste mustața groasă. Arată exact așa cum 
ţi-ai închipui că arată șeriful unui oraș mic. A sosit de curând în 
oraș, deci mă îndoiesc că știe multe despre mine și despre familia 
mea. Predecesorul lui, șeriful Stone, ne ura din tot sufletul. Își pe- 
trecea după-amiezile de vară urmărindu-ne pe Evan și pe mine 
prin tot orașul Avalon Bay, căutând motive să ne supravegheze 
din mașina de poliție fără însemne. 

— Ce s-ar întâmpla dacă m-aș răzgândi? 

Mac mă privește uimită. 

— Vrei să-ţi retragi acuzațiile? spune șeriful, privindu-mă foarte 
atent. 

După o scurtă ezitare, continui: 

— Dacă nu mai depun plângere, o să-mi primesc banii înapoi 
azi? 

— Da. N-ar mai exista niciun motiv să-i reținem drept probă. 

Exact asta am vrut de la bun început. 

— Ce i se va întâmpla maică-mii? 

— Să depui plângere e dreptul tău, în calitate de victimă. Dacă 
nu ești interesat s-o dai în judecată, va fi eliberată. Doamna Hartley 
a fost reținută în Louisiana doar la cererea acestui departament 
de poliţie. Amenzile ei neplătite sunt o chestiune diferită. Nu 
știm să existe vreun alt mandat de arestare pe numele ei, în acest 
moment. 

Mă uit la Mac. Știu că nu e o decizie pe care ea o va lua pentru 
mine, dar aștept confirmarea că fac ce trebuie. 

Iubita mea mă privește, apoi aprobă încet din cap. 

— Fă ce simți că trebuie să faci, șoptește ea. 

Îmi întorc privirea spre șerif. 

— Da, vreau să-mi retrag acuzaţiile. Hai să terminăm odată 
cu tărășenia asta! 

Trece vreo oră până când semnăm toate hârtiile. Un ofițer de 
poliție aduce o punguţă de plastic cu toți banii mei. Omul numără 
toate bancnotele, apoi mă pune să mai semnez câteva documente. 
Mă cuprinde ușurarea când îi întind banii lui Mac, ca să-i pună 
în geanta ei. Am de gând să-mi iau inima în dinți și să-i depun la 
bancă. 

Afară, Evan ne așteaptă lângă camionetă. 

— E totul OK? ne întreabă. 

— Toate bune, îi răspund. 

Suntem pe picior de plecare. Deodată, Shelley iese din clădire, 
masându-și încheieturile. 

La dracu”! 

Își aprinde o țigară. Expiră fumul. Ne zărește. 

— Scap eu de ea, se oferă Mac, strângându-mă de mână. 

— Nu-i nevoie, îi zic. Așteaptă în camionetă! 

Shelley se îndreaptă spre noi cu un zâmbet până la urechi. 

— Ce zi am avut! Cineva chiar a dat-o în bară, nu-i așa? Nu 
știu cum de-au putut să greșească. Le-am spus că au reținut pe 
cine nu trebuie. Le-am zis: „Sunaţi-i pe băieții mei! Vă vor spune 
că nu am luat nimic din ce nu îmi aparține”. 

— Dumnezeule! Încetează odată! mă răstesc la ea. 

Shelley e uimită. 

— Scumpule... 

— Nu! Nu mă lua cu „scumpule”! 

Nu mai pot suporta nicio secundă prostiile ei. Mă lupt cu ele 
de când aveam cinci ani. Mi-a ajuns până peste cap! 

— Mi-ai găsit banii și i-ai furat. De-aia ai plecat din oraș. Sper 
că a meritat, mamă! 

Rostesc apăsat ultimul cuvânt și o țintuiesc cu privirea. 

— Scumpule, nu! 

Vrea să mă ia de mână, dar pășesc în spate. 

— Doar i-am luat cu împrumut. Ţi i-aș fi restituit imediat ce 
m-aș fi pus pe picioare. Doar știi asta. N-am crezut c-o să te 
deranjeze. 

Nu-mi vine să-mi cred urechilor. 

— Sigur! Cum zici tu... Nu vreau să te mai aud. E ultima dată 
când mai faci așa ceva. Nu vreau să te mai văd! Din partea mea, 
nu mai ai ce căuta pe aici. Nu mai suntem fiii tăi, Shelley! 

Maică-mea tresare. 

— Ei, haide! Cooper, înțeleg că ești supărat, dar încă sunt 
mama ta. Voi sunteți fiii mei. Nu se face să întorci spatele familiei! 

Se uită la Evan, care nu zice nimic. 

— Nu-i așa, scumpule? i se adresează ea. 

— Nu și de data asta, îi răspunde frate-miu. 

Evită privirea lui Shelley. Se uită la mașinile care trec pe lângă 
noi. 

— Sunt de acord cu Coop. Cred că ar fi mai bine să nu te mai 
întorci. 

Mă lupt cu pornirea de a-l lua în brațe pe fratele meu. N-o s-o 
fac aici, în faţa ei. Înţeleg durerea, singurătatea pe care le simte. 
Astăzi, Evan și-a pierdut mama. 

Eu am pierdut-o acum mult timp. 

Shelley mai încearcă o dată să ne înduplece, dar vede că nu ne 
răzgândim. Apoi renunţă la teatru. Zâmbetul ei se transformă în 
indiferență. Privirea îi e răutăcioasă. Vocea — înverșunată. În cele 
din urmă, nu are prea multe cuvinte de despărțire pentru noi. Ne 
suflă fum de țigară în față și se îndreaptă spre taxiul care o 
așteaptă. Va deveni problema altcuiva. Ne va fi tuturor mai bine 
așa, chiar dacă, în momentul ăsta, nu sunt foarte convins. 

Mai târziu, la cină, Mac comandă pizza, iar eu și Evan o scoa- 
tem pe Daisy la plimbare. Nu vorbim despre Shelley. De fapt, nu 
vorbim deloc. Suntem deprimați. Amândoi suntem pierduţi în 
gânduri. Știu că ne macină aceleași idei. 

Când ne întoarcem acasă, îl vedem pe Levi pe veranda din 
spate, sorbind dintr-o bere. 

— Salut! ne strigă el. Am venit să aflu cum a fost la secție. 

Evan se duce să ne aducă două beri. Îi povestesc totul unchiu- 
lui nostru. Când ajung la partea în care Shelley urcă în taxi fără 
multă vorbă, Levi dă din cap, satisfăcut. 

— Crezi că a înțeles mesajul de data asta? întreabă el. 

— Poate. Părea destul de demoralizată. 

— Nu pot să zic că-mi pare rău pentru ea, comentează Levi. 

Levi nu s-a înțeles niciodată cu Shelley, nici măcar atunci 
când mama noastră încă era prin preajmă. Nu îl învinovățesc. 
Singurul lucru bun pe care l-am primit din partea părinților 
noștri a fost un unchi de treabă. 

— Acum suntem orfani, spune Evan, uitându-se la valuri. 

— Ei, băieți, știu că nu e ușor, dar nu sunteți singuri. Dacă 
aveţi vreodată nevoie de ceva... 

Levi s-a străduit întotdeauna să ne facă să ne simțim ca într-o 
familie adevărată, în ciuda lipsei părinților. Și a făcut o treabă 
destul de bună. 

— Hei, ştiu că nu ţi-am spus-o de câte ori ar fi fost necesar — îi 
zic unchiului nostru —, dar motivul pentru care eu și Evan am 
ajuns bine e că ne-ai fost alături. Mereu ne ești alături. Dacă nu 

erai tu, am fi ajuns la orfelinat. Trimiși în plasament și, probabil, 
despărțiți. 

— Te iubim! adaugă Evan, cu vocea sugrumată. 

Replica asta îl face pe Levi să lăcrimeze. Tușește ca să-și mas- 
cheze emoția. 

— Sunteţi băieți buni, ne zice. 

Nu e genul de om emotiv, care spune multe. Cu toate astea, 
știm ce simte față de noi. 

Nu am avut niciodată parte de familia pe care am meritat-o, 
dar am primit-o pe cea de care avem nevoie. 


40. 


Mackenzie 


— Ai zis c-o să iei gheață în drum spre casă! strig din curtea 
din spate. 

Am la picioare șase lăzi frigorifice pline de bere caldă și sucuri. 

Odată cu luna februarie, a venit brusc o iarnă aprigă. Deși 
dârdâi, sticlele sunt calde la atingere, pentru că Evan le-a lăsat 
prea aproape de foc. Acum el se relaxează. M-a lăsat să mă lupt 
singură cu o masă pliabilă care refuză să se miște. Încerc să o desfac. 

— Congelatorul din magazinul de băuturi era stricat, răs- 
punde Cooper, din verandă. A zis Heidi c-o să treacă pe la Publix 
când vine încoace, ca să ne aducă gheaţă. 

— Dar băuturile nu se vor răci înainte să ajungă toată lumea 
aici! protestez eu. Tocmai de-aia te-am trimis după gheață! 

De nervi, sunt pe cale să-mi smulg părul din cap. Încerc să-i 
explic pentru a treia oară, dar parcă vorbesc cu pereții. 

— M-aș fi oprit să iau gheață, dar magazinul nu era în drumul 
meu. Voiam să ajung mai repede aici, ca să ajut cu pregătirile. Ai 
fi preferat să faci totul singură? urlă el, ridicând exasperat brațele 
în aer. 

— Dar eu eram aici. Aș fi putut s-o ajut, se bagă Evan în discuție. 

Fratele lui Coop stă tolănit într-un scaun. A băut ultima bere 
rece, în loc să mă ajute să aranjez pe aici. 

— Mac are dreptate, Coop. 

Evan face un gest larg spre mine, de parcă-mi zice: Hei, sunt 
de partea ta. 

— Nu te băga! îl repede Cooper. 

Mă holbez la amândoi. 

Sigur există situații mai rele decât să-ți împarți ziua de naștere 
cu niște gemeni zăpăciți. Aseară, le-a venit ideea genială să orga- 
nizeze o petrecere mare. Eu plănuisem doar o cină, așa că acum 
ne grăbim să încropim ceva. Însă Evan e leneș și Cooper are abi- 
litățile logistice ale unui pește mort. 

Nici măcar n-am vrut să organizăm petrecerea asta stupidă, 
dar au insistat, fiindcă împlinesc douăzeci și unu de ani. Cică e 
musai s-o facem lată. Însă bineînțeles că eu sunt cea care depune 
cele mai multe eforturi. 

Mă răstesc la ei: 

— Lăsaţi-o baltă! Mă duc să iau mâncarea dintr-o parte a 
orașului, tortul din capătul opus, apoi o să mă duc iar în celălalt 
capăt, ca să iau gheața, și pe urmă o să încerc să mă întorc acasă 
înainte să se întunece. Uraţi-mi noroc! 

Cooper oftează exasperat. 

— O s-o sun pe Heidi să vină mai devreme. E bine? Eşti feri- 
cită acum? 

Enervată, izbesc cu piciorul în masă. Dau năvală spre ușa gli- 
santă, în dreptul căreia stă Cooper. 

— Nu te obosi s-o suni! De ziua mea, îmi doresc nespus să 
nu-i mai aud comentariile sarcastice și să nu-i văd privirile dispre- 
țuitoare. Chiar cer prea mult? 

— Am vorbit cu ea, răspunde Cooper. N-am ce să-i fac. Ai 
răbdare. O să-i treacă. 

— Știi, nici măcar nu sunt supărată pe Heidi. Are toate moti- 
vele să fie așa cu mine. 

— Nu i-am făcut nimic rău, mârâie Cooper. 

— Ea este de altă părere. Ar trebui să staţi de vorbă. 

— La naiba, Mac! Poţi să mă lași în pace măcar zece minute? 

— Hei, prostule! îi strigă Evan, din grădină. Mac are dreptate. 

Cooper îi întoarce spatele și vine după mine în casă. Mă gră- 
besc să-mi iau poșeta și să găsesc cheile de la camionetă. Fiindcă 
nu le găsesc în bucătărie și nici în sufragerie, mă îndrept spre 
dormitorul lui. Cooper vine după mine. 

Mă întorc spre el. 

— Ştii ce? îi zic. Nu cred că mai merge așa. 

Certurile noastre ne obosesc. Și sunt enervante, pentru că, de 
obicei, ne ciondănim din lucruri stupide. Ne încăpățânăm și refu- 
zăm să cedăm, până când suntem secați de energie și uităm de la 
ce a început cearta. 

— Ce dracu'vrea să însemne asta? cere Cooper să știe. 

Ia din dressing cheile de la camionetă. 

Scrâșnesc din dinți, apoi răsuflu prelung, exasperată. 

— Ne certăm cam des în ultima vreme. E clar că am stat aici 
mai mult decât ar fi trebuit. 

Cooper se dezumflă, de parcă o rafală de vânt l-ar fi trântit la 
pământ. Îmi pune cheile în palmă. Vocea lui se îmblânzește. 

— Nu asta vreau. Dacă ești pregătită să te muţi, înțeleg. Dar 
nu trebuie să te muţi din cauza mea. Îmi place să te am aproape. 

Am observat că, de când m-am mutat acasă la el, se plânge 
cam des că-i invadez spațiul. 

— Eşti sigur? Aș prefera să-mi spui adevărul, nu ceea ce crezi 
că vreau să aud. 

= Îşi jur că vorbesc serios. 

Îi întâlnesc privirea. Ceva se petrece între noi. Se întâmplă 
mereu atunci când furia și frustrarea noastră se potolesc, atunci 
când furtuna trece, iar eu sunt din nou atentă la el. Văd felul în 
care tatuajele îi scot în evidență mușchii brațelor și pieptul bine 
lucrat. Observ iar mirosul lui de șampon și rumeguș. 

Cooper își sprijină palmele pe șoldurile mele. Mă împinge în 
spate câțiva pași și închide ușa dormitorului, apoi mă lipește de ea. 

— Îmi place să te am aproape. Să merg cu tine la culcare. Să 
mă trezesc lângă tine. Să fac dragoste cu tine. 

Îmi apucă tivul rochiei și îl ridică, trăgând de material până 
când mă dezgolește de la talie în jos. Pulsul mi se zbate în gât. De 
fiecare dată când mă atinge, corpul meu arde de nerăbdare. 

`— Adică nu te superi că-ți invadez spațiul? îl tachinez. 

Se lipește de mine. Lingându-și buzele, adaugă: 

— Spune-mi să te sărut! 

Nu răspund. Mă încordez toată. 

Îşi aproprie fruntea de a mea. Mă strânge de talie. 

— Dacă am terminat cu cearta, spune-mi să te sărut! 

Urăsc să mă ciondănesc cu el. Dar partea asta — împăcarea — 
e ca siropul rămas nediluat, la fundul unui pahar cu apă rece. E 
momentul meu favorit. 

— Sărută-mă, îi șoptesc. 

Buzele lui se apropie de ale mele. Apoi se dă încet în spate. 

— Asta..., șoptește Coop. 

Respirația lui îmi gâdilă nasul. 

Nu își încheie propoziția. Nici nu e nevoie. Știu foarte bine ce 
vrea să spună. Asta. 

Pur și simplu... asta. 


Se dovedește că mă pricep foarte bine la jocurile pe băute. De 
fapt, cu cât beau mai mult, cu atât devin mai pricepută. După 
câteva runde, n-am mai pierdut. l-am băgat pe toți sub masă. 
După primul joc, am nimicit trei adversari la jocul beer pong și 
l-am învins pe un tip la darts. Descopăr că, după ce termin o sti- 
clă de vin, e imposibil să zu câștig. 

Acum stau lângă foc, ascultând cum Tate ne povestește despre 
un exercițiu întortocheat de gândire. 

— Stai, că nu înțeleg! Dacă vin niște bărci spre insulă, de ce 
nu mă pot urca într-una, ca să ajung acasă? 

— Pentru că nu asta e ideea! izbucnește Tate. 

Ochii lui albaștri sunt plini de exasperare. 

— Dar, în principiu, sunt salvată de pe insulă, argumentez eu. 
Deci de ce nu pot urca în barcă? Aș prefera asta, decât să aleg 
între Cooper și o grămadă de provizii, însă fără să am acces la 
vreuna dintre bărci. 

— Păi tocmai asta e dilema! Important nu e cum pleci de pe 
insulă. Trebuie să alegi! 

— Aleg bărcile! îi zic. 

Tate se uită la mine de parcă vrea să mă omoare. Nu înțeleg. 
Pentru mine, rezolvarea acestei dileme e clară. 

Tate îmi zâmbește, iar în obraji îi apar gropițe. 

— Ştii ce? Ai noroc că arăţi bine, Mac. Nu te pricepi deloc la 
exercițiile astea de gândire. 

ÎI bat prietenește pe umăr. 

— Şi tu ești drăguţ. 

— Te urăsc, oftează el. 

Nu, nu mă urăște. Deși a durat destul timp, cred că, în sfârșit, 
mi-am găsit locul în viața lui Cooper. Nu mai sunt în plus. Nu 
mai e vorba doar de viața lui, ci de a noastră. 

— Mi-e frig, anunţ eu. 

— Serios? 

Tate arată spre focul de tabără din fața noastră. 

— Nu contează că stau lângă foc. Încă suntem în februarie, 
spun cu încăpățânare. 

ÎI las la focul de tabără și mă duc în casă, să-mi iau un hano- 
rac. Cum ajung la scări, îmi aud numele. Dau să răspund, însă 
realizez că Heidi vorbeşte despre mine, pe balcon. Îmi dau capul 
pe spate. Printre golurile dintre șipci, văd părul blond al lui Heidi 
și pe cel roșu al Alanei. Și fețele câtorva fete pe care nu le cunosc. 

Sunt pe cale să urc prima treaptă, însă aud următoarele cuvinte 
ale lui Heidi și mă opresc. 

— Pot să trec peste faptul că tipa e proastă, dar e atât de plicti- 
sitoare! spune Heidi, râzând. lar Cooper nu mai e deloc distractiv. 
Vrea să se joace de-a cuplul căsătorit. Abia dacă mai iese din casă. 

Valuri de furie mă străbat. lar aceleași prostii! Niciodată nu 
l-am împiedicat pe Cooper să iasă cu Heidi și nici nu i-am cerut 
să nu o invite la ieșirile noastre. O pot tolera, de dragul lui. Nu 
înțeleg de ce Heidi se înverșunează să se poarte urât cu mine. Îmi 
aruncă priviri glaciale și îmi aruncă vorbe urâte. ar acum, mă mai 
și vorbește de rău, pe la spate. 

— Încă nu-mi dau seama cum de Mackenzie l-a crezut pe 
Cooper, când el i-a zis că nu-l cunoaște pe tipul ăla, adaugă Heidi, 
râzând arogant. Hai să fim serioși! Adică nu-ți dai seama că e 
ceva putred în Danemarca? 

Poftim?! 

Vorbește despre Preston? 

— Pur și simplu mi-e milă de ea. 

S-o ia naiba pe Heidi! Habar n-are despre ce vorbește. Fiindcă 
vreau să știu ce alte prostii mai zice despre mine pe la spatele 
meu, urc treptele tiptil și mă ascund printre invitații care stau pe 
scări și discută. 

— A trecut destul timp de când Coop s-a cuplat cu ea, inter- 
vine o fată. Nu crezi că o place? 

Heidi ridică disprețuitor din umeri. 

— Ce contează? La un moment dat, tipa o să-și dea seama că 
a minţit-o de la bun început și că s-a cuplat cu ea doar ca să se 
răzbune pe fostul ei iubit. 

— Lasă-i în pace! spune Alana. Ai promis că nu te mai amesteci. 

Rămân fără suflare. Am auzit bine? A sunat a confirmare. 

Ce altceva ar putea să însemne? 

Sunt cam la un metru distanță. Atât de aproape de ele... Încep 
să tremur. 

— Ce-ai cu mine? îi spune Heidi. Nu am zis c-o să-i spun 
adevărul. Sau, cel puțin, nu dinadins. 

Îmi simt inima bubuind în piept. Alana stă lângă Heidi și 
tace. Nu neagă spusele lui Heidi. 

Dacă am înțeles bine, Cooper mă minte de când ne-am 
cunoscut. 

Ba chiar mai rău: m-a mințit când i-am cerut socoteală. M-a 
minţit în față. Și-a pus toți prietenii — pe care i-am considerat 
prietenii noșzri — să mă mintă. Pe Evan. Pe Steph. Pe Alana. 

Mă simt atât de umilită! Cine mai știe despre asta? Atâta timp, 
toți au râs de mine pe ascuns? Au făcut mișto de sărmana clonă 
proastă? 

Pășesc cu hotărâre spre ele. 

— Hai! mă răstesc. Nu mai aștepta să se răspândească vestea 
sau să aflu din întâmplare! De ce nu-mi spui totul în față, Heidi? 

Alana are bunul-simţ să afișeze o expresie de vinovăţie. Heidi, 
în schimb, nici măcar nu încearcă să-și ascundă zâmbetul arogant. 

Merită câteva palme. Am încercat să fiu drăguță cu ea, să 
vorbesc cu ea, să mă port civilizat, să am răbdare. Dar, indiferent 
cât de mult am lăsat de la mine, ea n-a făcut niciun efort să se 
schimbe Acum înțeleg de ce; noi două nu am încheiat un armis- 
tițiu. Eram în conflict, iar eu nu eram conștientă de asta. 

— Știu că mă urăști din tot sufletul, îi zic iritată. Găsește-ți și 
tu alt hobby! 

Heidi se încruntă. 

Întore privirea spre Alana. 

— E adevărat? Toată chestia asta a fost un fel de răzbunare 
împotriva fostului meu iubit? Cooper m-a mințit? 

Când rostesc cuvintele cu voce tare, mi se face rău. Alcoolul 
pe care l-am băut în seara asta fierbe în stomacul meu. Derulez în 
minte ultimele șase luni. Mă gândesc la zecile de conversații pe 
care le-am purtat cu Cooper, mă întreb câte indicii flagrante 

am ignorat. De câte ori a fost răspunsul chiar în fața mea, dar 
eram prea orbită de privirea lui profundă și de surâsul lui pieziș? 

Alana șovăie. Credeam că ne-am apropiat, că am depășit neîn- 
țelegerile și că ne-am împrietenit cu adevărat. Și totuși, iat-o: 
tăcută, cu chipul împietrit — fiindcă nu vrea să se dea de gol —, 
în timp ce Heidi râde de mine. Sunt o proastă. Au reușit să mă 
păcălească. 

— Alana! insist eu, înfiorându-mă de neputința pe care o aud 
în vocea mea. 

După o tăcere care pare interminabilă, expresia ei indiferentă 
dispare. Zăresc o umbră de regret în ochii ei. 

— Da. E adevărat. Cooper te-a minţit. 


4l. 


Cooper 


Printre flăcările focului de tabără, o văd pe Mac. În secunda 
următoare, mă trezesc împroșcat cu bere. 

— Nesimțţitule! 

Sunt complet nedumerit. Pășesc în spate și mă frec la ochi. 
Clipesc de câteva ori și îmi șterg berea de pe față. Mac stă în fața 
mea, cu un pahar gol în mână. Prietenii noștri se holbează la noi, 
iar eu mă străduiesc să înțeleg ce naiba se întâmplă. 

— Mincinosule! izbucnește Mac. 

Glasul ei fierbe de furie. 

Evan încearcă să-i vorbească: 

— Hopa! Mac, de ce ai făcut asta? 

— Să te ia naiba și pe tine! 

ÎI arată cu degetul și adaugă: 

— M-ai mințit. Amândoi m-ați minţit! 

Alana își croiește drum prin mulțime, urmată de Heidi. Alana 
are o expresie vinovată. În schimb, privirea lui Heidi e nepăsătoare. 

Iar în ochii lui Mac văd suferință. Suferință, pentru că a fost 


trădată. 

Acum înțeleg. Simt că mă ia cu leșin. E ca atunci când încre- 
menim pentru un moment îngrozitor, înainte să ne prăbușim, 
când știm că o să doară. Nu mai am de ce să mă agăț. M-a prins 
cu mâța-n sac. 

— Mac, lasă-mă să-ți explic! mă milogesc cu voce răgușită. 

— M-ai folosit! 

Azvârle paharul gol spre pieptul meu. Cei care asistă la scenă 
sunt uluiți. Se retrag în partea opusă a focului. 

Mac își continuă tirada: 

— În tot acest timp, ai vrut doar să te răzbuni. 

Scutură din cap cu înverșunare. În ochii ei se perindă nenu- 
mărate emoții: stânjeneală, furie, dezamăgire. 

Îmi aduc aminte de seara în care i-am vorbit prima oară. Cât 
de iritat eram că trebuia să mă prefac interesat de o clonă snoabă! 
Apoi m-a uimit cu zâmbetul și cu inteligența ei. 

Ce a văzut Mac la mine, de-a convins-o să nu mă părăsească? 

— Da, asta a fost la început, recunosc eu. 

Ar fi bine să mă grăbesc să-i explic, înainte să plece și să nu-mi 
mai vorbească niciodată. 

Îi spun adevărul: 

— La început, te-am căutat pentru că voiam să mă răzbun pe 
Preston. Am fost un idiot. Eram furios. Mac, apoi te-am cunos- 
cut cu adevărat și mi-ai dat lumea peste cap. M-am îndrăgostit 
de tine. Ultimele șase luni au fost cele mai bune din viața mea. 

Și totodată unele dintre cele mai grele. Iar Mac le-a îndurat 
cu mine. Chiar dacă viața alături de mine nu este ușoară. I-am 
dat multe motive să plece, și totuși m-a iubit necondiționat. Nor- 
mal că am stricat totul. Cum de-am crezut că n-o s-o fac? 

Fir-ar al naibii! Gândul c-o s-o pierd pe Mackenzie doare mai 
tare decât mi-am imaginat. Mi se frânge inima. 

— Da, Mac, ar fi trebuit să-ți spun adevărul acum mult timp. 
Dar mi-a fost frică. 

Gâtlejul mi se strânge. Aproape că nu mai pot vorbi sau respira. 
Abia dacă reușesc să iau o gură de aer. În cele din urmă, izbutesc 
să continui: 

— Exact de momentul ăsta mi-a fost frică. Am făcut o greșeală 
îngrozitoare. Am crezut că, dacă n-o să afli, nu vei suferi. Am vrut 
să te protejez. 

— M-ai umilit, mi-o trântește ea furioasă, printre lacrimi. 

Vreau s-o strâng în brațe și să-i alin durerea, dar eu sunt cauza 
suferinței ei. Cu fiecare clipă în care mă pironește cu privirea asta 
răvășită, mă prăbușesc. 

— M-ai luat de proastă! 

— Te rog, Mac! Fac orice ca să mă ierți. 

O iau de mâini. Când dă să plece, le strâng tare. Dacă se înde- 
părtează acum, o să dispară definitiv. 

— Te iubesc! Lasă-mă să-ți demonstrez. Mai dă-mi o șansă! 

Lacrimile îi șiroiesc pe obraji. 

— Ai avut o șansă, spune Mac. Ai fi putut să-mi spui adevărul 
acum câteva luni. Ai avut o grămadă de ocazii, inclusiv în ziua în 
care te-am întrebat dacă-l cunoști pe Preston, dacă din cauza lui 
ai fost dat afară. Dar nu mi-ai spus adevărul. I-ai lăsat pe toți să 
râdă de mine pe la spate. 

Mac își smulge mâinile dintr-ale mele și își șterge lacrimile. 

— 'Te-aș fi putut ierta dacă nu m-ai fi minţit în față. Trebuie 
să recunosc: ai reușit să mă păcălești. Pe urmă le-ai zis celor pe 
care îi credeam prietenii mei să mintă pentru tine. M-ai lăsat să 
devin bătaia de joc a tuturor, doar ca să râzi de mine. 

— Mackenzie! 

Mă agăţ de ea ca de o frânghie care îmi alunecă printre degete. 
Cu fiecare respirație, se îndepărtează și mai mult. 

— Lasă-mă să îndrept totul! o implor. 

— Nu ai ce să îndrepți. 

Expresia ei devine ciudat de indiferentă. 

— Mă duc în casă, îmi fac bagajele și plec. E singurul lucru 
care îmi mai rămâne de făcut. Nu încerca să mă oprești! 

Îmi întoarce spatele și dispare dincolo de strălucirea focului. 

— N-o asculta! mă îndeamnă Evan, împingându-mă. Du-te 
după ea! 

Am rămas cu privirea pierdută în gol. 

— Nu vrea să mă duc după ea. 

O știu pe Mac destul de bine; îmi dau seama că a luat o hotă- 
râre. Orice aș face acum ar alunga-o și mai mult. O să mă urască 
și mai mult. Are dreptate. Eram un om de rahat când am cunos- 
cut-o. 

Nimic din tot ce am făcut de atunci nu a dovedit că m-am 
schimbat. 

— Atunci, mă duc eu după ea, mârâie Evan. 

Mă rog... N-are decât! Nu va reuși să o convingă să se răzgân- 
dească. Mac o să plece. 

Am pierdut-o. 

Ceilalți se îndepărtează încet, până când rămân singur pe 
plajă. Mă așez pe nisip. Nu știu cât timp stau aici. La un moment 
dat, focul se transformă în jar. Evan nu se întoarce. N-are rost 
să-mi spună ceea ce știu deja. Soarele se ridică deasupra valurilor. 
Mă târăsc spre casă. 

Daisy nu aleargă la mine, ca s-o las afară. Bolul ei cu apă nu 
mai e în bucătărie. 

Hainele ei au dispărut din dulap. 

Mă trântesc pe pat și mă uit la tavan. Mă simt amortit. Pustiit. 

Aș fi vrut să știu de la început cât de greu este să-i duc dorul 
lui Mackenzie Cabot. 

Am senzația că nu mai știu să trăiesc fără el. A fost nevoie de 
doar câteva minute ca totul să se ducă dracului. 

O discuţie pe care am auzit-o fără să vreau. 

O mărturisire devastatoare. 

Inima mea a amortit. 

După ce am plecat de la Cooper, într-o stare de năuceală, 
m-am așezat pe bancheta din spate a unui taxi, alături de Daisy. 
L-am plătit pe tip să conducă prin oraș pentru aproape două ore. 
La un moment dat, taxiul m-a lăsat la căminul Tally. Am apărut 
la ușa lui Bonnie cu bagajul într-o mână și cu lesa în cealaltă. Cu 
un zâmbet înțelegător, ne-a primit înăuntru. Din fericire pentru 
mine, noua ei colegă de cameră nu prea doarme în cămin noaptea. 
Din nefericire pentru mine, când lumea a început să se trezească 
și să se vânzolească pe holuri, Daisy s-a pus pe lătrat. Într-o cli- 
pită, îndrumătorul de cămin a venit și ne-a cerut să plecăm. 

Ca să n-o bag pe Bonnie în bucluc, i-am zis îndrumătorului 
că am venit doar pentru câteva minute, ca să o salut, dar nu sunt 
sigură că m-a crezut. După-amiază, Daisy și cu mine eram pe 
bancheta altui taxi. Încerc să mă gândesc la un plan de rezervă. 

Niciun hotel din Avalon Bay nu permite accesul animalelor de 
companie. 

Prin urmare, mă duc la Steph și la Alana. Daisy, trădătoarea 
asta mică, sare direct pe canapea, în braţele lui Steph. Sunt puțin 
reticentă când mă așez lângă fete. Alana încearcă să se justifice. 
Mi-au trimis zeci de mesaje după ce am plecat furioasă de la 
petrecere. Nu atât conținutul mesajelor, cât insistența lor m-a 
convins că fetele sunt sincere. 

— În apărarea noastră — spune Alana, cu braţele încrucișate 
la piept —, la început n-am știut că ești de treabă. 

Apreciez că e directă, ca de obicei. Nici măcar când recunoaște 
că a contribuit la planul de răzbunare al lui Cooper nu are pute- 
rea să vorbească pe ocolite. 

— Vorbesc serios! continuă ea. Când Cooper ne-a anunțat că 
sunteți împreună, ne-am zis că ar fi o răutate să-ți spunem adevărul. 

O contrazic imediat: 

— Nu! Adevărata răutate a fost că m-aţi mințit. 

Deși adevărul doare, minciuna te înjosește. Când mi-am dat 
seama că Preston s-a culcat cu altcineva, am înțeles ce înseamnă 
să fii mințită. Ani întregi, prietenii noștri mi-au zâmbit, chiar 
dacă știau că Pres mă fraierea; iar eu nu aveam cunoștință despre 
activitățile „extracurriculare”, despre hoarda de fete cu care mă 
înșela. Nu mi-a dat niciodată prin cap că și Cooper m-ar putea 
minți sau că, din nou, oamenii pe care îi credeam prietenii mei 
vor fi complici la ignoranța mea. Uneori, trebuie să-ți înveţi lecţia 
de două ori. 

Dar nu sunt crudă. La urma urmei, loialitatea e complicată. 
Nu pot să nu țin seama de faptul că, înainte de toate, Alana și 
Steph sunt prietenele lui Cooper. Ar fi dreptul meu să le detest 
pentru rolul lor în șarada asta, dar, pe de altă parte, înțeleg că au 
fost prinse la mijloc. Ar fi trebuit să-mi spună adevărul, normal! 
Dar Cooper le-a pus să jure c-o să păstreze secretul. Au simțit 
nevoia să-l acopere. 

Dacă cineva merită să poarte toată povara vinei, Cooper e ăla. 

— Ne simţim foarte aiurea, spune Steph. A fost nasol ce ţi-am 
făcut. 

— Așa-i! o aprob. 

— Ne pare rău, Mac! Mie îmi pare rău. 

Se întinde șovăielnic și mă strânge de braț. 

— Dacă ai nevoie de un loc unde să stai, poți să rămâi la noi, 
în camera noastră liberă, bine? Nu doar pentru că îți suntem 
datoare, ci și pentru că ești cu adevărat de treabă, iar eu... noi — îi 
aruncă o privire Alanei — te considerăm o prietenă bună. 

În ciuda situaţiei stânjenitoare, să rămân aici e cea mai bună 
alegere, până găsesc o soluție permanentă. În plus, Daisy deja se 
simte ca acasă. 

— Şi nu vom discuta despre Cooper decât dacă vrei tu, pro- 
mite Alana. Deși, dacă te consolează, e distrus după tot ce s-a 
întâmplat. Evan spune că a stat pe plajă toată noaptea, în frig, cu 
ochii în gol. 

Mă încrunt. 

— Ar trebui să-mi pară rău pentru el? 

Steph râde jenată. 

— Păi, nu. Ai tot dreptul să fii nervoasă. Aș fi total de acord 
cu tine dacă ai alege să-i incendiezi camioneta. 

— Planul de răzbunare a fost așa o tâmpenie, intervine Alana. 
Dar Cooper nu a mințit când a zis că te place. l-am spus amân- 
două că nu e nevoie să se prefacă îndrăgostit de tine, așa că la faza 
asta nu te-a mințit. 

— Şi chiar îi pare rău, spune Steph. Știe că a greșit. 

Aştept câteva secunde. Se pare că și-au încheiat discursul. 
Bun! Acum putem trasa niște limite. 

— Îmi dau seama că voi două sunteți prinse între ciocan și 
nicovală. E nasol. Hai să stabilim o regulă: n-o să mă port ciudat 
când cineva îi va pronunța numele și nici n-o să mă plâng de el în 
fața voastră, iar voi n-o să-i ţineţi partea. Batem palma? 

Steph îmi zâmbește cu tristețe. 

— OK. 

Ceva mai târziu, seara, mi-am dat voie să plâng singură, în 
întuneric. Mi-am îngăduit să simt durere și furie. M-au sfâșiat. Și 
apoi le-am pus la o parte, le-am îngropat adânc. Mă trezesc de dimi- 
neață și-mi aduc aminte că viața nu se reduce la Cooper Hartley. 
De un an întreg mă tot plâng de lucrurile care — pasămite — mă 
împiedică să mă concentrez asupra afacerii mele. Acum nu mă 
mai oprește nimic. Am mai mult timp la dispoziție să muncesc 
pentru website-urile mele și pentru hotel. E timpul să mă adun. 

S-o ia dracu’ de dragoste! Treci la treabă! 


43. 


Cooper 


— Hei, Coop, eşti aici? 

— Sunt în spate. 

Heidi mă găsește în atelierul meu, unde mă ascund de șase 
ore. Curg comenzile pentru piese noi de mobilier, prin interme- 
diul site-ului pe care Mac l-a făcut pentru mine. A rugat pe cineva 
care a lucrat la aplicațiile ei să-l construiască, iar unul dintre oame- 
nii ei de la marketing a creat un cont de publicitate pentru pagina 
mea de Facebook. Uite încă un mod în care Mac mi-a schimbat 
viața în bine! Comenzile sosesc atât de repede, încât nu mai pri- 
didesc cu treaba. Când nu sunt pe șantier, cu Levi, vin aici și 
muncesc pe brânci la piese de mobilier. Numai asta mă mai ține 
în viață. 

Dau scurt din cap, în semn de salut. Lucrez la o bucată de stejar, 
pe care o transform într-un picior de scaun. În ultima vreme, 
mișcările repetitive, lungi și line mă ajută să nu-mi pierd mințile. 

Heidi se așază pe masa mea de lucru. 

— De ce arată veranda ta ca o firmă de pompe funebre? 

— Mac îmi restituie toate cadourile pe care i le trimit. 

Se împlinesc două săptămâni de când tot încerc să-i trimit flori, 
coșuri-cadou și alte nimicuri. Însă toate ajung înapoi, pe veranda 
mea. 

La început, i le trimiteam la hotel. Știu că se duce în fiecare zi 
să verifice munca începută de una dintre echipele lui Levi. Am 
bătut-o la cap pe Steph până mi-a zis că Mac locuiește cu ele. 
Am crezut că o s-o conving măcar pe una dintre ele să accepte 
cadourile, dar n-am avut noroc. 

Înverșunarea cu care fata asta îmi refuză scuzele e ridicolă. 
A luat cu ea chiar și câinele nostru. Încă mă trezesc în toiul nopții 
crezând c-o aud pe Daisy lătrând. Mă întorc pe partea cealaltă și 
o întreb pe Mac dacă a scos-o la plimbare, însă în secunda urmă- 
toare îmi aduc aminte că niciuna dintre ele nu e aici, cu mine. 

La naiba! Mi-e dor de fetele mele. Simt că-mi pierd mințile. 

— Deci acum știi în ce punct aţi ajuns, comentează musafira 
mea. 

Heidi desenează o față tristă în grămada de rumeguș. 

— Nu că ar conta, dar știi că ţi-am zis... 

— Heidi, îţi jur că, dacă termini propoziţia, ai face bine să nu 
mai calci pe aici! 

— Ce naiba e cu tine, Cooper? 

Apăs prea mult pe daltă, iar lemnul crapă. O despicătură 
uriașă apare în piciorul de scaun. La dracu”! Arunc dalta. Alunecă 
pe podea, până în celălalt capăt al garajului. 

— Ți s-a îndeplinit dorinţa. Așa e, Heidi? Mac nu mai vrea 
să-mi vorbească. Ai venit aici ca să-mi râzi în nas? Mai scutește-mă! 

— Crezi că eu ţi-am făcut asta? 

— Știu că tu mi-ai făcut asta. 

— Doamne, Cooper! Ești atât de nesimțit! 

Cu obrajii roșii de nervi, Heidi îmi aruncă în față un pumn de 
rumeguș. 


-357- 


ELLE KENNEDY 


Scutur nervos din cap și-mi dau pe față cu apa din sticla pe care 
o am lângă mine. Scuip așchiile minuscule care mi s-au strecurat 
în gură. Mă uit precaut la Heidi. Se plimbă de colo colo prin garaj. 

— Te-am avertizat că e o idee proastă, spune ea, nervoasă. 
i-am zis că e aiurea să te joci cu sentimentele altora. Dar nu 
m-ai ascultat. Ţi-ai zis: „Heidi e geloasă”. Am dreptate? Nu asta 
ai crezut? 

O urmă de vinovăţie mă înțeapă în piept. Da, exact asta am 
crezut atunci când Heidi s-a împotrivit planului de răzbunare 
ticluit de Evan. 

— Îmi pare rău că s-a dus naibii tot! Știam că așa o să se în- 
tâmple, rostește ea apăsat, împungând aerul cu un arătător. Dar 
nu da vina pe mine! 

Îmi îndrept și eu arătătorul spre ea. 

— A, deci tu n-ai nicio vină! Ai făcut-o pe Mac să se simtă 
groaznic în fiecare secundă în care era prin preajmă, până când ai 
găsit momentul potrivit s-o înlături. 

— Tipa a tras cu urechea. Dacă iei decizii proaste, suporţi 
consecințele. 

Mi s-a luat de atitudinea ei! Șase luni am tot zâmbit și am 
tolerat-o, dar acum am ajuns la limită. 

— Din prima clipă când ai aflat că eu și Mac suntem împre- 
ună, ai zis răspicat că o urăști. i-am cerut, în calitate de prieten, 
să-mi faci o favoare. În schimb, m-ai înjunghiat pe la spate. Cre- 
deam că suntem mai apropiați de-atât. 

Heidi aruncă un aparat de șlefuit spre capul meu. Reușesc să-l 
prind înainte să mă lovească în față. 

— Mai lasă-mă cu prostiile astea despre loialitate! se răstește 
ea. Nu ai făcut decât să-ți baţi joc de mine. Cine apărea la ușa 
mea beat și excitat? După, ai zis că eu mă țin de capul tău! 

Heidi face înconjurul mesei. E mult prea aproape de daltă și 
de ciocan. Poate îi vine vreo idee... 

— Da, recunosc! Coop, îmi pare rău, am făcut greșeala de a 
mă îndrăgosti de tine. Nu-mi aduc aminte să-mi fi spus că între 
noi nu e nimic. Nu-mi aduc aminte de nicio conversație în care 
mi-ai zis că e vorba doar de sex. Brusc, ai început să mă ocolești, 
și cu asta s-a încheiat totul. 

Şovăi. Mă forțez să-mi aduc aminte de evenimentele din vară. 
Amintirile mele sunt cam neclare. Nici măcar nu știu cum am 
ajuns să mă culc cu ea. Nu îmi amintesc să ne fi întâlnit ca să 
vorbim despre situație. Nu am vorbit despre relația dintre noi. Nu 
am purtat nicio discuție în care să stabilim câteva reguli de bază. 
Eu doar... mi-am dat cu presupusul. 

Pălesc și simt cum vinovăția îmi întoarce stomacul pe dos. În 
clipa asta, îmi dau seama că eu am fost nesimțitul. 

Stau cât mai departe de ea, pentru că nu pot garanta că n-o să 
mă atace iar. 

— N-am știut că asta simți, recunosc eu. Credeam că amândoi 
vrem același lucru. Da, m-am simțit încolțit și am ales calea ușoară. 
N-am vrut să ne simțim stânjeniți unul în prezența celuilalt. 

Heidi oftează și se așază pe un scaun. 

— M-ai făcut să mă simt ca o târfă. Nici măcar ca prietenă nu 
am însemnat mare lucru pentru tine. Chiar m-a durut, Coop. 
M-am supărat foarte rău pe tine. 

Heidi m-a susținut mereu. Dar am fost atât de egoist, că nu 
m-am gândit nici măcar o secundă că i-am greșit cu ceva. 

— Vino aici! 

Întind braţele spre ea. 

Se apropie și mă lasă s-o îmbrățișez. Mă înghiontește în coaste, 
apoi mă îmbrățișează și ea. 

— Îmi pare rău, Heidi. N-am vrut să te rănesc. Dacă vreun alt 
tip s-ar fi purtat cu tine așa cum m-am purtat eu, ar fi fost vai 
și-amar de el. Nu a fost deloc OK ce ţi-am făcut. 

Când se uită la mine, văd că are lacrimi în ochi. Le șterge 
rapid și spune: 

— Da, și mie îmi pare rău. Ar fi trebuit să mă port ca un adult 
și să te las în pace, nu să mă răzbun pe iubita ta. 

Draga de Heidi! Niciodată nu poți fi sigur de ceea ce urmează 
să spună. Nu mă mai surprinde nimic la ea. 

O mai strâng o dată în braţe. 

— Deci ne-am împăcat? 

Ridică din umeri. 

— Mda. 

— Dacă simți nevoia să mă mai milogesc de tine ca să mă 
ieri, spune-mi! În ultimele două săptămâni, am devenit destul de 
priceput la milogeală. 

Fac și eu haz de necaz. 

Heidi zâmbește. 

— Sigur, te mai las să te milogești de mine. Nu poți să te com- 
porți ca un nemernic, iar apoi să te aștepți să scapi basma curată. 

Mă crispez. 

— Dumnezeule, nu! Nu mă lăsa să scap basma curată! spun 
eu, oftând. Tocmai mi-am dat seama de ceva. M-am comportat 
cu tine de zici că-s Evan. 

Heidi începe să râdă incontrolabil. 

— O, Doamne! Ai dreptate, îngaimă ea printre hohote. 

Când își recapătă calmul, obrajii ei sunt uzi de lacrimi de la 
atâta râs. Îmi zâmbeşte și zice: 

— Simt că aproape te-am pedepsit destul. 


O ştiu pe Heidi. Sunt sigur că o să ne împăcăm, mai ales după 
discuția noastră din garaj. Mi-e mai greu să îndrept lucrurile cu 
Mac, a cărei hotărâre de a mă ignora a depășit chiar și cele mai 
pesimiste așteptări ale mele. Au trecut trei săptămâni, iar fata asta 
încăpățânată încă se comportă de parcă n-aş exista. 

I-am lăsat zeci de mesaje vocale. Nu că mi-ar răspunde, dar eu 
tot sper c-o va face, într-o bună zi. 

“Tocmai i-am trimis un mesaj — Te rog, te rog, sună-mă —, 
când Levi ne sună pe mine și pe Evan, rugându-ne să ne întâlnim 
cu el la biroul avocatului său, pe Main Street. De curând, a pomenit 
despre modificarea testamentului său. Cred că despre asta e 
vorba. Dar când ajungem acolo, ne lasă cu gura căscată. 

După ce suntem conduși într-o sală de conferințe și luăm loc, 
Levi ne întinde un mic teanc de documente. 

— Pentru voi, băieți. 

— Ce-s astea? îl întreb. 

— Aruncați o privire! 

Mă uit repede pe documente. Fac ochii mari când văd cuvin- 
tele Hartley & Fiii. 

— Levi, ce-i asta? 

Evan trage foile spre el, ca să se uite mai atent. 

— Reorganizez compania, ne explică Levi, împingând două 
pixuri spre noi. Coop, dacă te interesează, putem să facem în așa 
fel încât noua ta afacere cu mobilă să facă parte din compania 
Hartley & Fiii. 

— Stai! intervine Evan, după ce citește mai bine contractul. 
Vrei să ne faci coproprietari? 

Levi aprobă din cap, cu un zâmbet rezervat. 

— Parteneri egali. 

Rămân fără cuvinte. Uimit. Nu m-am gândit în vecii vecilor 
că se va întâmpla asta. 

— Nu înțeleg. Ce ţi-a venit? 

Levi își drege glasul și îi aruncă avocatului său o privire cu 
subînțeles. Omul se ridică și iese din încăpere, oferindu-ne puțină 
intimitate. 

— În ziua în care Shelley a plecat definitiv din oraș, când am 
trecut pe la voi, să văd ce faceți... 

Levi se oprește, își drege glasul. 

— Ce mi-aţi spus voi, băieți, m-a impresionat. Cum că acum 
sunteți singuri. Că vă simțiți de parcă ați fi orfani. La drept vor- 
bind, v-am considerat dintotdeauna fiii mei. 

Levi nu a fost niciodată căsătorit și nici nu are copii. Abia 
când eu și Evan eram în liceu ne-am dat seama că Tim, prietenul 
şi colegul de apartament al lui Levi, îi este, de fapt, iubit. Sunt 
împreună de când mă știu. Niciodată nu aduc vorba despre asta. 
Acel Avalon Bay în care a crescut Levi era total diferit de cel din 
prezent, deci îl înțeleg. Preferă să aibă o viață personală discretă, 
iar noi am încercat să-i respectăm decizia. 

— M-am gândit să punem toată tărășenia pe hârtie, spune el, 
înghițind în sec și foindu-se pe scaun. Dacă sunteți și voi de acord, 
bineînțeles. Vreau să mă asigur că voi, băieți, veți avea o moștenire 
de care să fiți mândri. 

Mă holbez la el. Uau! 

Nimeni nu a mai investit în noi până acum. În timp ce eu și 
Evan creșteam, toți ziceau că n-o să avem niciun viitor. Că vom 
ajunge ca părinții noștri. Beţivi. Îngropați în datorii. Needucaţi. 
Toți așteptau ziua în care ar fi putut să spună: Vezi? Stiam eu! Dar 
Levi nu s-a purtat așa. Poate fiindcă suntem rude; dar mai ales 
pentru că e un om bun. A considerat că merităm să ne protejeze. 
A știut că, dacă ni se dă o șansă, un dram de ajutor, vom fi OK. 
Poate puţin zăpăciți, dar OK. 

— Deci ce ziceți? zice Levi. 

Fratele meu nu stă pe gânduri. la un pix. 

— Bineînţeles că vrem! 

Vocea lui Evan se frânge. Și el e la fel de emoționat ca mine. 

Știu că unchiul nostru ține la noi și că nu ne-ar dezamăgi 
niciodată, dar asta ce se petrece acum e peste așteptările mele. Ne 
oferă un viitor adevărat. Un punct de start. Eu și Evan avem 
senzația că, în sfârșit, ne-am găsit locul pe lumea asta. Că avem 
ceva care n-o să se ducă de râpă. 

Evan mâzgălește o semnătură în josul paginii. Se ridică, îi 
strânge mâna lui Levi și îl îmbrățișează. 

— Mulţumim, unchiule Levi! Promitem că nu te vom 
dezamăgi. 

Tonul lui e serios — deloc caracteristic lui Evan. 

Semnez și eu. Mă ridic să-l iau în braţe pe noul nostru parte- 
ner de afaceri. 

— Nu știu dacă-ți pot mulțumi îndeajuns, îi spun. Înseamnă 
enorm pentru noi! 

— Nu-mi mulțumiți încă! 

Levi zâmbește ironic. 

— Sunteţi proprietari de afacere. Deci va trebui să vă treziți 
dimineața devreme și să plecați de la muncă noaptea târziu. Aveţi 
multe de învăţat. 

— Abia aștept! îi răspund cu sinceritate. 

— Bun! Primul lucru pe care trebuie să-l facem e să-l trimi- 
tem pe unul dintre voi să conducă echipa de demolări care 
lucrează la hotelul lui Mackenzie. Așa, aș avea timp să mă con- 
centrez pe restaurantul Sanderson. 

Tresar. Mă doare să-i aud numele. 

— Cel mai bine ar fi să-l trimitem pe Evan. Nu cred că Mac e 
pregătită să mă vadă pe șantier în fiecare zi. 

Levi se încruntă. 

— Încă nu v-aţi împăcat? 

— Nu-mi răspunde la telefon, nici nu-mi acceptă cadourile. 

— Cadouri? repetă unchiu-miu, amuzat. 

Fratele meu începe să povestească. Îi face mare plăcere să-i 
spună unchiului nostru despre florile pe care i le-am trimis lui 
Mac, despre numeroasele cutii de bomboane în formă de inimă, 
despre coșurile arhipline. 

— A trimis atât de multe coșuri, că e de-a dreptul dezgustă- 
tor, subliniază Evan. 

Levi râde ușor: 

— Şi toate astea, în zadar! Băiete, nu poți recuceri o fată cu 
dulciuri și flori. 

Mă simt frustrat. 

— Nu? Atunci ce să fac? Cum o conving să stea de vorbă cu 
mine? 

Levi mă bate pe umăr și zice: 

— E ușor. Trebuie să faci un gest măreț. 


44. 


Mackenzie 


În drum spre casă, mă opresc să iau mâncare la pachet, de la 
restaurantul chinezesc preferat al lui Steph și al Alanei. Au trecut 
câteva săptămâni de când muncitorii lui Levi au început să scape 
de toate covoarele vechi și de pereții din rigips. Au aruncat mobi- 
lierul, accesoriile deteriorate și orice alt obiect care nu poate fi 
refolosit. Înăuntru, locul este aproape de nerecunoscut. 

O pânză albă. 

Deja mă gândesc cum să decorez. 

Am de gând să păstrez aspectul original cât mai mult posibil, 
dar să mai și schimb pe ici, pe colo. Vreau ca locul să pară mai 
primitor, să-l modernizez. Să-l înveselesc cu lumină naturală și 
verdeață. Să emane o atmosferă de lux, dar într-un mod relaxat. 
Arhitectul pe care l-am angajat s-a săturat să-l bombardez cu 
apeluri și e-mailuri care tot modifică planurile. Sunt sigură c-o să 
mă mai potolesc de îndată ce vom începe noua construcție. Vreau 
să fie perfect. Până la urmă, vorbim despre viitoarea mea moște- 
nire. Cu ceva noroc, hotelul va rezista încă cincizeci de ani. 

Parchez pe alee SUV-ul pe care mi l-am cumpărat săptămâna 
trecută. Am cedat, în sfârșit, și mi-am luat o mașină, după ce 

mi-am dat seama că nu-mi pot petrece restul zilelor în orașul ăsta 
călătorind cu taxiuri și cu Uber. 
După ce opresc motorul, primesc un mesaj de la maică-mea. 


Mama: Mackenzie, îţi trimit numele proiectantului meu, aşa cum 
ti-am promis. Dacă insiști să continui cu micul tău proiect, atunci 
fă-o ca la carte! 


Râsul meu răsună în interiorul mașinii. Dat fiind că e vorba 
de mama, mesajul ăsta e cel mai apropiat lucru de o aprobare 
adevărată. După luni în care nu am vorbit deloc cu ai mei, i-am 
contactat, la o săptămână după ce m-am mutat de la Cooper. De 
vină a fost starea mea emoțională. În ciuda personalităților domi- 
natoare și condescendente, tot părinții mei sunt. Singurele rude 
pe care le am. Mi-am luat inima în dinți și am întins o ramură de 
măslin. Spre surprinderea mea, au acceptat-o. 

Acum câteva zile, au și venit la hotel. Au stat cam zece minute. 
Destul cât tata să se strâmbe și mama să-mi țină un discurs des- 
pre modelele în dungi. Nu se poate spune că s-au bucurat de noul 
meu proiect, dar măcar au încercat. A fost un pas înainte către o 
relație normală. 

Îi trimit un mesaj scurt: 


Eu: Multumesc, mamă! ÎI sun mâine. 

Mama: Dacă ai nevoie de încă o părere, după ce începi să decorezi, 
sun-o pe Stacey. O să-ţi facă o programare în calendarul meu, 
dacă îmi rămâne timp. 


Îmi dau ochii peste cap. Evident, replica asta e în stilul lui 
Annabeth Cabot. 

Când ajung la ușă, colocatarele mele se năpustesc la mine 
şi-mi smulg din mâini pungile cu mâncare. Punem masa și începem 
să mâncăm. Steph pornește televizorul. Se difuzează maratonul 

de emisiuni cu investigații paranormale. Șase ore încheiate, niște 
bărbați în toată firea aleargă printr-un mall abandonat, țipând 
atunci când vreun șobolan nimerește peste o ceașcă rătăcită. În 
fine... Dacă asta îi place ei... 

— Ce ziceai că ți s-a întâmplat la muncă? se interesează Alana. 

Steph își agită bețișoarele de-ai zice că e dirijoare de orchestră. 

— A, da! Caitlyn i-a zis lui Manny că fosta lui iubită a postat 
pe BoyfriendFails.com ceva despre el. Și acum toată lumea 
vorbește despre asta la bar, încheie ea, cu un rânjet. 

— Cum de s-au prins că în postare se vorbește despre el? 
întreabă Alana. l 

— Toți eram acolo când s-a întâmplat. Ca să vă zic pe scurt: 
Manny a cunoscut o fată la bar, luna trecută, și s-a culcat cu ea. 
Câteva zile mai târziu, o vede iar și o invită la o întâlnire. Erau 
împreună de câteva săptămâni când ne-am hotărât să mergem la 
bowling. Cică Manny a strigat-o pe alt nume. Nu știu cum de-a 
reușit să nu o strige pe nume până atunci. S-a dovedit că, în prima 
noapte, se culcase cu sora mai mare a iubitei lui, apoi o întâlnise 
pe sora mai mică, și le-a încurcat numele. 

— Au! 

Ori de câte ori mă gândesc că le-am auzit pe toate, apare ceva 
nou. 

— Așa... Și ajungem la întâmplările din seara asta. Caitlyn îi 
arată lui Manny postarea de pe BoyfriendFails.com, când un 
adolescent intră în bar și vine direct la tejghea. E în toiul prânzu- 
lui, deci suntem destul de ocupați. Puștiul îi strigă ceva lui Manny 
în spaniolă, apoi înșfacă băutura unui tip, o răstoarnă pe tejghea 
și aruncă un chibrit. 

— O, Doamne! Manny e teafăr? exclam. 

Steph flutură din mână. 

— Da, da! E bine. Joe știe cum să reacționeze în situații de-astea. 

Ăsta e motivul pentru care, după ce au început să curgă banii, 
unul dintre primele lucruri pe care le-am făcut a fost să angajez 

un avocat care să compună o declarație de declinare a răspunderii, 
pentru site-ul meu. 

— Băiatul vede că tejgheaua nu ia foc, așa că se enervează și 
sare peste ea, continuă Steph. E înalt de vreun metru și douăzeci, 
sigur nu are mai mult de cincisprezece ani. Nu e prima dată când 
Manny e fugărit. În viaţa mea nu l-am văzut mișcându-se atât de 
repede. 

Alana chicotește. 

— Așa... Deci Manny iese rapid de după tejghea. Puştiul se 
aruncă peste mese. Încearcă să-l lovească cu un scaun. Daryl îl ia 
cu forța și-l azvârle afară. Apoi baricadează ușile. Într-un sfârșit, 
puştiul se dă bătut și pleacă. Manny a ieșit prin spate, spune 
Steph, izbucnind în râs. E fratele mai mic al celor două fete. 
Venise să-l bată pe Manny. A fost adorabil. 

— Bravo lui! comentez, încercând să nu mă înec cu mâncarea. 

— Așa am zis și eu! 

Înghit o bucăţică din puiul cu lămâie și mă întind după o doză 
de Cola Zero. 

— Că tot veni vorba de foști iubiți înverșunați, azi m-am în- 
tâlnit cu Preston, când luam prânzul cu Bonnie, în campus. 

Steph ridică o sprânceană. 

— Și cum a fost? 

— Nu prea rău, recunosc eu. Era cu noua lui iubită. Genul de 
fată drăguță, studentă la Garnet, al cărei tată administrează un fond 
de investiții și a cărei mamă a moștenit o avere de pe urma vânzării 
de ventilatoare electrice. Sunt împreună de vreo două luni. 

Alana se strâmbă: 

— Săraca fată! 

Ridic din umeri. 

— Din câte am văzut, îl idolatrizează pe Preston. Cred că 
Pres exact asta vrea. O tipă care să-i zâmbească și să-i mulțumească 
pentru că el ia toate deciziile. Dacă sunt fericiți, cine sunt eu să-i 
judec? 

— Hei, ați văzut asta? 

Alana bagă în gură ultimul rulou, apoi își șterge degetele de 
sos și îmi întinde telefonul ei. 

— Uite! Azi a apărut! 

Văd o nouă postare pe BoyfriendFails.com. Spre deosebire de 
celelalte, asta începe cu un avertisment. Nu e un mesaj de la vreo fată 
supărată care își bârfește sub anonimat fostul iubit. Aceasta a fost 
scrisă de un iubit care își mărturisește greșelile în fața întregii lumi. 


Eu sunt 4BoyfriendFail 


Aţi citit bine. Eu sunt iubitul care a dat-o în bară. Rău de 
tot. Am greșit față de fata pe care o iubesc, față de relaţia 
noastră, față de mine însumi. 


Ridic ochii din ecran și îi arunc Alanei o privire suspicioasă. 
Ș P 
Se preface că e foarte atentă la mâncarea ei. 


Am stricat cel mai bun lucru care mi s-a întâmplat vreo- 
dată. Am lăsat-o pe fata visurilor mele să-mi scape printre 
degete, pentru că am fost un nemernic egoist. În seara în 
care am cunoscut-o, mă gândeam doar la răzbunare. Mă 
certasem cu iubitul ei. Voiam să-l pedepsesc pentru că 
m-a făcut să-mi pierd slujba, pentru că mi-a stârnit nesi- 
guranţa în legătură cu faptul că sunt doar un tip ratat, fără 
perspective, blocat în orașul! ăsta. 

Dar apoi am cunoscut-o, și ceva s-a întâmplat. M-a 
inspirat. Mi-a arătat că persoana mea nu se reduce la 
ancora care mă îngreunează. M-a făcut să cred că sunt 
capabil de lucruri măreţe. 

A avut dreptate, dar nu în totalitate. Nu vreau lucruri 
măreţe, nu vreau un viitor strălucit, dacă ea nu e aici, să se 
bucure împreună cu mine. 


Simt un gol în stomac. E un mesaj drăguţ și sincer. Mi-au 
amorțit degetele și ochii mă ustură. 

Sunt conștient că nu e obligată să-mi acorde o a doua 
șansă. Nu-mi datorează nimic. Dar tot am s-o rog. 

Mai dă-mi o șansă, prințesă! Dacă ești de acord, îţi pro- 
mit că n-o să te mai mint în viața mea. Te voi prețui mai 
mult, așa cum meriţi. Și nu voi uita niciodată că eşti o 
comoară. 


Când termin de citit, abia dacă mai disting cuvintele. Vederea 
mea e încețoșată de lacrimi. Tipul încheie mesajul cu rugămintea 
de a mă întâlni cu el, sâmbătă, la ora șase, în locul de unde am 
salvat câinele nostru. 

— La naiba! mormăi eu, când pun telefonul pe masă. Fetelor, 
credeam că am încheiat o înțelegere. 

Alana îmi dă un șerveţel, ca să-mi șterg lacrimile. 

— Am încheiat, dar el e varză, iar tu te simți groaznic. Nici- 
unul dintre voi nu poate să-și vadă de viață. Îmi pare rău că a 
trebuit să acționez pe la spatele tău. Haide! Ce te costă să vezi ce 
are de spus? 

— Nu mă simt groaznic, mă apăr eu. Și îmi văd de viața mea. 

Steph îmi aruncă o privire care mă contrazice. 

— Nu vrei să priveşti adevărul în față, mă corectează Alana. O 
persoană care și-a revenit după o despărțire nu stă zece ore la 
hotel și alte cinci în camera ei, navigând pe internet, așa cum faci tu. 

Recunosc că mi-a fost greu. Și ce-i cu asta? Când totul scapă 
de sub control, să mă concentrez asupra muncii mă ajută. E o 
distragere și, totodată, cel mai eficient mod de a nu mă gândi la 
Cooper. 

E greu să-ți revii după o relație cu un tip ca el. Nu trece nicio 
zi fără să mă trezesc așteptându-mă să-i simt brațul în jurul meu. 
De zece ori pe zi, îmi vine să-i trimit un mesaj cu o glumă sau cu 
noutăți interesante despre hotel; și apoi îmi amintesc că nu mai e 
al meu. Daisy încă îl caută prin casă, amușinând peste tot. 

Fără el, nu prea mă simt în largul meu în orașul ăsta. 

Dar asta nu schimbă faptul că m-a mințit de mai multe ori. 
Mi-a răpit dreptul de a lua propriile decizii. M-a păcălit, și nu 
pot să-l iert atât de ușor. Dacă nici măcar eu nu mă pot respecta, 
nimeni nu o va face. 

— Du-te să te întâlnești cu el! mă îndeamnă Alana. Vezi ce 
are de zis. Și apoi alege cu inima. Ce se poate întâmpla rău? 

Ce se poate întâmpla? Stricăciuni ireparabile. Ar apărea o 
fisură în digul care mă apără de neliniștea copleșitoare. Când am 
plecat de acasă de la Cooper, am ridicat ziduri trainice în jurul 
meu. Nu am fost concepută să-mi deschid și să-mi închid inima 
la nesfârșit. Mai mult decât orice, mă tem că, dacă merg să-l văd, 
voi simți pentru totdeauna o durere teribilă. Mă tem că, dacă îl 
iert, o să am parte de suferință. N-o să scap teafără dacă va trebui 
să-l părăsesc pe Cooper Hartley a doua oară. 

S-ar putea să nu supraviețuiesc. 


Cooper 


E ora șapte fix. 

Ce bou sunt! Ar fi trebuit să mă îmbrac mai frumos și să-i fi 
luat niște flori. Toată după-amiaza m-am plimbat prin casă, încer- 
când să nu mă stresez, dar am luat-o razna de tot. Am ieșit din 
casă în pantaloni trei sferturi și într-un tricou. Arăt ca un vaga- 
bond care îi cere unei femei uimitoare să-l ierte că a fost un 
nemernic încă din ziua în care s-au cunoscut. 

Ce naiba caut aici? 

Alana mi-a spus că i-a arătat lui Mac postarea pe care am 
scris-o, dar nu mi-a zis multe despre reacția ei, cu excepția faptu- 
lui că nu a aruncat telefonul pe geam. Acum e ora șapte. Cu fie- 
care minut care trece, speranța mea se risipește tot mai mult. Am 
crezut că planul ăsta o să funcționeze: Mac o să se convingă că-s 
sincer și serios, și normal că mă va ierta. 

Însă planul e o prostie. De ce mi-oi fi închipuit că e romantic 
să fac confesiuni pe o pagină de internet pe care Mac a creat-o ca 
să râdă de fraierii ca mine? Sunt o glumă proastă. Poate că, dacă 
m-aș fi dus după ea în noaptea aia, la petrecere, nu aș fi stat aici, 
cu pescărușii care îmi dau târcoale, gata să mă atace. 

E șapte și un sfert. 

Nu vine. 

Poate că n-ar fi trebuit să mă aștept c-o s-o recuceresc cu un 
gest măreț, dar nici nu m-am gândit că mă va ignora complet. 
Simt că nu mai pot să respir, de parcă m-a lovit cineva în coșul 
pieptului. Luminile de pe promenadă se aprind pe măsură ce soa- 
rele dispare în spatele orașului. 

Chiar nu vine! 

Îmi accept soarta. Mă întorc spre casă. Deodată, văd o siluetă 
singuratică. Se îndreaptă spre mine. 

Când îmi dau seama că Mac se apropie de mine, întru în 
panică. E la zece metri distanță. Arată uluitor. Corpul ei zvelt e 
acoperit de o rochie albastră, până la glezne, cu un decolteu adânc, 
în V. Nu am uitat nici măcar un singur pistrui de pe fața ei sau 
faptul că ochii ei au puncte mici, albastre, în profunzimea lor 
verde. Îmi aduc aminte de buzele ei când îmi rostește numele. 
S-o văd din nou mă răscolește. 

— Nu credeam că o să vii, îi spun, încercând să-mi păstrez calmul. 

Deși îmi doresc cu disperare s-o mai iau în brațe o dată, nu 
vreau să o sperii. 

— A fost cât pe ce să nu vin, zice Mac. 

Se oprește la mică distanță de mine. Mi se pare că acești câțiva 
pași care ne despart sunt de nedepășit. E de-a dreptul ciudat: în 
clipa asta, o pot citi mai puţin decât prima dată când ne-am 
întâlnit. E de nepătruns. 

Mă pierd în amintiri despre noi doi. Mac nu mai are răbdare. 

— Deci... ce voiai să-mi spui? mă întreabă. 

Zile întregi mi-am repetat discursul, însă acum, când suntem 
unul în fața celuilalt, tot ce am plănuit să-i zic îmi par clișee 
prostești. Simt că mor. 

— O să sune aiurea indiferent cum o să mă exprim, așa că o 
s-o zic pe șleau. 

Inspir adânc. Acum ori niciodată, dobitocule! 


-373- 


ELLE KENNEDY 


— Îmi pare foarte rău că mi-a fost prea frică să-ți spun adevă- 
rul. Am fost egoist și prost, și ai tot dreptul să mă urăști. Am avut 
destul timp la dispoziție ca să mă gândesc cum să te conving 
că-mi pare rău și să-ți dau motive să mă primeşti înapoi. Sincer, 
nu am găsit niciun motiv întemeiat. 

Mac își ferește privirea. Îmi dau seama că toate vorbele mele 
capătă un înțeles greșit, dar nu le pot împiedica să se reverse. 

— Mac, știu că am greșit. Am distrus toată încrederea pe care 
ai avut-o în mine. Te-am trădat. Am fost neglijent cu un lucru 
foarte prețios. Dar, Mac, fir-ar să fie! Sunt atât de îndrăgostit de 
tine! Mă distruge gândul că ești de neatins pentru mine, când 
sunt convins că te-aș putea face din nou fericită, dacă m-ai lăsa. 
M-am purtat ca un idiot, și tot am vrut să mă iubești. Nu e corect. 
Ar trebui să sufăr pentru că te-am rănit. Să știi că sufăr al naibii 
de tare. Te implor să-mi curmi suferința! Nu știu cum să trăiesc 
fără tine. 

Rămân fără suflare. Mac se șterge la ochi. Mă abțin din răspu- 
teri să o iau în braţe. Trec secunde bune, iar eu încă aștept să răs- 
pundă. Însă nu scoate niciun sunet. Se lasă o tăcere rece, copleșitoare. 

Presimt că vrea să plece. 

— Vreau să-ți arăt ceva, Mac. Te plimbi puţin cu mine? 

Nu se urnește. 

— Ce vrei să-mi arăţi? 

— Nu e departe de-aici. Te rog! O să ajungem în câteva minute. 

Se gândește la propunerea mea. Încep să-mi pierd curajul. 

Apoi încuviințează din cap. 

Dau s-o iau de mână, dar ea se ferește. 

Pășim pe plajă. O conduc în fața hotelului ei. În continuare, 
clădirea e în paragină. Molozul a fost curățat. Pe ceea ce a mai 
rămas din verandă, două balansoare stau cu fața spre apă. Lumâ- 
nări pâlpâitoare stau aliniate pe balustradă. 

Priveliștea îi taie respirația. Se întoarce spre mine și șoptește: 

— Ce-i asta? 

— Prima dată când m-ai adus aici, mi-ai spus că ţi-ai imagi- 
nat clienții așezați în balansoare, bând vin și privind valurile. 

Se uită la mine. Mii de luminiţe sclipesc în jurul nostru. 

— Nu pot să cred că ai ținut minte! 

— Îmi amintesc fiecare cuvânt pe care mi l-ai zis vreodată. 

Se uită iar la verandă. Simt că se înmoaie. Corpul ei nu mai e 
la fel de rigid. 

— Mac, atunci când mă gândesc la viitorul meu, mă văd bă- 
trân și cărunt, stând în balansoar, pe verandă. lar tu ești lângă 
mine. Ăsta e visul meu. 

Înainte s-o întâlnesc, nici măcar nu mă oboseam să mă gân- 
desc la viața mea peste cinci ani, fiindcă perspectiva nu era plă- 
cută. Îmi închipuiam că o să trăiesc de pe o zi pe alta, cerând 
minimul necesar de la viață. Nu m-am gândit niciodată că va 
exista cineva suficient de nebun încât să mă iubească. Mac m-a 
iubit, iar eu am alungat-o. 

Vorbesc cu glas sugrumat de emoție: 

— Nu pot să-ți garantez că n-o să mai greșesc. Nu știu cum 
funcționează relațiile adevărate. Uneori, sunt prea egoist. Dar 
promit că voi încerca să fiu bărbatul pe care îl meriți, mă voi stră- 
dui să devin cineva de care să fii mândră. Și nu te voi mai minți 
niciodată! Te rog, Mac, vino acasă! Nu știu cine sunt, dacă nu-mi 
dai voie să te iubesc. 

Se uită la picioarele ei, frământându-și mâinile. Cu cât tace 
mai mult, cu atât mă pregătesc pentru ce e mai rău. 

În cele din urmă, trage aer în piept şi spune: 

— Mi-ai frânt inima. În viața mea nu m-am simțit atât de 
rănită. Nu pot să trec atât de ușor peste asta, Cooper. 

— Înţeleg. 

Inima mi-a luat-o la goană. Dacă nu mă iartă, o să cad în 
genunchi, la picioarele ei. 

— Va trebui să-mi faci altă promisiune. 

— Orice! 

Aș fi în stare să-mi vând un rinichi de dragul ei. 

— Promite-mi c-o să-mi iei bani pentru chirie. 

Îmi ia câteva clipe să înțeleg la ce se referă. Apoi zâmbește 
larg și mă trage de tricou, apropiindu-și buzele de ale mele. Cople- 
şit de ușurare, o iau în brațe și îi petrec picioarele pe după șoldurile 
mele. O sărut până rămânem amândoi fără aer. Până acum, nu 
am sărutat pe nimeni cu atâta pasiune. Am avut atâta nevoie să o 
simt din nou în brațele mele! 

— Te iubesc! murmur eu, cu gura lipită de buzele ei. 

Cuvintele astea nu par de ajuns ca să exprime tot ce e în sufle- 
tul meu. 

— Te iubesc atât de mult... 

A fost cât pe-aci s-o pierd. Aproape că am dat cu piciorul la 
tot ce e între noi. 

Se agaţă de mine și mă sărută apăsat, iar pieptul meu se umple 
până la refuz cu o iubire pură și sinceră — genul de iubire pe care 
n-am crezut că sunt capabil să o simt. Am învățat multe despre 
mine în ultimele luni. Am învățat să am mai multă grijă de oame- 
nii pe care îi iubesc. 

Mac se trage înapoi. Ochii ei superbi îi caută pe ai mei. 

— Și eu te iubesc! 

În momentul ăsta, fac un jurământ faţă de mine însumi: chiar 
dacă o să dureze toată viața, îi voi demonstra că nu și-a irosit 
dragostea pe mine. 


Sfârşit 


MULTUMIRI 


După cum pot depune mărturie toți cei care mă cunosc, de 
mult timp sunt obsedată de orașele pitorești de la malul oceanu- 
lui. O fi Avalon Bay un oraș imaginar, dar, totodată, reprezintă un 
amestec de frânturi din diferite orașe de pe coastă pe care le-am 
vizitat de-a lungul anilor. Mi-a făcut mare plăcere să mă pierd 
prin această lume imaginară. Bineînţeles, nu aș fi reușit să creez 
acest univers fără sprijinul și calitățile extraordinare ale următorilor 
oameni: agenta mea literară, Kimberly Brower, și editorul meu, 
Fileen Rothschild, care au manifestat un entuziasm molipsitor 
pentru romanul de față; Lisa Bonvissuto, Christa Desir și ceilalți 
angajați de la editura St. Martin Press. 

Le mulțumesc primilor mei cititori și prietenilor mei autori, 
care mi-au dat sfaturi și mi-au promovat cartea într-un mod 
extraordinar; Natasha și Nicole, vă apreciez pentru că sunteți cei 
mai eficienți oameni de pe planetă; fiecărui recenzent, blogger, 
utilizator de Instagram și de TikTok, tuturor cititorilor care au 
vorbit despre, au susținut și au iubit această carte. 

Şi, ca întotdeauna, le mulțumesc familiei mele și prietenilor 
mei, care m-au suportat când lucram din greu, sub presiunea ter- 
menului-limită. Vă iubesc pe toți! 

A 
In curând: 


Reputația fetei rele 
GENEVIEVE 


Tipul ăsta are mare tupeu să vină aici. Ochii ăia întunecați, tul- 
burători, care pândesc în cele mai îndepărtate unghere ale minții 
mele. Părul aproape negru, pe care încă pot să-l simt printre degete. 
E la fel de frumos ca în imaginile care mi s-au întipărit în minte. 
A trecut un an de când nu l-am văzut, și totuși, când îl zăresc, 
reacționez la fel. Intră într-o încăpere, iar corpul meu îi simte 
prezența înainte ca ochii mei să-l vadă. E ca o undă electrică pe 
care o simt pe piele. 

E foarte enervant. Și mai enervant este că trupul meu are îndrăz- 
neala să reacționeze tocmai acum, la înmormântarea mamei mele. 

Evan stă lângă Cooper, fratele lui geamăn. Își rotește privirea 
prin cameră, până mă vede. Ăștia doi sunt identici, cu excepția fap- 
tului că, uneori, se piaptănă altfel. Cei mai mulți îi deosebesc doar 
după tatuaje. Cooper are ambele antebrațe tatuate, în timp ce Evan 
s-a tatuat pe spate. Dar eu îl recunosc pe Evan după ochi. Fie că 
strălucesc poznaș sau pâlpâie de bucurie, dorință, frustrare, întot- 
deauna îmi dau seama dacă sunt privită de Evan. 

Ochii ni se întâlnesc. Evan îmi face semn, dând scurt din cap. 
Îl imit. Pulsul meu a luat-o la goană. Trei secunde mai târziu, 
ieșim împreună pe hol, unde nu ne poate vedea nimeni. 

E ciudat cât de apropiați rămânem de unii oameni, chiar dacă 
trece mult timp fără să-i vedem. Îmi amintesc foarte clar cum 
eram noi doi împreună. Pășim prin casa asta de parcă am fi iar în 
liceu, când ne furișam la orice oră, sprijinindu-ne de pereți ca să 
nu ne pierdem echilibrul și râzând pe înfundate, fiindcă nu voiam 
să trezim toată casa. 

— Bună! mă salută Evan. 

Întinde șovăitor brațele, iar eu mă îndrept spre el. Ar fi foarte 
jenant să nu-l îmbrățișez. 

Unde mai pui că întotdeauna s-a priceput la îmbrățișări. 

Mă forţez să nu zăbovesc în brațele lui, să nu-i simt parfumul. 
Corpul lui e cald și musculos. Îl cunosc la fel de bine de parcă ar 
fi al meu. Știu fiecare centimetru pe de rost. 

Mă desprind repede de el. 

— Da... Evident că am auzit și eu. Am vrut să-i aduc un ultim 
omagiu. 

Evan pare sfios. Stă cu mâinile în buzunare și cu capul aplecat, 
privindu-mă pe sub genele lungi. Nici nu-mi pot imagina câtă 
muncă de convingere a trebuit să depună Cooper, ca frate-său să 
vină aici. 

— Mulţumesc! 

Scoate o acadea din buzunar. 

— Ţi-am adus asta. 

De când am aflat că mama era bolnavă, n-am plâns deloc. Dar 
când accept acadeaua asta de la Evan, lăcrimez. Simt că nu mai 
pot să respir. 

Și, dintr-odată, mă întorc în trecut, la primul schimb de aca- 
dele dintre noi doi, la o altă înmormântare, pentru un alt părinte 
mort. S-a întâmplat după ce tatăl lui Evan, Walt, a murit într-un 
accident de mașină. A urcat beat la volan. Ăsta era felul de a fi al 

lui Walt Hartley: distructiv și imprudent. Din fericire, nimeni nu 
a fost rănit, în afară de Walt. Și-a pierdut viața pe o șosea întune- 
cată, când a pierdut controlul mașinii și s-a izbit de un copac. 

Aveam doisprezece ani și nu știam ce trebuie să aduc la un pri- 
veghi. Părinții mei au adus flori, dar Evan era doar un copil, ca și 
mine. Ce să fi făcut el cu florile alea? Tot ce știam era că prietenul 
meu cel mai bun — și totodată băiatul de care îmi plăcuse dintot- 
deauna — suferea foarte mult, iar eu aveam un singur dolar. Cel 
mai sofisticat lucru pe care mi-am permis să i-l cumpăr a fost o 
acadea. 

Evan a plâns cât timp am stat lângă el, pe veranda din spate. 
I-am pus acadeaua în mâinile tremurânde. Mi-a șoptit: „Mul- 
țumesc, Gen”. Am rămas acolo în liniște, pentru o oră, uitându-ne 
la valurile care se spărgeau la mal. 

— Du-te, mă, de-aici! murmur, strângând acadeaua în palmă. 
Ești un prost! 

În ciuda acestor cuvinte, amândoi știm cât de emoționată sunt. 

Evan zâmbește și duce o mână la cravată, ca s-o îndrepte puțin. 
Faptul că poartă costum prevestește belele. 

— Eşti norocos că eu te-am văzut prima pe-aici, îi zic, de 
îndată ce pot vorbi fără să mă înec de emoție. Nu cred că frații 
mei s-ar purta la fel de prietenos cu tine. 

Cu un rânjet relaxat, ridică din umeri și spune: 

— Kellan lovește ca o fată. 

O replică în stilul lui Evan. 

— O să-i transmit lui frate-miu că ai zis asta. 

Apar niște verișori de-ai mei și mi se pare că vor să vină în- 
coace, să discute cu mine, așa că îl apuc pe Evan de guler și îl 
împing către ușa spălătoriei. Mă lipesc de ușă, încercând să mă 
fac nevăzută. Mă asigur că nu mai e altcineva prin preajmă. 

— Nu mai vreau să port altă conversaţie despre cât de mult le 
aduc aminte altora de mama, oftez eu. 

Evan își aranjează din nou cravata. 

— Oamenii au impresia că-ți sunt de ajutor dacă zic chestii 
de-astea. 

— Ei bine, nu mă ajută! 

Toţi vor să-mi spună ce femeie minunată a fost maică-mea și 
cât de importantă era familia pentru ea. E sinistru să aud cum 
alții vorbesc despre o femeie care nu seamănă deloc cu persoana 
pe care o știam eu. 

— Cum te simţi? întreabă Evan. Fii sinceră! 

Drept răspuns, ridic din umeri. În ultimele zile, am auzit între- 
barea asta de nenumărate ori, pusă în nenumărate forme. Și 
totuși, nici acum nu știu ce să răspund. Lumea nu vrea să audă 
ce-aș avea de zis. 

— Nu știu ce simt. Poate că încă sunt în stare de șoc. Te 
aștepți ca lucrurile astea să se întâmple ori repede, ori după luni 
întregi. Dar moartea mamei a fost altfel. Am ajuns acasă și, la o 
săptămână după aceea, a murit. 

— Înţeleg. Nici măcar n-ai avut destul timp să-ți vii în fire. 

— De câteva zile încoace, sunt cu mintea aiurea. Încep să mă 
întreb dacă nu cumva e ceva în neregulă cu mine. 

Mă privește încruntat. 

— A murit maică-ta, Fred. Nu e nimic în neregulă cu tine. 

Chicotesc la auzul poreclei mele. A trecut atât de mult timp 
de când n-am mai auzit-o, că aproape uitasem de ea. 

Adaug: 

— Mă tot aștept să mă lovească suferința dintr-o clipă-n alta, 
dar nu simt nimic. 

— E greu să simți ceva pentru o persoană care n-a simțit 
nimic pentru tine. Chiar dacă e vorba de mama ta. 

— Adevărat. 

Evan mă înțelege. Întotdeauna m-a înțeles. Unul dintre lucru- 
rile pe care le avem în comun este relația neobișnuită cu mamele 
noastre. Mă rog, nu c-ar fi fost vorba de vreo relație. Maică-sa nu 
a fost o prezență stabilă în viața lui — își făcea apariția în oraș de 

câteva ori pe an, ca să se îmbete sau ca să ceară bani —, iar a mea 
era absentă mai degrabă la nivel emoțional. Era atât de rece și de 
indiferentă! Am impresia că nici n-a existat. Eram invidioasă pe 
florile din grădina noastră; măcar de ele avea grijă. 

— Aproape că mă simt ușurată c-a murit. 

Mi se pune un nod în gât. 

— E nasol că spun asta, știu. Dar am impresia că acum nu mai 
e nevoie să mă străduiesc atât de mult. Fiindcă apoi nu o să mă mai 
simt ca dracu' atunci când îmi dau seama că maică-mea se poartă la 
la fel ca înainte. 

“Toată viața am încercat să stabilesc o legătură emoțională cu 
ea, să-mi dau seama de ce maică-mea nu mă place. N-am primit 
niciodată un răspuns, dar poate că acum nu mai e nevoie să-mi 
pun întrebarea asta. 

— Nu e nasol, mă contrazice Evan. Unii părinți sunt de rahat. 
Nu e vina noastră că ei nu știu cum să ne iubească. 

Dar pe Craig mama a știut cum să-l iubească. E fiul ei perfect, 
cu care s-a purtat ca o mamă adevărată. Parcă am fost crescuți de 
două persoane diferite. Băiatul ăsta e singurul om de aici care are 
ochii umflați de plâns. 

— Pot să-ți mărturisesc ceva? mă întreabă Evan, cu un zâm- 
bet care mă face să intru la bănuieli. Dar promite-mi că n-o să 
dai în mine! 

— Nu pot să promit. 

Chicotește și-și linge buzele. Un tic de-al lui care mă face 
să-mi pierd mințile, pentru că știu ce poate să facă cu pura aia. 

— Mi-a fost dor de tine, îmi zice. Oare sunt nemernic pentru 
că mă bucur că a murit cineva, fiindcă așa pot să te văd? 

Îi dau una în umăr, iar el se preface că-l doare. Nu vorbește 
serios. Însă apreciez atitudinea lui caraghioasă, pentru că îmi per- 
mite să zâmbesc. Să respir. 

Mă joc cu brăţara de argint de la încheietura mea. Fără să-l 
privesc în ochi, îi răspund: 

— Şi mie mi-a fost dor de tine. Puțin. 

— Puțin? mă tachinează el. 

— Doar puţin. 

— Da, da! Deci te-ai gândit la mine o dată sau de două ori pe 
zi, cât ai fost plecată? 

— O dată, de două ori în total, mai bine zis. 

Evan râde. 

După ce am plecat din Avalon Bay, am petrecut luni bune 
încercând să nu mă mai gândesc la el, deși tânjeam după prezența 
lui. Refuzam să-mi aduc aminte de el când mă culcam, noaptea, 
sau când ieșeam la întâlniri cu alți tipi. În cele din urmă, a început 
să-mi fie din ce în ce mai ușor. Aproape că reușisem să-l uit. 


Aproape. 


Serie nouă de ELLE KENNEDY — „Briar U” 
The Chase, volumul I 

Summer 


— E cumva o glumă? 

Mă uit cu gura căscată la cele cinci fete care mă privesc acuza- 
tor. Părul, pielea și ochii lor au culori diferite, și totuși nu le pot 
deosebi, pentru că au expresii identice. Se prefac că sunt necăjite 
de veste, dar falsa părere de rău pe care încearcă s-o afișeze nu 
reușește să le ascundă aroganța. 

Ha! De fapt, se bucură al naibii de mult. 

— Îmi pare rău, Summer, dar nu-i o glumă, zice Kaya, afișând 
un zâmbet compătimitor. Comitetul pentru Standarde al asociației 
Kappa Beta Niu ia foarte în serios reputația grupării noastre. În di- 
mineața asta, am primit de veste din partea Convenţiei Naţionale... 

— Pe bune? Aţi primit de veste? Adică v-au trimis o telegramă? 

— Nu. Un e-mail, răspunde ea, fără să se prindă că sunt sar- 
castică. 

Își dă părul lucios pe după un umăr și continuă: 

— Convenția i-a reamintit Comitetului pentru Standarde că 
fiecare membră a acestei grupări studențești trebuie să respecte 
standardele de comportament stabilite de ei; altfel, filiala noastră 
n-o să mai fie în relații bune cu Convenţia. 

— E musai să rămânem în relații bune cu Convenţia, intervine 
Bianca, privindu-mă stăruitor. 

Dintre cele cinci afurisite din fața mea, ea pare cea mai înțelegătoare. 

— Mai ales după incidentul cu Daphne Kettleman, adaugă o 
fată al cărei nume nu mi-l pot aminti. 

— Care incident? mă interesez. 

— Daphne s-a intoxicat cu alcool. 

Cea de-a patra fată — cred că o cheamă Hailey — coboară vocea 
până la șoaptă. Se uită în jur, ca și cum în mobilierul vechi care umple 
sufrageria reședinței Kappa ar fi montate microfoane. 

— A trebuit să-i facă spălături stomacale, ne destăinuie veselă 
fata fără nume. 

Mă întreb dacă tipa e încântată că Daphne Kettleman a fost la 
un pas de moarte. 

Kaya rostește sec: 

— Am vorbit destul despre Daphne! Nici măcar n-ar fi tre- 
buit să amintești de ea, Coral... 

Coral! Așa! Sună foarte caraghios. 

— În casa asta, noi nu pronunțăm numele lui Daphne, îmi 
explică apoi Kaya. 

Frate! Vorbim doar despre spălături stomacale! Biata Daphne 
deja a devenit Lordul Voldemort, cel al cărui nume nu trebuie 
rostit?! Evident, filiala Kappa Beta Niu de la Universitatea Briar 
este mai strictă decât cea de la Brown. 

Drept dovadă, m-au dat afară înainte să fi apucat să mă mut 
aici. 

— Nu e nimic personal, continuă Kaya, aruncându-mi un 
zâmbet de falsă consolare. Reputația este foarte importantă pen- 
tru noi. Deși tu ești fiica unei absolvente... 

— A unei absolvente care a fost președintă! subliniez eu. 

Ia de-aici, Kaya! 

Când era în ultimii ani de facultate, mama mea a fost preșe- 
dinta unei filiale Kappa. La fel și bunica mea. Femeile din familia 
Heyward și asociația Kappa Beta Niu sunt nedespărțite. 

— Da, ești fiica unei absolvente — repetă Kaya —, dar noi nu 
mai urmăm legăturile ancestrale la fel de îndeaproape ca altădată. 

„Legături ancestrale”? Cine naiba mai vorbește așa? Oare tipa 
asta a călătorit în timp, din secolul al XIX-lea? 

— Așa cum am spus, avem reguli și politici. Îţi aduc aminte că 
nu te-ai despărțit de filiala de la Brown în termeni amiabili. 

— Nu am fost dată afară din Kappa, îi explic. Am fost dată 
afară din școală. 

Kaya se holbează neîncrezătoare la mine. 

— Pentru tine e un motiv de mândrie să fii exmatriculată de 
către una dintre cele mai bune universități din ţară? 

Răspund printre dinți: 

— Nu, nu sunt mândră. Spun doar că, de fapt, încă sunt mem- 
bră a acestei asociații. 

— Poate că așa e, dar nu ești îndreptățită să locuiești în reșe- 
dința asta. 

Kaya își încrucișează brațele la piept, deasupra puloverului ei 
din mohair alb. 

— Înţeleg. 

Îi imit postura, doar că plusez, încrucișându-mi și picioarele. 

Privirea invidioasă a Kayei poposește pe cizmulițele mele 
Prada, din piele întoarsă neagră. Sunt un cadou din partea buni- 
cii, cu ocazia acceptării mele la Briar. Aseară, când am deschis 
pachetul de la bunica, am râs pe săturate. Nu-s sigură că Buni 
Celeste pricepe că am intrat la Briar doar pentru că am fost dată 
afară de la cealaltă universitate. De fapt, pun pariu că știe, dar 
puțin îi pasă. Bunicuța ar folosi orice pretext ca să poarte Prada. 
E o femeie pe gustul meu. 

— Şi nu ţi-a trecut prin cap — adaug eu, cu o voce tot mai 
tăioasă — să-mi dai vestea asta înainte să-mi fac bagajul și să bat 
tot drumul din Manhattan până aici? 

Bianca este singura care are decența să afișeze o umbră de 
vinovăție. 

— Chiar ne pare rău, Summer! zice Bianca. Așa cum a spus și 
Kaya, Convenţia a luat legătura cu noi abia în dimineața asta, și a 
trebuit să votăm și... 

Bianca ridică ușor din umeri. 

— Îmi pare rău, repetă ea. 

— Deci aţi votat că nu mi se permite să locuiesc aici. 

— Da, spune Kaya. 

Le privesc pe celelalte. 

— Hailey, tu ce zici? 

— Mă cheamă Halley, mă corectează tipa, pe un ton rece. 

Ce să-ți zic! De parcă ar trebui să-mi amintesc numele lor! 
Abia ne-am cunoscut. 

— Da, Halley. 

Mă uit la fata următoare. 

— Și tu, Coral. 

Apoi la fata următoare. Drace! Chiar că nu-mi aduc aminte 
cum o cheamă. 

— Laura? 

— Tawny, murmură ea. 

Iar am nimerit pe-alături! 

— Tawny, repet eu. Fetelor, sunteți hotărâte să nu mă primiți? 

Toate trei dau aprobator din cap. 

— Super! Mersi că m-aţi făcut să-mi pierd timpul de pomană! 

Mă ridic, îmi arunc părul peste umăr. Îmi înfășor eșarfa roșie, 
de cașmir, în jurul gâtului. 

— Nu mai fi așa de teatrală! îmi poruncește Kaya, arțăgoasă. 
Și nu te purta ca și cum zoi suntem de vină fiindcă ţi-ai incendiat 
fosta locuință. E de înțeles că nu vrem să locuim împreună cu o 

piromană! 

Mă străduiesc să-mi păstrez cumpătul. 

— Nu am incendiat nimic. 

— Surorile noastre de la Brown te contrazic. În fine, avem o 
ședință peste zece minute. E timpul să pleci. 

— Altă ședință? o ironizez. Ca să vezi! Ce program încărcat 
aveți astăzi! 

— Astă-seară organizăm un eveniment caritabil, cu ocazia 
Ajunului Anului Nou, ca să strângem niște bani, explică înțepată 
Kaya. 

— Pentru ce cauză caritabilă? o întreb. 

Bianca intervine, puţin rușinată: 

— Ei... Adunăm bani ca să renovăm subsolul reședinței noastre. 

O, Doamne! 4sza numesc ele „eveniment caritabil”? 

— Păi, în cazul ăsta, ar fi bine să treceţi la treabă. 

Cu un zâmbet batjocoritor, flutur degetele în semn de rămas-bun 
și ies din încăpere. 

Când ajung în hol, simt primele înțepături ale lacrimilor. 

Mai dă-le naibii! N-am nevoie de ele și nici de gruparea lor 
idioată. 

— Summer, stai! 

Bianca mă ajunge din urmă la ușă. Etalez rapid un zâmbet 
şi-mi şterg lacrimile. N-o să le dau satisfacția să mă vadă plângând! 
Mă felicit că mi-am lăsat valizele în mașină și nu am luat cu mine 
decât poșeta. Ce umilitor ar fi fost să-mi târâi valizele înapoi la 
mașină! Unde mai pui că ar fi trebuit să fac mai multe drumuri, 
pentru că eu nu plec de acasă cu trei lulele, trei surcele. 

— Ascultă, spune Bianca, iar vocea ei e așa de firavă, încât abia 
se aude. Ar trebui să te consideri norocoasă. 

Ridic din sprâncene. 

— Norocoasă că am ajuns pe străzi? Bineînţeles, mă simt 
binecuvântată! 

Zâmbește pieziș. 

— Numele tău de familie este Heyward-Di Laurentis. Nu ai 
ajuns și nu vei ajunge vreodată pe străzi. 

Surâd rușinată. M-a lăsat fără replică. 

— Dar nu glumesc, șoptește Bianca. Crede-mă, nu vrei să 
locuiești aici. 


-388- 


Ochii ei migdalați se îndreaptă spre ușă, cu teamă. 

— Kaya e un fel de dictatoare. E primul ei an ca președintă a 
asociației Kappa și i s-a urcat puterea la cap. 

— Am băgat de seamă, rostesc sec. 

— Ar fi trebuit să vezi ce i-a făcut lui Daphne! A zis că pro- 
blema era intoxicația cu alcool, dar, de fapt, Kaya e geloasă pe 
Daphne pentru că s-a culcat cu fostul ei iubit, Chris, așa că i-a 
făcut viața un calvar lui Daphne. Într-un weekend, când Daphne 
era plecată, Kaya, „ca din întâmplare” — Bianca schițează ghili- 
mele imaginare în aer —, a donat toate hainele lui Daphne bobo- 
cilor care colectau haine vechi pentru acțiunea lor anuală de 
caritate. În cele din urmă, Daphne a părăsit asociaţia și s-a mutat. 

Încep să cred că, dacă așa a scăpat din văgăuna asta, intoxicația 
cu alcool a fost cel mai bun lucru care i se putea întâmpla lui 
Daphne Kettleman. 

— Nu contează, îi zic. Nu-mi pasă dacă locuiesc aici sau nu. 
Așa cum ai spus și tu, o să mă descurc. 

Folosesc tonul disprețuitor, de fată puternică, pe care l-am 
perfecționat ani de-a rândul. 

Este armura mea. Mă prefac că viața mea este o casă victoriană 
frumoasă, în speranța că nimeni nu va observa crăpăturile din 
fațadă. 

Dar, indiferent cât de convingătoare îi par Biancăi, nu reușesc 
să opresc valul uriaș de neliniște care mă lovește cinci minute mai 
târziu, când urc în mașina mea. Respir precipitat și pulsul mi-a 
luat-o la goană, împiedicându-mă să gândesc limpede. 

Și acum ce să fac? 

Unde să mă duc? 

Trag adânc aer în piept. Este în regulă. Este bine. Da, o să 
găsesc o soluție. Mereu intru în belele, dar de fiecare dată găsesc 
o cale să ies la lumină. Trebuie pur și simplu să-mi dau silința și 
să gândesc... 

Telefonul sună. Slavă Domnului! 

Răspund imediat. 

— Bună! 

Sunt recunoscătoare că fratele meu, Dean, m-a sunat. 

— Bună, Mucișor! Voiam să aflu dacă ai ajuns cu bine în campus. 

— De ce n-aș fi ajuns cu bine? 

— Ei, de unde să știu!? Poate că ai șters-o la Miami cu un 
rapper în devenire, pe care l-ai luat cu mașina, la granița dintre 
state... Poate că ești pe cale să te transformi într-un costum din 
piele, pentru un criminal în serie. Ia stai! Ai făcut asta deja! 

— Dumnezeule! În primul rând, Jasper era un muzician country 
în devenire, nu un rapper. În al doilea rând, eram cu încă două fete 
şi ne îndreptam spre Daytona Beach, nu spre Miami. În al treilea 
rând, tipul nici măcar nu a încercat să mă pipăie, darămite să mă 
omoare! Lacey e cea care s-a culcat cu el și s-a molipsit de herpes. 

Suspin cu tristețe. 

Urmează o tăcere neîncrezătoare. 

— Dicky? 

Așa-l strigam pe Dean când eram mică. Nu-i place deloc po- 
recla asta. 

— Dicky, mai ești acolo? 

— Mă străduiesc să înțeleg de ce crezi că versiunea ta e mai 
acceptabilă decât a mea. 

Pe neașteptate, fratele meu scapă o înjurătură. 

— Fir-ar al dracului! Nu cumva i-am tras-o și eu lui Lacey, la 
petrecerea de majoratul tău? Cred că faza cu herpesul s-a întâm- 
plat înainte de petrecerea aia. Drace, Summer! Da, am folosit pre- 
zervativ, dar ar fi fost frumos să mă avertizezi că tipa are probleme 
în... zona aia! 

— Nu, nu i-ai tras-o lui Lacey. Cu Laney ai făcut-o. După aia, 
nici n-am mai fost prietene. 

— De ce? 

— Pentru că s-a culcat cu fratele meu, în loc să stea cu mine, 
la petrecerea mea. Nu se face așa ceva! 

— Corect. A fost egoistă. 

— Mda. 

Brusc, aud zgomote — motoare de mașină, o pală de vânt, apoi 
o avalanșă de claxoane. 

— Scuze! spune Dean. Am ieșit din casă. A sosit Uber-ul. 

— Unde pleci? 

— Să iau hainele de la curățătorie. Curățătoria pe care eu și 
Allie o folosim e cam departe, dar fac o treabă excelentă, așa că 
merită să mă deplasez până acolo. Are review-uri bune pe internet. 

Dean locuiește cu iubita lui, în West Village, în Manhattan. 
Allie a recunoscut că zona este mult mai luxoasă decât cele cu 
care s-a obișnuit ea; dar, într-un fel, pentru fratele meu e un pas 
înapoi, pentru că penthouse-ul familiei noastre — unde Dean 
locuia înainte — se află în Upper East Side și e alcătuit din ulti- 
mele trei etaje ale hotelului nostru, Heyward Plaza. Locul unde 
s-a mutat Dean e lângă școala privată unde predă el și, dat fiind 
că Allie are un rol principal într-un serial TV care se filmează în 
Manhattan, locaţia este convenabilă pentru amândoi. 

Sunt sigură că e foarte mișto să aibă un loc al lor, unde locuiesc 
împreună. 

— Mucișor, te-ai instalat la reședința Kappa? 

— Nu chiar, îi mărturisesc. 

— Ce naiba ai mai făcut de data asta, Summer? 

De furie, îmi pică fața. De ce presupun ai mei, mereu, că eu 
sunt de vină? 

— N-am făcut nimic, răspund înțepată. 

Dar apoi mă simt înfrântă și îmi înmoi tonul. 

— Fetele cred că o tipă ca mine n-ar da bine pentru reputația 
grupării. Una dintre ele a spus că sunt piromană. 

— Păi, cam asta ești, zice Dean, cu o lipsă totală de tact. 

— Du-te naibii, Dicky! A fost un accident. Piromanii incen- 
diază cu bună-știință. 

— Atunci, ești o piromană accidentală. Piromana Accidentală! 
Uite un titlu super pentru o carte! 

— Grozav! Pune-te pe scris! 

Am chef de ceartă și nervii mei sunt întinși la maximum. 

— Mă rog... M-au dat afară, iar acum trebuie să văd unde naiba 
o să locuiesc semestrul ăsta. 

În gât mi se pune un nod. Scot un suspin strangulat. 

— Te simți bine? întreabă Dean. 

Înghit în sec. 

— Nu știu. E ridicol. Habar n-am de ce sunt supărată. Fetele 
alea sunt groaznice și nu mi-ar fi plăcut să locuiesc cu ele. Deși e 
Ajunul Anului Nou, toate au rămas în campus! În loc să petreacă, 
organizează evenimente pentru cauze caritabile! Locul meu nu e 
acolo. 

Lacrimile pe care le-am ţinut în frâu până acum nu mai pot fi 
controlate. Două picături mari mi se rostogolesc pe obraji. Sunt 
tare bucuroasă că Dean nu e aici, să le vadă. 

— Îmi pare rău, Mucișor! 

Îmi şterg mânioasă ochii umezi. 

— În fine... Nu contează. N-o să plâng pentru câteva fete 
tâmpite și pentru o casă aglomerată. N-o să las chestia asta să mă 
afecteze. Oare Selena Gomez s-ar lăsa afectată? Sigur că nu. 

Frate-miu e nedumerit. 

— Selena Gomez? 

— Da. Selena e un simbol al rafinamentului și al purității, iar 
eu încerc s-o iau drept model. Are personalitate. Evident, când 
vine vorba despre stilul vestimentar, mă voi lupta veșnic să fiu o 
Coco Chanel și o să dau greș, pentru că nimeni nu poate fi Coco 
Chanel. 

— Firește! comentează Dean. Despre ce etapă a Selenei Gomez 
vorbim? Când era iubita lui Justin Bieber sau a tipului ăluia... The 
Weeknd? 


Mă încrunt. 

— Vorbești serios? 

— Am zis ceva aiurea? 

— O fată nu este definită de iubiții ei, ci de realizările ei. Și de 
pantofii pe care îi poartă. 

Privirea mea aterizează pe cizmele mele noi, de la bunicuța 
Celeste. Mă consolez cu gândul că măcar la capitolul încălțăminte 
am înregistrat un succes absolut. 

În rest, nu prea am cine ştie ce succese. 

— O să-l rog pe tata să sune la departamentul de Cazare de la 
Briar și să verifice dacă au disponibilă vreo cameră, îi zic lui Dean. 

Din nou, mă cuprinde un sentiment de înfrângere. 

— Deși nu prea aș vrea să-l rog. Deja a trebuit să tragă niște 
sfori ca să mă transfere la Briar. 

Și aș prefera să nu locuiesc într-o cameră de cămin decât dacă 
e neapărată nevoie. Să împart baia cu zeci de fete este cel mai 
mare coșmar al meu. A trebuit să fac asta la filiala Kappa de la 
Universitatea Brown, dar faptul că aveau dormitoare private a 
mai îndulcit situaţia. Acum, nu cred că a mai rămas disponibilă 
vreo cameră cu baie, având în vedere că anul universitar a început 
de ceva timp. 

Gem de frustrare. 

— Ce mă fac, Dean? 

Am doi frați mai mari care nu ratează niciodată ocazia să mă 
tachineze sau să mă necăjească. Dar uneori — rar, ce-i drept —, 
dau dovadă de compasiune. 

— Încă nu-l suna pe tata, spune Dean. Mai așteaptă puțin. O 
să văd ce pot să fac. 

Îmi încreţesc fruntea. 

— Nu cred că poți să faci ceva. 

— Deocamdată, nu-l suna! Am o idee. 

Aud un scrâșnet de frâne. 

— Așteaptă puțin, Summer! Mulțam, frate! A fost o cursă de 
cinci stele, ce mai! 

Se aude o portieră trântită. 

— Summer, în seara asta te întorci în oraș, nu? 

— Nu asta plănuiam să fac, dar cred că acum nu am de ales. O 
să mă cazez la un hotel din Boston până când găsesc unde să mă 
mut. 

— Nu de Boston vorbesc. Mă refer la New York. Semestrul o 
să înceapă abia peste vreo două săptămâni. Mă gândeam ca, până 
atunci, să locuiești în penthouse. 

— De fapt, voiam să-mi desfac bagajele, să mă liniștesc puţin. 

— Asta oricum n-o să se întâmple azi, iar diseară e Ajunul 
Anului Nou, așa că vino acasă! Vom sărbători împreună: tu, eu și 
Allie. Mai vin și câțiva dintre foștii mei coechipieri. 

— Cum ar fi...? întreb curioasă. 

— Garrett e în oraș. Are meci, așa c-o să apară și el. Vine și 
gaşca actuală de la Briar. Pe unii îi știi: Mike Hollis, Hunter 
Davenport. De fapt, Hunter s-a dus la Școala Pregătitoare Roselawn. 
Cred că era cu un an mai mic decât tine. Mai vin Pierre și Corsen, 
dar pe ăștia nu cred că-i cunoști. Și Fitzy... 

Inima îmi stă în loc pentru o clipă. 

— Mi-l amintesc pe Fitzy, îi zic, cât de degajat pot. 

Însă nu-mi iese; chiar și eu îmi pot auzi entuziasmul din voce. 

Dar cine m-ar putea judeca? Lui Colin Fitzgerald i se spune 
Fitzy. Băiatul ăsta e UNICORNUL meu. O pasăre rară. Tipul 
perfect: hocheist, înalt, sexy, tatuat. E posibil să fiu puțintel topită 
după el. 

Bine, recunosc: sunt în limbă după el. 

Tipul este... incredibil. Dar și cam inaccesibil. De regulă, când 
ne întâlnim, coechipierii lui Dean sunt grămadă pe mine. Însă nu 
și Fitz. L-am întâlnit anul trecut, când l-am vizitat pe Dean, la 
Briar. Fitzy abia dacă mi-a aruncat o privire. Când l-am reîntâlnit 
la o petrecere dată în cinstea lui Logan — un prieten de-al lui 
Dean —, Fitzy nu mi-a adresat mai mult de zece cuvinte. 

Mă scoate din minți. Nu mă aştept ca orice tip din preajma 
mea să-mi cadă la picioare, dar șfiu că Fitzy este atras de mine. 
Am observat că, atunci când se uită la mine, ochii lui căprui moc- 
nesc. Ard de-a dreptul! 

Sau poate că văd ceea ce-mi doresc să văd. 

Tata are o vorbă: Percepția și realitatea sunt cât se poate de dife- 
rite. De obicei, adevărul este undeva la mijloc. Odată, tata s-a folosit 
de expresia asta în pledoaria lui la un proces de omor, iar acum o 
scoate la înaintare ori de câte ori are ocazia. 

Dacă adevărul se găsește undeva între detașarea aparentă a lui 
Colin Fitzgerald față de mine (nu mă place) și focul pe care i-l 
văd în ochi (pasiunea lui nestăpânită pentru mine), atunci... pu- 
nând totul cap la cap, s-ar putea spune că mă consideră prietenă? 

Mă bosumfiu. 

Nu. Nici vorbă! Refuz să fiu socotită doar o prietenă. 

— O să fie mișto, declară Dean. Pe deasupra, a trecut foarte 
mult timp de când n-am mai fost împreună de Anul Nou, la New 
York. Așa că mișcă-ți fundul încoace și dă-mi un mesaj când 
ajungi! Am ajuns la curățătorie. Trebuie să intru. Te iubesc! 

Încheiem conversaţia. Zâmbesc cu toată gura. Da, de obicei 
Dean e o mare pacoste, dar, pe de altă parte, e un frate de treabă. 
Mă susține când am nevoie de el. Asta contează cu adevărat. 

Slavă Domnului că acum am de mers la o petrecere! După o 
zi de rahat, nimic nu e mai potrivit decât o petrecere. 

Mă uit la ceas. Este ora unu. 

Campusul Briar este cam la o oră depărtare de Boston. De 
acolo până în Manhattan mai fac cu mașina vreo trei-patru ore. O 
să ajung în oraș abia seara, deci nu voi avea mult timp să mă pre- 
gătesc. Dacă în seara asta îl întâlnesc pe „unicornul” meu, vreau să 
mă aranjez din cap până-n picioare. 

Băiatul ăsta nici n-o să știe ce l-a lovit. 


Cara DC 


